**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ 06 ДУГААР САРЫН 20-НЫ ӨДӨР /БААСАН ГАРАГ/-ИЙН НЭГДСЭН ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| № | Баримтын агуулга | Хуудасны дугаар |
| 1. | Хуралдааны товч тэмдэглэл: | 1-7 |
| 2. | Хуралдааны дэлгэрэнгүй тэмдэглэл: | 8-100 |
| **1**.Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд /Засгийн газар 2022.04.05-ний өдөр өргөн мэдүүлсэн, эцсийн хэлэлцүүлэг/  **2**.Төрийн болон орон нутгийн өмчит компанийн тухай хуулийн төсөл болон хамт өргөн мэдүүлсэн хуулийн төслүүд /Засгийн газар 2022.05.04-ний өдөр өргөн мэдүүлсэн, хэлэлцэх эсэх, үргэлжлэл/  **3**.Улсын Их Хурлын гишүүн Ж.Чинбүрэнгээс Монгол Улсын Ерөнхий сайдад хандаж “Элэг бүтэн Монгол” Үндэсний хөтөлбөрийн хэрэгжилтийн талаар тавьсан асуулгын хариуг сонсох  **4**.Эрүүл мэндийн даатгалын Үндэсний зөвлөлийн зарим гишүүнийг чөлөөлөх, томилох тухай асуудал  **5**.“Хянан шалгах түр хороо байгуулах тухай” Улсын Их Хурлын тогтоолын төсөл | 10-10  11-57  57-90  90-93  93-100 |

***Монгол Улсын Их Хурлын 2022 оны хаврын ээлжит чуулганы***

***06 дугаар сарын 10-ны өдөр /Баасан гараг/-ийн нэгдсэн***

***хуралдааны товч тэмдэглэл***

Улсын Их Хурлын дарга Г.Занданшатар ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 76 гишүүнээс 39 гишүүн хүрэлцэн ирж, 51.3 хувийн ирцтэйгээр хуралдаан 10 цаг 07 минутад Төрийн ордны “Их хуралдай” танхимд эхлэв.*

*Томилолттой: Э.Бат-Амгалан, Д.Цогтбаатар;*

*Чөлөөтэй: Н.Алтанхуяг, Ж.Батжаргал, Ж.Ганбаатар, Б.Дэлгэрсайхан, Л.Оюун-Эрдэнэ, Ш.Раднаасэд, Ц.Туваан, Н.Энхболд;*

*Эмнэлгийн чөлөөтэй: П.Анужин;*

*Тасалсан:**Д.Бат-Эрдэнэ;*

*Хоцорсон: С.Амарсайхан-2 цаг 18 минут, Ц.Анандбазар-18 минут, С.Батболд-1 цаг 46 минут, С.Ганбаатар-23 минут, Ц.Даваасүрэн-16 минут, Б.Жавхлан-50 минут, Ж.Мөнхбат-2 цаг 50 минут, М.Оюунчимэг-11 минут, Д.Өнөрболор-3 цаг 07 минут, Б.Саранчимэг-1 цаг 05 минут, Н.Учрал-42 минут.*

Улсын Их Хурлын дарга Г.Занданшатар Улсын Их Хурлын гишүүн Н.Алтанхуягаас Монгол Улсын Ерөнхий сайдад хандаж “Төрийн өмчийн талаар хэрэгжүүлж байгаа арга хэмжээний тухай” тавьсан асуулгын хариуг хойшлуулах тухай Монгол Улсын Шадар сайд С.Амарсайханаас ирүүлсэн ЗГ-2/325 тоот албан бичгийг танилцуулж, асуулгын хариу сонсохыг хойшлуулав.

Мөн Улсын Их Хурлын дарга Г.Занданшатар Монгол Улсын Их Хурлын чуулганы хуралдааны дэгийн тухай хуулийн 13 дугаар зүйлийн 13.4-т заасны дагуу Улсын Их Хурлын гишүүн Б.Пүрэвдоржоос ирүүлсэн албан бичгийг танилцуулж, Улсын Их Хурлын гишүүн Б.Пүрэвдорж үг хэлэв.

***Нэг.Хуулийн төслүүдийг******эцэслэн батлах***

Хэлэлцэж буй асуудалтай холбогдуулан Улсын Их Хурлын гишүүн, Сангийн сайд Б.Жавхлан, Сангийн яамны Төрийн нарийн бичгийн дарга Ж.Ганбат, мөн яамны Хууль, эрх зүйн газрын дарга З.Энхболд, Худалдан авах ажиллагааны бодлогын хэлтсийн дарга Ц.Батзул нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын дарга Г.Агар-Эрдэнэ, мөн газрын Зөвлөхүүдийн албаны зөвлөх Л.Батмөнх, Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа нар байлцав.

**Г.Занданшатар:** 1.Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай хуульд нэмэлт, өөрчлөлт оруулах тухай хуулийн төслийг эцэслэн батлах санал хураалт явуулъя.

Зөвшөөрсөн: 39

Татгалзсан: 10

Бүгд: 49

79.6 хувь буюу нийт гишүүний олонхын саналаар хууль батлагдлаа.

*Хамт өргөн мэдүүлсэн:*

2.Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуулийн төслийг эцэслэн батлах санал хураалт явуулъя.

Зөвшөөрсөн: 39

Татгалзсан: 10

Бүгд: 49

79.6 хувь буюу нийт гишүүний олонхын саналаар хууль батлагдлаа.

*Уг асуудлыг 10 цаг 19 минутад хэлэлцэж дуусав.*

***Хоёр.Төрийн болон орон нутгийн өмчит компанийн тухай хуулийн төсөл болон хамт өргөн мэдүүлсэн хуулийн төслүүд*** */Засгийн газар 2022.05.04-ний өдөр өргөн мэдүүлсэн,* ***хэлэлцэх эсэх****, үргэлжлэл/*

Хэлэлцэж буй асуудалтай холбогдуулан Улсын Их Хурлын гишүүн, Хууль зүй, дотоод хэргийн сайд Х.Нямбаатар, Хууль зүй, дотоод хэргийн яамны Төрийн нарийн бичгийн дарга П.Сайнзориг, мөн яамны Хууль зүйн бодлогын газрын дарга Д.Цолмон, ахлах шинжээч Н.Жамъянхүү, Төрийн өмчийн бодлого, зохицуулалтын газрын дарга Б.Цэнгэл, Сангийн яамны Татварын бодлогын газрын дарга Б.Тэлмүүн нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын дарга Г.Агар-Эрдэнэ, мөн газрын Зөвлөхүүдийн албаны зөвлөх Л.Батмөнх, Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа нар байлцав.

*Төрийн болон орон нутгийн өмчит компанийн тухай хуулийн төсөл болон хамт өргөн мэдүүлсэн хуулийн төслүүдийн хэлэлцэх эсэх асуудал асуулт, хариултаар үргэлжлэв.*

Илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүн С.Бямбацогт, Н.Наранбаатар, Б.Энхбаяр, Ж.Сүхбаатар, Ц.Сандаг-Очир, Т.Энхтүвшин, О.Цогтгэрэл, С.Чинзориг, Ц.Даваасүрэн, Б.Пүрэвдорж, Н.Ганибал, Г.Ганболд, Ш.Адьшаа нарын тавьсан асуултад Хууль зүй, дотоод хэргийн сайд Х.Нямбаатар, Хууль зүй, дотоод хэргийн яамны Төрийн нарийн бичгийн дарга П.Сайнзориг, Төрийн өмчийн бодлого, зохицуулалтын газрын дарга Б.Цэнгэл, Сангийн яамны Татварын бодлогын газрын дарга Б.Тэлмүүн нар хариулж, тайлбар хийв.

Төслийн үзэл баримтлалтай холбогдуулан Улсын Их Хурлын гишүүн Б.Энхбаяр, Н.Наранбаатар нар үг хэлэв.

**Г.Занданшатар:** Байнгын хорооны саналаар Төрийн болон орон нутгийн өмчит компанийн тухай хуулийн төсөл болон хамт өргөн мэдүүлсэн хуулийн төслүүдийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 27

Татгалзсан: 23

Бүгд: 50

54.0 хувийн саналаар Байнгын хорооны санал дэмжигдлээ.

Төрийн болон орон нутгийн өмчит компанийн тухай хуулийн төсөл болон хамт өргөн мэдүүлсэн хуулийн төслүүдийг үзэл баримтлалын хүрээнд хэлэлцэхийг дэмжсэн тул анхны хэлэлцүүлэгт бэлтгүүлэхээр Эдийн засгийн байнгын хороонд шилжүүлэв.

*Уг асуудлыг 13 цаг 13 минутад хэлэлцэж дуусав.*

Үдийн завсарлагын цаг болсон хуралдаан 13 цаг 14 минутад завсарлав.

*Үдээс хойших хуралдаан 14 цаг 20 минутад эхлэв.*

***Гурав.Улсын Их Хурлын гишүүн Ж.Чинбүрэнгээс Монгол Улсын Ерөнхий сайдад хандаж “Элэг бүтэн Монгол” Үндэсний хөтөлбөрийн хэрэгжилтийн талаар тавьсан асуулгын хариуг сонсох***

Асуулгын хариутай холбогдуулан Эрүүл мэндийн сайд С.Энхболд, Эрүүл мэндийн яамны Төрийн нарийн бичгийн дарга Ц.Эрдэмбилэг, мөн яамны Нийтийн эрүүл мэндийн газрын дарга Ж.Нарангэрэл, Бодлого, төлөвлөлтийн газрын дарга Б.Буянтогтох, Санхүү, эдийн засгийн газрын дарга Б.Мөнхтуул, Эмнэлгийн тусламж, үйлчилгээний газрын Анхан болон лавлагаа шатлалын тусламжийн хэлтсийн дарга Г.Навчаа, Эрүүл мэндийн сайдын багцын төсвийн нэгдсэн төлөвлөлт, санхүүжилт хариуцсан мэргэжилтэн А.Мөнхжаргал нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын дарга Г.Агар-Эрдэнэ, Хяналт, шалгалт, үнэлгээний газрын ахлах зөвлөх Ч.Онончимэг, мөн газрын Хяналт шалгалтын хэлтсийн дарга Ж.Лхагвасүрэн, референт Ж.Монголжингоо нар байлцав.

Асуулгын хариуг Эрүүл мэндийн сайд С.Энхболд танилцуулав.

Асуулгын хариутай холбогдуулан Улсын Их Хурлын гишүүн Б.Баярсайхан, Ш.Адьшаа, М.Оюунчимэг, Н.Учрал, Ё.Баатарбилэг, Т.Аубакир, Т.Энхтүвшин, С.Одонтуяа, Д.Ганбат, Ж.Чинбүрэн, Ж.Сүхбаатар, Д.Сарангэрэл, О.Цогтгэрэл нарын тавьсан асуултад Эрүүл мэндийн сайд С.Энхболд, Эрүүл мэндийн яамны Төрийн нарийн бичгийн дарга Ц.Эрдэмбилэг, мөн яамны Нийтийн эрүүл мэндийн газрын дарга Ж.Нарангэрэл, Бодлого, төлөвлөлтийн газрын дарга Б.Буянтогтох, Санхүү, эдийн засгийн газрын дарга Б.Мөнхтуул нар хариулж, тайлбар хийв.

Асуулга тавьсан Улсын Их Хурлын гишүүн Ж.Чинбүрэн үг хэлэв.

Нэгдсэн хуралдаанаар Улсын Их Хурлын гишүүн Ж.Чинбүрэнгээс “Элэг бүтэн Монгол” Үндэсний хөтөлбөрийн хэрэгжилтийн талаар Ерөнхий сайдад тавьсан асуулгын хариуг хэлэлцлээ.

*Уг асуудлыг 16 цаг 32 минутад хэлэлцэж дуусав.*

***Дөрөв.“Эрүүл мэндийн даатгалын Үндэсний зөвлөлийн зарим гишүүнийг чөлөөлөх, томилох тухай” Улсын Их Хурлын тогтоолын төсөл***

Хэлэлцэж буй асуудалтай холбогдуулан Нийгмийн бодлогын байнгын хорооноос томилогдсон хараат бус хөндлөнгийн шинжээч, судлаач А.Батбаяр оролцов.

Хуралдаанд Улсын Их Хурлын Тамгын газрын Хууль, эрх зүйн газрын дарга Г.Агар-Эрдэнэ, мөн газрын Байнгын хорооны асуудал хариуцсан хэлтсийн Нийгмийн бодлогын байнгын хороо хариуцсан ахлах зөвлөх Б.Цогзолбаяр, мөн хэлтсийн референт Б.Мажигсүрэн нар байлцав.

Эрүүл мэндийн даатгалын Үндэсний зөвлөлийн зарим гишүүнийг чөлөөлөх, томилох тухай асуудлаар Нийгмийн бодлогын байнгын хорооноос гаргасан санал, дүгнэлтийг Улсын Их Хурлын гишүүн Б.Бейсен танилцуулав.

Байнгын хорооны санал, дүгнэлттэй холбогдуулан Улсын Их Хурлын гишүүн Ж.Чинбүрэн үг хэлэв.

*Монгол Улсын Их Хурлын чуулганы хуралдааны дэгийн тухай хуулийн 108.2-т заасны дагуу нэр дэвшигч нэг бүрээр нууц санал хураалт явуулав.*

**Г.Занданшатар:** 1.Замбалын Цогтгэрэлийг Даатгуулагчийг төлөөлсөн Эрүүл мэндийн даатгалын Үндэсний зөвлөлийн гишүүнээр томилохыг дэмжихгүй гэсэн Байнгын хорооны саналыг дэмжье гэсэн санал хураалт явуулъя.

Зөвшөөрсөн: 23

Татгалзсан: 18

Бүгд: 41

56.1 хувийн саналаар Байнгын хорооны санал дэмжигдлээ.

2.Чагнаагийн Нарантуяаг Даатгуулагчийг төлөөлсөн Эрүүл мэндийн даатгалын Үндэсний зөвлөлийн гишүүнээр томилохыг дэмжихгүй гэсэн Байнгын хорооны саналыг дэмжье гэсэн санал хураалт явуулъя.

Зөвшөөрсөн: 21

Татгалзсан: 20

Бүгд: 41

51.2 хувийн саналаар Байнгын хорооны санал дэмжигдлээ.

Улсын Их Хурлын дарга Г.Занданшатар Улсын Их Хурлын чуулганы нэгдсэн хуралдаанд хүндэтгэн үзэх шалтгаангүйгээр ирээгүй Эрүүл мэндийн даатгалын Үндэсний зөвлөлийн гишүүнд нэр дэвшигч З.Цогтгэрэл, Ч.Нарантуяа нарт зохих арга хэмжээг авах талаар холбогдох байгууллага болон Улсын Их Хурлын Тамгын газарт анхааруулав.

*Уг асуудлыг 16 цаг 42 минутад хэлэлцэж дуусав.*

***Тав.“Хянан шалгах түр хороо байгуулах тухай” Улсын Их Хурлын тогтоолын төсөл***

Хуралдаанд Улсын Их Хурлын Тамгын газрын Хууль, эрх зүйн газрын дарга Г.Агар-Эрдэнэ, мөн газрын Зөвлөхүүдийн албаны зөвлөх Л.Батмөнх, Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, Үйлдвэржилтийн бодлогын байнгын хороо хариуцсан референт Б.Ууганцэцэг нар байлцав.

Төслийн үзэл баримтлалын талаар илтгэлийг хууль санаачлагч, Улсын Их Хурлын гишүүн Г.Ганболд, тогтоолын төслийг хэлэлцэх эсэх талаар Эдийн засгийн байнгын хорооноос гаргасан санал, дүгнэлтийг Улсын Их Хурлын гишүүн М.Оюунчимэг нар танилцуулав.

Илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүн Ж.Сүхбаатарын тавьсан асуултад хууль санаачлагч, Улсын Их Хурлын гишүүн Г.Ганболд, Ш.Адьшаа, Т.Энхтүвшин нар хариулж, тайлбар хийв.

**Г.Занданшатар:** Байнгын хорооны саналаар “Хянан шалгах түр хороо байгуулах тухай” Улсын Их Хурлын тогтоолын төслийг батлах санал хураалт явуулъя.

Зөвшөөрсөн: 25

Татгалзсан: 16

Бүгд: 41

61.0 хувийн саналаар тогтоол батлагдлаа.

Улсын Их Хурлын дарга Г.Занданшатар “Хянан шалгах түр хороо байгуулах тухай” Улсын Их Хурлын тогтоолын эцсийн найруулгыг танилцуулав. Тогтоолын эцсийн найруулгатай холбогдуулан Улсын Их Хурлын гишүүн Т.Энхтүвшин санал хэлэв. Улсын Их Хурлын гишүүд тогтоолын эцсийн найруулгатай танилцлаа./17:00/

*Уг асуудлыг 17 цаг 00 минутад хэлэлцэж дуусав.*

***Өргөн мэдүүлсэн хуулийн төслүүдийг мэдээлэх***

Улсын Их Хурлын дарга Г.Занданшатар Монгол Улсын Их Хурлын чуулганы хуралдааны дэгийн тухай хуулийн 19 дүгээр зүйлийн 19.1-д заасны дагуу Улсын Их Хуралд өргөн мэдүүлсэн хуулийн төслүүдийг:

1.Улсын Их Хурлын гишүүн Д.Цогтбаатар 2022.05.24-ний өдөр өргөн мэдүүлсэн Татварын мэргэшсэн зөвлөх үйлчилгээний тухай хуульд нэмэлт, өөрчлөлт оруулах тухай

хуулийн төслийг Төсвийн байнгын хороонд;

2.Улсын Их Хурлын гишүүн Д.Цогтбаатар нарын 12 гишүүн 2022.06.03-ны өдөр өргөн мэдүүлсэн “Төрийн болон орон нутгийн өмчит хуулийн этгээдийг шинээр байгуулахыг түр хориглох, тэдгээрийн үр ашиг, менежментийг сайжруулах тухай” Улсын Их Хурлын тогтоолын төсөл, Улсын Их Хурлын гишүүн Ш.Адьшаа нарын 26 гишүүн өргөн мэдүүлсэн “Хянан шалгах түр хороо байгуулах тухай” Улсын Их Хурлын тогтоолын төслүүдийг Эдийн засгийн байнгын хороонд;

3.Улсын Их Хурлын гишүүн Ш.Адьшаа 2022.06.03-ны өдөр өргөн мэдүүлсэн Нийтийн албанд нийтийн болон хувийн ашиг сонирхлыг зохицуулах, ашиг сонирхлын зөрчлөөс урьдчилан сэргийлэх тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслийг Хууль зүйн байнгын хороонд тус тус хуваарилсныг мэдээлэв./17:01/

***Баталсан хууль, тогтоолын эцсийн найруулгыг танилцуулах***

Хуралдаанд Улсын Их Хурлын Тамгын газрын Хууль, эрх зүйн газрын дарга Г.Агар-Эрдэнэ, мөн газрын Зөвлөхүүдийн албаны зөвлөх Л.Батмөнх, Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, Үйлдвэржилтийн бодлогын байнгын хороо хариуцсан референт Б.Ууганцэцэг нар байлцав.

Улсын Их Хурлын дарга Г.Занданшатар дараах хууль, тогтоолын эцсийн найруулгыг танилцуулав. Үүнд:

1.“Монгол Улсын хөгжлийн 2023 оны төлөвлөгөө батлах тухай” Улсын Их Хурлын тогтоолын эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд тогтоолын эцсийн найруулгатай танилцлаа./17:02/

2.Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа./17:02/

Улсын Их Хурлын дарга Г.Занданшатар Монгол Улсын Засгийн газраас 2022.05.04-ний өдөр Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төсөлтэй хамт өргөн мэдүүлсэн Прокурорын тухай хуульд өөрчлөлт оруулах тухай хуулийн төслийг татан авах тухай албан бичгийг Улсын Их Хуралд ирүүлснийг танилцуулав.

Монгол Улсын Их Хурлын чуулганы хуралдааны дэгийн тухай хуулийн 20.3-т заасны дагуу хууль санаачлагч төслөө татан авсанд тооцлоо./17:03/

**Бусад.**Улсын Их Хурлын гишүүн Г.Ганболд, Д.Тогтохсүрэн, С.Чинзориг нарын урилгаар Өвөрхангай аймгийн Арвайхээр сумын иргэдийн төлөөлөл, Улсын Их Хурлын гишүүн Б.Пүрэвдорж, С.Бямбацогт, Ш.Адьшаа нарын урилгаар Ховд аймгийн Зэрэг сумын ерөнхий боловсролын сургуулийн 1996 оны төгсөгчдийн төлөөлөл, Улсын Их Хурлын гишүүн Ч.Хүрэлбаатарын урилгаар Увс аймгийн Давст сумын иргэдийн төлөөлөл, Улсын Их Хурлын гишүүн Б.Баярсайхан, Ц.Цэрэнпунцаг нарын урилгаар Завхан аймгийн Идэр сумын ерөнхий боловсролын сургуулийн 1992 оны төгсөгчдийн төлөөлөл, Завхан аймгийн Сонгино сумын ерөнхий боловсролын сургуулийн 2002 оны төгсөгчдийн төлөөлөл, Улсын Их Хурлын гишүүн Д.Батлутын урилгаар Эрдэнэт хотын иргэдийн төлөөлөл, Улсын Их Хурлын гишүүн Г.Ганболд, Д.Тогтохсүрэн, С.Чинзориг нарын урилгаар Өвөрхангай аймгийн Арвайхээр сумын иргэдийн төлөөлөл, Улсын Их Хурлын гишүүн Ж.Батсуурь Н.Ганибал нарын урилгаар Сүхбаатар аймгийн Дарьганга сумын ерөнхий боловсролын сургуулийн 1991 оны төгсөгчдийн төлөөлөл, Улсын Их Хурлын гишүүн Х.Ганхуяг, Ж.Ганбаатар нарын урилгаар Баянгол дүүргийн иргэдийн төлөөлөл, Улсын Их Хурлын гишүүн Г.Амартүвшин, Д.Сарангэрэл, Т.Доржханд нарын урилгаар Хан-Уул дүүргийн иргэдийн төлөөлөл, Улсын Их Хурлын гишүүн М.Оюунчимэг, Т.Аюурсайхан, Ж.Сүхбаатар нарын урилгаар Ус, сувгийн удирдах газрын албан хаагчид, Улсын Их Хурлын гишүүн Г.Тэмүүлэн, Ё.Баатарбилэг, Ж.Мөнхбат нарын урилгаар Архангай аймгийн Хангай сумын иргэдийн төлөөлөл, Улсын Их Хурлын гишүүн Ж.Эрдэнэбат, Ч.Ундрам, Д.Өнөрболор нарын урилгаар Сэлэнгэ аймгийн Түшиг сумын иргэдийн төлөөлөл, Жавхлант сумын малчин эмэгтэйчүүдийн төлөөлөл, Сэлэнгэ аймгийн Мандал, Ерөө сумын ахмадууд, Улсын Их Хурлын гишүүн Ж.Чинбүрэнгийн урилгаар “Элэгний В, Д вирустэй тэмцэгчид” төрийн бус байгууллагын гишүүд, Улсын Их Хурлын гишүүн С.Ганбаатарын урилгаар нийслэлийн ерөнхий боловсролын 84 дүгээр сургуулийн 12ё ангийн багш, сурагчид Төрийн ордон, Улсын Их Хурлын чуулганы үйл ажиллагаатай танилцав.

Чуулганы нэгдсэн хуралдаанаар 5 асуудал хэлэлцэв.

Чуулганы нэгдсэн хуралдааны зохион байгуулалтыг Хуралдаан зохион байгуулах хэлтсийн дарга Д.Энхбат, мөн хэлтсийн шинжээч М.Номиндулам, С.Энхзаяа нар хариуцан ажиллав.

*Хуралдаан 5 цаг 50 минут үргэлжилж, 76 гишүүнээс 64 гишүүн хүрэлцэн ирж, 84.2 хувийн ирцтэйгээр 17 цаг 03 минутад өндөрлөв.*

**Тэмдэглэлтэй танилцсан:**

ЕРӨНХИЙ НАРИЙН

БИЧГИЙН ДАРГА Л.ӨЛЗИЙСАЙХАН

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Б.БАТГЭРЭЛ

**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ**

**06 ДУГААР САРЫН 10-НЫ ӨДӨР /БААСАН ГАРАГ/-ИЙН НЭГДСЭН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Г.Занданшатар:** Улсын Их Хурлын гишүүдийн энэ өдрийн амгаланг айлтган мэндчилье. Улсын Их Хурлын 2022 оны хаврын ээлжит чуулганы 6 дугаар сарын 10-ны өдрийн нэгдсэн хуралдаан нээснийг мэдэгдье.

Чуулганы нэгдсэн хуралдаанаар хэлэлцэх асуудлыг танилцуулъя, таван асуудал байна. Хуулийн төсөл эцэслэн батална эхлээд.

1.Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай хуульд нэмэлт, өөрчлөлт оруулах тухай хуулийн төсөл болон хамт дүүргийн мэдүүлсэн хуулийн төслүүдийг эцэслэн батална.

2.Төрийн болон орон нутгийн өмчит компанийн тухай хуулийн төсөл болон хамт өргөн мэдүүлсэн хуулийн төслүүдийг хэлэлцэх хэсгийг үргэлжлүүлэн хэлэлцэнэ.

3.Эрүүл мэндийн даатгалын үндэсний зөвлөлийн зарим гишүүнийг чөлөөлөх, томилох тухай асуудлыг хэлэлцэнэ.

4.“Хянан шалгах түр хороо байгуулах тухай” Улсын Их Хурлын тогтоолын төсөл хэлэлцэнэ.

5.Үдээс хойших нэгдсэн хуралдаанаар Улсын Их Хурлын гишүүний асуулгын хариуг сонсоно. Улсын Их Хурлын гишүүн Жигжидсүрэнгийн Чинбүрэнгээс Монгол Улсын Ерөнхий сайдад хандаж “Элэг бүтэн Монгол” үндэсний хөтөлбөр”-ийн хэрэгжилтийн талаар тавьсан асуулгын хариуг сонсоно.

Улсын Их Хурлын гишүүн Алтанхуягаас Монгол Улсын Ерөнхий сайдад хандаж Төрийн өмчийн талаар хэрэгжүүлж байгаа арга хэмжээн тухай тавьсан асуулгын хариуг сонсохоор байсан, Алтанхуяг гуай ч өөрөө алга байна. Засгийн газраас ч хойшлуулах бичиг ирсэн байна. Энэ асуудал хойшлогдох нь байна. Монгол Улсын Шадар сайд Сайнбуянгийн Амарсайханаас асуулгын хариуны тухай албан бичиг ирүүлсэн.

Энэ бол Улсын Их Хурлын гишүүн Алтанхуягаас Төрийн өмчийн талаар хэрэгжүүлж байгаа арга хэмжээний талаар Дархан төмөрлөгийн үйлдвэр компанитай холбоотой асуудал Монгол Улсын Ерөхий сайдад тавьсан асуулгын хариуг 6 сарын 10-ны өдөр танилцуулахыг Эдийн засаг, хөгжлийн сайдын үүрэг хариуцагч Жавхланд хариуцуулсан. Эдийн засаг, хөгжлийн сайдын үүрэг гүйцэтгэгч Жавхлан хүндэтгэн үзэх шалтгаантай тул уг асуулгыг хойшлуулж өгөхийг хүсье. Амарсайхан гэсэн байна. Энэ асуудлыг ингээд хойшлууллаа.

Хэлэлцэх асуудалд орохын өмнө Улсын Их Хурлын чуулганы хуралдааны дэгийн тухай хуулийн 13.4-т заасны дагуу Улсын Их Хурлын гишүүн Бөхчулууны Пүрэвдоржоос 6 дугаар сарын 10-ны өдрийн чуулганы нэгдсэн хуралдаанд асуудал нэмэх горимын санал гаргах тул үг хэлэх зөвшөөрөл олгоно уу. Хэлэлцэх асуудалтай холбогдуулж үг хэлнэ гэсэн. Бөхчулууны Пүрэвдорж гишүүн.

**Б.Пүрэвдорж:** Сүүлийн үед төр бүх зүйлд оролцдог, сошиалаар асуудалд ханддаг зүйл хэрээс хэтэрч байна. Өчигдөр гэхэд Зайсанд хэдэн гэр буулгах, тэгээд тэндхийн ажилтнуудыг баривчлах ийм зүйл явагдаж байна. Энэ арай хэтэрч байна. Ер нь бол төр зөвшөөрснөөсөө бусдыг чөлөөтэй явуулах ёстой. Аж ахуйн нэгжүүд хориглосноос бүх бусад бүх зүйлийг хийх боломжтой. Гэтэл өөрсдөө тэнд аялал жуулчлалын үйл ажиллагаа явуул гэж зөвшөөрөл өгчхөөд, өнөөдөр буцаагаад ингэж дээрэмдэж авна гэдэг бол үнэхээр буруу зүйл гэдгийг би хэлье. Тэгээд эндээс харахад бол ингээд маш их олон зүйл рүү төр дайрч орж байна. Жишээ нь Хөтөлийг булааж авч байна. Гэтэл Хөтөлийн цементийн үйлдвэр нь цементээ нийлүүлэхээ больчихсон иймэрхүү байдалтай байж байна. Хөгжлийн банкны асуудал байна. Бэрэн гэдэг компани Монгол Улсын өөрөө хийж чадахгүй байгаа төмөрлөгийн үйлдвэрлэлийг хөгжүүлэх гээд явж байгаа тэр компанийн захирлыг нь аваачаад хорьчихдог, цаашаа төр хийж чадахгүй байгаа бүтээн байгуулалтын үйл ажиллагаа зогсоод ийм байдалтай байж байгаа. Тэгээд махны асуудал байна.

Өнөөдөр экспортод зөвхөн хоёрхон, гуравхан уул уурхайн бүтээгдэхүүний экспорт дээр тогтдог. Гэтэл энэ гурав дахь, дөрөв дэх ялангуяа хөдөө аж ахуйн бүтээгдэхүүний экспорт эндээс орлого олох энэ боломжийг нь бүгдийг нь хааж байна шүү дээ. Махны экспорт дээр 100 гаруй сая доллар энэ бизнес эрхэлж байгаа хүмүүс мэдээж ихэнх нь нэг орных байгаа. Тэгэхдээ Монголын аж ахуйн нэгжүүд энд дахиад давхар хохирч байна шүү дээ. Энэ дулааны аргаар боловсруулсан мах гэдэг чинь ойролцоогоор 20000 төгрөгийн үнэтэй ийм мах, чанартай мах байгаа. Бүх яс, бүх өөхийг нь бүгдийг нь ялгачихсан ийм мах байж байдаг. Энийг экспортлоход бол тодорхой хэмжээний 100 гаруй сая долларын орлого олох боломжтой шүү дээ. Энийг хэрэглэдэг монгол хүн байхгүй. Ингээд ерөөсөө ингээд бизнесийн үйл ажиллагаанд төр нь хэтэрхий оролцоод, дээрээс нь энэ сошиалын үйл ажиллагаанд хэтэрхий автаж, энэ төр, засгийн үйл ажиллагаа явна гэдэг чинь үнэхээр хариуцлагагүй зүйл ээ.

Ялангуяа сүүлийн үед бол энэ бизнес рүү дайрдаг, хувийн хэвшил рүү дайрдаг ийм байдлаар энэ төр, засгийн үйл ажиллагаа ингэж цаашдаа явах юм бол цаашдаа бүх зүйлийг та нар энэ коммунизм руу буцаагаад, тэр социализм руугаа буцаад аваач л даа. Энийг хэлэхгүй бол ерөөсөө болохгүй нь ээ. Энэ талаар тодорхой арга хэмжээ энэ парламентаас бас тодорхой санаачилгуудыг гаргах ёстой гэж би үзэж байна. Тэгэхгүй бол энэ арай, энэ чинь хамаг орлогыг олж байгаа тэр бизнес рүүгээ дайраад төрд авдаг, төр зохицуулдаг ийм зүйл рүү явах юм бол эцэстээ бид нар орлого олж, төсөв төсөв төвлөрүүлэх тэр зүйл маань бүгдээрээ л энэ хойшоо татах байдлаар ямар ч орлогогүй болох ийм нөхцөл байдал руу орж байна. Төрийн өмчийн компаниудыг төрд авсан тэр орлого орлого нь ерөөсөө хоёрхон компани дээр л гол орлого явдаг, бусад бүх компаниуд 390-ээд компаниуд бүгдээрээ алдагдалтай ажилладаг ийм нөхцөл байдал руу, хулгай дээрэм байдал руу л явж байгаа шүү дээ.

Гэтэл одоо ингээд хувийн хэвшлээ дээрэмдэх маягаар энэ төр, засаг ажиллаж байна гэдэг. Ялангуяа Засгийн газар, нийслэлийн захиргаа энэ дээр дэндүү буруу жишиг тогтоож байна шүү. Энэ дээр бас парламент нэлээн хүчтэй дуу хоолойгоо хүргэж, хувийн хэвшлийнхээ, чөлөөт зах зээлийнхээ үйл ажиллагааг зохицуулах, дэмжих тал дээр бас нэлээн сайн ажиллах ёстой. Энэ дээр ялангуяа өнөөдөр Төрийн өмчит компаниудын тухай хууль Их Хурал их хурлаар хэлэлцэж байна. Энэ дээр гишүүд бас тодорхой байр сууриа илэрхийлж энэ хувийн хэвшлээ дэмжих тал дээр чөлөөт зах зээлийг илүү сайн хөгжүүлэх тал дээр арга хэмжээ авахгүй бол болохгүй нь гэдгийг бас хэлье.

**Г.Занданшатар:** Өнөөдөр Төрийн ба орон нутгийн өмчийн компанийн тухай хуулийг хэлэлцэнэ. Тэгээд хэлэлцэх үеэр. Ер нь бас цаашдаа хувийн хэвшил чөлөөт зах зээлийн зах зээлийн хөрөнгө оруулалтын байдал ямар байна, энэ дээр дүгнэлт хийж хэлцэх нь бол шаардлагатай. Хөрөнгө оруулалтын асуудлаар түр хороо байгуулъя гэх санаачилга гарч байсан. Энэ асуудлыг хэлэлцэж, ирэх долоо хоногийн юманд анхаарна биз.

Ингээд хэлэлцэх асуудалд оръё.

**Нэг.Төрийн болон орон нутгийн өмчийн хөрөнгөөр бараа, ажил үйлчилгээ худалдан авах тухай хуульд нэмэлт өөрчлөлт оруулах тухай хуулийн төсөл**

Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай хуульд нэмэлт, өөрчлөлт оруулах тухай хуулийн төслийг эцэслэн баталъя гэсэн саналын томьёоллоор санал хураалт явуулна. Бүртгэлийн санал хураалт эхлээд явуулна.

Энэ асуудал маргаантай асуудал мөн юм, энийг тэгээд холбогдох Байнгын хороо, ер нь бас эдийн засгийг асуудлыг авч хэлэлцэх нь зүйтэй. Хувийн хэвшилтэй холбоотой асуудал бас зөв зүйтэй шүү. Хүний эрх яриад байдаг, хүний эрх чинь зах зээлийн эдийн засгийн суурь нь шүү дээ. Энэ их маргаан өрнөх юм байна. Энэ маргааныг жич мэтгэлцээнээр. Энийг бол авч хэлэлцэж болно. Одоо харин хуулиа баталъя.

Санал хураалт явуулна. Пүрэвдорж гишүүн ээ, энэ асуудлыг холбогдох Байнгын хороо анхааралдаа авна.

Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай хуульд нэмэлт, өөрчлөлт оруулах тухай хуулийн төслийг эцэслэн баталъя гэсэн томьёоллоор санал хураалт явуулна. Санал хураалтдаа анхааръя.

Санал хураалт явуулахад бэлдье. Монгол Улсын Их Хурлын чуулганы хуралдааны дэгийн тухай хуулийн 44.2-т Улсын Их Хурлын нэгдсэн чуулганаар хуулийг эцэслэн батлах бөгөөд нийт гишүүдийн олонх нь хуулийг эцэслэн батлахыг дэмжсэнээр хууль баталсанд тооцно гэж заасан. Өөрөөр хэлбэл, 39-өөс дээш гишүүн хууль эцэслэн батална.

Ингээд төрийн болон орон нутгийн өмчийн хөрөнгөөр бараа, ажил үйлчилгээ худалдан авах тухай хууль нэмэлт, өөрчлөлт оруулах тухай хуулийн төслийг эцэслэн баталъя гэсэн томьёоллоор санал хураалт явуулъя.

39 гишүүн дэмжиж энэ хууль эцэслэн батлагдлаа.

Хамт өргөн мэдүүлсэн Төрийн болон орон нутгийн өмчийн хөрөнгийн бараа, ажил, үйлчилгээ худалдан авах тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуулийн төслийг эцэслэн баталъя гэсэн томьёоллоор санал хураалт явуулъя.

Санал хураалт

40 гишүүн дэмжиж, энэ хууль эцэслэн батлагдлаа.

Дараагийн асуудалд орно.

**Хоёр.Төрийн болон орон нутгийн өмчит компанийн тухай хуулийн төсөл болон хамт өргөн мэдүүлсэн хуулийн төслүүдийн хэлэлцэх эсэх асуудлыг үргэлжлүүлэн хэлэлцэнэ.**

Ажлын хэсгийн гишүүдийг оруулъя. Хууль санаачлагчийн илтгэл болон Байнгын хорооны санал, дүгнэлттэй холбогдуулан асуулт асуух Улсын Их Хурлын гишүүдийг бүртгэсэн байгаа. Нэрээ аваад завсарласан. Өчигдөр чуулган хаахад сууж байсан гишүүд л нэр нь орсон. Нэрээ сэргээчихье. Сандагийн Бямбацогт гишүүн.

**С.Бямбацогт:** Хэд хэдэн асуулт байгаа юм. Төрийн өмчит компаниудыг цэгцлэх ёстой. Энэ бол цаг нь болсон. Олон жил хүлээгдсэн, яригдсан. Үндсэндээ өнөөдөр ямар байдалтай байна вэ гэхээр угжны хурга гэж ярьдаг шүү дээ. Тэгээд л угжуулаад л байж байдаг, тэтгүүлээд л байж байдаг, ийм болчихсон. Айлд шоовдор хүүхэд гэх юм бол хувийн хэвшлийнхэн шоовдор. Монгол Улсад шоовдор хүүхдүүд нь хувийн хэвшлийнхэн, айлын эрх танхи хүүхдүүд нь төрийн өмчит компани болчихсон. Яагаад ийм болчихсон бэ гэхээр ерөөсөө энэ төрийн өмчит компаниуд дээр нөгөө л нэг төрд ажиллаж байгаа дарга даамлуудын улс төрчдийн халаасны хүмүүс цүнх баригчид томилогддог. Тэгээд очоод л дарга нартаа тал засаад л явж байдаг, улс төрчдөө мөнгө зөөж байдаг ийм л болчихсон байгаад байгаа юм. Тийм болохоор энийг цэгцлэх ёстой.

Төрийн өмчит 170 компани байж байгаа, орон нутгийн 270 компаниуд байна гэж байгаа юм. Энд зөвхөн төлөөлүүлээд бодох юм бол 10 орчим хүн гэх юм бол үндсэндээ энд гүйцэтгэх төлөөлөл нь 10 орчим гэж бодох юм бол нэг компани дээр 20 орчим хүн, нийтдээ 470 компанид 10000 орчим хүн ажиллаж байгаа юм. Үндсэндээ хэн нэгний гар хөл болж. Хамгийн их цалин авдаг, хамгийн их хангамж авдаг, хамгийн их гадагшаа зугаалдаг хамгийн өндөр урамшуулал авдаг, энэ хүмүүс. Энийг цэгцлэх ёстой. Тэгсэн мөртөө өнөөдөр Монгол Улсын нийт одоо өр гэж бид яриад байгаа шүү дээ. Өрийн хэдэн хувь нь төрийн өмчит компаниудад байна вэ гэх юм бол нэлээд том тоо гарна. Одоо энэ тоог хэлж өгөөч? Өөрөөр хэлэх юм бол Монголын төрийн өмчит 470 компани, орон нутгийн өмчит 470 компани дээр нийтдээ гадаад өрийн хэдэн хувь нь байна, нийтдээ дотоод өрийн хэдэн хувь нь байна, ямархуу өр зээлтэй байна? Өр зээлийнх нь хэмжээ хэлж өгөөч.

Улсын төсөвт оруулж байгаа орлого бол Эрдэнэтийг хасах юм бол, Эрдэнэс Тавантолгой хасах юм бол үндсэндээ атварт оруулж байгаа орлого бараг байхгүй. Энийг хэлж өгөөч Эрдэнэтийг хасаад, Эрдэнэс Тавантолгойг хасаад. Төвлөрүүлж байгаа ногдол ашгийг бас, Эрдэнэтийг хасаад, Эрдэнэс Тавантолгой хасаад хэлж өгөөч. Өөрөөр хэлэх юм бол 200 орчим тэрбум төгрөгийн ногдол ашиг энэ 470 компанид төвлөрүүлж байгаа. Түүнээс Эрдэнэт, Эрдэнэс Тавантолгойг хасах юм бол 10 орчим тэрбум төгрөгийн ноогдол ашгийг л энэ 468 компани нь улсад оруулж байгаа юм. Ийм байдалтай яваад байх юм. Тэгэхээр яах аргагүй энд бол үндсэндээ ерөөсөө л энэ улс төрчдийн эрх мэдэл бүхий хүмүүсийн саалийн үнээ болсон л ийм л аж ахуй л бий болчхоод байгаа юм. Энийг шийдэх ёстой.

Дараагийн нэг асуудал, Сайншандын, Эгийн голын төслийн нэгжүүд гээд, дээрээс нь одоо яригдаж байгаа Эмээлтийн аж үйлдвэрийн парк гээд. Юу ч хийдэггүй баахан төслийн нэгжүүдтэй. Эгийн гол гээд маш олон жилд 40, 50 тэрбум төгрөгийн алдагдалд орчихсон. Сайншанд аж үйлдвэрийн парк гээд л бас төслийн нэгж байгуулаад, улсын үйлдвэрийн газар бөөн зардал. Иймэрхүү юмнуудыг хэр яаж цэгцлэх юм?

Дээрээс нь Иргэний нисэхийн үндэсний төв, Авто тээврийн үндэсний төв, Авто замын хөгжлийн төв, Барилгын хөгжлийн төв, Эрчим хүчний судалгаа хөгжлийн төв гээд хуучин агентлаг байсан. Агентлаг, төрийн албыг цомхон болгож байна гээд нэрийг нь өөрчлөөд төрийн өмчит үйлдвэрийн газар болгочихсон. Ерөөсөө л төсвийн мөнгөөр тэтгүүлж байдаг, дээрээс нь хувийн хэвшилтэй өрсөлдөж байдаг, хувийн хэвшлийг дарамталж байдаг ийм олон төрийн өмчит компаниуд байгаа. Энэ компаниудаа хэрхэн яаж цэгцлэх юм бэ? Энийг бас нэг хариулж өгөөч.

Мөн Эрдэнэт, Эрдэнэс Тавантолгой гээд үнэхээр Монгол Улсын төсвийн орлого бүрдүүлж байгаа, татвар төлж байгаа бас томоохон төрийн өмчит компаниуд бий. Мөн стратегийн ач холбогдол бүхий салбарууд байж байгаа. Манай эрчим хүчний станцууд байна, дулааны станцууд байна, бусад чиглэлийн стратеги ач холбогдол бүхий салбарт үйл ажиллагаа явуулж байгаа аж ахуйн нэгжүүд байгаа. Эдгээр бол үйл ажиллагаа явуулах ёстой. Энэ дээр бас харилцан ялгавартай ямар бодлого баримтлах вэ?

**Г.Занданшатар:** Болдын Цэнгэл дарга Төрийн өмчийн бодлого, зохицуулалтын газрын дарга.

**Б.Цэнгэл:** Бямбацогт гишүүний асуултад хариулъя. 2021 оны жилийн эцсийн байдлаар төрийн болон төрийн өмчийн оролцоотой хуулийн этгээдүүд 53 тэрбум төгрөгийн хөрөнгө эзэмшиж байна.

**Г.Занданшатар:** Цэнгэл дарга жаахан чанга ярья.

**Б.Цэнгэл:** Бямбацогт гишүүний асуултад хариулъя. Төрийн өмчийн бодлого, зохицуултын газрын дарга Цэнгэл. 2021 оны жилийн эцсийн байдлаар нь танилцуулъя. 2021 оны жилийн эцсийн байдлаар 53.4 тэрбум төгрөгийн хөрөнгийг төрийн болон төрийн өмчийн оролцоотой хуулийн этгээдүүд эзэмшиж, 10.6 их наяд төгрөгийн орлого олж, 1 их наяд төгрөгийн цэвэр ашигтай ажилласан. Өнгөрсөн оны мөн үетэй харьцуулахад орлого 8.7 хувь буюу 860 тэрбум, цэвэр ашгийн хэмжээ 407 хувиар буюу 831 тэрбум төгрөгөөр тус тус нэмэгдсэн, 2021 оны байдлаар бол ийм үзүүлэлт гарч байгаа. Манай төрийн болон төрийн өмчийн оролцоотой компаниудад бол 105 компани байж байгаа. Тэгэхээр 105 компанийн үзүүлэлтийг бид нар жил болгон ингэж нэгтгэж гаргадаг юм.

Өр, авлагын тухай асуудлыг танилцуулъя. Ер нь бол 18 их наядын өр төлбөртэй байгаа. Үүнээс одоо яг жин дарж байгаа компаниудыг нэрлэх юм бол Эрдэнэс Монгол нэгдэл 5.4 их наяд, Төрийн банк 3.4 их наяд, Хөгжлийн банк 3 их наяд, Монголын төмөр зам 1.5 их наяд, Эрдэнэт үйлдвэр 990 тэрбум, УБТЗ 540 гэх ийм байдлаар бол ангилагдаж гарч байна.

Мөн компаниудын өндөр хөрөнгийн дүнтэй хуулийн этгээдийг бас та бүхэнд товч танилцуулъя. Энд бол Эрдэнэс Монгол нэгдэл бол 29 их наяд, Эрдэнэт үйлдвэр 5 их наяд Хөгжлийн банк 4 их их наяд, Төрийн банк 3.7 их наяд гэх жишээтэй байж байгаа. Ашгийн талаар танилцуулахад бол хамгийн их орлоготой ажилласан хуулийн этгээдийг энэ удаад бол Эрдэнэт үйлдвэр төрийн өмчит үйлдвэрийн газар тэргүүлж байгаа 3.1 их наяд, Эрдэнэс Монгол нэгдэл бол 1.5 их наяд, УБТЗ бол гуравт нь жагсаж явж байгаа. Диспетчерийн үндэсний төв бол 1 их /наяд/ гээд явж байна.

Хамгийн их ашигтай ажилласан хуулийн этгээдийг мөн энэ удаад бол Эрдэнэт үйлдвэр манлайлж байгаа. Эрдэнэт үйлдвэр 901 тэрбум, Эрдэс Монгол нэгдэл бол 126 тэрбум, Монголросцветмед 85 тэрбум, УБТЗ 69 тэрбум, Төрийн банк 45 тэрбум гэсэн ийм үзүүлэлттэй байна.

**Г.Занданшатар:** Пүрэвжавын Сайнзориг Хууль зүй, дотоод хэргийн яамны Төрийн нарийн бичгийн дарга.

**П.Сайнзориг:** Бямбацогт гишүүний зарим асуултад нэмж хариулъя. Өнөөдөр бол төсөл хэрэгжүүлэх нэгжүүд хийгээд өмнө нь бас агентлагийн статустай ажиллаж байсан олон байгууллагууд бас яг аж ахуйн тооцоот үйлдвэрийн газар нэрээр ажиллаж байгаа. Энд бол нэлээдгүй олон байгууллага байна, таны нэр дурдсан. Цаашдаа шинэ сэргэлтийн бодлоготой уялдуулж төрийн бүтээмжийн асуудлыг бид нар цогц байдлаар нь судалж байна. Үүн дээр энэ төрийн байгууллагуудын үйл ажиллагааны давхардал, чиг үүргийн давхарлагыг бас үзэж яг агентлагийн статус дээр ажиллах байгууллагуудыг нь нэг мөр шийдэж, татан буулгахыг нь татан буулгах гэдэг юм уу, ийм арга хэмжээнүүдийг авахаар бас ажиллаж байгаа. Тэгэхээр цаашдаа Авто тээврийн үндэсний төв ч гэдэг юм уу, энэ тодорхой чиг үүргүүдийг бас төр, хувийн хэвшлийн түншлэлийн хүрээнд нэг мөр бас хувийн хэвшилтэйгээ хамтарч заавал энийг бас төрөөс гүйцэтгүүлэхгүйгээр харилцан уялдаатай, мэдээллээ солилцоод, хяналттай ажиллах ийм бололцоо бас бүрдэх байх гэж бас харж байгаа. Энэ хүрээндээ бас зарим асуудлууд нь шийдэгдэх ёстой.

Дээрээс нь таны асууж байгаа хувийн хэвшил өнөөдөр үнэ тарифын зохицуулалттай. Магадгүй зах зээлийн төвлөрөл байгаагаас үүдээд хувийн хэвшил гүйцэтгэх боломжгүй буюу эрчим хүч, дулааны энэ чиглэлийн компаниудын үйл ажиллагаан дээр бас тодорхой уян хатан зохицуулалтууд орсон. Өөрөөр хэлэх юм бол энэ дээрээс бол бид нар заавал ноогдол ашиг авах хүлээлт байхгүй. Тэгэхдээ засаглалын хувьд ил тод, нээлттэй болгоё, эргээд үр ашгийг нь нэг л нэмэгдүүлье, магадгүй зах зээлийн үнийн тарифын зохицуулалт уян хатан, сулраад ирэх юм бол өөрийнхөө зах зээлийн зарчмаараа энэ компаниуд үйл ажиллагаагаа явуулах энэ бололцоог нь бүрдүүлж ажиллая гэж байгаа. Тэгэхээр энэ дээрээ бол тодорхой хэмжээний уян хатан бодлого байна.

Төрийн төлөөллийг ч гэсэн бас хэрэгжүүлэхдээ бас нээлттэй сонгон шалгаруулалт, төсөв, санхүү алдагдал нь ч гэсэн ил тод, нээлттэй байя, ямар хэмжээний орлого олдог юм, үүнээсээ хэдэн хувийг нь бас тухайн тэр аж ахуйн нэгж, байгууллагын технологийг сайжруулахад үлдээх ёстой юм гэдэг ерөнхий энэ суурь зохицуулалтууд орсон байгаа. Тэгэхээр бас энэ эрчим хүчний үнэ тариф ч гэдэг юм уу, энэ чиглэлийн юмнууд бас тодорхой хэмжээний уян хатан зохицуулалтууд ороод ирвэл бас илүү их компанийн засаглал талд нь ажиллуулах бодлогыг барьж байгаа гэдэг зүйлийг танд хэлье.

**Г.Занданшатар:** Сандагийн Бямбацогт гишүүн тодруулъя, 1 минут.

**С.Бямбацогт:** 470 компани дээр гүйцэтгэх удирдлага буюу гүйцэтгэх захирал, дэд захирал, хэлтсийн дарга, газрын захирал гээд 10 орчим хүн, мөн удирдах зөвлөлийн төлөөлөн удирдах зөвлөлийн гишүүн бас 10 орчим хүн. Ингээд нэг компани дээр л 20 орчим хүн үндсэндээ улс төрийн томилгоо буюу улс төрчдийн хүмүүс томилогдож байгаа юм л даа. Ингээд нийт улсын хэмжээнд 10 орчим мянган нь улс төрчдийн томилгоогоор тавигдаж байгаа юм. Энэ хүмүүсийг цаашид хараат бус байлгах тал дээр ямархуу бодлого зохицуулалт орж ирж байгаа вэ? Энийг хариулж өгөөч.

Хоёрдугаарт нь, төрийн өмчит компаниудын асуудал. Баахан зээл авчихсан, одоо Хөгжлийн банкнаас төрийн өмчит компани баахан зээл авчихсан. Тэгсэн мөртөө яригддаггүй, хэлэгддэггүй. Одоо бүр сүүлдээ төрийн өмч компаниудын зээлийг нь төрөөс төлнө, Засгийн газраас төлнө, татвар төлөгчдийн мөнгөөр төлнө гээд явж байдаг. Хувийн хэвшлийнхэн авсан зээлийнхээ төлөө өөрсдөө хариуцлагаа хүлээгээд, өөрсдөө орон шорондоо ороод өөрсдөө зээлээ төлөөд, эрсдэлээ хүлээгээд явж байдаг. Төрийн өмчит компаниуд нь болохоор татвар төлөгчдийн мөнгөөр, хувийн хэвшлийнхний төлсөн татвараар.

**Г.Занданшатар:** Нямбаатар сайд хариулна. Эхлээд зочид танилцуулчихъя. Улсын Их Хурлын гишүүн Гочоогийн Ганболд, Дуламдоржийн Тогтохсүрэн, Содномын Чинзориг нарын урилгаар Өвөрхангай аймгийн Арвайхээр сумын иргэдийн төлөөлөл, Улсын Их Хурлын үйл ажиллагаа, Төрийн ордонтой танилцаж байна. Та бүхэндээ Улсын Их Хурлын гишүүдийн нэрийн өмнөөс эрүүл энх, сайн сайхан, ажлын өндөр амжилтыг хүсэн ерөөе. Одоо Хишгээгийн Нямбаатар сайд асуултад хариулна.

**Х.Нямбаатар:** Харин тийм ээ, Бямбацогт гишүүн ээ. Яг ийм системээр 30 жил явлаа шүү дээ. Тэгээд энийг өөрчлөх гээд энэ хуулийн төслийг л оруулж ирж байгаа. Тэгээд гэв гэнэт бид нар энийг мэдэж байгаа зүйл биш шүү дээ. Энэ бол төрийн өмчит компаниуд дандаа алдагдалтай ажилладаг, төрийн өмчит компаниудыг алдагдалтай ажилласан хүмүүс нь хариуцлага хүлээдэггүй, төрийн өмчит компанийн Төлөөлөн удирдах зөвлөлд дандаа төрийн төлөөллүүд шууд томилолтоор ордог. Энэ бүх тогтолцоог халах гээд өнөөдөр энэ хуулийн төслийг оруулж ирж байгаа. Өөрөөр хэлбэл Төлөөлөн удирдах зөвлөлийг дандаа нээлттэй сонгон шалгаруулалтаар авна. Гүйцэтгэх удирдлагын мөн ялгаагүй Төлөөлөн удирдах зөвлөлийн тэр баталсан дүрэм журмын дагуу сонгон шалгаруулалтын үндсэн дээр төрийн болон орон нутгийн өмчит, төрийн өмчийн оролцоотой компаниуд дээр тавьдаг энэ тогтолцоо руу явахаар энэ хуулийн төслийн үзэл баримтлал.

**Г.Занданшатар:** Хишгээгийн Нямбаатар сайд гүйцээж хариулъя.

**Х.Нямбаатар:** Хоёрдугаарт, төрийн өмчит компанийг алдагдалтай хоёр жил дараалан ажиллуулсан гүйцэтгэх удирдлага, Төлөөлөн удирдах зөвлөлийг шууд чөлөөлөнө, чөлөөлөх үндэслэл болно. Дараагийн өөр төрийн өмчит компанид ТУЗ болон CEO-гоор очих бүх нөхцөл бололцоог нь хаана. Энэ дээр ийм бүртгэлийн нэгдсэн систем хөтөлнө. Дээр нь Төлөөлөн удирдах зөвлөл дээр дандаа нөөцийн систем бүрдүүлж явна. Нөөцөөс авдаг ийм тогтолцоо руу шилжинэ. Төрийн төлөөллийг дандаа нээлттэй сонгон шалгаруулалтын үндсэн дээр томилно гэсэн ийм агуулгаар орж ирж байгаа юм. Та нэг мэдээлэл дээр сая буруу мэдээлэл хэллээ гэдгийг би танд хэлье.

Төрийн өмчит компаниудын Хөгжлийн банкан дахь өр төлбөрийг татвар төлөгчдийн мөнгөөр төлнө гэдэг ийм зүйл Засгийн газар дээр огт яригдаагүй. Харин тухайн тэр компаниудын хувьцааг дахин хөрөнгөжүүлэх, санхүүжүүлэх байдлаар Хөгжлийн банкан дахь өр төлбөрийг барагдуулах Засгийн газрын тогтоолын төсөл боловсрогдоод одоо Засгийн газрын хуралдаанаар хэлэлцүүлэх шатандаа байгаа. Яг хувийн сектортой адилхан Хөгжлийн банкнаас төлсөн тэр төлбөрийг төрийн өмчит компаниудаар нь өөрөөр нь төлүүлэх энэ бодит ажлууд хийгдэж байгаа гэдгийг бас хэлье.

**Г.Занданшатар:** Улсын Их Хурлын гишүүн Нанзадын Наранбаатар асуулт асууна.

**Н.Наранбаатар:** Та бүхэнд энэ өглөөний мэнд хүргэе. Засаг дарга орон нутгийн өмчит компанийн ТУЗ-ийн гишүүдийг томилох, чөлөөлөхөөр байна лээ шүү. Бас тэдгээрийг сонгон шалгаруулахдаа орон нутгийн өмчийн хариуцсан засаг захиргааны нэгж гэчихсэн байна лээ. Энэ томьёолол нь буруу шүү. Засаг захиргааны нэгж гэж тийм өмч хариуцсан нэгж гэж байхгүй шүү. Энэ хуулийнхаа нэр томьёо энэ тэрийг яагаарай. Засаг дарга ТУЗ-ийн гишүүдийг томилдог, урамшууллыг нь тогтоодог гэдэг чинь болохгүй. Энэ чинь иргэдийн Хуралд нь байх ёстой, өмчийн эзэн нь өөрсдөө энэ өмчийнхөө төлөөллийг томилдог, чөлөөлдөг. Харин засаг дарга нь санал болгодог байхгүй бол болохгүй шүү.

Мөн орон нутгийн өмчтэй компанийн тухайд л би яриад байгаа юм. Орон нутагт ер нь энэ улс төржилтийг бий болгодог, тэгээд л хээл хахууль, өчнөөн юмнуудыг бий болгодог зүйл бол энэ орон нутгийн өмчийн оролцоотой компаниуд. Яагаад гэхээр энэ компаниудын ТУЗ гэж байгаа. Төлөөлөн удирдах зөвлөлд энэ улс төрчид орж байна. Жишээ нь аймгийн иргэдийн Төлөөлөгчдийн Хурлын төлөөлөгч нар энэ орон нутгийн өмчит компанийн ТУЗ-д орно, цалин авна. Жилд урамшуулал авна.

Нийт борлуулалтын орлогын төдөн хувь гэхээр 100 гаруй сая төгрөг 1 хүн, одоо 9 хүн байхад чинь 1 хүн авна. Гүйцэтгэх захирал мөн ялгаа байхгүй ТУЗ-тэй гэрээ байгуулаад мөн дэлхийн зах зээл дээр жишээ нь бүтээгдэхүүний үнэ өөрийнх нь үйл ажиллагаанаас хамааралгүйгээр өсөхөд тэр бизнес төлөвлөгөөнөөс давсан орлогын 1 хувь ч гэдэг юм уу, 2 хувь гээд тавьчихаар хэдэн зуун сая тэрбумын юм болчхож байгаа юм. Тэр гүйцэтгэх захирал ийм хэмжээний юм авна. Тэгэхээр чинь арга байхгүй энэ ТУЗ-д орохын тулд, гүйцэтгэх захирал болохын тулд энэ өрсөлдөөн бий болдог. Тэгээд энд орохын тулд төрөл бүрийн улс төрийн үйл ажиллагаа явуулдаг, улс төрждөг, талцал, хуваагдлыг бий болгодог ийм асуудлууд байдаг учраас энэ орон нутгийн өмчит компаниудын Төлөөлөн удирдах зөвлөлийг шилж сонгох, сонгон шалгаруулах гүйцэтгэх захирлыг сонгон шалгаруулах дээр ямар өөрчлөлт юмнуудыг та бүхэн түрүүний миний ярьсан зүйлүүдээс урьдчилан сэргийлсэн зүйлүүдийг бол оруулж өгсөн бэ гэдгийг бас та бүхнээс асууя гэж бодсон.

Хоёр дахь асуулт бол төсвийн асуудал. Энэ орон нутгийн өмчит компаниудын төсөв гэж маш том хэмжээний төсвийг ТУЗ-ийн 9-хөн хүн шийдээд батлаад ингээд яваад хэдэн тэрбум төгрөгийн төсвийг дангаараа шийдээд. Уг нь энэ төсөв гэдэг чинь төрийн өмчит болон орон нутгийн өмчит компанийн төсөв гэдэг чинь улсын төсөвтэй ялгаагүй байх ёстой. Гэтэл ТУЗ-ийн 9-хөн хүн хэдэн их наядын юм, хэдэн тэрбумын ийм төсвийг дураараа шийдээд яваад байдаг юм. Энийг яаж зохицуулах юм? Мөн ноогдол ашгийг тэр компанийн хөрөнгө оруулалтын төлөвлөгөө, жилийн төлөвлөгөөг нь батлаад томоохон хөрөнгө оруулалтууд хийгээд яваад байдаг. Эдгээрийг яаж зохицуулах юм, дур дураараа ингээд яваад байх юм уу? Мөн ТУЗ-д орж байгаа хүмүүс ямар шалгуур тавих юм. 9-үүлээ улс төрч байх юм уу, аль эсвэл мэргэжлийн хүмүүс байх юм уу, төрийн захиргааны албан хаагчид байх юм уу гээд. Тэгээд энэ дээрээ ер нь нэлээн сайн анхаарахгүй бол.

Мөн гуравдугаар асуудал, энэ компанийн үйл ажиллагаанд яаж хяналт тавих вэ, яаж нээлттэй байх юм гэдэг асуудал. Бүх үйл ажиллагаа нь далд, томоохон төсөв хөрөнгө захиран зарцуулдаг мөртөө үйл ажиллагаа нь далд байдаг ийм асуудлууд. Энэ дээр ямар хяналт тавих юм. Дараагийн дөрөв дэх асуудал бол орон нутгийн өмчит компаниудыг хэрхэн ямар үндэслэл шалгуураар үүсгэн байгуулах юм. энэ дээр хаанаас үүсгэн байгуулж, ямар тооцоо судалгаа хийж үүсгэн байгуулах юм бэ? Сүүлийн үед ерөөсөө үндсэн бүтэц орон тоо нь хүрэхгүй болохоор дэргэдээ.

**Г.Занданшатар:** Хишгээгийн Нямбаатар сайд асуултад хариулна.

**Х.Нямбаатар:** Наранбаатар гишүүн яг энэ хуульд дэвшүүлсэн, өнөөдөр бид нарын яг оруулж ирж байгаа бүхий л дэвшилтэт талуудыг та сая асуулт болгож асуулаа. Нэгдүгээрт, төр ямар бизнес хийх хийхгүйгээ дөрөв дөрвөн жилээрээ улсын ерөнхий төлөвлөгөөгөө Их Хурал нь баталъя. Өөрөөр хэлбэл, тэргүүлэх чиглэл гэж дөрвөн жил тутамдаа томьёолсон тэр асуудлаараа төрийн болон орон нутгийн өмчит компани байгуулах, нэгдүгээр босгыг нь тавьж өгье. Хоёрдугаарт, төрийн болон орон нутгийн өмчит компани байгуулахын тулд заавал тодорхой тооцоо судалгаа хийсний үндсэн дээр хөгжлийн ерөнхий төлөвлөгөөнд багтсан тэр чиглэлийн хүрээнд төр бизнес хийнэ. Бусад хөгжлийн ерөнхий төлөвлөгөөнд дурдаагүй чиглэлүүдээр хувийн сектор бизнес хийх боломжтой юм гэдэг ийм урьдчилсан хувийн сектортой маш тодорхой дэлгэрэнгүй мэдээллийг өгдөг энэ систем рүү шилжих юм. Одоо бол төрийн болон орон нутгийн өмчит компани байгуулахад ямар нэгэн саад тотгор байхгүй. Тэр байтугай судалгаа, тооцоо хийлгүйгээр шууд төрийн болон орон нутгийн өмчит компани байгуулах эрх үүсчхээд байгаа юм. Энийг нэгдүгээрт хязгаарлаж өгч байгаа юм.

Хоёрдугаарт цаашид бид нар ер нь төрийн өмчит компанийг хоёр түвшинд хуваая. Эхнийх нь ашгийн төлөө хуулийн этгээдүүдийг өнөөдөр бид нар оруулж ирж байгаа. Энэний цаад талд ашгийн төлөө бус хуулийн этгээд буюу эрүүл мэндийн салбарын эмнэлгүүд, боловсролын байгууллагууд буюу сургууль, цэцэрлэгүүд гэх мэт байгууллагуудыг ашгийн төлөө бус хуулийн этгээд буюу компанийн зарчмаар өөрөө засаглал нь нээлттэй явуулах ийм зарчим руу оруулж ирэхээр төлөвлөн ажиллаж байгаа гэдгийг хэлье.

Таны хэлж байгаа тэр зүйл дээр бид нар ТУЗ-ийг дандаа нээлттэй сонгон шалгаруулалт хийнэ. Өөрөөр хэлбэл, төрийн төлөөллийг ч тэр хараат бусаар ч гэсэн дандаа нээлттэй сонгон шалгаруулалтаар хийнэ. Тухайн байгууллагыг удирдаж явах бизнес /план/ төлөвлөгөөнд нь тэр мэдлэг, ур чадвараа ашиглахуйц тийм шалгууруудыг ТУЗ-ийн гишүүд дээр тавина л гэсэн үг. Ямар нэгэн байдлаар шууд төлөөлөл гэж байхгүй. Та нэг зүйл дээр бас эргэж хармаар байгаа юм. Тэр юу вэ гэвэл бид нар орон нутагт дандаа өмчийн асуудал эрхэлсэн ийм байгууллагатай нэгжтэй байя гэдэг ийм шийдэл өмнөх хуулиар гарчихсан явж байгаа. Аймаг, орон нутгууд өмчийн төлөөлөл хэрэгжүүлэх тэр байгууллагуудынхаа бүтцийг одоо эцэслэж шийдээгүй явж байгаа. Тэр байгууллагууд нь жишээлбэл орон нутгийн өмчит компанийн тухайд тэр орон нутгийн өмчит компанийнхаа ТУЗ, гүйцэтгэх удирдлагатай холбоотой сонгон шалгаруулалтаа хийх тэр үндсэн захиргааныхаа ажлыг хийнэ. Томилгоог нь Засаг дарга эцэслэж хийнэ.

Та нэг сая аягүй зөв санаа хэлсэн. Төсөв батлах, ашиг алдагдлын тайланг хэн баталж явах юм бэ, ноогдол ашиг хэн хуваарилах юм бэ гэхээр төрийнхнийг бол Их Хурал. Их Хурал жил болгоныхоо төсөв дээр Эрдэнэт төдөн төгрөгийн ногдол ашгийг ирэх жилийн төсөвт төвлөрүүлж өгнө, Тавантолгой төдөн төгрөгийг төвлөрүүлж өгнө гэдгийг Их Хурал нь өөрөө өмчлөх.

**Г.Занданшатар:** Зочид танилцуулчихъя. Улсын Их Хурлын гишүүн Бөхчулууны Пүрэвдорж, Сандагийн Бямбацогт, Ширнэнбаньдын Адьшаа нарын урилгаар Ховд аймгийн Зэрэг сумын ерөнхий боловсролын сургуулийн 1996 оны төгсөгчдийн төлөөлөл, Улсын Их Хурлын үйл ажиллагаа, Төрийн ордонтой танилцаж байна. Дурсамж дүүрэн сургуулийн насаа эргэн дурсаж, ижилдэн дассан багийн андууд эргэн цуглаж, дурсамж хөврүүлэх сайхан. Элгэн нутаг, төрөлх сургууль зааж чиглүүлсэн багш нар, найз нөхөд, өнөөдрийг хүргэсэн зам мөрүүдээ эргэн дурсаж, баярлан уулзах цаг мөчүүдээрээ дурсамж дүүрэн сайхан өнгөрүүлээрэй гэж та бүхэндээ хүсье.

Хишгээгийн Нямбаатар сайд.

**Х.Нямбаатар:** Орон нутгийн өмчит компанийн тухайд мөн өмчлөгч нь өөрөө тухайн шатны иргэдийн Төлөөлөгчдийн Хурал учраас тухайн орон нутгийн өмчит компанийнхаа ашиг алдагдал, ногдол ашгийн хувь хэмжээг тухайн шатных нь иргэдийн Төлөөлөгчдийн Хурал орон нутгийн төсвөө батлахдаа уг бас давхар баталж явъя. Өөрөөр хэлбэл өмчлөгчид нь өмчлөгчийнхөө эрхийг эдэллээ гэдэг л ийм агуулгаар энэ хуулийн төсөлд орж ирж байгаа. Маш их хэмжээний урамшуулал олгодгийг хязгаарлаж өгч байгаа. Дээр нь алдагдалтай ажиллуулсан тохиолдолд тухайн ТУЗ гүйцэтгэх удирдлагын нөхдүүдээс өмчлөгч нь эргээд тэр алдагдлыг нэхэмжлэх бас эрх зүйн зохицуулалтыг энэ хуульд оруулж ирж байгаа. Нэлээн тийм дэлгэрэнгүй болж ирж байгаа. Стратегийн чиг үүрэгтэй компаниудын 30 хувьд нь л төрийн төлөөллийн нээлттэй ТУЗ-ийн гишүүд байна. Бусад компаниуд дээр 100 хувь дандаа нээлттэй ТУЗ-ийн гишүүд тухайн ТУЗ-ийг бүрдүүлнэ гэсэн ийм агуулгаар явж байгаа. Тэгэхээр ТУЗ гэдэг бол их нөөцтэй байх ёстой гэдэг ийм агуулгыг Төрийн өмчийн хороо, төрийн өмчийн асуудал эрхэлсэн төрийн захиргааны төв байгууллагад харьяалуулж байгаа.

Дээр нь энэ хуулийн хамгийн том нэг санаа бол тухайн салбарын сайд нь тухайн тэр ТУЗ-ийг сонгон шалгаруулах тэр чиг үүргээ хэрэгжүүлнэ. Одоо бол ийм хоёрдмол харьяалалтай яваад байгаа шүү дээ. Уул уурхайн яам Төрийн өмчит өмчийн хороо гэсэн ийм хосолмол удирдлагатай явж байгаа бол уул уурхайн чиг үүрэгтэй компаниудыг тэр чиг үүргийнх нь, Эрчим хүчний яам эрчим хүчнийхээ чиг үүргийн тэр төрийн өмчит компаниудаа өөрсдөө мэргэжлийн арга зүйгээр удирдах, ТУЗ-ийн сонгон шалгаруулалтын нээлттэй зарлах тэр чиг үүрэг рүүгээ энэ удаагийн хуулийн төсөл орж ирж байгаа юм.

**Г.Занданшатар:** Нанзадын Наранбаатар гишүүн тодруулж асууя.

**Н.Наранбаатар:** Нэг зүйл тодруулъя. Зарим төрийн байгууллага үйл ажиллагаагаа явуулахад хүн хүч, орон тоо нь хүрэлцээгүй байх тохиолдол бол элбэг байдаг. Тэгээд хажуудаа орон нутгийн өмчит юм уу, төрийн өмчит улсын үйлдвэрийн газар гэсэн юмнууд байгуулаад ингээд хүн аваад бүтэц бий болгоод цалинжуулаад явдаг нэг ийм зүйл бас байдаг юм. Тэгэхээр энэнтэй холбогдуулаад би юу юу гэж асуух гэж байна вэ гэхээр орон нутгийн өмчит улсын үйлдвэрийн газар гэх мэт аж ахуйнуудыг ямар шалгуураар яаж байгуулдаг болж байгаа юм. Одоо өөрсдөө ингээд дураараа байгуулаад явах үүд нь нээлттэй байгаа юу? Хуулиар зохицуулаад өгчихсөн байгаа юу? Орон нутгийн өмч дээр л тодруулъя.

**Г.Занданшатар:** Пүрэвжавын Сайнзориг Хууль зүй, дотоод хэргийн яамны Төрийн нарийн бичгийн дарга.

**П.Сайнзориг:** Наранбаатар гишүүний зарим асуултад гүйцээн хариулъя. Ер нь бол энэ хуулийн дараа бол улсын үйлдвэрийн газар ч гэдэг юм уу, аж ахуйн тооцоот улсын үйлдвэрийн газар гэдэг зүйлүүд байхгүй. Бүгд компанийн засаглал руу шилжих ёстой. Олон улсын гэрээгээр зохицуулагдаж байгаа УБТЗ буюу нийгэмлэг гэдэг энэ нэршлээрээ л үлдэх байх. Бусдууд нь бүгд компанийн засаглал руу шилжинэ. Хоёрдугаарт түрүүн бас Бямбацогт гишүүн асууж байсан. Зарим үнэхээр агентлагийн статустай ажиллах байгууллагуудыг бид хэд дахин чиг үүргийнхээ давхардал, энэ яг үнэхээр төр өөрөө гүйцэтгэх үүрэг үү, эсвэл хувийн хэвшлээр гүйцэтгэх үү, эсвэл яг компанийн засаг руу шилжүүлэх үү гэдгээ тооцож зарим тэр Авто тээврийн үндэсний төв ч гэдэг юм уу, ийм байгууллагуудын статусыг бас эргэж нэг харна гэдэг зүйлийг бас танд хэлье.

ТУЗ-ийн гишүүдэд бол өмчийн болон авлигалын хэрэгт оролцож байгаагүй, дээрээс нь сүүлийн найман жил улс төрийн албан тушаал хашиж байгаагүй ийм хүмүүсийг нээлттэй сонгон шалгаруулалтаар тавина. Компани байгуулна гэдэг бол нэг өдөр шууд байгуулах ямар ч бололцоогүй болгосон. Өөрөө орон нутгийн түвшинд бол орон нутгийн чиг үүргээ хэрэгжүүлэх хүрээнд зах зээлийн тодорхой судалгаа хийж байж гарна. Энэ хувийн хэвшил хийх бололцоотой бол үнэхээр тэр хог тээврийн компанийг байгуулаад байх шаардлагагүй, энийг хувийн хэвшлээр нь гүйцэтгүүлье гэсэн ийм зүйлийг бол бас ярьж байгаа.

Урамшууллын асуудлыг түрүүн бас Нямбаатар сайд хэлсэн. Ер нь 4 сарын цалингаас хэтрэхгүй байх урамшууллын тогтолцоог барьж байгаа. Мэдээж, компани, компанийн онцлог байгаа. энэ дээрээ бас уян хатан байх бодлого байгаа. Тэгэхдээ цаад талын лимит бол дөрвөн сараас хэтрэхгүй ийм урамшууллын системтэй ажиллая гэж байгаа энэ хуулийн төсөл дээр тусгачихаад байгаа.

Ил тод байдлын асуудал бол Нийтийн мэдээллийн ил тод байдлын тухай хуулиар энэ эхлэн тавигдсан. Үүгээрээ баталгаажуулаад Засгийн газар, иргэдийн Төлөөлөгчдийн Хурлын нэгдсэн тайлангууд гарч, цаашдаа төрийн болон орон нутгийн өмчит компаниудыг хэрхэх вэ гэдэг зүйлээ дүгнэлтээ өгч байх юм. Үнэхээр ашиг алдагдал нь бүр тэлчих гээд байвал энэнээсээ урьдчилан сэргийлж татан буулгах юм уу, нэгтгэх юм уу, эсвэл үйл ажиллагааны чиглэлийг нь өөрчлөх юм уу, эсвэл цомхотгол явуулах гэдэг юм уу, дор дор нь энэ арга хэмжээнүүдийг аваад явах ийм зүйлүүд дээрээ бид нар бас хандаж байгаа.

**Г.Занданшатар:** Баттөмөрийн Энхбаяр гишүүн асуулт асууна.

**Б.Энхбаяр:** Энэ төрийн болон орон нутгийн өмчийн компанийн тухай хууль бол маш их саад бэрхшээлийг олон жил давж энэ танхимд өнөөдөр орж ирсэн. Энийг энэ танхимд оруулахгүй байх их том эрх мэдэл, мөнгөний ийм сонирхол байж ирсэн. Яагаад гэхээр өнөөдрийг хүртэл төрийн өмчийн компаниудыг байгуулж, тэнд хүнээ тавьж, тэнд шахаа хийж, хамаг баялгийг, ард түмний гэж байж байгаа тэр өмчийг хувьдаа идэж ууж, гахай шиг таргалж ингэж ирсэн энэ хүмүүс энийг оруулж ирэхгүй саад болж байсан. Нямбаатар сайд бол маш олон авлигачдын эрх ашгийг хөндөж байгаа, энэ хууль. Тийм учраас Улсын Их Хурал 2019 онд Үндсэн хуулийн өөрчлөлт хийсэн. Байгалийн баялгийн үр өгөөжийг нийт ард түмэнд хүртээх ийм Үндсэн хуулийн өөрчлөлт хийсэн.

Улсын Их Хурлын сонгууль болон Монгол Улсын Ерөнхийлөгчийн сонгуульд баялагтаа эзэн Монгол байна гэдэг мөрийн хөтөлбөртэйгөөр бид оролцсон. Энэ бол ерөөсөө баялгийн эзэн нь бол нийт ард түмэн байна.Тэр баялгийг ухаж байгаа тухайн төрийн өмчийн компанийн захирлууд, түүнийг тойрон хүрээлэгчид, түүнээс ашиг хүртэгсэд тэнд шахаа хийгсэд биш гэдгийг бид нар улс төрийн хувьд бол зарласан. Энэ өөрчлөлтийг хийсэн. Энийг хуулиар хийх анхны том реформ орж ирж байгаа юм. Тэгэхдээ энэ бүгдээрээ гэсэн үг бас биш ээ.

Төрийн болон орон нутгийн өмчийн суурь хууль нь орж ирэх ёстой, Баялгийн сангийн хууль орж ирэх ёстой, Газрын багц хууль орж ирэх ёстой. Ингэж байж цогцоороо бид нийт ард түмэндээ баялгийг хүртээх, баялгийг тэгш ард түмэндээ хүртээх энэ зүйлийг хийнэ. Энийг яаж хийх вэ гэхээр бид төрийн өмчийн компанийн хувьцаагаар дамжуулж олон нийтийн оролцоо, бас хяналтыг хийнэ. Тэр гүйцэтгэх удирдлага, тэр Төлөөлөн удирдах зөвлөлийн томилгоонд, намын цүнх баригчид биш мэргэжлийн хараат бус, олон нийтийн хяналттай, ил тод байд засаглалтай ийм компанийн засаглалыг бид бүрдүүлэхийг зорьж ийм механизмаар хийх гэж байгаа юм. Бид хулгайтай ам хэлээрээ биш бодитойгоор үг, үйлдлээр хуулийн аргаар тэмцэх гэж байгаа тэмцлийн манлайд энэ хууль бол орж ирж байгаа юм. Тийм учраас энийг дэмжинэ ээ.

Үндсэн хуулийн хүрээнд нэг гацаа саад ганц үгнээс болж бий болдог тухай судлаачид дүгнэж байна. Хуульчид дүгнэж байна, улс төрчид дүгнэж байна. Тэр нь юу вэ гэхээр Үндсэн хуулийн 2019 онд оруулсан 6.2 буюу төрийн нийтийн өмч гэдэг ийм алдаатай нэр томьёо. Энэ алдаатай нэр томьёо буруу болсон гэдгийг иргэд олон нийт, олон нийт бас нэлээн ярьж байгаа. Ийм ойлголт хаана ч байхгүй. Төрийн өмч гэдэг бол төр гэдэг бол ер нь хийсвэр зүйл. Ард түмнээс үүдэлтэй л зүйл, ард түмний бий болгосон зүйл. Тэгтэл ард түмнээс бий болсон төр нь ард түмнээсээ тусдаа өөрөө өмчтэй байх юм шиг ийм агуулга бий болчихсон, өөрөө тусдаа. Тэгэнгүүт тухай, тухайн төрийн өмчийн компанийн захирлууд тэр өмчийг яг өөрийн хувийн өмч мэт захиран зарцуулдаг.

**Г.Занданшатар:** Эхлээд зочид танилцуулъя. Улсын Их Хурлын гишүүн Чимэдийн Хүрэлбаатарын урилгаар Увс аймгийн Давст сумын иргэдийн төлөөлөл Улсын Их Хурлын үйл ажиллагаа, Төрийн ордонтой танилцаж байна. Сайхан зусацгааж байна уу, сайн явцгааж байна уу? Улсынхаа нийслэлд төрийн ордонд тавтай морил оо. Та бүхэнд Улсын Их Хурлын гишүүдийн нэрийн өмнөөс ажил хөдөлмөрийн өндөр амжилт, сайн сайхныг хүсэн ерөөе.

Хариулт хангалтгүй бол тодруулна. Хэн хариулах вэ? Хишгээгийн Нямбаатар сайд харуулна.

**Х.Нямбаатар:** Баярлалаа. Би Энхбаяр гишүүний сүүлийн асуултад маш товчхон хариулахыг бодъё. Энэ юу вэ гэхээр 2019 оны 11 дүгээр сард Монгол Улсын Үндсэн хуульд орсон нэмэлт, өөрчлөлтийн хүрээнд төрийн нийтийн өмч гэдэг ийм нэр томьёо орж ирсэн нь үнэн. Энэ нэр томьёотой би бас санал нийлдэг үү гэвэл яг адилхан санал нийлдэггүй. Яагаад гэвэл өөрөө нийтийн өмч гэдэг том өмчийнхөө дотор нийтийн өмч дотор төрийн өмч, олон нийтийн байгууллагын өмч, корпорацуудын өмч гээд ийм өмчийн дараалалтай явдаг байсан зүйлийг тухайн үед зөвшилцлийн ажлын хэсэг дээр төрийн нийтийн өмч гэдэг нэг ийм томьёоллоор томьёолж ирсэн нь, магадгүй энэ нь хожимдоо нийгэм эдийн засгийн том үр дагавруудыг, сөрөг үр дагавруудыг үүсгэх вий гэдэг адилхан болгоомжлолтой явж байгаа хүмүүсийн нэг нь бас би байгаа.

Өөрөөр хэлбэл стейт өмч, паблик өмч гэдэг зүйлийг яг стейт, паблик өмч гэсэн ийм дарааллаар биччихсэн. Энийг бас олон нийтийн сүлжээнд Монгол Улсын Ерөнхий сайд асан Баяр даргын жиргэж байсан жиргээг ч гэсэн би тодхон санаж байна. Өөрөөр хэлбэл, борооны дусал гэж ярьдаг бол одоогийн энэ бид нарын өмч төрийн нийтийн өмчийн томьёолол маань өөрөө ямар томьёоллоор орж ирээд байгаа вэ гэхээр дуслын бороо гэж орчуулагдах гээд байгаа юм. Өөрөөр хэлбэл, төрийн нийтийн өмч гэдэг нь нийтийн өмч дотроо төрийн өмч нь байх ёстой атал төрийн нийтийн өмч гэдэг нэг ийм агуулгыг бид оруулаад ирчихсэн юм. Энийг бид нар бас эргэж харж, ярилцаж нэлээн ойлголцлын түвшинд очиж байж эргэж харах ёстой зүйл гэж ойлгож байгаа. Тэгж байж тэр баялгийн эзэд нь өөрөө жинхэнэ утгаараа иргэд, олон түмэн байх энэ боломж нөхцөл бүрдэнэ.

Төр бол нийтийн өмнөөс нийтийн амар тайван, аюулгүй байдлыг сахин хангах тодорхой гадаад, дотоод чиг үүргийг хэрэгжүүлэх үүднээс бий болж байгаа иргэдийн үүсгэл санаачилгаар бий болгосон засаглалын нэг л байгууллага. Энэ томьёоллоор авч үзэх юм бол бид нар дуслын бороо гэдэг, борооны дусал гэдэг томьёолол руугаа л эргэж харж, нэр томьёоных нь хувьд эргэж харах ийм шаардлагатай гэдэгтэй санал нэг байна.

**Г.Занданшатар:** Баттөмөрийн Энхбаяр гишүүн тодруулж асууя, 1 минут.

**Б.Энхбаяр:** Сүүлийн үед Үндсэн хуулийн өөрчлөлт бүгд яриад эхэлж байх шиг байна. Тэгээд ярьж байгаа бол одоо энэ 6.2-ыг бол янзалчихмаар юм байна лээ. Энэ буруу нэр томьёог. Дэлхийд ийм төрийн нийтийн өмч гэдэг ойлголттой нэг ч улс байхгүй. Ер нь ийм үг байхгүй. Гадаад хэл дээр орчуулаад үз гэвэл, гүүглдэхэд ийм үг гарч ирэхгүй. Бид нар дэлхийд байхгүй ийм нэр томьёо хэрэглэчихсэн. Ер нь бол 1921 онд тэр анхдугаар Үндсэн хууль бичиж байсан Цэвээнжамсран бол улсын эрх гэж Үндсэн хуулийг томьёолж байсан юм байна лээ. Яагаад гэхээр улс гэдэг ойлголтод төр нь ч, ард түмэн нь ч хамтдаа багтаж байж улс гэж яригддаг. Ард түмэнгүй төр гэж байхгүй, төргүй ард түмэн гэж байхгүй. Нийлүүлээд улс гэж байгаа юм. Тийм учраас энэ улсын өмч гэдэг тэр агуулга нь илүү зөв юм байна лээ гэдэг ийм байр суурьтай хувьдаа байдаг.

**Г.Занданшатар:** Үндсэн хуулийг бид дээдэлнэ сахина гээд тангараг өргөсөн улс л даа. Тэгэхээр огт байдаггүй гэдэг юм байдаггүй гэдгийг бас хууль зүйн шинжлэх ухаанд харах ёстой юм шиг байгаа юм. Жишээлбэл, дэлхийн бүх Үндсэн хуульд state property гэж Солонгосоос авхуулаад төрийн өмч гэсэн нэр томьёо рublic property, common property гэсэн ийм нэртэй холбоо байгаа. Тэгэхдээ ард түмний өмч гэж нэрлэсэн өмч бол социалист эрх зүйт буюу Куба, Хятад, Вьетнам гээд цөөхөн улсын Үндсэн хууль бол ард түмний өмч гэж газар, газрын баялгийг нь нэрлэсэн байдаг.

Энэ хоёр дээр ингээд маргаан гарч байгаад төрийн нийтийн өмч гэж хэлсэн нь Чимид гуай энэ хуулийг батлах төр болон орон нутгийн өмчийн хуулийг хэлэлцэж байх үед орос хэлэн дээр государственная частная собственность, государственная общественная собственность гэж хоёр хувааж байна төрийн өмчийг. Одоо Орост гражданская служба гэж байна, публичной права гэж байна. Ингээд ийм гурван нэр томьёо ашиглаж ашиглаж байгаад, тэгээд Орос болон Германы эрх зүйд нийцүүлээд төрийн нийтийн өмч гэж нэрлэе. Жишээлбэл гэж өөрөө хэлсэн байгаа юм, энэ Ордон бол төрийн өөрийн өмч гэж байгаа юм. Государственная частная собственность. Энэ бол төрийн машин гэдэг бол төрийн өөр өмч.

Харин төрийн нийтийн өмч гэдэг бол ард түмнээс эх сурвалжтай өмч буюу энэ доор байгаа газар төрийн ордны доор байгаа газар бол төрийн нийтийн өмч юм. Ийм учраас төрийн нийтийн зориулалттай өмч гэж газрын баялаг, ой, ус сан гэж. Энэ бүхэн чинь бас зүгээр хоосон тэнгэрээс аваад тавьчихаагүй. Дэлхийн бүх Үндсэн хууль яг адилхан Үндсэн хууль байхгүй. энэ цаг нийтийн өмч гэж нэрлэе гэж манай /тодорхой/ хуучин Ерөнхийлөгч, Ерөнхий сайд байсан хүмүүс ч юм уу, нийтийн өмч гэж нэрлэх гэж дайрдаг. Тэгтэл Үндсэн хууль нийтийн өмч гэж өөр юмыг тодорхойлчихсон байх учраас төрийн өмч гэж болдоггүй. Тэгээд олон нэр томьёоны дундаас тэрийг органик хуулиараа төрийн нийтийн зориулалтай өмч гэдгийг тодорхой зааж хэрэгжүүлэх асуудал болохоос биш нэр томьёоноос болоод бүх юм болохгүй байгаа гэдэг юм бол худлаа шүү.

Ингээд Ганзоригийн Тэмүүлэн гишүүн асуучихсан.

**Г.Тэмүүлэн:** Би ямар ч бай Төрийн болон орон нутгийн өмчийн компанийн тухай хууль гэж шинээр хуульчилж гаргаж ирж байгаа хуулийг зарчмын хувьд өнөөдөр болохгүй бүтэхгүй байгаа зүйлийг засаж залруулах гэж орж ирж байгаа зөв санаачилга гэж харж байна. Санаачлах талаасаа бол. Бид нар энэ хуулийг зөв хийхгүй бол бид нар цаашид баялгийн сангийн асуудлыг яриад хэрэггүй, орлогын асуудлыг яриад хэрэггүй, хуримтлалыг яриад хэрэггүй, хөгжлийг ярих ямар ч боломж бололцоо байхгүй. Энийг зөв хийхгүй бол. Зөв хийсэн хуулиа дараа нь бид нар яштал мөрдүүлж чадахгүй бол бид нар цаашид төрийн өмчийн компани гэж яриад ч хэрэг байхгүй.

Түрүүн Пүрэвдорж гишүүн хэлсэн. Энэ хувийн хэвшлийг хөгжүүлэх, чөлөөт зах зээлийг дэмжих гэдэг асуудал. Энэ өөрөө суурь зарчмын асуудал. Өнөөдөр бид нар төрийн өмчийн компаниуд хувийн хэвшилтэйгээ өрсөлддөг, чөлөөт зах зээлийн зарчим дээр эргээд энэнийхээ эсрэг явдаг энэ зарчмыг бид нар хуульчилж оруулж ерөөсөө болохгүй гэж хараад байгаа юм. Өнөөдөр тусгайлсан хууль гарах гэж байгаа бол энэ хуулийг бид нар маш зөв гаргах ёстой, суурь зарчмуудыг тусгах ёстой гэж хараад байгаа юм. Өнөөдөр ганцхан энд тусгай ч бүр оруулах ёстой үг бол үйл ажиллагааны хувьд төрөөс хараат бус дархлааны системийг бид нар энэ хуулиар тогтоох ёстой. Уг нь энэ хууль гарахгүйгээр өнөөдөр мөрдөгдөж байгаа Компанийн тухай хууль дээр Засгийн газар ямар нэг байдлаар компанийн өдөр тутмын үйл ажиллагаанд нь оролцох, нөлөөлөхийг хориглоно, томилгоо хийхийг хориглоно гэсэн зүйл заалт л байх ёстой байсан юм. Бараг ганцхан заалтаар.

Гэтэл би өнөөдрийн орж ирж байгаа хууль маань алдаа байна. Энэ төрийн нөлөөллийг илүү ихэсгэх, илүү тэр компани өөрөө бие дааж шийдвэр гаргах эрхэд нь шууд нөлөөлөх хууль болох гээд байна шүү гэж хараад байгаа юм. Өнөөдөр магадгүй энийг чинь Сангийн яам, Хууль зүйн яам, Төрийн өмчийн хороо хийсэн байх. Энийг харахаар Сангийн яамны эрх мэдэл гээд нэг баахан бүлэг гарчихсан байна. Төрийн өмчийн хорооны эрх мэдэл гээд бүтэн бүлэг гарчихсан байна. Эргээд бид нар чинь уг нь энэ хууль зөв гарсан бол Төрийн өмчийн хороо татан буугдах ёстой. Энэ төрийн захиргааны төв байгууллагууд, Сангийн яам, энэ яамдууд бүгдээрээ энэ төрийн өмчийн компанийн үйл ажиллагаа нь ерөөсөө оролцохгүй байх ёстой. Ерөөсөө ашгийн төлөө арилжааны зарчмаар ажиллах энэ нөхцөлийг нь бид нар бүрдүүлж өгөх ёстой болчхоод байгаа юм. Зах зээлийнхээ зарчмаар компанийнхаа засаглалыг бүрэн бий болгох. Тэгэхээр би энд ерөөсөө алдаа байна гэж хараад байгаа юм.

Би нэг зүйл заалтыг уншиж өгье. Өнөөдөр бол томилгоо шууд засаг дарга нар хийдэг болох гээд байна, ТУЗ-ийг нь яамдууд томилдог болох гээд байна. Өнөөдөр болохгүй бүтэхгүй байгаа зүйлээ хуульчилж оруулж өгөх энэ шаардлага байгаа юм уу? Өдөр тутмынх нь үйл ажиллагаанд нь нөлөөлдөг, дарамт шахалт үзүүлдэг энэ асуудлаа дахиж хуульчилж оруулж өгөх шаардлага байгаа юм уу? Одоо нэг заалтыг хараарай. Засгийн газрын бүрэн эрх гэж юу байна гэхээр 22.11 дээр нийгмийн сайн сайхны төлөө үйл ажиллагаа явуулах саналыг төрийн болон орон нутгийн өмчит компанийн Төлөөлөн удирдах зөвлөл, гүйцэтгэх захирал өгнө гэж байгаа байхгүй юу. Гишүүд энэ заалтыг анхаарах ёстой, Улсын Их Хурлын гишүүд ээ. 22.11.Нийгмийн сайн сайхны төлөө үйл ажиллагаа явуулах саналыг төрийн болон орон нутгийн өмчит компанийн Төлөөлөн удирдах зөвлөл, гүйцэтгэх захиралд өгнө гэж байгаа юм. Энэ бол Засгийн газрын эрх гэж байгаа байхгүй юу.

Яг ийм заалт, бараг заалт байхгүй байхад өнөөдөр бид нар хэрэгжүүлдэг байсан шүү дээ. Одоо энийгээ хуульчилж оруулж өгч яах гээд байгаа юм бэ? Тавантолгой дээр 1.5 их наяд төгрөгийг бид нар төмөр замд гээд гаргаад тавьчихсан, төмөр зам барьсан. Тавантолгойн орлогоор нь бид нар хуримтлалаар нь бид нар төмөр зам барьж байна шүү дээ. Эрдэнэтийн хуримтлал, орлогоор нь бид нар тэнд жорлон ухаж барьж байна шүү дээ 100 тэрбум төгрөг болчихсон. Энэ байдлыг бид нар хуульчилж өгч яах гээд байгаа юм бэ? Тэгэхээр өнөөдөр бид нар ийм төрийн үйл ажиллагааны нөлөөллийг хуульчлах гээд байх шаардлага байхгүй ээ. Дэлхийгээс гажсан ийм стандартаас төрсөн ийм шинэ дугуй зохиох гээд байх шаардлага байхгүй гэж хараад байгаа юм. Үнэхээр хийх гээд байгаа бол тэрийг зарчмынх нь хувьд зөв хийх ёстой байхгүй юу. Компанийнхаа засаглалыг өөрсдөө зөв аваад яваад байх суурь зарчмыг нь зөв тогтоож өгөөд.

**Г.Занданшатар:** Пүрэвжавын Сайнзориг Төрийн нарийн бичгийн дарга.

**П.Сайнзориг:** Тэмүүллийн гишүүний асуултад хариулъя. Ер нь зарчмын хувьд Тэмүүлэн гишүүнтэй ижил саналтай байгаа. Энэ хуулийн үндсэн концепц ч гэсэн төр өөрөө оролцох оролцохгүй, салбараа тодорхойлж бизнесийн үйл ажиллагаанд оролцох. Үнэхээр компани байгуулж, бизнесийн үйл ажиллагаа явуулж байгаа бол төрийн өмчийн бодлого буюу энэ зохицуулах чиг үүргээ ялгамжтай ханд гэдэг л зүйл байгаа. Зохицуулах буюу энэ татвар авагч буюу төр гэдэг институцийн чиг үүрэг нь юу юм, өмчийн бодлого буюу энэ компанийн ард чинь нийтийн баялаг л яваа шүү дээ. Тэгэхээр энэ өмчийн буюу яг хувьцаа эзэмшигчээр хэнийг томилох юм, тэр хувьцаа эзэмшигч нь мэдээж төрийн аль нэг институт байж л таараа. Энэ тэгэхээр хийсвэр, үл харагдагч эзэн байж болохгүй шүү дээ. Тэгэхээр яам байх уу, Төрийн өмчийн бодлого зохицуулалтын газар яах вэ, аль нэг институцийг хувьцаа эзэмшигч эрхийг хэрэгжүүлье гэж байна. Энэ хувьцаа эзэмшигчийн эрхийг хэрэгжүүлж байгаа этгээдүүд маань энэ ТУЗ-ийн гишүүдийг нээлттэйгээр сонгон шалгаруулж, мэргэжлийн этгээдүүдийг, ашиг сонирхолд орохгүй этгээдүүдийг л томилох асуудлыг тавьж байгаа.

Дээрээс нь эргээд энэ гэрээ контрактаа байгуулж, хариуцлагын асуудлаа ярь. Үнэхээр тэр компанийн үйл ажиллагааг доголдуулан эргээд өөрийн хөрөнгийг нь хариуцлагыг нь хүлээлгээд дахин гэрээг нь сунгахгүй байх ч гэдэг юм уу шат шатандаа ийм хариуцлагын асуудлууд байгаа. Энэ хуулин дээр бол Сангийн яам ч гэдэг юм уу, Төрийн өмчийн бодлого зохицуулалтын газрын эрхийг нэмэгдүүлэх агуулга бол байхгүй. Тэгэхдээ бид хэд бас таны хэлж байгаа энэ саналуудыг бас харгалзаж үзье. Мэдээж энэ төрийн өмчийн компанийг байгуулж байгаа бол ногдол ашгийн бодлогоороо Сангийн яамтай уялдана. Өмчийн бүртгэл, магадгүй сонгон шалгаруулалт нээлттэй зарлах, хүний нөөцийг бүрдүүлэх асуудлаараа Төрийн өмчийн бодлого зохицуулалтын газар тодорхой чиг үүрэг гүйцэтгэхээс өөр аргагүй байгаа.

Энэ хууль мэдээж Засгийн газраас тун удахгүй өргөн баригдах Хөгжлийн сангийн тухай хууль болон Баялгийн сангийн тухай хуультай уялдаж байгаа. Мэдээж баялгийн сангийн дор хөгжлийн сан болон ирээдүйн өв сан гэсэн хоёр сан ажиллахаар хуулийн төсөл гарсан. Хөгжлийн сан буюу одоогийн ажиллаж байгаа “Эрдэнэс Монгол”-ыг бид нар цаашдаа бас хөгжлийн сан болгож хөгжүүлэх эхлэлийг Засгийн газрын шийдвэрээр гарсан. Энэ хууль батлагдвал энэ чиглэлдээ ингээд явах. Энэ өөрөө эргээд Үндсэн хуулийн тэр 6 дугаар зүйлийн 2 дахь хэсэгт заасан байгалийн баялгийн үр өгөөжийг нийт ард түмэнд тэгш хүртээмжтэй хүргэх энэ үзэл санаагаар цаашдаа явах юм байгаа юм.

Мэдээж, хуулийн төслийг таны анхаарч байгаа чөлөөт зах зээлийг хумихгүй байх энэ асуудал дээр онцгой анхаарч байгаа. Орон нутгийн түвшинд ч тэр, төрийн өмчит компанийн байгуулж байгаагийн хувьд ч тэр зах зээлийн тодорхой судалгаа, хөрөнгө оруулалтаа хаанаас татах, эргээд энэ хөрөнгө оруулалтаа яаж нөхөх, боловсон хүчний бодлого ч гэдэг юм уу, энэ бүх зүйлүүд дээрээ уялдаатай ажиллая гэдэг зүйл бол байгаа.

21.2 дугаар энэ асуудал дээр бол тодорхой хэмжээний бас нийгмийн сайн сайхны төлөө үйл ажиллагаа явуулах саналыг төрийн болон орон нутгийн өмчит компанийн Төлөөлөн удирдах зөвлөл, гүйцэтгэх захиралд өгөх гэж байгаа юм. Тэгэхдээ энэ бол өөрөө эргээд нийгмийн хариуцлагын хүрээнд бас тодорхой шийдэж болох ийм зүйлүүдийг Засгийн газрын түвшиндээ эргэж харъя. Санал л гэж байгаа. Тэрнээс биш шийдвэрлэ гэсэн үг биш. Мэргэжлийн этгээдүүд үйл ажиллагааны төлөвлөгөөтэй уялдуулж харьцах.

**Г.Занданшатар:** Зочид танилцуулъя. Улсын Их Хурлын гишүүн Балжиннямын Баярсайхан, Цэдэндамбын Цэрэнпунцаг нарын урилгаар Завхан аймгийн Идэр сумын ерөнхий боловсролын сургуулийн 1992 оны төгсөгчдийн төлөөлөл Улсын Их Хурлын үйл ажиллагаа, Төрийн ордонтой танилцаж байна. Сайхан зусацгааж байна уу? Улсынхаа нийслэл Төрийн ордонд тавтай морилоорой. Та бүхэндээ дурсамж дүүрэн он цагуудаа эргэн дурсаж, ачит багш нар аав ээж, элгэн нутгаа эргэн дурсаж ингэж уулзаж байгаа баярт өдрийн чинь мэндийг өргөн дэвшүүлээд, сайн сайхныг хүсэн ерөөе.

Ганзоригийн Тэмүүлэн гишүүн тодруулж асууя.

**Г.Тэмүүлэн:** Би тэгэхдээ та нар олон сар, жил ажилласан гэдгийг чинь бас ойлгож байна. Хүндэтгэлтэй хандаж байна энэ асуудлаар. Гэхдээ Хууль зүйн яамныхан нь хууль сэгэлдгээ болих хэрэгтэй гэж би хараад байгаа байхгүй юу. Өнөөдөр бид нар дэлхийгээс гажсан ийм стандартын шинэ дугуй зохиох гээд Монгол стандартын төрийн өмчийн компани байгуулах гээд байх шаардлага байхгүй шүү дээ. Өнөөдөр жишээ нь бид нар энэ компанийн хөрөнгийнх нь хэмжээг нь яаж нэмэгдүүлэх вэ, үр ашгийнх нь үнэлгээг нь, үр ашгийнх нь өгөөжийг яаж нэмэгдүүлэх вэ, үнэлгээг нь яаж нэмэгдүүлэх вэ ч гэдэг юм уу, тэр асуудлуудыг нь л бид нар зааж чиглэж өгөөд зөв стандарт, суурь зарчмыг нь зөв тогтоож өгөх ёстой шүү дээ. Гэтэл эсрэгээрээ ингээд бүх болохгүй, бүтэхгүй байгаа зүйлээ төрийнхөө нөлөөллийг Засгийн газраас оролцдог, нөлөөлдөг энэ бүх зүйлээ хуульчлах гээд хийгээд байх ямар ч шаардлага байхгүй гэж хараад байгаа байхгүй юу. Үнэхээр энийг хийж чадахгүй байгаад байгаа бол, бид нар ийм хандлагаар энэ хуулийг хийх гээд байгаа бол төрийн өмчийн 400 компаниудаа бид нар татан буулгах ёстой, эсвэл бид нар зөв хуулийг гаргах ёстой. Тэгж байж дараа нь баялгийн сангийн хуримтлалыг ярих ёстой.

**Г.Занданшатар:** Бямбарагчаагийн Тэлмүүн Татварын бодлогын газрын дарга.

**Б.Тэлмүүн:** Сангийн яамны Татварын бодлогын газрын дарга Тэлмүүн. Тэмүүлэн гишүүний асуултад хариулъя. Энэ хуулийн төслийг хийхэд бол бид нарын хамгийн гол барьсан зүйл бол энэ хувьцаа эзэмшигчийн эрхийг хэрэгжүүлэгч ТУЗ, гүйцэтгэх захирал, тэгээд дотоод хяналт гэсэн институцүүдийн хоорондын хяналт, харилцан уялдааг нь хангах гэж л олон улсын зарчмуудыг баримталж ажилласан.

Энэ дээр яг тодорхой нэг заалтыг би хэлэхэд бол 42.7 дээр бол ийм зүйл байгаа, одоо байдаг улс төр болон төрийн захиргааны байгууллагаас компанийн засаглал руу ордог хамгийн хүнд хэлбэр бол удирдамж гэдэг асуудал байгаа. Тэгэхээр энэ удирдамжийн асуудлыг бид нар зөвхөн гурван тохиолдолд удирдамж өгч оролцоно. Эдгээрээс бусдаар бол хориглоно гэсэн байгаа. Энэ дээр бол нэгдүгээрт ногдол ашгийг нэмэгдүүлэх асуудлаар яам нь тусдаа удирдамж өгч болно, бизнес төлөвлөгөөний хэрэгжилтийг эрчимжүүлэх асуудлаар өгч болно, компанийн үйл ажиллагаа, санхүүгийн үр ашгийг нэмэгдүүлэх, зардал хэмнэх, эрсдэл бууруулах чиглэлээр л удирдамж өгч болно. Бусад тохиолдлоор ТУЗ-д удирдамж, чиглэл өгөхийг бол хориглоно.

Яг өмчийн эзний хувьд бол тодорхой хэмжээгээр өмч хөрөнгөө захиран зарцуулж байгаа, төлөөлөн удирдаж байгаа хүмүүст бол тодорхой чиглэл, санал өгөх энэ юмнууд нь тодорхой хэмжээнд бас олон улсад байдаг. Энэ бол ингээд хуулиар орсон. Тэгэхдээ ТУЗ өөрөө бие дааж сонгогддог мэргэжлийн байгууллага, бүх үйл ажиллагаа нь нээлттэй, ил тод, өөрсдөө үйл ажиллагааныхаа хүрээнд хариуцлага тооцогдох энэ зохицуулалтууд нь бүрэн орсон учраас энэ бол өөрөө ТУЗ-ийн компанийн засаглалын хүрээнд бие дааж шийдэх асуудал болж байгаа юм. Тэгэхээр Засгийн газар бол ямар нэгэн байдлаар шууд шийдвэр чиглэл өгөхөөс гадна биш зөвхөн энэ саналаа ТУЗ танилцуулах ийм хэлбэрийг бол оруулсан.

Нэмж хэлэхэд бол Тэмүүлэн гишүүнтэй бид нарын хувьд санал нэг байгаа зүйл бол компанийн үйл ажиллагааг яаж сайжруулах вэ гэдэг нь дахиад, энэ бол мэргэжлийн багийн удирдах асуудал. Компанийг яаж ашигтай сайн ажиллуулах вэ гэдгийг нь хуулиар заахаасаа илүү тухайн үйл ажиллагаанд тохирсон мэргэжлийн удирдлагын нээлттэй, ил тод.

**Г.Занданшатар:** Ганзоригийн Тэмүүлэн гишүүн тодруулж асууна.

**Г.Тэмүүлэн:** Би яриад байгаа зүйл маань бол төрөөс, тэр дундаа Засгийн газраас төрийн өмчийн компаниудад ямар ч дарамт хэрэггүй. Дэмжлэг тэр тусмаа бүр хэрэггүй байхгүй юу. Монгол Улсын зүгээр үйл ажиллагаа явуулж байгаад 60 мянган хувийн аж ахуйн нэгжтэй нэгэн адил дүрэм зарчмаар явах ёстой байхгүй юу. Тэд нар зах зээлийнхээ зарчмаар ашгийн төлөө явах энэ нөхцөлийг бид нар бүрдүүлж өгөх ёстой. Гэтэл өнгөрсөн хугацаанд энэ нийгмийн сайн сайхны төлөө гээд 100 тэрбум төгрөгөөр жорлон барьсан ч зөв гэж үзээд байгаа юм уу, компанийнхаа засаглал талаасаа? Эсвэл бид нар 1.5 их наяд төгрөгийг Тавантолгой төмөр замд зарцуулаад 1.4 их наяд төгрөгийг Зүүнбаян төмөр замд зарцуулсан ч зөв гэж үзээд байгаа юм уу? Энэ чинь бүгд засаглалын эсрэг байхгүй юу. Засгийн газар нөлөөлдөг, үйл ажиллагаанд нь оролцдог, өмч хөрөнгө, хөрөнгө оруулалтыг нь шийддэг Төлөөлөн удирдах зөвлөл, гүйцэтгэх удирдлагын томилгоог нь шийддэг асуудлууд чинь бүх юм чинь хуульчлагдаад орчихсон байна шүү дээ, Засгийн газрын бүрэн эрх гэдэг дээр. Тэгэхээр энэ чинь буруу. Энэ хууль буруу. Болохгүй бол би энэ хуулийн ажлын хэсгийг ахлаад явъя, залруулаад өгье.

**Г.Занданшатар:** Пүрэвжавын Сайнзориг Төрийн нарийн бичгийн дарга.

**П.Сайнзориг:** Тэмүүлэн гишүүн ээ, тантай яг санал нэг байгаа. Засгийн газар бол өмчийн эзний хувьд ч юм уу, өмчийн эрхийг Улсын Их Хурлаас авч хэрэгжүүлэх гэж санал гаргаж байгаа. Одоогийн нөхцөлд бол улс төрийн шийдвэр гаргаад байгаа байхгүй юу. Санхүүжүүл, энэ асуудлыг нь хэрэгжүүл, тэр, тэр төсвөөсөө ав, тийм зээл гарга, эсвэл үнэт цаас гаргаад энийг санхүүжүүлэхэд шийдвэр гаргаж байгаа. Энэ бүх хязгаартай болж хориглогдож байгаа. Дээрээс нь төсөвтэйгөө жил бүр ноогдол ашгийн бодлогоороо эндээс орж ирэх орлогыг төсөвт суулгаж, ямар төсөл санхүүжүүлэхийг нэгдсэн төсвийн бодлогоороо Улсын Их Хурал дээр шийддэг болж байгаа. Бид хэд бол дэлхийн жишгээс өөр дугуй зохиогоогүй. Энэ OECD-ийн зарчим болоод Дэлхийн банкны өгч байгаа, гаргасан дэлхий нийт өгдөг зарчим, зөвлөмжүүдийг бас үндэслэж бас энэ хуулиудыг хийсэн. Ийм зүйлүүдийг танд хэлье.

**Г.Занданшатар:** Жамъянхорлоогийн Сүхбаатар гишүүн.

**Ж.Сүхбаатар:** Ямар ч гэсэн одоо манай гишүүдийн хэлэлцэх эсэхийг нь яригдаж байгаа. Тэгэхээр энэ асуудлыг бол дэмжихээс аргагүй ээ. Монгол Улс бол засаглалынхаа хувьд бол энэ хууль гараад явснаас хойш 25 жил байна уу, 26 жил байна уу. Ингээд дорвитой өөрчлөлт хийж чадаагүй. Монголд бол авлига, хулгай нүүрлэсэн газар гээд байгаагийн чинь нэг том үүр уурхай нь бол энэ төрийн өмчийн, орон нутгийн өмчийг дагасан компаниудад байна гээд бид дүгнээд ярьчихсан. Шударга ёсыг ч их ярьчихлаа. Тэгээд гол нь төр дотроосоо өөрийгөө цэгцлэх ажлын нэг нь бол энэ байгаа юм. Одоо тэгээд бидний хамгийн арчаагүй байдал юунд харагдаж байна вэ гэхээр сая энэ танилцуулга дээр байж байна. Төрийн өмчийн бүртгэл нэгдсэн юм байхгүй учраас Төрийн өмчийн бодлого зохицуулалт, Сангийн яам, Үндэсний аудит гурав гурван тоо хэлж байна шүү дээ.

Түрүүн Бямбацогт гишүүн нэг тоо хэлж л байна. Бараг худлаа юм байна шүү дээ. Яагаад вэ гэхээр Бямбацогт гишүүн ээ, Сангийн яамны мэдээллээр бол төрийн болон орон нутгийн өмчтэй 339 аж ахуйн нэгж, аудитын газраар бол 537 төрийн болон орон нутгийн өмчит аж ахуйн нэгж, төрийн өмчийн бодлого зохицуулалтын газраар бол 467 гэж байгаа байхгүй юу. Гэтэл манай гишүүд маань 270, 170 гээд л явж байна. Яг үнэндээ өнөөдөр төр өмчөө мэдэхгүй байна шүү дээ. Компаниа мэдэхгүй шүү дээ яг тоог нь. Тэгэхээр би одоо асуух гэж байгаа юм.

Цэнгэл дарга энд байна. Энэ хууль гарахаар энэ Цэнгэл даргатай Төрийн өмчийн бодлого зохицуулалтын газар юу хийдэг нь нэмэгдэж, юу хийдэг нь хасагдах юм? Хоёр дахь юм нь энэ хууль зүйн техник найруулгаа бас бодоорой. 24 дүгээр зүйлд орон нутгийн өмч хариуцсан тухайн засаг захиргаа нэгжийн чиг үүрэг гээд заачихсан байна шүү дээ. Засаг захиргааны нэгжийн чиг үүргийг чинь энэ хууль дээр заахгүй шүү дээ. Тухайн засаг зах, нутаг дэвсгэрийн нэгж дээр байгаа орон нутгийн захиргааны байгууллагын чиг үүрэг гэвэл өөр. Доторх нь бол захиргааны байгууллагын бүрэн эрх гээд биччихсэн байгаа юм, чиг үүрэг гээд гарчигтай мөртлөө. Тэгэхээр энэ хууль зүйн техникийн хувьд энийгээ бас анхаарах юм байна.

Улс төрийн албан тушаалтнуудыг ТУЗ-д оруулахаа болилоо гэж байна, зөв. Гуравны нэгээс доошгүй нь төрийн захиргааны байгууллагын төлөөлөл байна гэж байгаа байхгүй юу. Томьёолол чинь төрийн захиргааны байгууллагын төлөөлөл гэдэг нь яамаа хэлээд байгаа юм уу, агентлагаа хэлээд байгаа юм уу? Ер нь төрийн захиргааны байгууллагын төлөөлөл гэж цаашдаа хууль тогтоомжид бий болох юм уу? Би одоо анх удаа л энийг харж байна л даа. Төрийн захиргааны байгууллагын гээд. Төрийн төлөөлөл өөр нэр томьёо байх ёстой юм уу? Энийг ямар утгаар оруулсан юм бэ? Төрийн захиргааны байгууллагын төлөөлөл? Цаашдаа бусад хууль дээр төрийн захиргааны байгууллагын төлөөлөл гэдэг ойлголт бий болох нь байна шүү дээ.

Дараачийн асуудал нь юу байна вэ гэхээр гүйцэтгэх удирдлагыг аль болох багаар хэрэгжүүлэхгүй байя гэж байна. Энийгээ бас нэг тодруулчих хэрэгтэй байх. Баг гэдэг нь, яагаад багаар хэрэгжүүлэхгүй гэж. Багаар гүйцэтгэх удирдлага гэдгээ манайд ямар газрууд багаар хэрэгжүүлээд балраад байна?

Дээр нь бас Хөгжлийн банкны асуудал байж байгаа. Хөгжлийн банкан дээр хийж байгаа бид нарын Түр хороо ажиллаж байна. Урьдчилсан байдлаар бол ингээд харахад маш их гүйцэтгэх удирдлага, Төлөөлөн удирдах зөвлөл солигдож байна. 11 жилийн хугацаанд 9 гүйцэтгэх захирал, 9 ТУЗ-ийн даргыг солиод зээлийн хороонд байнга өөрчлөлт орчихсон. Одоо энэ хууль гараад ингэж байна. Энэ олон яам, тамгын газрын хүмүүс чинь ороод ингээд явчихдаг. Энэ олон хүмүүс чинь бараг ээлж ээлжээрээ хулгай хийдэг юм шиг гэдэг тийм байдал үүсчихээд байгаа байхгүй юу. Тэгэхээр төрийн өмчийн энэ явуулж байгаа үйл ажиллагааны ТУЗ тогтвортой байх асуудал бас яаж харагдаж байгаа вэ? Гүйцэтгэх удирдлага тогтвортой байх тухай асуудал. Нэг дарга өөрчлөгдөх болгонд өөрчлөгдөж байна уу, үгүй юу?

Дараагийн асуудал бол, сайдын үүрэг оролцоо нэмэгдсэн гэж үзэж болох уу, хасагдсан гэж үзэж болох уу? Салбар хариуцсан сайдууд нь юмаа харьяалуулж байгаа маягийн юм хэлж байна шүү дээ. Нэг талаас нь бид улс төрийн нөлөөллөөр юм явуулахгүй гээд байна. Тэгэхээр цаад утгаараа сайдын эрх мэдэл яг хасагдсан гэх үү, нэмэгдсэн гэж ойлгож болох уу? Тэгээд компани төрийн болон орон нутгийн хүлээх үүргийг хариуцахгүй байх гэсэн зарчим 5.2.7-д байж байгаа юм. Тэгээд энэ чинь юу хариуцах билээ?

**Г.Занданшатар:** 81, Пүрэвжавын Сайнзориг Төрийн нарийн бичгийн дарга.

**П.Сайнзориг:** Хурлын дарга зөвшөөрвөл Цэнгэл дарга бас нэмээд хариулъя. Бид хоёр гишүүний асуултад нэмж хариулъя. Сүхбаатар гишүүнтэй 100 хувь санал нэг байна. Өнөөдөр бол Монгол Улсын авлигын эсрэх хуулийн индекс бас сайнгүй байна. Энэний үндсэн нэг суурь шалтгаан нь улс төрийн намын санхүүжилтээс гадна энэ төрийн өмчит компанийн засаглалын асуудал байгаа. Энэний ТУЗ-д ажиллах болон гүйцэтгэх удирдлагыг сонгон шалгаруулж байгаа процесс ил тод бус, улс төрөөс хараат, дээрээс нь энэ санхүүгийн болон үйл ажиллагааны тайлан олон нийтэд ил тод бус ийм зэрэг байдлаасаа болоод эндэх нөхцөл байдал бол амаргүй байгаа. Энийгээ засаж залруулах зайлшгүй шаардлага байгаа гэдэгтэй бол хаа хаанаасаа 100 хувь санал нэгтэй байгаа.

Нэр томьёоны асуудал дээр бид нар анхааръя. Бид нар бас зарим зүйлийг зөрүүлж бичсэн байна. Энийг бол 100 хувь л зөвшөөрч байна. Төрийн төлөөлөл буюу төрийн захиргааны байгууллагын төлөөлөл гэдэг дээр бол энэ стратегийн чиглэлийн аж ахуйн нэгж дээр л байх юм. Өөрөөр хэлэх юм бол үнийн тарифын зохицуулалттай төрөөс татаас авч явдаг тодорхой ийм сектор дээр компани байгуулж явж байгаа. Жишээ нь эрчим хүчний салбар. Эрчим хүч, дулааны цахилгааны компаниуд бол үнэхээр үнийн тарифын зохицуулалтыг нь чөлөөлөхөөс нааш угаасаа зах зээлийн зарчмаар ажиллах бололцоогүй. Энэ үе дээрээ бол үндсэндээ Эрчим хүчний яамны бодлого шийдвэр, үйл ажиллагаатай жишээ нь уялдаж ажиллах зайлшгүй шаардлага байгаад байгаа юм.

Яг ийм төрлийн компаниудын хувьд. Тэгэхээр энэ дээрээ бол төрийн төлөөллийг бол гуравны нэгтэй байлгая, бусад 70 хувь дээр нь хараат бусаар гишүүд бол орж ажиллая. Энийгээ бол бүгдийг нь нээлттэй. Тэгэхдээ төрийн төлөөллийг ч гэсэн нээлттэй сонгон шалгаруулъя гэж байгаа юм. Заавал Эрчим хүчний яамны газрын дарга тэр эрчим хүчний компанийн ТУЗ-д орж суух биш энийг бас нээлттэйгээр төрийн байгууллагууд дотроосоо сонгон шалгаруулж болох юм гэдэг зүйл байгаа.

Сайдуудын эрх хэмжээ нэмэгдэж байгаа юу, хасагдаж байгаа юу гэж байгаа. Ер нь бол OECD-ийн зарчим, зарим улсуудын бас төрийн өмчийн зохицуулалтын зарчмуудыг харахаар энэ бол салбарын бодлого шийдвэртэй уялдаж явъя. Эргээд хяналт тавих, бүртгэх, нэр дэвшигчийг сонгон шалгаруулах энэ ажиллагаанд Төрийн өмчийн бодлого зохицуулалт буюу эндээсээ хандаж явъя гэдэг л ийм л зарчмаар зарим талаасаа орж байгаа. Мэдээж Төрийн өмчийн бодлого, зохицуулалт зарим хувьцаа эзэмшигчийн эрхийг бас хэрэгжүүлээд явна. Энэ бол бас нээлттэй байгаа. Тэгэхдээ эргээд энэ хаа нэг газраас удирдамжаар юм уу, эсвэл сайдын тавь гэсэн хүн болгоныг тавих ямар ч бололцоогүй. Энэ дээр нээлттэй сонгон шалгаруулалт болон тодорхой тавигдах шаардлагууд тавьж байгаа. Сүүлийн найман жил улс төрийн албан тушаал болоод улс төрийн намын удирдах албан тушаал хашиж байгаагүй ч гэдэг юм уу, өмнө нь ТУЗ болон гүйцэтгэх удирдлагаар ажиллаж байхдаа өмнөх компаниа санхүүгийн эрсдэлд оруулаагүй байх ч гэдэг юм уу, ийм тодорхой шаардлагууд бол ингэж тавигдаж өгч байгаа.

ТУЗ-ийн тогтвортой байдлын асуудлыг ярьж байна. Ер нь бол ТУЗ-ийн гишүүдийг бол 3-аас дээшгүй жилээр томилох, нэг удаа улирах ийм асуудлыг бол энэ хууль дээр тавьсан. Гүйцэтгэх удирдлагыг бол жил тутам гэрээгээ сунгаад явах уу, үгүй юу гэдгээ ТУЗ шийдээд явах.

**Г.Занданшатар:** Зочид танилцуулъя. Улсын Их Хурлын гишүүн Дамбын Батлутын урилгаар Эрдэнэт хотын иргэдийн төлөөлөл, Улсын Их Хурлын үйл ажиллагаа, Төрийн ордонтой танилцаж байна. Та бүхэндээ Улсын Их Хурлын гишүүдийн нэрийн өмнөөс ажлын өндөр амжилт, сайн сайхныг хүсэн ерөөе.

Болдын Цэнгэл дарга, 82.

**Б.Цэнгэл:** Сүхбаатар гишүүний асуултад хариулъя. Сүхбаатар гишүүнтэй бол санал нэг байгаа. Тоонууд бол бас зөрүүтэй байгаад байгааг би бол хүлээн зөвшөөрнө. Тухайлбал төрийн болон төрийн өмчийн оролцоотой компаниуд дээр бол нэмэгдээд 170 гэдэг тоо гараад байгаа асуудал бол төсөвт үйлдвэрийн газруудын тоо ингээд нэмэгдчихэж байгаа юм. Өнөөдөр бид энэ хуулиараа нэг асуудлыг цэгцлэх гэж байгаа нь бол хувьцаа эзэмшигчдийн эрхийг хэрэгжүүлэгч өнөөдөр долоон субъект байж байгаа юм. Тэгэхээр энэ долоон субъект өөрөө хосолмол байдлаар бас байгаад байгаа байхгүй юу 70/30 гэдэг тэр харьцаагаар. Тэгэхээр бид энэ хуулиар бол ер нь хувьцаа эзэмших эрхийг хэрэгжүүлэгчийг нь цэгцэлж өгөх нь зөв юм байна, хоёрдмол биш аль нэгээрээ байх нь дангаараа байна гэдгийг өнөөдөр энэ хуулийн төсөл дээр бол оруулж ирж байгаа. Ингэхээрээ энэ бол цаашдаа бол ингээд цэгцрээд явах гол юу нь нээгдэх юм.

Яг үнэндээ бол орон нутгийн өмчит компаниудын асуудал дээр бол Төрийн өмчийн бодлого, зохицуулалтын газар бол үндсэндээ мэргэжлийн арга зүйн хувьд л зүгээр л туслалцаа үзүүлэх ийм л чиг үүрэгтэй шүү дээ манайх. Яг үнэндээ харьяалдаггүй, хуулиараа ийм байгаа. Тийм учраас одоогийн хууль дээр ч гэсэн ер нь өмчийн хууль хамт ярих ёстой гэж яриад байгаа чинь энэ л дээ. Өөрөөр хэлэхэд өмчийн хууль нь одоо хүлээлтийн байдалтай, Засгийн газрын хурлаар нэг ороод ингээд яамдуудын санал нь саналаа нэгтгээгүй байна гээд буцаачихсан байж байгаа. Тэгэхээр уг нь энэнтэйгээ хамт яривал бүх юм их ойлгомжтой болох юм байгаа юм.

Дээрээс нь, яг одоогийн байдлаар бид төрийн болон төрийн өмчийн оролцоотой компаниуд бол нэгдэх нийлэх, тусгаарлах юмнууд бол байнга хийгдэж байдаг учраас тоонууд бол бас заримдаа ингээд хэлбэлзэж явдаг юм. Яг өнөөдрийн байдлаар гэх юм бол 105 байж байгаа. Бид нар өнгөрсөн долоо хоногт гэхэд зарим нэгэн компанийг татан буулгах процессыг эхлүүлээд явж байгаа. Нэгтгэх, нийлүүлэх юмнүүдийг бас ингээд хийгээд явж байна. Орон нутгийн компаниуд яагаад замбараагүй байгаад байгаа вэ гэхээр энэ дотор бол тухайлбал өрхийн эмнэлэг 164, эм эргэлтийн сан гээд 33, зарим тохиолдолд бол ахмадынхаа байгууллагыг, төрийн бус байгууллагыг хүртэл энэ компанийн хэлбэрийнхээ бүртгэлд хамааруулчихсан байх жишээтэй. Тэгэхээр энэ дээр бол юу гэж хэлж байна вэ гэхээр орон нутгийн компанийн энэ байдал бол ерөөсөө замбараагүй хөл, толгойгүй болчихсон байгаа байхгүй юу. Тийм учраас энэ хууль дээр оруулж ирж байгаа гол зарчмын асуудал нь бол ерөөсөө төрийн өмчтэй гэдэг компани байгуулах бол маш болзол шаардлага өндөртэй ийм байдлаар нь цэгцэлж өгье гэдэг хуулийн гол агуулга явж байна гэж бид ойлгож байгаа.

ТУЗ-үүдийн тоо бол эрс багасна. Тухайлбал “Эрдэнэс Монгол” нэгдлийг бид нар гурав дахь өдөр Засгийн газрын хурлаар оруулаад корпорац маяг руу нь.

**Г.Занданшатар:** Жамъянхорлоогийн Сүхбаатар гишүүн тодруулж асууя.

**Ж.Сүхбаатар:** Одоо бол иргэд юу хараад байна вэ гэхээр нэг баахан алдагдалтай л төрийн өмчийн шахааны хүмүүс цуглуулчихаад байгаа газар гээд байгаа. Одоо тэгэхээр энэ хуулийг гаргахад бид нар жишээлбэл ийм юм баймаар байгаа байхгүй юу. Та бүхэн төр дандаа хянах гээд чадахгүй. Тэгэхээр төрийн болон орон нутгийн өмчийн бүх газруудыг Нийтийн мэдээлэл, ил тод байдлын хуулиа ч байна уу, бусад хууль байна уу, энэ заалтад ч байна уу, оруулаад яг жил болгоны ашиг, алдагдлаа мэдээлдэг, гүйцэтгэх удирдлага, Төлөөлөн удирдах зөвлөлийн гишүүдийнхээ нэрсийг нь ил байлгадаг, хэдэн орон тоотой гээд хэдэн гол үзүүлэлтүүдийг дандаа ил байлгамаар байгаа юм, нэгдүгээрт.

Хоёрдугаарт, та бүхэн Төлөөлөн удирдах зөвлөлүүд дээр манай яамны газрын дарга, захиргааны албан тушаалтнууд гээд хэчнээн хүмүүс давхардсан байдлаар тоо гаргаад хэлэх юм бол хэчнээн хүн байгаа бол? Бүгд л ямар нэгэн байдлаар нэг ТУЗ-д байгаа шүү дээ, ажлынхаа хажуугаар. Хамгийн ажилгүй, завгүй төрийн төлөө зүтгэх улсууд ТУЗ-д орчихсон. Энэ талаар бас тодорхой тоо хэлээч.

**Г.Занданшатар:** Бямбарагчаагийн Тэлмүүн Сангийн яамны Татварын бодлогын газрын дарга.

**Б.Тэлмүүн:** Сангийн яамны Тэлмүүн. Сүхбаатар гишүүний асуултад хариулъя. Яг энэ асуудал бол энэ хуулийн төсөлд орсон бас хамгийн чухал заалтуудын нэг байгаа. Та харах юм бол 51 дүгээр зүйл дээр санхүүгийн тайлан бүртгэлтэй холбоотой эсэх дээр бид оруулж байгаа хамгийн том өөрчлөлт бол хаалттай, нээлттэй байснаас үл хамаараад нээлттэй хувьцаат компанийн санхүүгийн тайланд тавигддаг тэр бүх дэлгэрэнгүй тайлангийн шаардлагыг төрийн өмчит компани дээр тавьж байгаа. Өөрөөр хэлэх юм бол гүйцэтгэх захирлуудын цалин урамшуулал, хандив тусламж, төлсөн татвар, тухайн жилд гарсан томоохон хөрөнгийн өөрчлөлт, элэгдлийн, нягтлан бодох бүртгэлийн бодлогын өөрчлөлт гэх мэт бүх мэдээлэл дэлгэрэнгүй гарна.

Дээрээс нь 54 дүгээр зүйл дээр олон нийтэд ил тод нээлттэй мэдээлэхтэй холбоотой нэмэлт шаардлагууд байгаа. Энэ дээр бол ерөөсөө компанийн бүх төрлийн төлөвлөгөө, аудитын тайлан Шилэн дансны хууль дээр нэмээд орж байгаа, нийтийн мэдээллийн сан Шилэн дансны хууль дээр. Тэгээд дээрээс нь компани дээр гарсан хэрэг, маргаан, засаглалын дотоод журам, хөрөнгө оруулалтын мэдээлэл, худалдан авалтын мэдээллүүд, ямар мэдээллийг нууцад хамруулж байгааг хамруулахгүй байгаа, дээрээс нь бид нарын хувьд нэмж оруулсан зүйл бол бусдаас авсан болон бусдад өгсөн дэмжлэг, хандив тусламж, нийгмийн хариуцлагын хүрээнд гаргасан зардал гээд энэ бүх мэдээлэл бол олон нийтэд нээлттэй байна. Тэгээд олон нийтийн хяналтын санхүүгийн ил тод байдал нь бол төрийн өмчит компаниудад тавих хамгийн том хяналтын тогтолцооны нэг хэсэг гэдэг байдлаар бид нар хамгийн дэлгэрэнгүй бусад улс орнуудын туршлагаас үндэслээд ингэж оруулсан байгаа.

**Г.Занданшатар:** Цэнгэл дарга 82,

**Б.Цэнгэл:** Эрдэнэс Монгол нэгдэл дээр нийт 200 орчим ТУЗ-ийн гишүүний бид ерөнхийдөө 27 хүртэл бууруулахаар явж байна. 2021 оны 2 дугаар сарын 16-ны өдрийн байдлаар долоон хувьцаа эзэмшигчдийн эрхийг хэрэгжүүлэгчээр нь би хэлье. Нийт 67 компанийн 55 нь Төлөөлөн удирдах зөвлөлийн үйл ажиллагаа явуулж байна. Төлөөлөн удирдах зөвлөл нийт 494 гишүүн ажиллаж байхаас хараат бус 144 гишүүн байна. Төрийн төлөөлөл хэрэгжүүлж байгаа гишүүд 350 байгаа юм. Тэгэхээр энэ хууль хэрэгжиж эхэлснээрээ зөвхөн энэ жишээгээр аваад үзэхэд өөрөөр хэлбэл энэ чинь Төлөөлөн удирдах зөвлөлийн 9 гишүүн байхаас 3 нь хараат бус байгаа байхгүй юу. Одоо бүр эсрэгээрээ 3 хүртэл нь төрийн төлөөлөл, 6 нь бол хараат бус болж орж ирэх юм. Тэрийг нь нээлттэй сонгон шалгаруулахаар энэ дээр бүр зарчмын эргэлт гарна. Баярлалаа.

**Г.Занданшатар:** Жамъянхорлоогийн Сүхбаатар гишүүн тодруулж асууя.

**Ж.Сүхбаатар:** Одоо манай энэ хэд бас болгоомжлоод байна уу, айгаад байна уу. Эсвэл мэдээлэл байхгүй байна уу. Нэг зүйл хэлэхгүй л байна л даа. Би бол жишээлбэл, өнгөрсөн хугацаанд манай энэ төрийн захиргааны албан хаагчид, бусад улс төрийн албан тушаалтнууд ороод, ТУЗ-д хэчнээн хүн ажилласан гэж? 300-н хэд л юм шиг байна. Эд нарын авч байгаа урамшууллыг тооцож үзсэн юм байна уу? Жилд манай энэ төрийн өмчит компани. ТУЗ-ийн гишүүнээрээ ингээд л орлогын нэмэлт эх үүсвэр болгоод байна гээд л та нар танилцуулга дээр биччихсэн байж байна шүү дээ. Тэгээд л ерөөсөө нил ашиг сонирхлын зөрчил байна гээд л манай гишүүд чинь бухимдаж байгаа юм шиг л яриад байна шүү дээ.

Одоо энэ хууль гарлаа л бол бид маш том цэгцлэх ажил хийгдэх ёстой шүү дээ. Тэгэхээр энэ 300-н хэдээс чинь одоо улс төрийн албан тушаалтан нэг ч хүн байхгүй байгаа гэж би ойлгож байгаа юм. Бүгд л яам, Тамгын газрын тэр төрийн төлөөлөл гээд байгаа улсууд чинь орчихсон байгаа байх гэж бодож байна. Тэрийг тодруулж асуугаад байгаа юм. Тэгээд дунджаар ямар хэмжээний урамшуулал ер нь авдаг юм? Энэ төрийг төлөөлж орсон улсууд. Энэ чинь уг нь ажлын цагаараа өөрийнхөө л ажлыг хийх ёстой хүмүүс. Гэтэл хажуугаар нь ийм ажилд оролцдог, тэгээд ер нь урамшуулал авч байна.

**Г.Занданшатар:** Зочид танилцуулъя. Нийслэлийн ерөнхий боловсролын 111 дүгээр сургуулийн 7а ангийн багш, сурагчид Улсын Их Хурлын үйл ажиллагаа, Төрийн ордонтой танилцаж байна. Хүндэт сурагчид та бүхэндээ сурлагын өндөр амжилтыг хүсэн ерөөе. Сайн суралцаж, сайн хүн болцгоогоорой. Та хэд “D.parliament” гэдэг аппликэйшн мэдэх үү? Тэрийг татаж аваад Ерөнхий боловсролын хууль дээр саналаа өгөөрэй. Та нар одоо гол хэрэглэгч нар, асуудлыг мэдэж байгаа улсууд учраас Ерөнхий боловсролын хуулийг судалж саналаа өгөөрэй гэж хэлье.

Одоо асуултад Болдын Цэнгэл дарга харуулна.

**Б.Цэнгэл:** Энэ асуудал бол ерөнхийдөө байнга яригддаг. 2016 оноос хойш бол энэ асуудал дээр Сангийн яам, Төрийн өмчийн бодлого тогтоолтын газар, Засгийн газрын Хэрэг эрхлэх газар бас анхаарч, ер нь хөдөлмөрийн хөлсний доод хэмжээг хоёр дахин нэмэгдүүлэхээс илүүгээр ТУЗ-ийн урамшууллыг нэмэгдүүлж болохгүй гэдэг ийм шийдвэр үндсэндээ яг г тогтвортой мөрдөж явж байгаа.

Яам, яамаар нь хэлэх юм бол Эрчим хүчний яам бол ерөнхийдөө нэлээн давамгайлж байгаа. Эрчим хүчний яам бол 113, Төрийн өмчийн бодлого, зохицуулалтын газар дээр бол 75, Зам, тээврийн хөгжлийн яам дээр 30, Засгийн газрын Хэрэг эрхлэх газар дээр 19, Сангийн яам 28, Уул уурхайн 11, Хүнс, хөдөө аж ахуйн яам 11, Байгаль орчин, аялал жуулчлалын яам 3, Хууль зүй, дотоод хэргийн яам 1 гэсэн ийм байдлаар бол хувьцаа эзэмшигчдийн эрхийг хэрэгжүүлэгчээр ингэж тоогоор нь хувааж авч үзэж болохоор байгаа юм.

**Г.Занданшатар:** Цэндийн Сандаг-Очир гишүүн.

**Ц.Сандаг-Очир:** Баярлалаа. Энэ хуулиар ер нь орон нутгийн өмчит үйлдвэрийн газруудыг бүгдийг нь компани болгож байгаа юм байна. Тэгэхээр бас энэ дотор чинь 20 хүнтэй орон нутгийн өмчит үйлдвэрийн газраас авхуулаад 2000 ажилчинтай томоохон хэмжээний улсад татвар төлдгөөрөө хүртэл ингээд ялгаатай байгаа байхгүй юу. Бүгдийг нь адилтгаад ингээд компани гээд аваад үзчихэд ер нь хэр зохимжтой юм бэ? Ядаж л ТУЗ гээд 20-хон хүнтэй орон нутгийн одоо тохижилт гэдэг юм уу, цэвэрлэгээ үйлчилгээ, гэрэлтүүлэг хариуцдаг ийм аж ахуйн тооцоот үйлдвэрийн газар гээд байгаа байхгүй. Одоо эднийх ингээд ТУЗ-тэй болох юм байна л даа энэ хуулиар. Бас л нөгөө зардал дээр нь зардал болж байгаа байхгүй юу. Тэгээд дүүргүүдийн ТҮК, тохижилтын компаниуд зарим нэг нь хувьчлагдсан, зарим нэг нь хувьчлагдаагүй байгаа, янз янз байгаа. Хувьчлагдаагүй газрууд нь болохоор ингээд нийслэлээсээ төсөв аваад үйл ажиллагаа явуулдаг.

Би тэгээд энэ дээр Сангийн яамны хүнийг хариулж өгөөч гэж байгаа юм. НӨАТ-ын хуулиараа цалин, хөлс урамшууллаас НӨАТ авахгүй тийм ээ? Гэтэл Татварын хуулиараа нэгдсэн нийслэлээс өгч байгаа нийт төсвөөс нь ингээд 10 хувийг нь шууд суутгаад очиж байгаа байхгүй юу. Ингээд хуулийн зөрчил үүсээд байна. Тэр дотор нь нийт төсөв дотор нь 60-70 хувь нь урсгал зардал буюу цалин урамшуулал нь ороод явж байдаг. Гэтэл тэнд нь үндсэндээ ингээд НӨАТ-ыг нь суутгачхаж байна.

Гэтэл цаана нь үлдэж байгаа 30-40 хувийнх нь тэр үйл ажиллагааных нь зардал дээрээс нь тэр НӨАТ-аа тусгайлан суулгаж ингэж явдаггүй юм уу? Энэнээс болоод орон нутагт орон нутгийн үйлдвэрийн газар асар их татварын маргаантай, шүүх дээр очоод асуудал хүндрээд ингээд хэдэн жилээр хоёр, гурван жилээр маргаантай яваад, ингээд татварын асуудал үүсээд үйл ажиллагааны хувьд цалин мөнгөө тавьж чадахгүй байдалд хүрсэн компани хүртэл над дээр бичиг ирүүлчхээд байж байх жишээтэй байна. Энэ дээр та бас нэг хариулж өгөөч. Тэгээд энэ бүх жижиг компаниас авхуулаад том компаниудыг бүгдийг нь энэ хуулиар нэгтгээд адилхан компани болгоод авч үзэхэд хэр зохимжтой юм бэ гэдэг дээр хариулт өгөөч?

**Г.Занданшатар:** Бямбарагчаагийн Тэлмүүн.

**Б.Тэлмүүн:** Сангийн яам, Тэлмүүн. Сандаг-Очир гишүүний асуултад хариулъя. Татварын хувьд бол Татварын ерөнхий хуулиар бол татвар тэгш, шударга байх зарчимтай. Өмчийн хэлбэр үл харгалзаад аж ахуйн нэгж, байгууллагууд бол татвараа адилхан төлнө. Дээрээс нь хувийн хэвшлийн компаниуд, төрийн болон орон нутгийн өмчит компаниуд хоорондоо бизнесийн харилцаанд орох бол НӨАТ-ын харилцаа бол ялгаварлалтай байж болохгүй. Хэрвээ орон нутгийн өмчид компаниуд НӨАТ-ын харилцаанаас ингээд чөлөөлөгддөг байх юм бол эдгээртэй бизнес хийдэг хувийн хэвшлийн компаниудын хувьд бол энэ дарамтыг үүрээд эхэлнэ. Хувь хүний орлогын албан татварын хувьд бол орон нутгийн болон төрийн өмчит компаниас цалин авдаг этгээд мөн хувийн хэвшлийн компаниас цалин авдаг этгээдээс ялгавартай байж бас болохгүй байгаа. Тэгэхээр энэ бол яг тэгш шударга байх зарчмынхаа хүрээнд энэ татварын асуудал яригдана. Төсөвт байгууллагын хувьд бол мөн адилхан татвараа төлөөд үл хөдлөх ч гэдэг юм уу, газрын төлбөрийг бол төлөөд явдаг. Энэ нь бол тухайн төсөвтөө бол хянагдаад суугдаад явдаг ийм асуудал байгаа.

**Г.Занданшатар:** Пүрэвжавын Сайнзориг гүйцээж хариулъя.

**П.Сайнзориг:** Сандаг-Очир гишүүний асуултад хариулъя. Яг энэ орон тооноос нь ч гэдэг юм уу хамаараад бас нэг хуулиар зохицуулж болох юм уу, 20 хүнтэй ч байна, 2000 хүнтэй ч байна гэж байна. Тэгэхээр ер нь зүгээр төр оролцох бизнесийн салбараа тодорхой болгоё л гэж байгаа. Зарим үйл ажиллагаануудаа бид нар төр, хувийн хэвшлийн түншлэл болон хувийн хэвшлээр гүйцэтгүүлж энэ гүйцэтгэлээр нь санхүүжилтээ олгоод явах ч гэдэг юм уу, энэ байгуулсан гэрээ контрактынхаа хэмжээнд л юмаа шийдээд явъя гэж байгаа юм.

Өнөөдөр ямар байна гэхээр тэнд хүн амьдарч байгаад угаасаа хог гарах нь ойлгомжтой байхад жил болгон хог ачих тендерийг нэг компаниар шалгаруулж байгаа байхгүй юу. Энийг үндсэндээ Тендерийн хуулиар ерөнхий гэрээгээр гурван жилээр байгуулж тендер авч байгаа компани чинь санхүүжилтийн хувьд ойлгомжтой тогтвортой болно. Энийгээ дагасан хүний нөөц, технологио шийдээд бизнес босч өндийх бололцоог нь ерөөсөө хаа, хаанаа ерөөсөө олгохгүй байгаа юм. Жил болгон л тэр хог ачих тендерийг зарлаж байгаа юм. Тэгээд эхний гурван сар нь тендер будилдаг ч юм уу, энэ байдлаасаа гурван сар хороодууд нь хогондоо дарагдаад ингээд байж байдаг, эсвэл энийгээ далимдуулаад орон нутаг хувийн хэвшил болохгүй байгаа учраас Тендерийн хууль болохгүй байгаа учраас ингээд орон нутгийн өмчит компаниуд байгуулаад явдаг. Тэгэхээр бид нар энэ байдлаас ер нь татгалзъя л гэж байгаа юм.

Цаашдаа компанийн засаглалд орж байж л ил ил тод хариуцлагатай байж цаашдаа сайжраад явна. Ер нь бол төрийн болон орон нутгийн өмчийн суурь хууль дээр тодорхой хэмжээний ашгийн төлөө бус явдаг энэ байгууллагуудын статус бас үлдэж байгаа. Энийг бол одоогийн төсөл дээр бол албан газар гэдэг байдлаар бол тусгаж үлдээчхээд байгаа. Энэ үнэндээ бас зарим зайлшгүй орон нутгийн шинжтэй чиг үүргээ хэрэгжүүлэх бол бас тийм байгууллага байгуулах бололцоо нь бол ерөнхий хуулийн төсөл дээр одоогоор бол тусгагдаад байгаа. Мэдээж өргөн баригдаагүй төсөл. Би энийг мэдээллийн чанартай танд өгч байгаа гэдэг зүйлийг нэмж хэлье.

**Г.Занданшатар:** Цэндийн Сандаг-Очир гишүүн тодруулж асууна.

**Ц.Сандаг-Очир:** Баярлалаа. Харин би яг сая Сайнзориг даргын сүүлийн асуулт дээр нь мэдээлэл авлаа. Яг ийм ялгаатай, ашгийн төлөө бус үйл ажиллагаа явуулдаг ийм компаниудыг ялгавартай авч үзэх хэрэгцээ шаардлага орон нутагт байгаа байхгүй юу. Тэгээд та бүхэн харин энэ хуулиар бас нээлттэй, тэрийг тусгайлан бас албан газар гэдэг байдлаар ингэж авч орж ирнэ гэдэг, энэ маш зөв заалт байна. Баярлалаа гэдгээ хэлье.

**Г.Занданшатар:** Төмөртогоогийн Энхтүвшин гишүүн.

**Т.Энхтүвшин:** Баярлалаа. Алдагдалтай ажилладаг санхүүгийн эрсдэлтэй хуулийн этгээдийг нэгтгэх, худалдан авах, татан буулгах замаар эдийн засаг дахь төрийн оролцоог бууруулах гэсэн энэ чиглэлээр энэ Компанийн тухай хууль орж ирж байна гэж бодож байна. Дэмжиж байна энэ хуулийг. Тэгээд асуултаа асууя. Төрд 100 хувь эзэмших стратегийн ач холбогдол бүхий төрийн өмчийн компаниудаа тодорхойлж чадсан уу?

Хоёрдугаарт, нэгтгэх компаниудаа та хэд маань бас тодорхойлж чадсан уу гэдэг бас зүйлийг асууя. Миний гол ярих гээд байгаа зүйл бол адилхан чиг үүрэгтэй ийм олон төрлийн компаниуд байна. Тухайлбал, Монголын төмөр зам, Тавантолгой төмөр зам, Зүүнбаян төмөр зам гээд бүгдээрээ ТУЗ-тэй, бүгдээрээ Улаанбаатар хотод ажилладаг. Ийм компаниудаа нэгтгэх ажлаа хэзээ зохион байгуулах юм бэ? Нэгтгээд Монголын төмөр замыг Дорноговь аймаг дээр, Зүүнбаян төмөр замыг Зүүнбаян дээр, Тавантолгойг нь Тавантолгой дээр нь ажиллуулахгүй бол бүгд Улаанбаатар хотод ажилладаг. Улаанбаатар хотод ингээд ажиллаад эндээсээ сум орон нутаг руугаа үүрэг чиглэл өгдөг ийм компаниуд олширсон байна.

Эрдэнэс Тавантолгойг ч гэсэн тэр Цогтцэций суманд нь байлга л даа. Өнөөдөр Монголросцветмет нэгдэл, Эрдэнэт гээд орон нутагтаа ажиллаад болж байна. Шивээговь бас орон нутагтаа ажиллаад, Улаанбаатар хотод төлөөлөгчтэй яваад болоод байна шүү дээ. Яагаад Эрдэнэс Тавантолгойг Улаанбаатар хотод данхайлгаад ингээд байлгаад байгаа юм. Энэ асуудал дээрээ та хэд маань нэг хариулт хэлээч ээ? Энэ асуудал дээрээ ер нь нэгтгэх, нийлүүлэх энэ хувьчлах ажлуудаа яаралтай хийхгүй бол бид нар болохоо байсан байна. Яриад л байна. Бид нар яриад л байгаа шүү дээ, нэгтгэе, хувьцаа гаргая гээд яриад байгаа юм.

Хоёр дахь асуудал бол энэ хууль дээр байж байгаа. Хуулийн 10.7 дээр байж байгаа. Төрийн болон орон нутгийн өмчийн компанийг хугацаатай байгуулна гээд заачихсан байж байгаа. Энэ хугацаатай байгуулна гэдгээ нэг тайлбарлаж өгөөч ээ. Ер нь би хугацаатай байгуулна гэдгийг бол сайн ойлгохгүй байна. Ер нь эдийн засгийн үр өгөөж нь буурдаг ч юм уу, эдийн засгийн чадамжгүй болох юм бол тэгээд л татан буугдаад явдаг ийм л амьдралын жамтай шүү дээ. Заавал хугацаатай байгуулна гэдгээ нэг тайлбарлаж өгөөч. Үүнд чинь Эрдэнэт үйлдвэр ч гэдэг юм уу, Эрдэнэс Тавантолгой энэ тэр чинь орох юм уу? Энийг нэг тайлбарлаж өгөөч.

Хоёр дахь асуудал бол компанийн захирлыг бол цалин хөлс, урамшууллыг нь нээлттэй болгодог нь зөв өө. Олон нийтээс сонгон шалгаруулаад томилдог нь зөв. ТУЗ-ийг ч гэсэн. ТУЗ-ийн ажилчдын цалин хөлс, урамшууллын асуудлыг нээлттэй болгох асуудал энэ хууль дээр ганц ч үг тусгагдаагүй байна. Адилхан байвал баймаар байна. Нээлттэй сонгон шалгаруулалт хийх юм байна, олон нийтэд мэдээлэх юм байна. Харин цалин хөлс, урамшуулалтай холбоотой асуудлыг нь бас та хэд маань эргэж нэг харж энэ хууль дээр оруулж ирээч гэдэг ийм асуудал байж байна.

Гурав дахь асуудал бол Сандаг-Очир гишүүний хэлээд байгаатай санал нэг байна. Одоо ингээд компани болчих юм бол ТУЗ-ийн 9 гишүүнтэй болох юм байна. Хуучин хуулиар бол 3-9 гэж байсан. Аймаг, орон нутгийн компаниуд бол голдуу 3-5 ТУЗ-ийн гишүүнтэй байсан бол одоо автоматаар бүгд ес болоод явах юм байна. Үүний цалин хөлс, нэмэгдэл урамшуулал гээд дааж давшгүй зардлууд гарах юм байна. Энийг заавал ес гэж ингэж тодорхойлж оруулж ирэх шаардлага байгаа юм уу? Хуучин шиг нь 3-9 гэдэг байдлаар нь оруулж ирвэл яасан юм бэ гэдэг ийм бас санал байна. Ер нь их л олон компаниуд ингээд байгуулагддаг. Орон нутагт ч тэр, нийслэл Улаанбаатар хотод ч тэр. Жоохон эдийн засгийн үр өгөөжтэй зүйл хийе, орон нутгийн орлогыг нэмэгдүүлье гэж.

**Г.Занданшатар:** Зочид танилцуулъя. Улсын Их Хурлын гишүүн Гочоогийн Ганболд, Дуламдоржийн Тогтохсүрэн, Содномын Чинзориг нарын урилгаар Өвөрхангай аймгийн Арвайхээр сумын ерөнхий боловсролын сургуулийн 1981 оны төгсөгчдийн төлөөлөл, Улсын Их Хурлын үйл ажиллагаа, Төрийн ордонтой танилцаж байна. Дурсамж дүүрэн сурагч насаа эргэн дурсаж, элгэн нутаг, төрөлх сургууль, зааж чиглүүлсэн багш нар, найз нөхөд, өнөөдрийг хүргэсэн зам мөрүүдээ эргэн дурсаж, баярлан уулзах цаг мөчүүдээ дурсамж дүүрэн сайхан өнгөрүүлээрэй. Төгсөгчдөдөө баяр хүргэе.

Одоо Хишгээгийн Нямбаатар сайд асуултад хариулна.

**Х.Нямбаатар:** Баярлалаа. Энхтүвшин гишүүний асуултад би хариулъя. Нэмээд Тэлмүүн энэ тэр хариулна биз. Энхтүвшин гишүүн ээ, энэ анхдагч хуулийн төсөл. Өөрөөр хэлбэл, Төрийн болон орон нутгийн өмчит компаниудыг одоо бол Компанийн тухай хуулиар зохицуулж явж байгаа юм. Энэ хууль батлагдсанаар бид нар дөрөв, дөрвөн жилээр улсынхаа эдийн засгийн тэргүүлэх чиглэлүүдийг тодорхой болгоно. Тэр чиглэлийн хүрээнд л төр бизнесээ хий гэж байгаа юм.

Хоёрдугаарт, төр стратегийн болон нийтийн зориулалттай тодорхой төрлийн бизнесүүдээ төр өөрөө ачааг нь үүрч явдаг эрчим хүч, дулаан, хог хаягдал гэх мэт ийм тодорхой төрлийн бизнесүүдээ давхар хийж явах энэ тодорхойлолтуудаа гаргаж ирнэ. Ингээд бусад төрлийн бизнесүүд дээр төр үндсэндээ бизнес эрхлэхгүй гэдгээ олон нийтэд зарлах гэж энэ хуулийн төслийг оруулж ирж байгаа юм. Тэгээд бизнес эрхлэгчдэд тоглоомын дүрэм нь маш ойлгомжтой байна. Төр ойрын дөрвөн жил ийм, ийм чиглэлийн бизнес хийх юм байна, энэ секторууд бид нарт илүү либерал чөлөөтэй байх юм байна гэдгээ ойлгож эхэлнэ. Төр өөр дээрээ байгаа үлдсэн тэр компаниуд дээр саяын тодорхой чиглэлүүдээр хийх чиглэлийнхээ бизнесийн компаниудыг аль болох өөр хооронд нь нэгтгэж нийлүүлэх, одоогийн Компанийн тухай хуульд байгаа компанийнхаа өөрчлөлтүүдийг хийнэ. Энийг Цэнгэл дарга маш тодорхой хэлнэ.

Дээр нь бид нар Компанийн тухай хуулиар өнгөрсөн 20-н хэдэн жилийн хугацаанд хэрэгжүүлж чадаагүй нэг зүйл бол төр зарим тохиолдолд ногдол ашиг эзэмшдэггүй, гэхдээ саналын эрхтэй, алтан хувьцаа гаргах замаар төр бизнесийн үйл ажиллагаанд оролцох боломжоо эдэлж хэрэгжүүлнэ гэсэн ийм олон нөхцөлүүд явагдаж байгаа. Яг тантай санал нэг байгаа. Та бид нар саяхнаас хоёр, гуравхан сарын өмнө Нийтийн мэдээллийн тухай хуулийг баталж гаргасан. Энэ нийтийн мэдээллийн тухай хуулиар төрийн өмчит компаниудын ТУЗ-ийн гишүүдийн цалин урамшуулал, ашиг, алдагдлын тайлан бүгд нөгөө нээлттэй мэдээллийн жагсаалтад орсон учраас энэ хууль дээр нээлттэй мэдээлэл байна гэдгийг бас үүрэгжүүлээд өгчихсөн байгаа.

Дээр нь та урамшуулал ингээд 9 хүн байна гэдэг асуудал ярьж байх шиг байна. Аль болох бид нар засаглалаа сайжруулъя гэж байгаа юм чинь дээр дурдсан тэр стратегийн чиг үүрэгтэйгээс бусад бүх компаниуд дээр төрийн огт төлөөлөлгүйгээр, дандаа нээлттэй сонгон шалгаруулалтаар ТУЗ-өө бий болгоё. Тэгээд аль болох ижил чиг үүрэгтэй компаниудаа нийлүүлж нэгтгээд явъя. Гаднаас яг тэр бизнесийг аваад удирдаад явчих 9 ТУЗ-ийн гишүүдээ бизнесээр нь, тэр зарчмаар нь хөгжүүлэх тийм хараат бус байдлаар сонгон шалгаруулалт хийгээд явъя л гэдэг ийм агуулгатай байгаа. Ижил чиг үүрэгтэй юмнуудыг нэгтгээд ирэхээр тэр компани өөрөө урагшаагаа явна. Хоёр жил алдагдалтай ажиллуулах юм бол ТУЗ-ийн гишүүдийг чөлөөлнө, дахиж өөр ТУЗ дээр ажиллуулах юмыг нь бүгдийг нь блоклож, хаана гэсэн ийм зүйлийг ярьж.

**Г.Занданшатар:** Тэлмүүн.

**Б.Тэлмүүн:** Сангийн яам, Тэлмүүн. Энхтүвшин гишүүний асуултад хариулъя. Түрүүний асуултад гарсан ТУЗ болон гүйцэтгэх захирлын цалин хөлстэй асуудал бол 51.8.6 дээр санхүүгийн тайлан дээрээ олон нийтэд нээлттэй ил тод мэдээлэгдэхээр туссан байгаа. Энэ бол өмнө байгаагүй заалт. Бүтцийн өөрчлөлттэй холбоотойгоор бол Засгийн газраас бол энэ жилээс яг таны хэлсэн зарчмын дагуу ижил төстэй үйл ажиллагаа явуулдаг төрийн өмч, хуулийн этгээдүүдийг нэгтгэн нийлүүлэх нь бүтцийн өөрлөлтийн асуудлыг бол хийгээд эхэлсэн байгаа. Үүний нэг нь бол нөгөө IPO хийх компаниудын жагсаалтыг өргөн бариад Улсын Их Хурал баталсан.

Энэ хууль дээр яаж туссан бэ гэхээр 53.1 дээр жил болгон нэгдсэн тайлан гарах юм. Энэ нэгдсэн тайлан дээр төрийн болон орон нутгийн эзэмшлийн хувьцааны үр ашгийг нэмэгдүүлэх, хувьцааг шилжүүлэх үр дүнтэй хувилбарын талаар санал дэвшүүлэн нэгдсэн тайлан гаргаж санхүү, төсвийн асуудал эрхэлсэн Засгийн газрын гишүүний зөвшөөрснөөр Засгийн газарт хүргүүлнэ гээд. Тэгэхээр жил болгон санхүүгийн тайлангийн үр дүнгээс хамаараад бүтцийн өөрчлөлтийн асуудлыг Засгийн газар дээр ярина. Энэ жил яригдсан шиг. Тэгэхээр энэ асуудал бол энэ нэгдсэн тайлан дээр дахиад олон нийтэд нээлттэй ил тод хэлэлцэгдээд ашиггүй болон ижил төстэй үйл ажиллагаа явуулж байгаа компаниудын хувьд л энэ асуудал яригдана.

Компанийн хугацаатай байгуулах асуудлаар бол хуулийн төслийн 8.4.3 дээр бол туссан байгаа. Яагаад ингэж тусаж байгаа вэ гэхээр төрийн өмчит компани байгуулж байгаа асуудал нэг талдаа бол хөрөнгө оруулалтын шинжтэй арга хэмжээ. Төр тодорхой хөрөнгө оруулаад компани байгуулахдаа бол хөрөнгө оруулалтын хэмжээ, хөрөнгө оруулалтаа бүрэн нөхөж дуусах хугацаа, эргэн төлөгдөх төлөвлөгөө эргэлтийн хөрөнгө үүсгэх, авч хэрэгжүүлэх арга хэмжээний энэ төлөвлөгөөгөө олон нийтэд танилцуулсны үндсэн дээр төрийн өмч компанийг байгуулна. Тэгэхээр энэ өөрөө тодорхой зорилгыг тодорхой хугацаанд хэрэгжүүлээд татан буугддаг, энэ эргээд цаашид үргэлжлүүлж ажиллах эсэх асуудал нь бол эргэж яригддаг байх нь бол олон улсын жишигт нийцсэн ийм асуудал байгаа. Хугацаагүй байгуулдаг компаниудын хувьд бол энэ нээлттэй. Тэгэхдээ энэ бол санхүүгийн үр ашиг талаасаа бид нар яг тодорхой зорилго, хугацаа гэдэг асуудлыг энэ хуулийн төсөл дээр тусгаж оруулсан байгаа.

**Г.Занданшатар:** Болдын Цэнгэл дарга.

**Б.Цэнгэл:** Энхтүвшин гишүүний асуултад хариулъя. Тухайлбал бид нар Засгийн газраас чиглэл өгөөд Эрдэнэс Тавантолгой компанийг Өмнөговь руу нүүлгэх тухай асуудал үндсэндээ зарчмын хувьд бол шийдэл гарчихсан байж байгаа. Энэ асуудал одоо ингээд хэрэгжээд явна. Яг энэ жишгээр бид нар бол гол үйл ажиллагаа орон нутагт явагдаж байгаа компаниудыг ер нь орон нутаг руу нь яв гэдэг ийм чиглэл өгч байгаа. Энийг бид нар бол ингээд хэрэгжүүлнэ.

Сая улсын Их Хурал хувьчлах IPO гаргах, нэгтгэх, нийлүүлэх компаниудын үндсэн чиглэлийг Их Хурлаар батлуулсан. Хэмнэлтийн хуультай хамт оруулж батлуулсан. Үүний дагуу бид Засгийн газраар жагсаалт батлуулах асуудлаа Засгийн газарт өргөн барьчихсан байж байгаа. Зарим асуудлыг бол бид нэгтгэх, нийлүүлэх процессыг эхлүүлчихсэн явж байгаа. Тухайлбал бид нар өнгөрсөн хорооны хурлаар бол Монгол Улс төрийн өмчит үйлдвэрийн газрыг татан буулгасан, агентлагтай нэгтгэж байгаа. Цагаан шонхор төрийн өмчит үйлдвэрийн газрыг Бүрт төрийн өмчит үйлдвэрийн газартай нэгтгэх процесс ингээд эхлээд явж байна. Спорт бэлтгэлийн төвийг Спортын төвтэй нийлүүлчихсэн шийдвэр гарчихсан. Одоо энийг бас дээрээс нь Буянт-Ухаа спортын төвийг бас нийлүүлэх гэж байгаа.

Эрчим хүчний хөгжлийн төв, Эрчим хүчний эрчим хүчний эдийн засгийн хүрээлэн, Сэргээгдэх эрчим хүчний төв гэсэн ийм гурван байгууллагыг нэгтгэх нэг дэх процесс бас явагдаж байна. Геологийн судалгааны төв Геологийн үндэсний албатай нэгтгэгдэж байгаа, Авто тээврийн үндэсний төв, Авто замын хөгжлийн төв хоёрыг нэгтгэх эсэх асуудлыг бол судалж байгаа. Тийм учраас ерөнхийдөө бол бид энэ чиглэлээр бол одоо байгаа хууль эрх зүйн орчныхоо хүрээнд нэгтгэж, нийлүүлэх процессыг бол эхлүүлээд явж байгааг бол би танд мэдээлэл өгч байна. Баярлалаа.

**Г.Занданшатар:** Зочид танилцуулъя. Сүхбаатар аймгийн Онгон сумын иргэдийн төлөөлөл Улсын Их Хурлын үйл ажиллагаа, Төрийн ордонтой танилцаж байна. Та бүхэнд Улсын Их Хурлын гишүүдийн нэрийн өмнөөс сайн сайхныг хүсэн ерөөе. Сайхан зусаж байна уу? Зуншлага сайхан байна уу? Сайхан наадацгаагаарай.

Төмөртогоогийн Энхтүвшин гишүүн тодруулж асууя.

**Т.Энхтүвшин:** Би нэг зүйлийг бас тодруулаад асуучих. Алтанбулагийн чөлөөт бүсийн захиргаа гээд нэг байгууллага байгаад байна. Замын-Үүдийн чөлөөт бүсийн захиргаа гээд. Баян-Өлгий аймаг дээр Цагаан нуурын чөлөөт бүсийн захиргаа гээд байгаад байдаг. Ажил нь бас төдийлөн сайн явдаггүй. Нэг байгууллага нь 40-50 хүнтэй, ингээд Улаанбаатар хотод бүгд төвлөрчихсөн байгаад байдаг. Ер нь танайд хамаардаг юм уу, энэ байгууллагууд? Компанийн статустай явдаг юм уу, төрийн байгууллагын статустай явдаг юм уу гээд. Улсаас 100 хувь татаас авдаг ийм хэдэн байгууллагууд байна. Би бол өмч нь төрийнх учир энэ чөлөөт бүсийн захиргаануудыг ч гэсэн Баян-Өлгийд нь, Дорноговь аймгийн Замын-Үүдэд нь, Алтанбулаг руу байршуулах тал дээр бас та хэд маань нэг шийдвэр гаргаж өгөөч ээ. Яагаад би ингэж хэлээд байна вэ гэхээр энэ чөлөөт бүсийн захиргаан дээр хийгдсэн бүх.

**Г.Занданшатар:** 82.

**Б.Цэнгэл:** Энхтүвшин гишүүний асуултад хариулъя. Яах аргагүй Алтанбулагийн чөлөөт бүс, Замын-Үүдийн чөлөөт бүс, Цагаан нуурын чөлөөт үзэх гэсэн гурван чөлөөт бүсийн үйл ажиллагаа бол хангалтгүй байгааг олон нийтээрээ мэдэж байгаа. Энэ бол яг эрхлэх асуудлын хүрээнд бол Монгол Улсын Шадар сайдын эрхлэх асуудлын хүрээнд байдаг. Энэ нь өөрөө бол улсын төсвөөр санхүүжээд явдаг л ийм л тогтолцоотой байж байгаа. Энэ бол одоо компанийн засаглалын юм бол байхгүй байгаа юм.

**Г.Занданшатар:** Одонгийн Цогтгэрэл гишүүн асуулт асууна.

**О.Цогтгэрэл:** Төрийн өмчит компаниудын болоод орон нутгийн өмчит компаниудын үйл ажиллагаанд дүгнэлт хийсэн нэг ийм хуулийн төсөл орж ирж байна л даа. Сайшаалтай зүйлсүүд бас байна. Тэгэхдээ эндээс яг нөхцөл байдлыг тайлангуудаас болоод тоо баримтуудаас харахад ганц хоёр юм бас ингэж дүгнэж ярьж болж байна. 400-гаад аж ахуйн нэгж байдаг гэж байна. Гурав, дөрөвхөнөөс бусад нь алдагдалтай. Гурав, дөрөвхөн гэж байгаа нь Эрдэнэс Тавантолгой байгалийн баялаг, зэс, нүүрс гаргадаг. Эдгээр нь олон улсын зах зээл дээр үнэ өсөхөөр жаахан ашигтай гардаг, бусад үеэр гэдэг чинь ер нь нийтээрээ Монголын төрд өмчтэй харилцах урлаг, менежмент гэдэг зүйл ерөөсөө энд ингээд байхгүй л гэсэн. Зөвхөн энэ жагсаалтын дөрөв, тавдугаарт орж байгаа УБТЗ-ын тухай байна, 1 тэрбумын ногдол ашиг өгдөг гэж байна л даа. Энэ жагсаалтын дөрөв, тавд орж байгаа, ашигтай ажиллаж байгаа, 1 тэрбумын ногдол. УБТЗ-тай харьцуулахад тэр 1 тэрбум гэдэг ямар тоо билээ?

Дахиад дээрээс нь УБТЗ чинь өөрөө бараг НӨАТ гааль, онцгой дотор бараг бүгдийг нь төлдөггүй байх шүү. Ямар ч татвар төлдөггүй компани 1 тэрбумын ногдол ашиг төлчхөөд Монголын 400 төрийн өмчит аж ахуйн нэгжүүд дотроос эхний гурав, дөрөв орж байна гэсэн тоо байна. Үнэхээр харамсалтай тоонууд. Тэгэхээр эндээс нэг ганц хоёр тодруулах зүйл байна.

Ер нь энэ хуулийн агуулгыг төрийн өмчит болоод орон нутгийн өмчит компанийг хэрхэн байгуулах вэ, энэн дээр ямар болзол, шаардлага байх вэ, энийгээ яаж чангатгах вэ, ажиллаж байгаа компанийн менежментийг яаж цаашид авч явах вэ, яаж татан буулгах вэ гэдэг энэ гурван бүлэг зүйлийн хүрээнд энэ харилцаа нь, энэ хуулийн агуулга явж байгаа болов уу гэж бодож байгаа юм. Би бас төрийн өмчит компани шинээр байгуулахгүй байх тухай Улсын Их Хурлын тогтоолын төсөлд Засгийн газраас санал авахаар өгчихсөн байгаа. Улсын Их Хурлын бусад гишүүд ч ийм санаачилгууд гаргаад явж байна лээ. Тэгэхээр одоо энэ хууль батлагдсанаар, хуулийн таван шаардлага байна лээ, төрийн өмчит компани байгуулах. Тэрэн дотор стратегийн гэдэг чиглэлтэй бол байгуулж болно. Энэ дээр нэг тайлбар өгөөч. Ямар салбаруудыг стратегийн гэж үзэж байгаа юм, тэрийг хэн тодорхойлох юм? Тэгээд яг энэ шаардлагаар дахиж үнэлбэл 400-гаад энэ төрийн болон орон нутгийн өмчит аж ахуйн нэгжүүд чинь одоо хэд болж буурах юм. Яг энэ шаардлагуудын хүрээнд. Энэ таван болзолд чинь хангагдаагүй нь татан буугдана гэж ойлгож болох уу?

Хоёрдугаарт нь яг тэр үйл ажиллагаа явуулж байх үеийн менежментэд нэг том асуудал гардаг нь төрийн өмчит компаниудын гүйцэтгэх захирлууд маш богино хугацаатай ажлын үр дүнгийн төлөө хөөцөлддөг юм шиг харагддаг. Нүүрсний компани бол уул уурхайг хэрхэн яаж сурталчилж, ашиглаж нэг жил, хоёр жилдээ үр дүнтэй гаргах вэ? Тэрнээс таван жил, арван жилийн дараа энэ уурхайн ирээдүйн үр ашиг тэр хүнд бол хамаагүй. Тэгэхээр энэний энэ хуулийн төсөл дээр ямар зүйл заалтууд орж байгаа юм. Тэр төрийн өмчит компанийг хэт богино хугацааны хараатай байлгахгүйн тулд энд ямар зүйл заалтууд орж байгаа юм?

Төгсгөлд нь энэ хуулийн бас нэлээн амин чухал зүйл нь төрийн өмчит компанийг байгуулах үйл ажиллагаанаасаа гадна татан буулгах харилцаа гэж бодож байна л даа. Тэгээд яг тэр хэсгийг үзэхээр нэг ерөнхий зүйл заалтууд л байгаад байна. Тэгэхээр энэ дээр хоёр жил, гурван жил, дөрвөн жил магадгүй тодорхой хугацаатайгаар ашиггүй ажилласан болбол татан буулгах асуудлыг тодорхой тоо, хугацаа тавьж ашиггүй ажилласан бол татан буулгах асуудлыг эрх бүхий байгууллага ярилцаж шийднэ, Засгийн газрын хурлаар орно гэдэг ч юм уу. Нэг ийм тодорхой ийм хөшүүргийн аргууд орох ёстой юм биш үү? Мянган гоё, гоё юм ярьж, ярьж ашиггүй ажиллаад л байдаг, тэр тэгээд цаашаа үргэлжлээд байдаг л боломжтой л бол тэгээд л байгаад л байна шүү дээ.

Системийн өөрчлөлт нь гарахгүй, сайн бол нэг гүйцэтгэх захирал солино. Нөгөө ашиггүй нөхөр хэвээрээ үргэлжлээд л эдийн засгийг хорлоод л байдаг. Тэгэхээр энэ зүйлүүд дээр юу байгаа юм? Тодорхой асуултуудаа эргээд сануулахад байгуулах харилцаандаа, төрийн өмчийг өмчит аж ахуйн нэгжийг байгуулах дээр нэмж байгуулахгүй байх дээр энэ гишүүдээс гарч байгаа санал санаачилгууд дээр та нар ямар байр суурьтай байгаа юм? Стратегийн.

**Г.Занданшатар:** Сайнзориг, 81.

**П.Сайнзориг:** Цогтгэрэл гишүүний асуултад хариулъя. Ер нь бол төрийн өмчит компаниудыг бол өнөөдөр бас маш хялбархнаар байгуулагдаж байгаа юм. Засгийн газрын шийдвэр ч юм уу, эсвэл аль нэг сайдын шийдвэр, эсвэл тухайн орон нутагт бол иргэдийн хурлын шийдвэр гараад л ер нь байгуулах бололцоотой. Тэгэхээр бид тэд цаашдаа хувийн хэвшил гүйцэтгэх бололцоогүй, зах зээлийн төвлөрөл нэгэнт үүсчихээд байгаа буюу энэ төвлөрөл нь магадгүй үнийн тарифын зохицуулалтаасаа ч гэдэг юм уу, эсвэл тодорхой хэмжээний төрийн татаасаар явдаг энэ чиглэлийн юмнууд дээрээ төр бол зайлшгүй бас тодорхой хэмжээний үүрэг хариуцлага хүлээж авч явж байгаа.

Гэхдээ энэ төрлийн үйл ажиллагааг компанийн засаглал талаас нь илүү их анхаарч явъя л гэж байгаа юм. Жишээ нь, эрчим хүчний компани хэдийгээр байх нь зөв боловч энийг нь одоо илүү их ил тод, нээлттэй байдлаар ажиллах, энэ бололцоог нь бүрдүүлье гэдэг л энэ хандлагаасаа байгаа. Бусад ийм салбарын хувьд бол мэдээж зах зээлийн судалгаа, эргээд хөрөнгө оруулалт нь хаанаас байгаа юм, хөрөнгө оруулалтаа хэзээ нөхөх юм, эргээд боловсон хүчин, үйлдвэрлэж байгаа бараа бүтээгдэхүүнээ ямар зах зээлд гаргах юм ч гэдэг юм уу, яг энэ хувийн хэвшлийг хийдэг компанийн засаглал дээр шаардагдах энэ тооцоо судалгааг хийсний үндсэн дээр л компанийг байгуулъя гэж байгаа юм.

Хоёрдугаарт, мэдээж стратегийн чиглэлийн компаниудын асуудлыг ээлжит сонгуулийн дараа Засгийн газрын үйл ажиллагааны хөтөлбөр болох Хөгжлийн бодлого, төлөвлөлтийн бичиг баримттайгаа уялдуулж зарлая гэж байгаа. Энэ дөрвөн жилд төрийн ийм чиглэлүүд дээр стратегийн чиглэлд бол компаниудыг байгуулах бодолтой байна гэдгээ зарлана. Ингэсэн тохиолдолд, түрүүн бас Нямбаатар сайд хэлсэн. Тоглоомын дүрэм ойлгомжтой буюу энэ хэсэгт бол хувийн хэвшлийнхэн бид нар оролцох бололцоотой юм байна гэдэг зүйл бол тодорхой мессеж болж очих болов уу гэдэг бодол байгаа. Энэ стратегийн салбарын чиглэлийг Улсын Их Хурал маань баталж өгнө. Түүнээс биш Засгийн газар бол биш. Дээрээс нь ер нь зүгээр Засгийн газар бас тодорхой хэмжээний төрийн өмчит компаниудаа байгуулах шийдвэрийг гаргана. Эргээд энэ толгой компанийн дор хараат болон охин компаниудыг дур дураараа байгуулаад явдаг зүйлүүд бас энүүгээр хязгаарлагдаж байгаа. Энэ нөхцөл байдлуудтай байна.

Гол асуудал юу вэ гэхээр улс төрөөс хараат бус гэдэг байгаа. Үүний цаана бас мэргэжлийн этгээдүүд томилогдох ёстой. Хэдийгээр зарим этгээдүүд бас хараат бус байдлаар орж ирж байгаа боловч мэргэжлийн бус байгаа. Тэгэхээр ер нь зүгээр мэргэжлийн этгээдүүдийг томилж энэ менежментээ хариуцуулъя, эргээд менежмент сайн, ашиг алдагдал нь зохистой байх юм бол урамшууллын асуудал гарна. Эргээд хөрөнгийн өгөөжийн асуудлаа бид хэд бас ярьж үзнэ, эргээд цаашдаа гэрээг нь сунгахгүй ч гэдэг юм уу, ийм асуудлууд ингээд шат дараатай, олон улсын жишгийн дагуу энэ компанийн менежмент цаашдаа явах юм.

Татан буулгах асуудал байгаа. Эргээд Засгийн газрын нэгдсэн тайлан гарна гээд түрүүн бас гишүүдийн асуултад бид хэд хариулж байсан. Энэ нэгдсэн тайлан дээр төрийн өмчийн компанийн эдийн засгийн үр ашгийн үзүүлэлтийг хангалтгүй үнэлэгдэж байх юм бол татан буулгах асуудлыг ярина. Эрсдэлийг томруулаад бүрэн дампуурахыг бид нар хүлээж болохгүй. Бүрэн дампуурсан тохиолдолд бол үндсэндээ татвар төлөгчдийн мөнгөөр ч гэдэг юм уу, тэр хөрөнгө бол эрсдээд өнгөрдөг л асуудал байгаа. Тэгэхээр бид цаашдаа энэ компанийг эдийн засгийн агуулга талаас нь эрсдэлийг томруулахгүй.

**Г.Занданшатар:** Зочид танилцуулъя Улсын Их Хурлын гишүүн Жамбын Батсуурь, Наянтайн Ганибал нарын урилгаар Сүхбаатар аймгийн Дарьганга сумын ерөнхий боловсролын сургуулийн 1991 оны төгсөгчдийн төлөөлөл, Улсын Их Хурлын үйл ажиллагаа, Төрийн ордонтой танилцаж байна. Та бүхэнд Улсын Их Хурлын гишүүдийн нэрийн өмнөөс дурсамж дүүрэн сурагч насаа эргэн дурсаж, багш, сургууль, элгэн нутгаа эргэн ярилцсан ийм сайхан дурсамжтай өдөр Төрийн ордонтой танилцаж, Улсын Их Хурлын үйл ажиллагаатай танилцаж байгаад талархал илэрхийлээд, цаашдын ажил, амьдралд нь сайн сайхныг хүсэн ерөөе.

Цогтгэрэл гишүүн тодруулж асууна.

**О.Цогтгэрэл:** Гол нь тэр татан буулгах гэдэг дээр жишээ нь тодорхой тоо тавьж болохгүй юу гэж? Гурван жил ашиггүй ажилласан бол энийг эрх бүхий байгууллага татан буулгах асуудлыг заавал дахин хэлэлцэнэ. Ер нь хэлэлцэнэ, ашиггүй ажилласан бол хариуцлага ярина гэхээр хэдэн жилийн дараа, таван жилийн дараа ярих юм уу, таван сараар дараа ярих юм уу, арван жилийн дараа ч ярих юм уу, энэ чинь ингээд тодорхойгүй байгаад байна шүү дээ. Жишээ нь энэ дээр тодорхой тоо тавьж байж нөгөө хариуцлагын асуудал чинь яригдахгүй юу гэж л асуугаад байна л даа. Стратегийн хөрөнгө оруулалт гэдгийг одоо хууль зүй дээр яг ямар салбаруудыг стратегийн салбар гэж ангилах юм? Тэрийг хаанаас шийдвэр гаргах юм? Одоо хууль зүй зүй дээр тодорхой шаардлагууд байгаа юу? Энийг дураараа тогтоочхож болохгүй биз дээ?

**Г.Занданшатар:** 81, Пүрэвжавын Сайнзориг.

**П.Сайнзориг:** Цогтэрэл гишүүн ээ, би яг тантай зарчмын хувьд 100 хувь санал нэг байна. Ер нь зүгээр хоёр, гурван жил ч гэдэг юм уу, ингээд тодорхой тоо бол тавих шаардлагагүй. Тухайн компанийг бол татан буулгах асуудал хэдийд ч үүсэж болно. Мэдээж энэ зах зээлийн янз бүрийн нөхцөлүүд байна, гадаад, дотоод хүчин зүйлээс. Тэгэхээр тухайн тэр компанийн бизнес төлөвлөгөө болон энэ бол эргээд ТУЗ-ийн шийдвэр гарч хувьцаа эзэмшигчиддээ танилцуулаад шийдэж болно.

Энэ дээрээ бид нар Засгийн газрын нэгдсэн тайланг жил бүр гаргах, энэ хүрээндээ ямар компаниудыг хооронд нь нэгтгэх үү, эсвэл үйл ажиллагааг нь өргөжүүлж болох уу, эсвэл ямар компани дээр нэмэлт хөрөнгө оруулалт хийх вэ, эЭсвэл ямар компанийг татан буулгах вэ гэдэг асуудлыг ярина. Жил болгон ярина. Тэгэхээр энэ жил дээрээ цаашдаа эдийн засгийн тооцоо судалгаатай буюу эрсдэлийг томруулахгүйгээр л энэ арга хэмжээнүүдээ тухай бүрдээ аваад явна гэсэн ийм ойлголт байгаа. Стратегийн салбаруудыг бол одоо дурдах юм бол тухайн үйл ажиллагаа явуулах тэр дэд бүтцийн хувьд зайлшгүй төрийн өмчид байна гээд хуульчилчихсан.

Жишээ нь, эрчим хүч, ус сувгийн ч байдаг юм уу. Одоо яг Үндсэн хуулийн 6.2-оо харах юм бол тодорхой хэмжээний бас уул уурхайн чиглэлийн байгалийн баялагтай холбоотой бизнесүүдийг бид нар бол харж байгаа. Гэхдээ энэ салбарыг бол ээлжит сонгуулийн дараа Засгийн газрын үйл ажиллагааны хөтөлбөр болоод Хөгжлийн бодлого, төлөвлөлтийн бичиг баримттай уялдуулж Улсын Их Хурлаар энэ чиглэлээ тогтоолгох юм байгаа юм. Улсын Их Хурлын бүрэн эрхийн асуудлын хүрээнд энэ асуудал тодорхой чиглэлүүд нь бол гарч ирнэ. Тэгээд энэ чиглэлдээ тодорхой түр бизнес эрхлэх үүд хаалга нь нээлттэй гэдгээ зарлаж бусад салбарт бол оролцохгүй гэдгээ л үндсэндээ дөрөв, дөрвөн жилээр зарлаад явъя л гэдэг ийм бодлого барьж байгаа.

**Г.Занданшатар:** 82, Болдын Цэнгэл.

**Б.Цэнгэл:** Би гишүүдийн түрүүний асуусан асуултад бас нэмж хариулъя. УБТЗ хувь нийлүүлсэн нийгэмлэг бол 3.5 тэрбум төгрөгийн ноогдол ашиг төвлөрүүлэхээр гэж ерөнхийдөө төлөвлөгөөнд байдаг. Одоогийн байдлаар бол 1.2 тэрбум төгрөгийг төвлөрүүлсэн. Үлдэгдэл ноогдол ашгийг бол төвлөрүүлээгүй явж байгаа. Ер нь бол ноогдол ашгаа жил ирэх тусам төвлөрүүлэх төвлөрүүлэлт нь бол өсөж байгаа. 2021 оны байдлаар бол 209 тэрбум төгрөгийг ноогдол ашгийн хэлбэрээр улсын төсөвт бол төвлөрүүлээд байж байгаа. Монголын төмөр зам компанийн тухай та түрүүн ярилаа. Монголын төмөр зам компанид бол Эрдэнэс Тавантолгой бараг л 1.5 их наядын хөрөнгө оруулчихаад байж байна л даа. Энэ болохоор өртэй компаниудын нэлээн тав, зургаад бичигдэж байгаа нь тухайлбал, Эрдэнэс Тавантолгой санхүүжилтийг нь гаргасантай холбогдуулаад энэ тоо бол ингэж гараад байгаа юм. Түүнээс биш Монголын төмөр зам компани бол яг энэ үзүүлэлтээрээ бол энэ жагсаалтад орчхоод байгаа юм. Өөрөөр хэлбэл энэ нь өөрөө нэг талдаа хөрөнгө дээрээ бүртгэж авчихдаг, нөгөө талдаа өглөг талдаа бас харагдаад байгаа учраас Монголын төмөр зам компани бол энд явч байна гэж хэлье.

**Г.Занданшатар:** Хувь нийлүүлсэн нийгэмлэг акционерное гэж байгаа юм. Содномын Чинзориг гишүүн алга, хаслаа. Цэрэнпилийн Даваасүрэн гишүүн.

**Ц.Даваасүрэн:** Хуулийн төслийг хэлэлцэх нь зүйтэй байх. Дэвшилттэй талууд ч байна. Анхаарах зүйлүүд бол байна. Энэ хууль дээрээс Улсын Их Хурлын бүрэн эрхийг аваад хаячихсан юм байна лээ. Хуучин бол Улсын Их Хурлын өмчийн харилцааны талаар хуулийн зохицуулалтыг хянах ийм үүрэгтэй байсан бол. Ер нь сүүлийн үед энэ орж ирж байгаа хуулиуд дээр Улсын Их Хурлын бүрэн эрх, эрх, үүргийг их хасаж орж ирж байна. Энэ асуудалд хэлэлцүүлгийн явцад анхаарна биз ээ.

Энэ хуулиар цаашдаа явах юм бол энэ төрийн өмчийн компаниуд ер нь хүнд байдалд орох юм байна. Төрийн өмчийн буюу төрийн захиргааны байгууллагын төлөөллүүд нь цөөнх нь болчхож байгаа байхгүй юу. Тэгээд одоо шударга сонгох зарчмаар сонгон шалгаруулалт. Шударга болж яг харагдаач. Ингээд төрийн өмчийн компаниудыг банкнуудаа дуусгаад, ЖДҮ-гээ дуусгаад одоо төрийн өмчийн компаниудаа дуусгах хууль орж ирж байгаа юм байна.

Сонгон шалгаруулалт нэртэй баахан танил нөхдүүдээ шахаад би эрчим хүчний салбар дээр хэлье. Энэ бол нарийн технологи. Уул уурхай ч гэсэн ялгаа байхгүй. 2018 онд аваар гарсан, Монгол нэг өдөр харанхуй байсан. Төрийн өмчийн хороо тэр үед тэр компанийг удирддаг байсан. Төрийн өмчийн хорооноос ард түмэн хариуцлага нэхэхгүй байгаа байхгүй юу. Сайдаас нэхэж байгаа байхгүй юу, надаас. Энэ мэргэжлийн салбарын тэнд гарч байгаа техникийн шинэчлэл, засвар үйлчилгээг Төрийн өмчийн хороо мэдээлэл хийж чадах уу, тэнд суугаа тэр хараат бус нөхдүүд хийж чадах уу, ойлгох уу?

Бизнес төлөвлөгөөг нь зөв баталж чадах уу? Аль эсвэл үнэтэй зүйлүүдийг нь засварлах, шинэчлэх ийм л ажил хөрөнгө оруулалт хийх үү? Ийм хуулиар хэрвээ цааш явах юм бол лав миний ойлгож байгаагаар эрчим хүч, уул уурхайн салбар, хэдэн төрийн өмчийн компаниуд бол сонгон шалгаруулалт нэртэй гудамжнаас орж ирсэн хэдэн хүний улд гишигдээд гарын алчуур болоод дуусах юм байна. Тэгээд дуусах юм байна. Ийм хуулийг би Их Хурлынхан бас арай ч гаргачихгүй болов уу гэж ингэж бодож байна. Анхааралтай хандаарай. Гоё сайхан нэртэй сонгон шалгуулах гэсэн нэртэй, тэгээд дуусгах гэж байна шүү дээ.

Би дахин хэлье. Монгол орон харанхуйлахад Эрчим хүчний сайдтай л ард түмэн хариуцлага нэхсэн. Тэгээд би тэр харанхуйлсан хүнтэй хариуцлага тооцъё гээд Төрийн өмчийн хороонд бичиг өгөхөд чөлөөлж өгөхгүй байгаа байхгүй юу. Одоо энэ хуулиар тийм юм байна лээ шүү дээ, тэр ТУЗ-ийг нь Төрийн өмчийн хороо сонгон шалгаруулалтыг нь зохион байгуулж хийнэ. Тэгээд ТУЗ-ийг нь тэр чигээрээ Төрийн өмчийн хороо томилно. Тэгээд хараат бусууд нь дийлэнх нь байна. Энэ чинь одоо юу оруулж ирээд байгаа юм бэ? Ийм байж болохгүй шүү дээ. Ийм л юм хийх гэж л байгаа юм байна л даа. Одоо тэгээд л хийвэл хийнэ биз. Ер нь, төрийн албан дээр очсон хүн бас нэг нийгмийн хариуцлагатай байх ёстой юм шүү. Нийгмийн хариуцлагатай байх ёстой юм. Тэрнээс биш зөвхөн өөрийнхөө ашиг сонирхлын талаас хандаад байх юм бол энэ хууль эрх зүйн орчин чинь улам муудна шүү дээ.

Би бол энийг хараад эрчим хүч бол элгээрээ мөлхөх юм байна гэж харж байна. Юу ч ойлгохгүй улсууд тэнд яаж бизнес төлөвлөгөөг нь хийж, тэр засвар үйлчилгээ, технологийн шинэчлэлийг нь хийх вэ дээ, чааваас. Энэ Их сургуулиуд гэж нэг сонин байгууллагууд байна аа. Энэ одоо ямар өмчтэй юм бэ? Та нар нэг хэлж өгөөч надад. Төрийн өмчийн харьяанд байдаг юм уу, хувийнх юм уу? Би хувийн хэвшил, төрийн өмч гэж байдаг л гэж ойлгоод байгаа шүү дээ. Их сургууль аль нь юм, алинынх нь харьяанд байдаг юм бэ?

**Г.Занданшатар:** Зочид танилцуулъя. Дундговь аймгийн Адаацаг сумын иргэдийн төлөөлөл Улсын Их Хурлын үйл ажиллагаа, Төрийн ордонтой танилцаж байна. Та бүхэн сайхан зусаж байна уу? Нартай, хуртай сайхан өдөр Төрийн ордонтойгоо танилцаж, Улсын Их Хурлын үйл ажиллагааг танилцаж байгаа та бүхэнд талархал илэрхийлээд, та бүхний цаашдын ажил, амьдралд сайн сайхныг хүсэн ерөөе.

Одоо, 81. Пүрэвжавын Сайнзориг.

**П.Сайнзориг:** Даваасүрэн гишүүний асуултад хариулъя. Би бас таны болгоомжлол байгааг бол ойлгож байна. Тэгээд аль болохоор энийг бас компанийн засаглалын олон улсын түвшинд нь хүргэе л гэж байгаа. Таны яг энэ эрчим хүчний сектортой холбож байсан компанийн засаглалын тодорхой ийм ойлгомжгүй байдал гарч байсан гэдгийг бол бид нар бас яг энэ хуулийн төсөл боловсруулж байхдаа бас анхаарч авч үзсэн. Одоо бол, Монгол Улс чинь өөрөө нэгдмэл мөртөө төрийн өмчит энэ компаниудын хувьцааг яамдууд хувааж эзэмшдэг. Эрчим хүчний яам 30, Хэрэг эрхлэх газар 30 ч гэдэг юм уу, Төрийн өмчийн бодлого, зохицуулах газар 30 ч гэдэг юм уу, ийм байдлаараа гараад ийм зүйлүүд бол байдаг. Энийгээ бид нар нэг мөсөн халъя гэж байгаа. Тэгэхээр хувьцаа эзэмшигчийн эрхийг хэрэгжүүлэгч нь бол нэг л байгууллага байя.

Стратегийн ач холбогдолтой энэ салбаруудын асуудал дээр бол жишээ нь эрчим хүч байх юм бол цэвэр Эрчим хүчний яамтайгаа бодлого шийдвэрээ уялдуулж явъя. Энэ бол өөрөө эргээд яг цэвэр компанийн засаглалаар явахад бас хүнд салбар. Өөрөөр хэлэх юм бол, энэ бол үнийн тарифын зохицуулалттай, зах зээлийн зарчмаар явах бололцоогүй учраас Эрчим хүчний яамны бодлоготойгоо уялдуулж цаашдаа явъя гэж байгаа.

Мэдээж, энэ салбарын асуудал дээр бол ТУЗ-ийн гишүүдийн төлөөллийг нь бол тухайн салбарын төрийн захиргааны байгууллагын төлөөллийн 30 хүртэлх хувь, үлдэгдэл юмнуудаа бол төрийн захиргааны байгууллага нь нээлттэйгээр сонгон шалгараад өөрсдөө тэр 70 хувь дээр нь хараат бус гишүүнээ томилооч ээ гэж байгаа юм. Тэгэхээр бас энэ хараат бус гишүүн ч гэдэг юм уу нээлттэй үе, сонгон шалгаруулалтын цаана янз бүрийн хүмүүс ороод ирэх вий гэдэг бас таны болгоомжлол бол байгаа. Тэгэхээр бид хэд энийг бол яг хууль дээрээ бас ТУЗ-ийнн гишүүдэд тавих шаардлага гэдгээр бол хааж өгч байгаа.

Эрүүгийн хуульд заасан эдийн засгийн болон авлигын өмчийн эсрэг гэмт хэрэгт шүүхээр гэм буруутай нь тогтоогдож байгаагүй, төрийн болон орон нутгийн өмчийн үйл ажиллагаанд хамаарах салбарын болон санхүүгийн мэдлэг туршлагатай, тухайн салбарт 3-аас доошгүй жил удирдах албан тушаал хашсан гэж байгаа юм. Тэгэхээр магадгүй эрчим хүчний компанийн ТУЗ-д орох хүн бол тухайн тэр салбартаа бас тодорхой хэмжээний удирдах албан тушаал хашиж байсан мэргэжлийн хүн л байна. Тэрнээс биш хаа хамаагүй хүнийг тавих асуудлыг жишээ нь энүүгээр хааж байгаа байхгүй юу.

Хууль болон санхүү, нягтлан бодох бизнес, эдийн засаг, инженерийн чиглэлээр ийм үйл ажиллагаа явуулах дээд боловсролтой, нийтийн эрх ашиг сонирхлыг хамгаалах компанийн зорилго, ашиг сонирхолд нийцүүлэн ажилах чадвартай ч гэдэг юм уу, сүүлийн 8 жил улс төрийн болон намын удирдах албан тушаал хашиж байгаагүй гэх зэрэг ийм шалгууруудыг бид нар бол тавьж өгсөн байж байгаа.

Хоёрдугаарт, мэдээж таны санаа зовж байгаа нэг асуудал юу вэ гэхээр энэ сонгон шалгаруулалтыг бас Төрийн өмчийн бодлого зохицуулалтын хороо хийх юм байна гэдэг асуудал байгаа. Тэгэхээр яг өөрөө сайд нар нь томилох хүнээ өөрөө сонгон шалгаруулахаар бас ашиг сонирхлын зөрчлүүд үүсэж байгаа. Тэгэхээр энэ дээр бас ингээд яг захиалгаа өгнө. Энэ захиалгын хүрээндээ тодорхой нээлттэйгээр зарлаад тэндээс сонгон шалгаруулсныг нь яамдуудад нь буюу сайдуудад нь хүргүүлж, хувьцаа эзэмшигчийн эрхээ хэрэгжүүлж ТУЗ-ийн гишүүдийг бол сайд нар нь томилох ийм чиг баримжаатай байгаа. Харилцан тэнд хяналт тэнцэлтэй байя гэдэг л ийм асуудал байгаа.

Дараагийн нэг таны асууж байгаа их сургуулиудын асуудал байгаа. Одоогийн байдлаар ихэнх их сургуулиудын хувьцаа эзэмшигчдийн эрхийг Төрийн өмчийн.

**Г.Занданшатар:** 82, Цэнгэл дарга.

**Б.Цэнгэл:** Их, дээд сургуулиудын хувьд бол Боловсролын тухай хууль гээд бие даасан хуулиараа зохицуулагдаж байгаа. Ер нь их, дээд сургуулиудад бол Боловсролын яамны харьяанд байдаг. Манайхтай ямар хамааралтай байдаг вэ гэхээр төрийн өмч дээр суурилсан их, дээд сургуулиудын хөрөнгө оруулалтын төлөвлөгөө болон худалдан авалтын төлөвлөгөөг Төрийн өмчийн бодлого зохицуулалтын хорооны хурлаар ороод, тэр нь хянагдаад манай хорооны хурлаар баталж өгдөг л ийм л харилцаатай байгаа. Ер нь төрийн өмч дээр суурилсан их, дээд сургуулиуд бол өөрийн гэсэн удирдах зөвлөл буюу ТУЗ-тэй байгаа. Энэ дээр бол бас ТУЗ-д нь ч гэсэн манайх төлөөлөл бол ордоггүй. Ийм байна.

**Г.Занданшатар:** Цэрэнпилийн Даваасүрэн гишүүн тодруулж асууна.

**Ц.Даваасүрэн:** Та нар ингээд нэг бизнесийн үйл ажиллагаа, үнэ тариф талаас нь яриад байх юм. Эрчим хүч чинь өөрөө технологи байхгүй юу. 2024 оны өвөл муугаар цахилгаан, тог тасрах хүндрэл гарах байх гэж би эртнээс сануулж байгаа шүү дээ. Улаанбаатар хөлдвөл хэн хариуцлага хүлээх юм, энэ хуулиар? Үүнд надад хариул. Одоо би бүр тэмдэглэж авъя. Улаанбаатарыг өвөл хөлдөөвөл хэн хариуцлага хүлээх юм бэ? Бүхэл бүтэн хот хөлдвөл хэн хариуцлага хүлээх юм? Тэр нь магадгүй жишээлбэл, ТУЗ-ийн буруу шийдвэрээс болоод зарим нэг юмыг нь дутуу хийснээс болоод, шинэчлэл хийгээгүйгээс болоод ингээд Улаанбаатар хөлдөх бол хэн хүлээх вэ гэдгийг би одоо тодруулж асууя. Ер нь бол Төрийн өмчийн хороо байх уу, үгүй юу гэдгийг бид нар энэ хууль хэлэлцэх явцад бас ярих ёстой.

**Г.Занданшатар:** 82.

**Б.Цэнгэл:** Та 2018 оны Улаанбаатар хотод нэг тэг зогсолт хийсэн асуудлыг л ярьж байна л даа. Тэр үед тийм явдал болсныг бол, би бас албаныхаа шугамаар бас мэдээлэл авдаг. Тэр үед бол асуудал ярьж байгаад эрчим хүчний компаниудыг 70/30 харьцаатай Эрчим хүчний яам буюу сайдын хувьцаа эзэмшгчийн эрхийг хэрэгжүүлэгч рүү шилжүүлж байсан ийм шийдвэр гарч байсан байгаа. Одоо бол яг тэр дүрэм юугаараа явж байгаа. Өөрөөр хэлбэл эрчим хүчний 30 гаруй компаниудын хувьцаа эзэмшигчийн эрхийг хэрэгжүүлэгч бол үндсэндээ Эрчим хүчний сайд байж байгаа. Зорилтот түвшнийг хүртэл сайд нь батлаад явж байгаа. Яг энэ дээрээ хуулиараа бол сайдыг зорилт түвшинг батал гэдэг ийм зүйл бол байхгүй. Энэ бол эрх нь Төрийн өмчийн бодлого, зохицуулах газар байдаг. Гэсэн хэдий боловч бид бол эрчим хүчний тухайд бол энэ асуудалд нь оролцохгүй байгаа шүү. Энийг бол эрчим хүчний салбар буюу салбарын сайд бол 100 хувь толгой мэдэж, өөрөө бие дааж хийж байгаа. Бид нар тэр бололцоог нь бол олгож байгаа.

Одоо энэ хуулиараа бол хувьцаа эзэмшигчийн эрхийг хэрэгжүүлэгч нь бол нэг субъект байна л гэж ярьж байгаа шүү дээ. Хоёрдмол байхаа больё, 70/30 гэсэн тийм юмаа больё, эсвэл өмчийн асуудал ерөөсөө төрийн захиргааны байгууллага нь хийнэ, эсвэл салбар нь тухайн салбарын хариуцсан төрийн захиргааны төв байгууллага буюу яамд нь хувьцаа эзэмшигчийн эрхийг хэрэгжүүлье гэж явж байгаа. Энэ бол яг ийм байдлаар томьёологдож явж байгаа шүү. Хариуцлага бол нэг талдаа гарч байгаа.

**Г.Занданшатар:** Даваасүрэн гишүүн тодруулж асууя.

**Ц.Даваасүрэн:** Эрчим хүчин дээр аваар осол их гардаг, уурхай дээр ч их гардаг байхгүй юу. Тэгээд хариуцлага тооцъё гээд би Төрийн өмчийн хороо руу бичиг өгөхөөр шийдэж өгдөггүй байсан байхгүй юу, хариуцлага алдсан, хүний амь эрсдүүлсэн захирлуудыг. Тэгээд Засгийн газарт би хэд хэдэн удаа асуудал тавьж байж, харин одоо яамандаа авсан юм. Тэгж байж хариуцлага. Би тэгээд нэг асуултад хариулт авмаар байна шүү дээ. Хэрвээ үүгээр Төрийн өмчийн хороо энэ ТУЗ-үүдийг нь томилдог, компанийн шууд удирдлага хэрэгжүүлдэг болчих юм бол 2024 онд энэ эрчим хүчний нөхцөл байдал хүндэрч байгаагаас холбогдуулаад өвөл аваар гараад Улаанбаатар хөлдчихвөл хэн хариуцлага хүлээх вэ гэж байна шүү дээ. Тэрэнд одоо би хариулт авъя.

**Г.Занданшатар:** Пүрэвжавын Сайнзориг. Хэн хариуцлага хүлээх вэ л гээд байна.

**П.Сайнзориг:** Сая Цэнгэл дарга хэллээ, ингээд хувьцаа эзэмшигчдийн эрхийг хэрэгжүүлэгч хоёр, гурван этгээд болохоор дундаа бас асуудлууд хэцүү байгаа. Тэгэхээр энийгээ нэг талдаа гаргаж нэг субъект болно. Энэ хэмжээгээрээ хариуцлагын асуудал нэг талдаа гарч байна гэсэн үг.

Хоёрдугаарт бас түрүүн Даваасүрэн гишүүн бас хэлээд байгаа санаа юу вэ гэхээр нээлттэй сонгон шалгаруулалтыг Төрийн өмчийн бодлого, зохицуулалт хийчхэж байгаа юм шүү гэдэг. Тэгэхээр эндээс салбарын тэр томилох гэж байгаа сайд буюу хувьцаа эзэмшигчийн эрх хэрэгжүүлэх гэж байгаа этгээд татгалзаж болно, ийм ийм шаардлагыг чинь энэ хүн хангаагүй байна гээд. Энэ өөрөө эргээд яг Төрийн өмчийн бодлого зохицуулалтын дарга дангаараа шийдэх гээд байгаа зүйл биш. Энэ дээр тал талын төлөөлөлтэйгөөр ажлын хэсэг гарч сонгон шалгаруулалт хийе л гэж байгаа юм. Ер нь зүгээр цаашдаа хувьцаа эзэмшигчдийн эрхийг хэрэгжүүлж байгаа этгээд болон ТУЗ тухайн тэр компанийн үүсгэх үр дагавартай холбоотой хариуцлагыг хүлээгээд авна л гэж ойлгож болно.

**Г.Занданшатар:** Зочид танилцуулъя. Улсын Их Хурлын дэд дарга Салдангийн Одонтуяа, Улсын Их Хурлын гишүүн Хассуурийн Ганхуяг, Жамбалын Ганбаатар нарын урилгаар Баянгол дүүргийн иргэдийн төлөөлөл Улсын Их Хурлын үйл ажиллагаа, Төрийн ордонтой танилцаж байна. Хүндэт Баянголчууд та бүхэндээ манай хөдөлмөрийн өндөр амжилт, сайн сайхныг хүсэн ерөөе. Баянголын бүсгүйчүүд байгаа юм байна.

Одоо Бөхчулууны Пүрэвдорж гишүүн асуулт асууна.

**Б.Пүрэвдорж:** Монгол Улсын сүүлийн 10 жилийн байдлаар бол нэг дотоодын нийт бүтээгдэхүүн 12-13 тэрбум долларт л ингээд хэлбэлзээд байгаа юм. Эдийн засаг тэлэхгүй байгаа юм. Тэгээд дээрээс нь нэг иргэнд ноогдох дотоодын нийт бүтээгдэхүүн ойролцоогоор 4200, 3900 гээд буудаг, өсдөг, энэ хавьдаа л байгаад байдаг. Гурван хүний нэг нь ядуу. Арван жилийн өмнө жишээ нь, ойролцоогоор 850 мянган хүн ядуу байсан бол өнөөдөр 1 сая 150 мянган хүн ядуу болчихсон. Хүн ам өсөх хэмжээгээр нөгөө ядуу иргэдийн тоо нэмэгдээд байгаа юм. Энэнд бол нөлөөлж байгаа бас үндсэн шалтгаан байна. Монгол Улсын эдийн засаг бол гурвалсан хямралд өртчихөөд байна.

2020 онд эдийн засаг 5.3 хувиар агшсан. Тэгээд 2021 онд жоохон өссөн. Өөрөөр хэлбэл, бараа бүтээгдэхүүний, ялангуяа уул уурхайн бүтээгдэхүүний үнэ өссөнтэй холбоотойгоор 1.4 хувиар өссөн. Тэгэхдээ 5.3-аа нөхөж чадаагүй. Оны эхний нэгдүгээр улирлын байдлаар эдийн засаг 3.8 хувиар агшчихаад байна шүү дээ. Энэ бол маш муу үзүүлэлт Энэ оны эцсээр хэдэн хувь гарах юм. Дэлхийд хамгийн агшсан эдийн засагтай орон болж магадгүй болчхоод байна.

Инфляц 15 хувь хүртэл хувьд хүрсэн. Энэ бол сая дефолт зарласан Шри Ланкын дараа орж байгаа юм. Энэ юуг илэрхийлж байна вэ гэвэл эрх баригчид иргэн бүрийн карман руу дайрч орж байна гэсэн үг. 1000 төгрөгийн 150 төгрөгийг нь тэд нар инфляцаар хулгайлж байна гэсэн үг л дээ. Тэгээд гадаад өр 33 тэрбум 805 сая. Бараг 34 тэрбум доллар болчихсон. Энэ нь болохоор 106 их наяд төгрөг. Монгол Улсын эдийн засаг 40 их наяд байгаа. Тэрнээсээ 2.5 дахин их гадаад өртэй.

Энэ зүйлд нөлөөлөөд байгаа хамгийн гол хүчин зүйл бол төрийн өмчийн болон орон нутгийн өмчийн компаниуд байгаад байгаа юм. Бараг 32 их наяд төгрөгийн эргэлтийн хөрөнгөтэй. Тэгсэн мөртлөө 40 их наяд төгрөгийн өртэй. Тэгээд үндсэн хоёр компани Эрдэнэт, Эрдэнэс Тавантолгой хоёрыг хасчих юм бол үлдсэн компаниуд нь нийтдээ 472 хоёр компани байж байгаа. Тэд нар дөнгөж 150 тэрбум төгрөг 2020 онд оруулсан. 2021 онд 180 тэрбум төгрөг л оруулж байгаа юм. Одоо нөгөө төмөр зам ямар ч татвар төлдөггүй мөртөө дөнгөж 1 тэрбум төгрөгийн орлого оруулж байна шүү дээ. Тэгээд өгөөж нь дөнгөж 0.4-хөн хувь. Энэнд нөлөөлөөд байгаа гол хүчин зүйл чинь юу байгаа юм бэ гэхээр ерөөсөө энэ Ардчилсан нам ч адилхан, Ардын нам ч адилхан цүнх баригч нараар аваачиж удирдлагыг нь тавьдаг, ТУЗ-ийг нь бүрдүүлдэг, тэгээд идэж уудаг.

Одоо тэр ашигтай ажиллаад байгаа их наядаараа татвар төлж байгаа Эрдэнэт, Эрдэнэс Тавантолгой хоёр байна. Бүх мөнгөнүүд нь бүгдээрээ оффшор руу ордог. Гэрээн дээрээсээ зөрүү мөнгө нь Стандарт банкаар дамжаад цаашаа оффшор руу орчихдог, үндсэн төлбөр нь хаашаа орж ирдэг. Эрдэнэс Тавантолгойн 500 долларын үнэтэй коксжсон нүүрс байж байхад дөнгөж 70 доллар зараад явж байна гэдэг чинь тэгээд л цаашаа бас нэг оффшор руу л явж байна гэсэн үг байхгүй юу. Хулгай нүүрлэсэн ийм байдалтай байгаад байгаа юм. Тийм учраас өнөөдөр энэ хууль дээр бол тодорхой өөрчлөлтүүд орчихож байгаа. Мэдээж энэ дээр сайн зүйлүүд байна. Тэгэхдээ өнөөдрийнхөө л асуудлыг л шийдэж байгаа байхгүй юу даа. Өнөөдрийнхөө л асуудал шийдэж байна. Одоо сайн сайн заалт.

**Г.Занданшатар:** Хариулт хангалтгүй бол минут нэмж байгаа. Хариулах хүн байна уу. Болдын Цэнгэл дарга 82.

**Б.Цэнгэл:** Тэгэхээр компаниудын ашигт ажиллагаа ер нь өгөөж төлөө хангалтгүй байгаатай би бол тантай санал нэг байгаа. Ер нь бол Засгийн газар энэ дээр ерөнхийдөө ийм үзүүлэлтүүд байгаа учраас энэ 25 жил явж ирсэн манай төрийн болон төрийн өмчийн оролцоотой компаниудыг ер нь бодлогын хувьд бол эргэлт гарах болчихсон юм байна гэж дүгнээд байгаа юм. Тийм учраас л агуулгаараа бол энэ хууль орж ирж байгаа гэж ойлгож байгаа. Яг 105 компанийнхаа тухайд ярих юм бол би энд бүх хувьцаа эзэмшигчдийн эрхийг хэрэгжүүлэгч бүрээр нь гаргачихсан байгаа л даа.

Энэ дээр бол хөрөнгийн өгөөж бол 1.94 байгаа юм. Эздийн өмчийн өгөөж бол 2.93 байж байгаа юм. Яг хувьцаа эзэмшигчдийн эрхийг хэрэгжүүлэгчээр нь аваад үзэх юм бол Сангийн яамных 0.59-тэй, Хэрэг эрхлэх газрынх 0.42-той, Эрчим хүчний яамных хасах байгаа, хасах 0.12. Уул уурхай бас хасах талдаа. Зам тээврийн яам бол 4.2, Хүнс хөдөө аж ахуй бол компани нь цөөхөн учраас тэр бол жаахан өндөр 15 хувьтай гараад байгаа юм. Энэ Төрийн өмчийн бодлого зохицуулалтын газарт бол нэг хуулийн этгээд бол яг 100 хувь хувьцаа эзэмших хэргийг хэрэгжүүлэгч 49 байдаг юм манай дээр. Энэ 49 хувьд бол 10.01 гэдэг хөрөнгийн өгөөж бол ингэж гарч байгаа. Энэ бол манай хамгийн сүүлийн яг бодитой статистик тоо гэдгийг танд хэлье. Яах аргагүй өр төлбөр бол 18 их наядыг давчихсан байж байгаа, би түрүүн хэлсэн.

Энэ дээр бол мэдээж гол өр авлагатай компаниуд нь Эрдэнэс Монгол нэгдэл, Монголын төмөр зам, Хөгжлийн банк, Төрийн банк гэдэг бол ерөнхийдөө гол жинг нь дараад байгаа асуудал байж байгаа. Хөгжлийн банк гэхэд тэр чигтээ зээлд тавиад туучихсан, тэрийгээ олж авч чаддаггүй. 3 гаруй их наядын өр төлбөрөөс төрийн өмчит компаниудын өр төлбөр нь бол гуравны нэгийг нь эзэлж байгаа байхгүй юу. Тэгэхээр энэ дээр бол бид бас анхаарал хандуулж ажиллаж байгаа болно, баярлалаа.

**Г.Занданшатар:** Бөхчулууны Пүрэвдорж гишүүн 1 минут.

**Б.Пүрэвдорж:** Хууль гаргаад бүх асуудлыг шийдэж чадахгүй ээ. Хүмүүсийн сэтгэхүйг өөрчилж чаддаггүй, хулгай хийх гэсэн тэр хүмүүсийг өөрчилж чадахгүй. Хэмнэлтийн хууль яасан? Дэд захирлуудыг доошлуулаад газрын дарга болгосон, газрын дарга нь ахлах мэргэжилтэн болсон, ахлах мэргэжилтэн, мэргэжилтэн болсон мэргэжилтнүүдээ хамгийн сайн юм хийдэг хүмүүсээ хөөж гаргасан. Хуулиар шийддэггүй байхгүй юу. Тийм учраас энэ социалист сэтгэхүйтэй Монгол Ардын Намынхан хуулиар энэ жижигхэн косметик асуудлыг шийдвэрлэнэ үү гэхээс бүрэн шинэчилж чадахгүй ээ. Тийм учраас 2024 онд Ардчилсан нам, либералууд энэ өөрчлөлтийг бүрэн хийх болно.

**Г.Занданшатар:** Пүрэвжавын Сайнзориг Төрийн нарийн бичгийн дарга хариулъя.

**П.Сайнзориг:** Пүрэвдорж гишүүнтэй бол одоо яах вэ, мэдээж хуулиар бүх асуудлыг шийдэх гээд байгаа зүйл байхгүй. Энэ бол яг өргөс авчихсан юм шиг бүх асуудлыг цэгцтэй, тунгалаг, эдийн засгийн талаасаа үр өгөөжтэй болгох гэдэг бол бас хэцүү. Тэгэхдээ энэ хууль бол эхлэл нь байх л болов уу гэж харж байна. Дээрээс нь энэ хуулийн гол концепц буюу яг таны ярьж байгаа иргэд, олон нийтийн хяналтад аваачих л асуудал байгаа. Энэний цаана өөрөө эргээд ТУЗ болон гүйцэтгэх удирдлага мэргэжлийн байх, хариуцлагатай байх. Ер нь төрийн өмчит компани гэдэг чинь бол ашиг алдагдалтай ажиллавал хариуцлага тооцдог юм байна. Ноогдол ашгийн бодлогоор төсөвт дэм туслалцаа үзүүлж байх юм байна. Энэ нөхцөл байдлаараа ард түмэндээ өгөөжөө тэгш хүртээж байх юм байна гэдэг л энэ хандлага руу, ойлголт руу явахын тулд энэ хуулийг бас бид хэд оруулж ирсэн гэдэг зүйлийг бас танд хэлье, баярлалаа.

**Г.Занданшатар:** Зочид танилцуулъя. Улсын Их Хурлын гишүүн Ганибалын Амартүвшин, Даваажанцангийн Сарангэрэл, Тогмидын Доржханд нарын урилгаар Хан-Уул дүүргийн иргэдийн төлөөлөл Улсын Их Хурлын үйл ажиллагаа, Төрийн ордонтой танилцаж байна. Голдуу ахмадууд байна. Ахмадууддаа айл бүрийн хойморт болон төрдөө хүндэтгэлийн суудалтай та бүхэндээ энх тунх сайн сайхан, аз жаргалыг хүсэн ерөөе.

Одоо Наянтай Ганибал гишүүн асуулт асууна. Гурван гишүүний дараа асуулт, хариулт дуусах цаг.

**Н.Ганибал:** Хуулийг оруулж ирж байгаа та бүхэнд бас амжилт хүсье. Тэгэхдээ нэг асуудал байна. Өнөөдөр бид бүхэн төрийн болон орон нутгийн өмчид энэ томоохон компаниуд маань хэт нүсэр бүтэцтэй болчихсон, үйл ажиллагааны үр ашиг алдагдсан, төрийн татаас дэмжлэгээс хамааралтай болчихсон. Сая Пүрэвдорж гишүүн тодорхой тоон үзүүлэлтүүдийг та бүхэнд бүр харууллаа. Өгөөж нь 0.4-0.6 хувьтай болчихсон. Тэгээд үндсэн хөрөнгө нь 32 их наяд гэж байна. Энэ бол Монгол Улсад ямар ч өгөөжгүй хөрөнгө гэсэн үг. Уг нь Монгол төрийн хөрөнгө. Ер нь тоогоор бараг 66 мянган ажилчид орон нутгийн болон төрийн өмчид компаниуд болон төрийн өмчийн компаниудад ажиллаж байгаа гэсэн мэдээлэл байгаа. Энэ бол бас дэндүү болохоо байчихсан байна. Тэгэхээр Монгол Улсын хувьд бол энэ эрчим хүч, зам, төмөр зам, харилцаа холбоо, иргэний нисэхийн салбар гээд ихэнх, бүгдээрээ л одоо төрийн өмчид байгаа.

Мөн банкны салбарт гэхэд Төрийн банк, Хөгжлийн банк гээд бүр дээр нь Хөрөнгийн бирж нь хүртэл 100 хувийн төрийн өмчтэй. Энэ маань одоо юуг хэлж байна вэ гэхээр хувийн хэвшил, хувийн өмчийг дээдлэх үндсэн зарчмаасаа бид бүхэн ингээд ухраад явж байгаа. Хувийнхан хийж болж байгаа бизнес дээр яг зэрэгцүүлээд төрийн бизнесүүд ингээд бий болчихсон. Энэ дээр гол шалтгаан, өнөөдрийн хуулиар бол төрийн өмчит компаниудын засаглалыг сайжруулах томоохон шинэчлэлүүд орж ирж байгаа гэж ойлгож байна. Нарийвчилсан, нарийн заалтууд бас байх шиг байна.

Гол нь бид нарын хийх ёстой юм бол бид нар суурь үнүүдээ чөлөөлөх үндсэн шаардлага гарч ирж байна. Суурь үнүүдээ чөлөөл, тэгээд цаашаа энэ төрийн өмчит компаниудаа татан буулга. Мөн төрийн өмчтэй зарим компаниудыг хувийн хэвшлийнхэн авч явах энэ боломжоор хангагдсан IPO хийх, арилжааг хийх энэ асуудлуудаа бүрэн цэгцлэх ёстой. Тэгэхээр энэ дээр яг ямар заалтууд энэ хуульд орсон байна вэ? Аль нь давуу тал болж байна? Өмнөх Компанийн тухай хуулиас давуу тал юу болж байгаа, төрийн өмчүүдээ ямар дэс дараатай хувьчлах гэж байгаа юм, ачааллаа төр яаж салгах юм гэдэг энэ асуудлыг асууя.

Ер нь тэгээд өгөөжгүй ийм хөрөнгийг бид нар улам цааш нь авч яваад байх юм бол Шри Ланкын араас л орно л доо. Бүгдээрээ мэдэж байгаа. Өнөөдөр төр хэтэрхий их бүтэц аваад, дээрээс нь улс төрийн дөрвөн жилийн сонгууль болгоны ард удирдлага нь солигддог энэ төрийн өмчит компаниуд бол Монгол Улсад бүр ашиг орлого авчирна гэдэг бол худлаа. Тэгээд энэ өгөөж нь 0.4 гэдэг чинь дэндүү бага байна. Энэ асуудлууд дээр цаашид хувьчлалын асуудлуудаар бас яаж явах юм бэ гэдгийг бас асуучихъя, нэмээд.

**Г.Занданшатар:** 81 дээр.

**П.Сайнзориг:** Ганибал гишүүний асуултад хариулъя. Мэдээж төрийн өмчит компани, төрийн болон орон нутгийн өмчит компанийн оролцоотой компанийн асуудлууд бол өмнө нь бол Төрийн болон орон нутгийн өмчийн хууль, Компанийн хуулийн хүрээнд зохицуулагдаж яваа. Дээрээс нь өмнөх хуулиудаар бол яг компанийн засаглалтай бус аж ахуйн тооцоотой үйлдвэрийн газар ч гэдэг юм уу, маш олон ойлгомжгүй ийм хуулийн этгээдүүд байгаа. Энэ дээрээ өөрөө нөгөө төрийн нийтийн өмчийг гэдэг юм уу, эсвэл тухайн тэр компанид хариуцуулж өгч байгаа хөрөнгийн өгөөжийг алдагдуулах, маш том өгөөжтэй хөрөнгө дээр суучхаад алдагдалтай ажиллах, үнэгүйдүүлэх ч гэдэг юм уу, ийм олон зүйлүүд гарсан. Тэгэхээр энэ хуулиар бол үндсэндээ засъя гэж байгаа. Тэгэхдээ Засгийн газар мэдээж одоо байгаа хүчин төгөлдөр хуулийн хүрээнд тодорхой арга хэмжээнүүдийг авч байна. Нэгтгэхийг нь нэгтгэж, засаглалыг нь сайжруулахыг нь сайжруулж, ийм зүйлүүдийг бол үе шаттай авч явж байгаа. Энэ хуулиараа улам эрчимжүүлэх энэ бодлогын хүрээнд л байгаа.

Ингэхдээ хэд хэдэн зарчмыг тогтоож өгч байна. Хувийн хэвшлийн хийж байгаа бизнестэй бол төр компани байгуулж оролцохгүй гэдгээ зарлаж байна. Оролцох бизнесийн салбараа дөрвөн жил тутамд зарлаж явъя. Энэ нь өөрөө хувийн хэвшилдээ тодорхой мессеж, ил тод харагдана. Дээрээс нь төрийн өмчийн менежмент талаасаа оролцох ТУЗ-ийн гишүүд болон гүйцэтгэх удирдлагаар оролцох гэж байгаа хүмүүсээ тодорхой нээлттэйгээр сонгон шалгаруулж томилдог болъё. Эдгээр хүмүүсийнхээ мэдлэг, ур чадвар мэрит зарчмаар сонгон шалгаруулъя.

Хоёрдугаарт, авлига, ашиг сонирхол болон улс төрийн намын болоод улс төрийн албан тушаал хашиж байсан хүмүүсийг томилохоо больё гэж байгаа. Эргээд эдгээр хүмүүс нь ашигтай ажиллавал мэдээж тодорхой урамшуулал байна. Тухайн компанийг санхүүгийн болоод бусад эрсдэлд оруулах юм бол хариуцлагын асуудлыг нь ярьдаг болъё гэж байгаа. Дээрээс нь, энэ компанийн үйл ажиллагааг шилэн болгоё, ил тод нээлттэй болгоё, ашиг алдагдал, эргээд энэ ТУЗ-ийн гишүүдийн цалин, урамшуулал ч гэдэг юм уу, олон зүйлүүдийг нь ингээд олон нийтийн хяналтад оруулъя гэж байгаа. Нэгдсэн тайлан менежментийг хариуцаж, цаашдаа энэ компанийн ашиг алдагдал байгаад байвал эрсдэлийг нь томруулахгүйгээр тухай бүртээ арга хэмжээгээ авдаг болъё гэдэг ийм зохицуулалтууд орж байна.

Хамгийн чухал асуудал бол ногдол ашгийн бодлого. Тодорхой нэг улс төрийн шийдвэр гаргаад ийм төсөл санхүүжүүл гээд орхичихдог биш, тэр төслийг санхүүжүүлэх асуудлаа ноогдол ашгийн бодлогоороо ноогдол ашгаа аваад төсөв дээрээ тэр мөнгийг оруулж суулгаад Улсын Их Хурлаараа батлуулаад тэр төсөл хөтөлбөрүүдийг санхүүжүүлдэг хуваарилдаг, магадгүй байгалийн баялаг гэдэг юм уу, төрийн өмчит компаниудаас орж ирж байгаа орлогуудыг ард түмэнд бол тэгш хүртээдэг, нийгмийн сайн сайхны төлөө төсөл, хөтөлбөрүүдийг санхүүжүүлж хэрэгжүүлдэг энэ зарчим руу үндсэндээ оръё гэдэг л ийм бодлогоор орж ирж байгаа.

IPO хийх асуудал дээр бол хуулийн төслийн 48.3 дээр байгаа. Компанийн үйлдвэрлэлээ өргөжүүлэх, техник технологийн шинэчлэл хийх, компанийн өрсөлдөх чадварыг дээшлүүлэх зорих зорилгоор хөрөнгө оруулалт татах, эсхүл төрийн өмчийн компанийн засаглалыг сайжруулах, зах зээлд төрийн өмчийн оролцоог багасгах гэсэн ийм үндэслэлүүдээр төрийн өмчит компанийн IPO-г хийх. Бид хэд бол.

**Г.Занданшатар:** 82,Цэнгэл дарга үргэлжлүүлж хариулъя.

**Б.Цэнгэл:** Өнөөдрийн хэлэлцэх эсэхийг нь хэлэлцэж байгаа энэ хуулийн гол агуулга бол төрийн өмч дээр суурилсан компани яах юм бэ л гэдэг асуудал байгаа байхгүй юу. Өөрөөр хэлбэл, 100 хувь хувьцаа нь төрд байх бол төрийн компани гэж үзэж байгаа. 34-99 хүртэлх хувь нь төрийн өмчийн оролцоотой байх юм гэдэг, ерөөсөө ингэж ангилж үзэж байгаа юм. Хоёр дахь нэг зүйл нь бол, ерөөсөө компани бол ХХК байна, эсвэл ХК байна гэж оруулж ирж байгаа юм. Ингэснээрээ бид олон замбараагүй, нэн ялангуяа орон нутагт байж байгаа олон замбараагүй, сонин, сонин нэртэй улсын төсөвт үйлдвэрийн газар, аж ахуйн тооцоотой үйлдвэрийн газар, нөхөрлөл гээд сүүлдээ бүр эмийн сан эд нар чинь бол орон нутгийн компаниудын тоонд орчхоод яваад байна шүү дээ. Тэгэхээр бид нар энийг ерөөсөө нэг бүр цэгцэлье гэдэг л ийм том агуулга орж байгаа юм.

Нөгөө нэг таны тавьсан асуулт гэх юм бол, сая Их Хурал Үндсэн чиглэл баталчихсан. 2022-2023 онд нэгтгэн нийлүүлэх, Хөрөнгийн биржээр дамжуулан IPO гаргах, татан буулгах хуулийн этгээдүүдийн чиглэлийг баталчихсан. Энэний дагуу ирэх долоо хоногт Засгийн газар хурлаар Засгийн газрын тогтоол нь гарах гэж байна. Бид бол эхний ээлжид бол Хөрөнгийн биржээрээ эхлүүлье гэдэг асуудал ярьж байгаа. Тэгээд Монголын цахилгаан холбоо, мэдээлэл холбооны сүлжээ компани гээд ингээд цаашаагаа Үндэсний давхар даатгал гээд явчхаж байгаа юм. Тэгээд хэдэн АЗЗА байгаа шүү дээ.

Тийм учраас бид бол Засгийн газар нэгэнт үндсэн чиглэлийг Их Хурал баталчихсан тохиолдолд бол бид 2022-2023 онд энэ Их Хурлаас баталсан Үндсэн чиглэлийг хэрэгжүүлээд болъё гэж байгаа юм. Агуулга нь бол сая манай Төрийн нарийн бичгийн дарга хэлчихлээ. Ер нь бол олон нийтийн буюу паблик тал руугаа явъя гэж байгаа юм. Төрийн өмчийн оролцоотой компани байсан ч гэсэн ер нь бол олон нутгийн тал руугаа. IPO гаргана гэдэг нь бол хоёр янз шүү дээ. Өөрөөр хэлбэл, нэмж IPO гаргаж хөрөнгийн чадавхыг нь нэмэгдүүлэх хэлбэрээр явах юм, одоогийнх нь бол. Тийм учраас энэ зүйлүүдийг, гэхдээ дандаа тухай бүрд нь Их Хуралд мэдээлээд, нээлттэй ил тод асуудлууд явна, баярлалаа.

**Г.Занданшатар:** Наянтайн Ганибал гишүүн тодруулж асууна.

**Н.Ганибал:** Сая хувьчлах, IPO гаргах 34 дээр улс төрчдийн юуг давах гэж бас нэлээн юм болж байна лээ л дээ. Эрчим хүчний салбарт нэн ялангуяа улс төрчдийн гаргаж байгаа шийдвэрүүд. Ер нь тэгэхдээ аливаа асуудлыг Их Хуралд бүрэн шийднэ гэхээсээ илүүтэй та хэд нэг ийм ийм шалгуурыг давсан үйл ажиллагаа явуулж байгаа төрийн өмчийн компанийг зайлшгүй 34 хувийг нь пабликт гаргах шаардлагатай гэдэг юм уу, нэг ийм цензур гарч ирэхгүй бол болохгүй байгаа байхгүй юу. Тэрнээс одоо нэг нөхөр гарч ирэнгүүтээ л, эд нарыг ингээд хувьчлах юм бол Улаанбаатар хөлдөнө гээд ганц өгүүлбэр хэлэнгүүт, та нарын бодож байгаа зорилго, зорилтот юм чинь байхгүй болчихно шүү дээ. Тийм биз дээ. Тэгэхээр яг л адилхан. Тэрэн дээр ямар нэгэн улс төрч, хэлсэн үг болгоноор нь шийдвэр гаргах биш, ийм шалгуурыг давж байгаа учраас ингээд хувьчлах ийм болж байгаа юм гэдэг ийм л байдлаар асуудалд хандах.

**Г.Занданшатар:** Санал байна. Зочид танилцуулъя. Улсын Их Хурлын гишүүн Мөнхөөгийн Оюунчимэг, Төмөрбаатарын Аюурсайхан, Жамъянхорлоогийн Сүхбаатар нарын урилгаар Ус сувгийн удирдах газрын албан хаагчид Улсын Их Хурлын үйл ажиллагаа, Төрийн ордонтой танилцаж байна. Ус түгээх ажилд цаг наргүй ажилладаг та бүхэндээ Улсын Их Хурлын гишүүдийн нэрийн өмнөөс ажлын өндөр амжилт, сайн сайхныг хүсэн ерөөе. Манай Чингэлтэйн гурван гишүүн бол их идэвх санаачлагатай ажиллаж байгаа, усны асуудлаар.

Гочоогийн Ганболд гишүүн асуулт асууна.

**Г.Ганболд:** Би эхлээд нэг зүйл тодруулъя. Нийгмийн сүлжээн дээр сүүлийн хоёр хоног Эрдэнэс Монгол компанийн 207 ТУЗ-ийн гишүүнийг цөөлөөд 27 болголоо гээд л яваад байдаг. Энэ дээрээ Төрийн өмчийн бодлого, зохицуулалтын газар ч юм уу, холбогдох байгууллагууд нь ерөөсөө ямар ч хариулт, тайлбар өгөхгүй юм. Тэрний чинь дор хэчнээн компани байгаа юм, тэрний нэг ТУЗ нь хэдэн гишүүнтэй байсан юм гэдгийг нийгэмд нэг жаахан мэдээлэл өгөөч гэж би хэлэх гээд байгаа юм.

Хуулийг хэлэлцэх эсэхийг бол дэмжиж байгаа. Тэгэхдээ оруулж ирж байгаа хууль дээр бол учир дутагдалтай юм бол асар их байна. Энэ Төрийн өмчийн бодлого, зохицуулалтын газар нь боловсруулсан юм уу, Хууль зүйн яам нь боловсруулсан юм уу? Компанийн тухай ойлголт их муутай хүмүүс боловсруулсан байна гэж би хэлэх гээд байна. Саяхан бид нар Их Хурлаар төрийн өмчит компаниудын 34 хувийг хувьчилна гээд бас багагүй олон компани, бараг 20-иод компани хувьчлахаар ийм шийдвэр гаргасан.

Цаашдаа ч гэсэн энэ төрийн өмчит компаниуд, олон компаниудыг ингээд 34 хувийг нь нээлттэй хувьчилна гэж шийдвэр гаргаад явж байна. Гэтэл араас нь ийм хууль орж ирж байгаа нь бол ерөөсөө маш буруу. Тэр дундаа энэ ТУЗ-тэй холбоотой, 100 хувийн төрийн өмчит компани байна. Төрийн өмчийн оролцоотой компани гээд хоёр компанийнхаа ТУЗ-ийг нэг заалтаар оруулчихсан. Энэ хоёр чинь шал өөр хоёр ойлголт шүү дээ. Оролцоотой компанийн хувьд бол ямар оролцоотой юм тэрүүгээрээ л ТУЗ-ийн гишүүд нь орж ирдэг ийм ойлголт.

Гэтэл одоо нийт ТУЗ-ийн гишүүдийн 30 хувийг нь л төрийн төлөөлөл, бусад нь нээлттэй, сонгон шалгаруулалт гэхээр яг орон нутгийн Тавантолгой шиг л төр 51 хувийг нь эзэмшдэг. Тэгсэн хэрнээ хэзээ ч гүйцэтгэх удирдлагаа төр тавьж чадаагүй шүү дээ. Цөөн хувь эзэмшдэг хувийнхан нь ТУЗ-ийн гишүүдээс нь худалдаж аваад л, тэгээд л гүйцэтгэх удирдлага нь томилоод явчихдаг. Тэгэхээр цаашдаа бид нар энэ бодлого бол төрийн өмчит 34 хувийг нь хувьчилж байгаа компаниудаа цаашдаа бол хувийнханд алдахын л эхлэл. Тэгэхээр энэ хууль дээр энэ хоёр компанийнхаа ТУЗ-ийг тус тусад нь өөр заалтаар оруулж ирэх ёстой. Тэрнээс гадна энэ гүйцэтгэх захирлаа томилох нь хүртэл тодорхойгүй байгаа юм.

Тэгээд Цэнгэл дарга ярьж байна л даа. Эрчим хүчний компанийнхыг бол Эрчим хүчний сайд санал болгоно гээд. Хууль дээр чинь тийм юу ч үг үсэг байхгүй, наана чинь. Наад хууль дээр чинь гүйцэтгэх удирдлагыг томилох журмаа ТУЗ нь өөрөө батална гэчихсэн байгаа байхгүй юу. Тэгэхээр гүйцэтгэх удирдлагыг Төрийн өмчийн хороо ч мэдэхгүй, тухайн салбарын яам, түрүүн Даваасүрэн гишүүний хэлдэг Эрчим хүчний яам ч мэдэхгүй юм байна лээ. ТУЗ нь өөрөө гүйцэтгэх удирдлагаа ямар журмаар сонгож, хэнийг оруулж ирэхээр шийдэх юм байна лээ. Зөвхөн тавигдах шаардлага нь л байгаа. Ийм байдлаар явах юм бол Эрчим хүчний яам удирдлагаа аваад явна гэсэн ойлголт байхгүй. Зам тээврийн яам, салбарын яамдууд нь энэ компанийнхаа удирдлагыг томилох ямар ч эрх мэдэл байхгүй ийм хууль оруулж ирчхээд сууж байгаа юм. Энэ дээр бол би бас энэ Их Хурлаас ажлын хэсэг байгуулахдаа компанийн талаар бас жаахан ойлголттой ийм хүмүүсийг нь ажлын хэсэгт оруулж энэ хуулийг нэлээн сайн нухахгүй бол удирдлага, гүйцэтгэх удирдлагаасаа томилохоосоо өгсүүлээд л энэ гацаанд орох юм байна лээ шүү.

Дараагийн асуудал, Төрийн өмчийн бодлого зохицуулалтын газар, салбарын яамдуудын хоорондын, төрийн өмчит компаниуд чинь олон удирдлагатай болчхоод дунд нь ерөөсөө хийдсэн юмнууд зөндөө байгаа юм. Салбарын яам нь санал болгож томилуулдаг, Төрийн өмчийн бодлого зохицуулалтын газартай гэрээ хийдэг. Тэгээд удирдлага тодорхойгүйгээс болоод дунд нь ингээд янз бүрийн хийдлүүд яваад байгаа зүйлүүд зөндөө байгаа. Тэгэхээр ер нь хамгийн гол зорилго нь, хуулийн гол зорилго нь бол төрийн өмчит компаниудын ноогдол ашиг, дивидендийг улсын төсөв рүү авдаг ийм хэлбэр рүү явахгүй бол одоо дахиад төрийн өмчит компаниуд чинь өөрсдөө өөр дээрээ сан байгуулаад нөгөө дивиденд ашгуудаа өөрийнхөө санд хийх гэж байгаа байхгүй юу. Энэ төрийн өмчит компаниуд чинь дивиденд, ноогдол ашгаа төр аваад хэрэгцээтэй мөнгийг нь тэр компаниудад нь ирэх оных нь хөрөнгө оруулалтыг ч юм уу өгдөг ийм.

**Г.Занданшатар:** Хишгээгийн Нямбаатар сайд хариулъя.

**Х.Нямбаатар:** Баярлалаа, Ганболд гишүүн ээ. Бид нар яг тэр таны хэлж байгаа төрийн өмчит компаниудын дивидендийг төр өөрөө төвлөрүүлээд, төр өөрийнхөө ирэх онд дэвшүүлж байгаа тодорхой төрлийн зорилго, зорилт, хөрөнгө оруулалтын ажилд зарцуулдаг, компанийнх нь өөрийнх нь өсөлт дэвжилтэд эргэж хуваарилдаг энэ зарчим руу энэ удаагийн хуулиар шилжиж байгаа гэдгээ нэгдүгээрт хэлье. Энийг маш тодорхой зүй зааж өгч байгаа. Ялангуяа Эрдэнэс Тавантолгой, Эрдэнэт гэдэг хоёр том компани дээр бол улсын төсвийн тухай хуультай энэ хоёр компанийн орлого, ногдол ашиг уялдаж явах нь зүй ёсны болчхоод байгаа гэдгийг хэлье.

Хоёрдугаарт, тантай зарим зүйл дээр бид нар маш их санал нийлж байгаа. Энэ өөрөө анхдагч хуулийн төсөл юм. Төрийн болон орон нутгийн өмчит компанийн тухай хууль нь, энэ харилцаа нь бол өмнө нь Компанийн тухай хууль болон Төрийн болон орон нутгийн өмчийн тухай хуулиар ингээд зохицуулагдаж ирсэн харилцааг бид нар анх удаагаа ингээд хуульчилж өгч байгаа. Зүгээр, бидний хооронд нэг зарчмын зөрүү ойлголт байна гэж ойлгож байна.

Энэ OCED-гийн зарчмаар төрийн болон орон нутгийн өмчит компанийн гүйцэтгэх удирдлага, Төлөөлөн удирдах зөвлөлийг ер нь 100 хувь бараг гаднаасаа нээлттэй сонгон шалгаруулалтаар явуулж байж энэ төрийн өмчит компанийн засаглал сайжирна, илүү хараат бус болно гэдэг ийм зарчмын зөвлөгөөг гаднын зөвлөхүүд бидэнд өгч явж байгаа юм. Таны хэлж байгаа санаа бол илүү уламжлалт байдлаа хадгалж, өмчлөгч нь өөрийнхөө төлөөллийг гүйцэтгэх удирдлага, Төлөөлөн удирдах зөвлөл дээр төлөөллөө хадгалж явъя гэдэг ийм хоёр зарчим, зөрүүтэй зүйлүүд яригдаж байна. Тэгээд энийг хэдүүлээ хэлэлцэх эсэхээ шийдчихээд, хэлэлцүүлгийн шатандаа илүү их уян хатан ойлголцож, илүү их хараат бус, засаглал нь улс төрөөс ангид /бус/ болох энэ тогтолцоо руу илүү явъя гэдэг дээр хэдүүлээ ойлголцолд хүрнэ гэдэгт итгэлтэй байна.

**Г.Занданшатар:** Гочоогийн Ганболд гишүүн тодруулж асууя.

**Г.Ганболд:** Үгүй ээ, ТУЗ-ийг л одоо ингээд л гаднаас нээлттэй сонгон шалгаруулалт хийх юм бол мундаг болно гээд байх юм. Энэ чинь өөрөө хариуцлага хүлээдэггүй хүмүүс байхгүй юу. Тийм учраас төрийн хариуцлагатай алба хашиж байгаа энэ хэлтэс, газрын дарга нарыг чинь хариуцлага хүлээлгэх гэж, төрийн өмнө хариуцлага хүлээлгэх гэж энэ ТУЗ-д оруулдаг шүү дээ. 100 хувь гаднаас болчих юм бол нэг ч хариуцлага хүлээхгүй. Тэгээд компани алдагдалтай ажиллах юм бол ТУЗ-өөсөө гараад л яваад өгнө шүү дээ. Саяын таны хэлээд байгаа тэр ноогдол ашгийг баялгийн сандаа хуваарилна гэж та яриад байгаа боловч энэ хууль дээр чинь тийм юм байхгүй байгаа юм. Өөрсдөө сан байгуулаад компани дээрээ сан байгуулна гэсэн юмнууд байгаа шүү дээ. Компани өөрөө сан байгуулна гэж байгаа юм.

Би дараагийн нэг тодруулах юм, төрийн өмчит компанид онцгой дэглэм тогтооно гээд нэг юм байгаа юм. Энийг чинь уншихаар ерөөсөө ямар ч ойлгомжгүй байна. Гүйцэтгэх удирдлагыг нь солихын тулд, цалин хөлсийг нь өөрчлөхийн тулд онцгой дэглэм тогтоох юм шиг юм байгаа байхгүй юу. Тэгээд энийг ямар нөхцөлд онцгой дэглэм тогтоох юм гэдгээ яг тодорхой оруулахгүй бол зүгээр л захирлыг нь өөрчлөхийн тулд л онцгой дэглэм тогтоолгох ийм заалт байгаа шүү.

**Г.Занданшатар:** Үг хэллээ. Ширнэнбаньдын Адьшаа гишүүн асуулт асууна.

**Ш.Адьшаа:** Энэ хуулийн төслөөр улс төрийн эрх мэдэл авсан намууд төрийн өмч болон орон нутгийн өмчийг өөрийн төлөөллийн хүмүүсээр дамжуулж удирддаг энэ тогтолцоог өөрчлөх ийм зорилготой хуулийн төсөл гэж ойлгож ирсэн. Энэ хуулийн төсөл дотор бас дэмжих асуудал ч байна, эсэргүүцэх асуудал ч байна. Төрийн өмчийн өмчийн компани гэдэг бол ашигтай ажиллаж, ард иргэд төрд ашгаа өгөх ийм зорилгоор байгуулагддаг төрийн өмчийн ийм бүтцийн байгууллага байгаа. Гэтэл өнөөдөр Монгол Улсын хэмжээнд 400 гаруй ийм төрийн өмчийн компаниуд байдаг.

Орон нутагт бол тоо томшгүй болон орон нутгийн өмчит компаниуд байна. Энэ төрийн өмчит компаниудын ашиг алдагдал, үүрэг хариуцлагын тухай үе, үеийн Засгийн газрууд хэнтэй ч, ямар ч хариуцлага тооцож ирээгүй. Улсын мөнгө уйлдаггүй гэдэг энэ үлгэрээр өнөөдөр энэ үйл ажиллагаа нь явагдаж, энэ компанийг удирдсан тухайн намын цүнх баригчид улс төрөөс шахагдсан даргуудын хувийн гэр орон шиг, тэдний хувийн өмч шиг ийм байдлаар явж ирсэн энэ асуудлыг өнөөдөр Монголын төр цэгцлэх цаг болсон. Энэ хуулийг бид нухацтай хэлэлцэж, олон талаас нь шүүж, хэлэлцэж байж энэ асуудлыг шийдэх ёстой.

Өнөөдөр энэ төрийн өмчит компани нэг л зорилгоор үйл ажиллагаа явуулах ёстой. Тухайлбал, Эрдэнэс Тавантолгой гэдэг компани бол нүүрс худалдаж нүүрсний оператор хийж, энэ чиглэлээр л төр, ард түмний өмнө хүлээсэн үүргээ биелүүлэх ёстой. Гэтэл сүүлийн үеийн хэвлэл мэдээллээр гараад, баахан вагон худалдаж аваад тээвэр ложистикийн бизнес хийнэ гэсэн ийм ашиг сонирхол орж ирж байна. Юм бүхэн рүү ингэж гар дүрдэг танай нам дотор байгаа бизнесийн, улс төрийн зөрчлөө таслан зогсоомоор байна. Энэ дээрээ дүгнэлт хиймээр байна. Дээр нь өнөөдөр компанийн засаглал, түүнчлэн Төлөөлөн удирдах зөвлөлийн асуудал их эргэлзээтэй юмнууд орж ирсэн байна. Энэ дээр цаашдаа хэлэлцүүлгийн явцад бас засаж залруулаад яваарай.

Үнэхээр Ганболд гишүүний яриад байгаа, Даваасүрэн гишүүний яриад байгаа асуудлыг та нар энэ дээр бас дүгнэлт хийгээрэй. Бүлэг дээрээ, дахиж Засгийн газар дээр энэ асуудлыг бас сайн ярьж байж энийг засаж залруулах нь зүй ёсны яриа шүү гэдгийг хэлье. Дээр нь Оюутолгойн ТУЗ-ийн асуудал ямар шалгуураар тавигддаг юм, ийм юм битгий гарч ирээсэй билээ. Цаашлаад энэ ТУЗ-ийн асуудал дээр сайн шударга олон нийтэд нээлттэй хэдий ч энэний цаана өөр асуудал нуугдсан байгааг үгүйсгэхгүй байна.

Төр өнөөдөр орон нутаг, улсынхаа өмчийг ингээд хамгаалаад сайжруулдаг юм байжээ. Сүүлийн үед хувийн өмчийг булаадаг, нураадаг. Жишээлэхэд Богд уулын асуудлыг энд би яримаар асуудлын нэг гэж бодож байгаа юм. Муухай харагдаж байна гээд л хүний хувийн өмчийг цагдаагаар авчирч трактороор түлээд. Энэ чинь одоо ямар нийгэмд бид амьдраад байна, юу хүсээд байна? Монгол Улсын Үндсэн хуульд өнөөдөр хувийн өмчийг хүлээн зөвшөөрсөн ардчилсан парламентын засаглалтай улс шүү дээ, бид нар чинь. Энд ямар дэглэм юу тогтоох гэж хувийн өмчийг ингэж дээрэмддэг, нураадаг өөрт нь таалагдахгүй бол тэрийг нь устгадаг энэ юмаа хэзээ болих юм бэ? Өнөөдөр Төрийн өмчийн хороо байж байна, Хууль зүйн яам байж байна.

**Г.Занданшатар:** Би зочид танилцуулъя. Улсын Их Хурлын гишүүн Балжиннямын Баярсайхан, Цэдэндамбын Цэрэнпунцаг нарын урилгаар Завхан аймгийн Сонгино сумын ерөнхий боловсролын сургуулийн 2002 оны төгсөгчдийн төлөөлөл Улсын Их Хурлын үйл ажиллагаа, Төрийн ордонтой танилцаж байна. Та бүхэнд Улсын Их Хурлын гишүүдийн нэрийн өмнөөс эрүүл энх, сайн сайхан, ажлын өндөр амжилтыг хүсэн ерөөе.

Энэ асуулт, хариултын дараа асуулт хариултын цаг дуусна. Хишгээгийн Нямбаатар сайд хариулна.

**Х.Нямбаатар:** Би Адьшаа гишүүний асуултад хариулъя. Нэгдүгээрт, Зайсангийн аманд тэр шавар ийм гэр буулгах ажлыг тасалдуулсан хүмүүсийг цагдаагийн байгууллагаас таслан зогсоож байгаа ийм бичлэг олон нийтийн сүлжээнд сүүлийн хоёр өдөр явж байна. Тэгээд нэг зүйлийг хэдүүлээ маш сайн ойлгож авах хэрэгтэй. Цагдаагийн байгууллага санаачилгаараа ямарваа нэгэн байдлаар хүний хувийн өмчид халдах үйлдэл хийдэггүй. Цагдаагийн байгууллага шүүх буюу эсхүл захиргааны шийдвэрийг хэрэгжүүлэх үүрэг хүлээдэг байгууллага. Тэгэхээр Нийслэлийн Засаг дарга бөгөөд Улаанбаатар хотын захирагчаас тухайн Богд уулын аманд тэр гэр нураах ямар шийдвэр гаргасан бэ гэдэг талыг илүү тодруулах нь зөв байх.

Өөрөөр хэлбэл, хэдүүлээ цагдаагийн байгууллагын алба хаагчдыг бүх юман дээр буруутгадаг энэ үзэл хандлагаа өөрчилмөөр байгаа юм. Яагаад гэвэл энэ хэв журам, дэг журам сахиулах л чиг үүрэгтэй байгууллага. Тушаалаар явдаг, гаргасан захиргааны шийдвэрийг хэрэгжүүлдэг ийм л байгууллага. Тэрнээс биш цагдаагийн байгууллага санаачилгаараа Зайсангийн аманд очоод хүний хувийн өмчид халдсан зүйл байхгүй. Ийм учраас нийслэл энэ дээрээ тайлбараа гаргах ёстой гэж бодож байна.

Хоёрдугаарт, би Адьшаа гишүүнд бас баярлаж байна, аргагүй өмнө нь манай намын гишүүн байсан учраас манай намын гаргаж байгаа энэ шийдвэр болгонд өнөөдрийг хүртэл санаа зовниж явдагт нь би бас баярлаж байна. Бид нар харин өмнөх энэ, таныг манай намд байх үеэс л төрийн өмчит компаниудын завхарсан завхралыг засахын тулд өмчлөгч нь шууд өөрөө ТУЗ-ийн гишүүн, гүйцэтгэх удирдлагыг томилдгийг өөрчилж тухайн хуулийн этгээд компанид ямар мэргэжилтэй боловсон хүчин байх ёстой вэ гэдэг тэр шалгуурыг нь тавиад олон нийтэд чөлөөтэй зарлаж, гүйцэтгэх удирдлага, төлөөлөн удирдах зөвлөлийг нь хөндлөнгийн хараат бус ийм хүмүүсээр томил л гэж байгаа юм.

Таныг манай намд байх үед манай намыг удирдаж байсан Багабанди гуайтай холбоотой, ТУЗ-ийн гишүүдийн шалгуур дээр та санаа зовниод байх шиг байна. Яг энэ хууль батлагдахаар мөн ялгаагүй Эрдэнэс Оюу толгойн 34 хувийн төлөөлөл болж байгаа гурван гишүүн дээр тавигдах шаардлагыг тусад нь жичид нь шалгуурыг нь тавиад уул уурхайн чиглэлээр төдөөс доошгүй жил ажилласан, тэр дундаа гүний уурхайд ийм жил ажилласан, олон улсын санхүүгийн секторт төчнөөн жил ажилласан ийм үнийг ТУЗ-ийн гишүүнээр сонгон шалгаруулна гэдэг л ийм зар тавигдана. Энэнийх нь дагуу шалгаруулалтыг олон нийт чөлөөтэй хийгддэг ийм систем рүү л бид нар шилжихээр зорьж байгаа юм гэдгийг Адьшаа гишүүнд хэлье, баярлалаа.

**Г.Занданшатар:** Ширнэнбаньдын Адьшаа гишүүн 1 минут тодруулж асууя.

**Ш.Адьшаа:** Нямбаатар сайд аа, би тэр цагдаа нарын тухай энд яриагүй ээ. Энэ цагдаа нар чинь шийдвэрээр явдаг гэдгийг ойлгож байгаа. Тэгтэл энийг бол цагдаа нарыг ийм байдалд хүргэсэн энэ төр, нийслэлийн удирдлага чинь яагаад ийм хувийн өмчийн өмч рүү ингэж халдаж дайрч байгаа тухай л асуусан юм. Тэгээд та чинь одоо ингээд л янз бүрийн л асуудлаар хандаж байна л даа. Би бол өнөөдөр Оюу толгойн ТУЗ-ийн асуудал төрийн өмчид орж орж байгаа ТУЗ-ийн гишүүдийн шалгаруулалтын асуудлыг л би ярьсан юм. Тэрнээс биш өнөөдөр хариуцлагагүй, улсын өмч хөрөнгө иддэг завшдаг энэ асуудлыг л таслан зогсоох тухай л би өөрийнхөө саналаар л ярьсан юм. Тэрнээс биш өнөөдөр энэ хуулийн зарим сайн зүйл заалт байгаа гэдгийг үгүйсгээгүй. Гэтэл энийг зөвхөн нэг нүүрийг нь будчихаад л тэр бүх юм нь тэр чигээрээ байж байгаа ийм ийм хагас дутуу хийж байгаа зүйлийг чинь л ярьсан шүү.

**Г.Занданшатар:** Гишүүд асуулт асууж хариулт авч дууслаа. Дэмжсэн, дэмжээгүй үг хэлэх гэж хүн байна уу? Нанзадын Наранбаатар гишүүнээр тасаллаа. Одоо Баттөмөрийн Энхбаяр гишүүн үг хэлнэ.

**Б.Энхбаяр:** Төрийн өмчийн компанийн хуулийн төслийг хэлэлцэхийг бол дэмжиж байгаа. Энэ бол сая олон гишүүд бас хуулийн төслийн тодорхой зүйл заалттай холбоотой саналууд яригдаж байна. Анх 2016 онд манай нам олонх болоод Засгийн газрын мөрийн хөтөлбөрт тусаж байсан. Анхны ноорог 2018 онд бэлтгэгдэж дуусаж байсан. Тэгээд энэ засаг дээр орж ирэхэд их хэцүү байдаг юм байна лээ. Энэ Нямбаатар сайд л одоо ёстой нэг тэнэг зоригтой гэж хэлэхэд хаашаа юм, ингээд аваад ороод ирж байгаа юм. Яагаад гэхээр нөгөө бүх бүх сайд нар өөрсдийнхөө харьяанд энэ төрийн өмчийн компанитай байхыг хүсдэг. Тэгээд булаацалддаг. Одоо ингээд л замын компанийг бол Зам, тээврийн сайд ерөөсөө өөрийнхөө хяналтад л байлгахыг хүсдэг. Тэгээд Эрдэнэт, Эрдэнэс Тавантолгой томуудаа болохоор Уул уурхайн сайд булаацалдаад суучихдаг. Дээр нь нөгөө Хэрэг эрхлэхийн сайд чинь орж ирнэ шүү дээ.

Ерөнхий сайдын нэрийг барьж байгаад л Ерөнхий сайдын эрхлэх асуудал учраас Хэрэг эрхлэхийн сайд би мэднэ гээд л. Одоо манай энэ Засгийн газрын Хэрэг эрхлэх газрын хэдэн дарга нар чинь ерөөсөө төрийн өмчийн компаниудын ТУЗ-д л сууж байдаг шүү дээ. Том том компаниудын ТУЗ-д. Тэгээд хариуцлага байхгүй. Тэгээд энэ орж ирэхэд их төвөгтэй байсан юм. Үндсэндээ бараг энэ бүх сайд нарын эрх ашгийг хангана гэвэл энэ хууль орж ирэхгүй. Энэ Их Хурлын гал тогоонд ерөөсөө орж ирж чадахгүй юм байна лээ. Тэр амбицыг бол дийлдэггүй.

Ерөнхийдөө бол ямар ч байсан хуулийн төсөл маань бол орж ирсэн. Эцсийн шийдвэр гаргах эрх бол Улсын Их Хурал парламентад байгаа. Энэ олон гишүүдийн ярьж байгаа асуудлыг энд шийдэх боломжтой. Улсын Их Хурал бол шийдэх боломжтой. Хоёр янзын удирдлага байгаа юм төрийн өмчийн компаниуд дээр. Нэгдүгээрт захиргааны удирдлага, хоёрдугаарт хувьцааны удирдлага. Энэ хоёрыг салгах ёстой. Бүр том онолоороо бол төр эдийн засгийг зохицуулах харилцаанд ямар хүрээнд оролцох вэ гэдэг нэг харилцаа байдаг. Нөгөө талаас удирдах чиглэл дээр ямар манлайлалтай байх вэ гэдэг хоёр янзын ойлголт байгаа юм. Одоо бол бид нар төрийг зохицуулагч гэдэг статусаас илүү эдийн засгийг удирдах гэдэг байр суурин дээр өнөөдөр 30 жил явчхаад байгаа юм. Бүгдийг нь удирдах гээд байгаа байхгүй юу. Тэгэхээр төр чухамхүү энэ компаниараа дамжуулж ямар эдийн засгийн харилцаанд яг оролцох ёстой юм бэ? Ямарт нь оролцохгүй байх ёстой юм бэ гэдэг энэ том реформ энэ хуультай хамт бас явагдана аа. Тийм учраас бол энэ зарчим үзэл санааг бол дэмжиж байгаа.

Түрүүн асуулт, хариулт дээр ярьсан. Ер нь энэ төрийн нийтийн өмч гэдэг энэ нэр томьёо бол их гай болно шүү. Цэвээн Жамсаранов анхдугаар Үндсэн хуулийг бичихдээ улсын эрх гэж бичсэн нь утга учиртай юм байна лээ. Яагаад гэхээр улсын өмч гэдэгтээ төр нь ч ордог, улс гэдэг ойлголтдоо ард түмэн ч ордог. Бид нар улс төр гэж ярьдаг байхгүй юу. Улс төржлөө гэж. Яагаад? Улс дотроо төр нь багтдаг байхгүй юу, ийм ойлголт байхгүй юу, энэ чинь тогтчихсон ойлголт. Зүгээр хэлц үг улс төр гэж. Улс төр гэдэг чинь өөрөө улс гэдэг ойлголтдоо төр нь багтдаг гэдэг ойлголт, ард түмэн нь багтдаг гэдэг ойлголт, хувь хүн нь багтдаг гэдэг ойлголт, хил хязгаар нь багтдаг гэдэг ойлголт ийм байгаад байгаа юм.

Тийм учраас бол орос хэлэн дээр бол энийг чинь государство гэдэг үгийг манайхан хоёр үгээр орчуулдаг юм. Нэг нь улс, нөгөөдөх нь төр гэж. Тэгээд 1990 онд Үндсэн хууль бичиж байхдаа улс гэж орчуулдаг государство имушество гэдэг улсын өмч гэдэг агуулгыг нь нөгөө утгаар нь орчуулаад. Төрийн өмч гэдэг агуулгаар нь биччихсэн чинь одоо манай энэ төрийн компанийн дарга нар нийт ард түмний баялгийн өмчийг өөрийнхөө хувийн өмч гэж ойлгоод, төрд тухайн үед ажиллаж байгаа дарга нар өөрийнхөө хувийн өмч мэт ойлгодог. Одоо засаг дарга нар бол улсын мэдлийн газрыг өөрийнхөө хувийн өмч мэт зардаг авлигаждаг энэ бүх асуудал, энэ мэт хууль зүйн нарийн.

**Г.Занданшатар:** Зочид танилцуулъя. Улсын Их Хурлын гишүүн Ганзоригийн Тэмүүлэн, Ёндонпэрэнлэйн Баатарбилэг, Жамъянгийн Мөнхбат нарын урилгаар Архангай аймгийн Хангай сумын иргэдийн төлөөлөл, Улсын Их Хурлын үйл ажиллагаа, Төрийн ордонтой танилцаж байна. Сайхан зусацгааж байна уу, зуншлага сайхан тавлаг байна уу? Та бүхний энэ зуны болон цаашдын ажил хөдөлмөрт өндөр их амжилтыг хүсэн ерөөе. Төгсөлтийн 41 жилийн ой болж байгаа юм байна. Тэгээд энэ дурсамж дүүрэн сурагч насаа эргэн дурсаж, Төрийн ордонтойгоо танилцаж, Улсын Их Хурлын үйл ажиллагаатай танилцаж, залуу хүүхэд нас, элгэн нутаг, аймаг, орон нутаг, сумаа, багш нарынхаа талаар эргэн дурсаж ярилцаж байгаа ийм сайхан гэгээн дурсамжтай ойн баяраа тэмдэглэж байгаа та бүхэнд хамгийн сайн сайхан бүхнийг хүсэн ерөөе.

Саяын асуудлаар эхнээс нь эцэст нь хүртэл ингэж хэлэлцүүлэгт идэвхтэй оролцон асуулт асуусан гишүүд ажлын хэсгийг ахалж орж ажиллах нь зүйтэй юм шиг байна. Манай Ганзоригийн Тэмүүллийн гишүүн энэ дээр энэ хуулийг ахалж ажиллая гэсэн санал гаргасан. Энэ дээр бас анхаарах нь зүйтэй. Үндсэн хуулийн заалтын талаарх үндсэн хуулийн заалтын талаарх яриа бол дур зоргын шинж чанартай байж болохгүй бөгөөд энэ яриаг юунаас эхэлсэн юм гэхээр Үндсэн хуульд ард түмний мэдэлд төрийн өмчид байна гэж 6.1-д заасан байдаг. Тэгээд төрийн өмчид байна гэхээрээ хэсэг эрх мэдэлтнүүд энэ ард нийтийн баялгийг дураараа, одоо Оюу толгойгоос авхуулаад зарж үрчлээ, энийг ард түмний өмч гэж нэрлэе гэсэн ийм санаачилга гаргаад. Ард түмний өмч гэж нэрлэдэг нь ерөөсөө Куба, Ардчилсан Солонгос Ард Улсын Үндсэн хуульд л байгаа юм.

Нөгөө талаасаа ард түмний өмч гэж нэрлэхээр энэ эзэнгүйддэг, хувиараа алт олборлогч ч байдаг юм уу, иргэд бол бүх уул уурхай руу дайраад орчих, ингээд энэ гадаад дотоодын хөрөнгө оруулалтын ч гэсэн маш том асуудал үүсдэг. Энэ хоёрын дундаас нийтийн өмч гэж нэрлэнэ гэсэн ийм нэр томьёо гарч ирээд нийтийн өмч гэдэг нь бол Англо Саксоны эрх зүйд л ер нь нэлээн тодруулах шаардлага гараад, тэгээд төрийн нийтийн өмч гэсэн. Төрийн нийтийн зориулалтын өмч гэдгийг бол Чимэд гуай төр өөрийн өмч бол энэ машин тэрэг ч байдаг юм уу, байшин барилга тэр өөрт байж болно.

Ард нийтийн зориулалтаар ард түмнээсээ асууж ард түмний төлөөлөл болсон Улсын Их Хурлаар заавал оруулж шийддэг өмчийг төрийн нийтийн зориулалтай өмч гэж өөрөө санаачилга гаргаад государственная общественная собственность гэж байна гэж байгаад Төрийн болон орон нутгийн өмчийн тухай хуульд оруулаад, дээр нь Үндсэн хуулийн 6.2-т зааснаас гадна археологийн олдворыг төрийн нийтийн өмчид оруулж хуульчилсан байдаг.

Ийм учраас энэ бас нэлээн түүхэн бичилтийн хувьд ч гэсэн, зан заншлын, эрх зүйн хувьд ч гэсэн ингэж нэр томьёо болоод хэрэглэчихсэн юмыг, улсын өмч гэж тэр үед улсын эрх гэдэг бол зүгээр парламентын эрхийн тухай бичсэн ном л доо. Тэгээд тэрийг одоо ингээд хэрэглэчихсэн Үндсэн хууль нь төрийн гээд зөндөө заачихсан тэр юмыг ингээд өөрчлөх бол бас л өөрөө том ярианы сэдэв ээ. Энэ дээр бол шинжлэх ухааны судалгаа хийж байж ярих ёстой шүү. Нэг талаар ингээд туйлшраад, бас энэ үеэр буруу тийшээ хазайчихвал гадаад, дотоод хөрөнгө оруулалт, ард түмний эрх мэдэл олон асуудлыг хөнддөг маш эмзэг асуудал. Энэний чинь, Үндэсний баялгийн сангийн тухай хуулиа гаргах 6.2-т нийтийн зориулалттай, төрийн нийтийн зориулалттай ард түмний зориулалтай өмч учраас энийг үндэсний баялгийн сан гаргаж ард түмэндээ тэгш хүртээмжтэй байх, ирээдүй үедээ хүртээмжтэй байх энэ бүх юмыг цогцоор нь 6.2-оор зохицуулж байгааг задална гэдэг бол маш тогтворгүй байдал болох нигууртай шүү.

**Г.Занданшатар:** Нанзадын Наранбаатар гишүүн.

**Н.Наранбаатар:** Төрийн болон орон нутгийн өмчийн оролцоотой компанийн тухай хуулийн төслийг бол дэмжиж байгаа. Ингээд цаашдаа хэлэлцэгдээд явах байх. Миний бие бас энэ ажлын хэсэгт нь ороод ажиллаад явъя гэсэн бодол байна. Яагаад дэмжиж байгаа юм гэхээр зэрэг зарим газар орон нутгийн өмчит компани нь тухайн аймгийнхаа иргэдийн хурал, Засаг даргын дээр нь гарчихсан, байр нь солигдчихсон ийм завхралд хүрчихсэн. Яагаад ингэж байгаа юм гэхээр зэрэг тухайн аж ахуйн нэгжийн ТУЗ-д нь улс төрчид ордог. ТУЗ-д орсноороо өндөр цалин хангамж авдаг, гүйцэтгэх захиралд нь томилогдохыг эрмэлздэг. Хэрвээ гүйцэтгэх захирал болчих юм бол маш их хэмжээний хангамж, цалин эдэлдэг. Цаашдаа ТУЗ, гүйцэтгэх захирал гэрээ хэлцэл байгуулдаг, томоохон дүнтэй. Энэнд чинь ашиг сонирхол бий болоод байгаа учраас эхлээд ТУЗ руу очихын тулд орон нутгийн сонгуульд орж аймгийн иргэдийн Төлөөлөгчдийн Хурлын төлөөлөгч болдог, нэг шат нь. Ингээд тэрнийхээ дараа тухайн компанийнхаа төлөөлөн удирдах зөвлөлийн гишүүн болдог гэх мэтчилэн ийм байдлаар алдаа завхрал, хуулийн нарийн зохицуулалтгүй хязгаарлалтгүйгээс болоод ийм гажуудал үүссэн тохиолдол зарим орон нутагт бол харагдаж байгаа юм.

Тийм учраас энийг хуулийг бол гаргаж энэ төсөвтэй холбоотой компанийн засаглалтай холбоотой, мөн хяналттай холбоотой асуудлуудыг цаашдаа цэгцэлж явах нь зүйтэй байгаа юм. Тэгээд энэ хуулийн төсөл дээр харж байхад бол зарим нэг нэр томьёоны алдаатай асуудал байж байна. Тухайлах юм бол орон нутгийн өмчийн асуудал хариуцсан засаг захиргааны нэгж гээд томьёолчихсон байж байгаа. Ийм нэгж бол байхгүй. Бас найруулгын болон зарим нэг агуулгын ийм алдаанууд байж байгаа. Т

ухайлах юм бол орон нутгийн өмчит компанийн гүйцэтгэх удирдлага буюу ТУЗ-ийг томилохдоо засаг дарга томилохоор, чөлөөлөхөөр, урамшууллын хэмжээг нь тогтоохоор орчихсон байна лээ. Тэгэхээр нэг хүний хараатай, нэг хүний шийдвэрээр энэ ТУЗ нь, гүйцэтгэх удирдлага нь томилогдох, цалин урамшуулал нь шийдэгдэхээр болж байгаа учраас бас эндээс хараат байх, аль болохоор олон нийтийн буюу иргэдийн хурлын шийдвэрээр энэ шийдвэр нь гардаг байх гэх мэтчилэн энэ дотор нь засаж залруулахаар зүйлүүд төслийг уншиж байхад бас харагдаж байна лээ. Тийм учраас бас ажлын хэсэгт нь ороод ингээд санаа оноогоо тусгаад ингээд ажиллая. Ингээд хуулийн төслийг бол дэмжиж байна.

**Г.Занданшатар:** Ганзоригийн Тэмүүлэн, Нанзадын Наранбаатар гишүүнийг ажлын хэсэгт оруулах санал гарлаа. Ингээд гишүүд үг хэлж дууслаа. Одоо санал хураалт явуулна.

Байнгын хорооны саналаар Төрийн болон орон нутгийн өмчит компанийн тухай хуулийн төсөл болон хамт өргөн мэдүүлсэн Монгол Улсын Засгийн газарт эрх олгох тухай хууль хүчингүй болсонд тооцох тухай, Аж ахуйн нэгжийн орлогын албан татварын тухай хуульд өөрчлөлт оруулах тухай, Архив, албан хэрэг хөтлөлтийн тухай хуульд өөрчлөлт оруулах тухай, Дампуурлын тухай хуульд өөрчлөлт оруулах тухай, Концессын тухай хуульд өөрчлөлт оруулах тухай, Инновацын тухай хуульд өөрчлөлт оруулах тухай, Ирээдүйн өв сангийн тухай хуульд өөрчлөлт оруулах тухай, Монгол Улсын Их Хурлын сонгуулийн тухай хуульд өөрчлөлт оруулах тухай, Аймаг, нийслэл, сум, дүүргийн иргэдийн төлөөлөгчдийн хурлын сонгуулийн тухай хуульд өөрчлөлт оруулах тухай, Өрийн удирдлагын тухай хуульд өөрчлөлт оруулах тухай, Татварын ерөнхий хуульд өөрчлөлт оруулах тухай, Төсвийн тухай хуульд өөрчлөлт оруулах тухай, Төрийн аудитын тухай хуульд өөрчлөлт оруулах тухай, Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай хуульд өөрчлөлт оруулах тухай, Хуулийн этгээдийн улсын бүртгэлийн тухай хуульд өөрчлөлт оруулах тухай, Компанийн тухай хуульд нэмэлт, өөрчлөлт оруулах тухай, Өрсөлдөөний тухай хуульд нэмэлт оруулах тухай, Зөрчлийн тухай хуульд нэмэлт оруулах тухай, Зөрчил шалган шийдвэрлэх тухай хуульд нэмэлт оруулах тухай, Монгол Улсын яамны эрх зүйн байдлын тухай хуульд өөрчлөлт оруулах тухай, Монгол Улсын засаг захиргаа, нутаг дэвсгэрийн нэгж, түүний удирдлагын тухай хуульд өөрчлөлт оруулах тухай хуулийн төслүүдийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулна.

Санал хураалт

27 гишүүн дэмжиж, 54 хувийн саналаар олонх нь дэмжлээ.

Төслүүдийг хэлэлцэх нь зүйтэй гэж гишүүдийн олонх үзсэн тул төслүүдийг үзэл баримтлалын хүрээнд хэлэхийг дэмжсэнд тооцон анхны хэлэлцүүлэгт бэлтгүүлэхээр Эдийн засгийн байнгын хороонд шилжүүлж байна.

Ер нь Нямбаатар сайд, Энхбаяр гишүүн ч гэсэн энэ өмчийн харилцааны асуудал дээр орон нутгийн өмч гэж байх юм бол байна шүү дээ. Төрийн ба орон нутгийн өмч гэж байх юм уу гэдэг чинь л хамгийн том маргаантай асуудал. Орон нутгийн өмч гэж байх юм бол орон нутаг өөрөө захиран зарцуулах. Өмчийн эрх гэдэг чинь өөрөө захиран зарцуулах эрх байх. Тэгсэн, захиран зарцуулах эрх байхгүй, Улсын Их Хурлаар оруулж шийдүүлдэг тийм өмчийг орон нутгийн өмч гэж нэрлэх юм уу. Ерөөсөө төрийн өмч гэж л байж байгаад орон нутагт эрхийг шилжүүлсэн хэлбэрээр байх ёстой юм уу гэдэг бол энэ жинхэнэ маргаантай, эрх зүйн асуудал байгаа юм. Тэгэхээр өмчийн хуулийнхаа дараа нь.

13 цаг болсон байна, ингээд үдээс өмнөх чуулганы нэгдсэн хуралдаан завсарлаж байна. 14 цагаас чуулганы нэгдсэн хуралдаан “Элэг бүтэн Монгол” хөтөлбөрийн хэрэгжилтийн талаар тавьсан Жигжидсүрэнгийн Чинбүрэн гишүүний тавьсан асуулгад хариулах замаар үргэлжилнэ.

Тэгээд, Сүхбаатар гишүүн ч гэсэн сайн мэдэж байгаа. Чимид гуайн тэр яг энэ Төрийн болон орон нутгийн өмчийн тухай хуулийн хэлэлцүүлэг дээр хэлсэн үгнүүд тэр юун дээр ингээд протоколд байгаа. Бүгдийг нь авч үзэж байсан бид нар. Энэ дээр чинь баахан маргаан дэгдээд, тэрийг бас нарийвчлан судалж үзэх нь зөв юм байна лээ. Хэрвээ улсын өмч гэж нэрлэвэл ингээд бүх концепц өөрчлөгдөнө. Органик хуулиараа зохицуулж болох ёстой зүйл, ард түмэн биш. Ард түмнээс заавал асуудаг байх зориулалтын өмчийг ард түмний мэдэлтэй байи өмчийг төрийн нийтийн гэж нэрлэе, тэгж байж Улсын Их Хурлаар заавал оруулж шийддэг юм шиг байгаа юм. Тэгэхгүй бол Эрдэнэт энэ тэрийг Улсын Их Хурлаар оруулахгүй шийдсэн чинь, нөгөө төрийн өмч гэдэг чинь дотроо өөрийн өмч, нийтийн зориулалтын өмч гэж хоёр ангилагдана гэж Орон нутгийн өмчийн тухай хууль дээр хийж өгсөн. Төрийн өмчийн хууль дээр хэлэхгүй.

Ингээд Улсын Их Хурлын гишүүн Жаргалтулгын Эрдэнэбат, Чинбатын Ундрам, Дамдинсүрэнгийн Өнөрболор нарын урилгаар Сэлэнгэ аймгийн Түшиг сумын ерөнхий боловсролын сургуулийн 1992 оны төгсөгчид болон Жавхлант сумын малчин эмэгтэйчүүдийн төлөөлөл, Улсын Их Хурлын үйл ажиллагаа, Төрийн ордонтой танилцаж байна. Сайхан зусацгааж байна уу? Зуншлага сайхан байна уу? Дэлгэр сайхан зун болж байна. Тариа ногоо сайн ургах байх Сэлэнгэ аймагт. Ингээд та бүхэндээ малчдадаа эрүүл энх, сайн сайхныг дэлгэр сайхан зундаа түвшин сайхан зусахыг, цаашдын ажил амьдрал нь дэлгэр сайхан байхыг хүсэн ерөөе. Сэлэнгэ аймагт нар хур тэгширсэн энэ сайхан өдөр ер нь нар хур тэгширсэн, тариа ногоо элбэг, зун зуншлага сайхан, өвс ногоо тэгширсэн сайхан зун болж та бүхний ажил үйлс бүтэмжтэй сайхан байх болтугай.

Чуулганы нэгдсэн хуралдаан завсарлалаа. 14 цагт үргэлжилнэ.

**Г.Занданшатар:** Улсын Их Хурлын эрхэм гишүүд ээ, 2022 оны хаврын ээлжит чуулганы 6 дугаар сарын 10-ны өдрийн үдээс хойших нэгдсэн хуралдаан нээснийг мэдэгдье. Үдээс хойших нэгдсэн хуралдаанаар:

**Гурав.Улсын Их Хурлын гишүүн Жигжидсүрэнгийн Чинбүрэнгээс Монгол Улсын Ерөнхий сайдад хандаж “Элэг бүтэн Монгол” үндэсний хөтөлбөрийн хэрэгжилтийн талаар тавьсан асуулгын хариуг сонсоно.**

Асуулгад Эрүүл мэндийн сайд Сэрээжавын Энхболд хариулна. Эрүүл мэндийн сайд Сэрээжавын Энхболдыг индэрт урьж байна.

**С.Энхболд:** Эрхэм хүндэт Их Хурлын дарга, Их Хурлын гишүүд ээ, Монгол Улсын Их Хурлын 2020 оны 24 дүгээр тогтоолоор батлагдсан Монгол Улсын Засгийн газрын 2020-2024 оны үйл ажиллагааны хөтөлбөрт тусгагдсан өвчнөөс урьдчилан сэргийлэх, сэргийлэх, эрт илрүүлэг тогтолцоог бэхжүүлэх, орчин үеийн оношилгоо, эмчилгээний технологийг өргөжүүлэх, эрүүл мэндийн тусламж үйлчилгээний чанар, хүртээмжийг сайжруулна гэсэн зорилтын хүрээнд Засгийн газраас хэрэгжүүлж буй арга хэмжээний талаар Монгол Улсын Ерөнхий сайдад Улсын Их Хурлын гишүүн Чинбүрэнгийн тавьсан асуулгын хариуг танилцуулъя.

Нэгдүгээрт, элэгний дельта вирусийн халдвартай иргэдийн 50-иас дээш хувийг эмчилгээнд хамруулах ажлын талын явцын талаар улсын хэмжээнд 2020 онд гепатитийн дельта вирусийн халдвараар 20-44 насны хүмүүс зонхилон өвдөж байгаа тул иргэдийг элэгний дельтай вирусийн оношилгоо, шинжилгээнд эрт хамруулах нь элэгний вирусээс үүдэлтэй хорт хавдрын шалтгаант өвчний нас баралтыг бууруулахад чухал ач холбогдолтой. 2021 онд бүртгэгдсэн нийт гепатитийн цочмог халдварын дотор 10 хувийг гепатитийн дельта вирусийн халдвар эзэлж байна. Гапатит В вирусийн халдвартай иргэдийн 60 хувьд нь дельта вирусийн халдвар хавсарсан байх тооцоолол байдаг. Энэ тооцооллоор авч үзвэл манай улсын улсад элэгний В вирусийн оношлогдсон 260 мянган иргэдээс 150 мянга нь В болон дельта вирусийн хавсарсан халдвартай байна.

Монгол Улсын Засгийн газрын 2020-2024 оны үйл ажиллагааны хөтөлбөрийн зорилтын хүрээнд элэгний дельта вирусийн халдвартай иргэдийн 50-иас дээш хувийг оношилгоо, эмчилгээнд хамруулахаар төлөвлөн ажиллаж байна. Үүнд оношилгооны чиглэлээр Монгол Улсад гепатит вирусийн халдварыг илрүүлэх шинжилгээ нийт 14 лаборатор, үүнээс идэвхжил тодорхойлох шинжилгээг 8 лаборатороор хийж байна. Эмчилгээний чиглэлээр элэгний вируст гепатитийн эмийг эрүүл мэндийн даатгалын сангаас 30-70 хувь хүртэл хөнгөлөн иргэдэд олгож байна. Үүнд элэгний В вирусийн таван төрлийн, найман төрлийн эм, С вирусийн гурван төрөл, гурван нэрийн найман төрлийн эмийг олгож байна.

Үүний нэгэн адил дельта вирусийн эсрэг hepcludex эмийг эрүүл мэндийн даатгалын сангаас хөнгөлөлттэй олгохоор төлөвлөж байна. Hepcludex эмийг 2021 оны А/347 дугаар тушаалаар хоёр жилийн хугацаагаар өнчин эмийн жагсаалтад оруулсан. Ингэснээр Монгол Улс уг эмийг импортлон эмчилгээнд хэрэглэх нөхцөл бололцоо бол бүрдсэн. Энэхүү эм нь 1995 оноос эхлэн судлагдаж 2014 оноос Европын орнууд эмнэл зүйн туршилтыг эхлүүлэн 322 өвчтөнд хэрэглэсэн ба эрүүл мэндийн ноцтой хүндрэл гараагүй, эмчилгээний үр дүн сайн гэж үнэлэгдсэн байна. Hepcludex эмийг үйлдвэрлэгч Gilead Sciences компани нь 2021 оны 11 сард Америкийн Нэгдсэн Улсын үндэсний эмийн агентлагт бүртгүүлэхээр хүсэлт өгсөн ба урьдчилсан байдлаар 2022 оны 7 сард зөвшөөрөл гарахаар хүлээгдэж байна.

Уг эм нь маш нарийн технологиор үйлдвэрлэгддэг ба вирусийн эсрэг дэлхийд дэлхийн зах зээлд нэлээд өндөр үнэтэй гар гардагчлан. Герман улсад нэг сарын хэрэглээ нь 10 мянган еврогоор үнэлэгдсэн байна. Бид Gilead Sciences компанитай өөрийн орны эдийн засаг, нөхцөл байдал, дельта вирусийн халдвартай иргэдийн хэрэгцээ шаардлага маш чухал байгаа талаар хэд хэдэн удаагийн уулзалт хийж, уг эмийг Монгол Улсад хөнгөлөлттэй нөхцөлөөр оруулж ирэх асуудлаар хэлэлцүүлгүүд хийгдэж байна.

Хоёрт, хорт хавдрын эрт илрүүлгийг олон улсын жишигт хүргэх хүргэж, улсын хэмжээнд хэрхэн зохион байгуулах талаар асуулгын хариулт Монгол Улсын Их Хурлын 2020 оны 52 дугаар тогтоолоор батлагдсан Монгол Улсын урт хугацааны хөгжлийн бодлого “Алсын хараа 2050” болон Монгол Улсыг 2021-2025 онд хөгжүүлэх таван жилийн үндсэн чиглэл, Монгол Улсын Засгийн газрын 2020-2024 оны үйл ажиллагааны хөтөлбөрийн хүрээнд хүн амын дунд зонхилон тохиолдох өвчлөл, эндэгдэл, хөгжлийн бэрхшээл үүсгэж байгаа шалтгааныг тодорхойлж, хувь хүний онцлогт тохируулан урьдчилан сэргийлэх, оношлох тогтолцоог бүрдүүлж, хорт хавдрын илрүүлгийг эрт илрүүлгийг олон улсын жишигт хүргэхээр тусгасан байна.

2022 онд хүн амын нас, нас, хүйс, эрүүл мэндийн эрсдэлд суурилсан зонхилон тохиолдох халдварт болон халдварт бус өвчнөөс урьдчилан сэргийлэх, эрт илрүүлэг үзлэг, шинжилгээ, оношилгоог зохион байгуулах журам, эрүүл мэндийн даатгалын үндэсний зөвлөлөөс багц төлбөрийн хэмжээнд журам батлах тухай 6 дугаар тогтоолыг даатгуулагчийн урьдчилан сэргийлэх, эрт илрүүлэг үзлэг шинжилгээ, оношилгоонд хамруулах төлбөрийг нь санхүүжүүлэх журам, урьдчилан сэргий сэргийлэх эрт илрүүлэг үзлэгийн багц төлбөрийн хэмжээг тус тус батлан гаргасан. Эдгээр тогтоол, тушаалын дагуу иргэн бүрийг жилд нэг удаа урьдчилан сэргийлэх эрт илрүүлэг, үзлэг, онош, шинжилгээ ажиллагаанд хамруулахаар зохицуулсан бөгөөд насанд хүрэгчид насны бүлгээс хамаарч 12-19 нэр төрлийн үзлэг, шинжилгээ, оношилгоонд хамрагдахаар зохион байгуулалтыг хийсэн.

Тухайлбал зүрх судасны өвчин, чихрийн шижин, сүрьеэ, сэтгэцийн эрүүл мэндийн эрсдэлийн үнэлгээ, лабораторийн шинжилгээ, биохими, цус, шээсний ерөнхий шинжилгээ, өлөн үеийн глюкоз гэх мэт лабораторийн оношлогоо шинжилгээнүүдийг оруулж, мөн хорт хавдрын ПАП сорил, гепатит В, С вирусийн эрт илрүүлэг, түргэвчилсэн шинжилгээ, тэмбүү халдварт өвчнийг илрүүлэх хурдасгасан сорил багажийн шинжилгээгээр, зүрхний бичлэг, улаан хоолой, ходоодны дуран, цээжний рентген, хөх хэвлийн бамбайн хэт тавин шинжилгээг эмчийн үдлэг дүгнэлт авахаар товлосон болно. Эрүүл мэндийн даатгалын багцад орсон үзлэг шинжилгээ, оношилгоонд хамрагдсанаар улаан хоолой, ходоод, элэг, уушги, бүдүүн шулуун гэдэс, хөх, умайн хүзүүний хавдрыг эрт илрүүлэг боломжтой болно.

2022 оны 5 сарын 1-ний өдрөөс 6 сарын 9-ний өдрийн байдлаар урьдчилан сэргийлэх эрт хэтрүүлэг үзлэх шинжилгээнд улсын хэмжээнд 170778 хүн хамрагдсанаас 46.2 хувь нь эрэгтэйчүүд, 53.8 хувь нь эмэгтэйчүүд байна. Байршлаар харуулбал 86739 буюу 50.8 хувь нь Улаанбаатар хотод, 84040 хүн буюу 49.2 хүн орон нутагт хамрагдсан байна. Эрт илрүүлэг үзлэгт хамрагдсан хүн амаас одоогийн байдлаар өвчлөлийн 71643 тохиолдол бүртгэгдсэнээс 51711 буюу 72.1 хувь нь хоол боловсруулах тогтолцооны өвчин, 7.5 хувийг дотоод шүүрлийн эмгэгүүд, 5.2 хувийг амьсгалын тогтолцооны эмгэгүүд 2.9 хувийг зүрх судасны эмгэгүүд эзэлж байна.

Гуравт, эрүүл мэндийн тусламж үйлчилгээний чанар, хүртээмжийг сайжруулан иргэд эх орондоо оношлогдон, эмчлүүлэх боломжийг нэмэгдүүлэх зорилгын хүрээнд орчин үеийн үндэсний оношилгоо, эмчилгээний төвүүдийг байгуулах ажлын явцын талаар. Монгол Улсын урт хугацааны хөгжлийн бодлого “Алсын хараа 2050”-ийн 2.2.13-т оношилгоо, эмчилгээний орчин үеийн дэвшилт технологийг нэвтрүүлж, иргэд эх орондоо бүрэн оношлогдон эмчлэгдэх боломжийг бүрдүүлэх зорилтын хүрээнд цусны хурц хавдрууд болон цусны бусад олон төрлийн өвчнийг эмчлэх, Цусны үүдэл эс шилжүүлэн суулгах төв улсын төсвийн хөрөнгө оруулалтаар хийж мөн дутуу нярай торлогийн эмгэгийн улмаас оношил торлог ховхрох үеийн торлог шилэнцрийн мэс засал хийх, нүдний болрын мэс заслын тоног төхөөрөмжүүдийг улсын төсвийн хөрөнгө оруулалтуудаар тус тус шийдвэрлэж, мөн хүний нөөцийг бэлдэн ажиллуулж байна.

Коронавируст татварын геномын дараалал, бүтцийг тодорхойлох вакцинжуулалтын дараах дархлаа тогтцын байдлыг үнэлж, дархлаа тогтоох хугацааг тодорхойлох, вирусийн геномын дараалал тодорхойлох өндөр хүчин чадалтай таван төрлийн лабораторийн тоног төхөөрөмж, дагалдах хэрэгсэл, оношлуурыг, халдварт өвчин судлалын үндэсний төвийг хангаж, хүний нөөцийг Япон улсад мэргэшүүлэн Монгол Улсад SARS-CoV-2 бүрэн геномын дараалал тогтоох NGS технологийг бүрэн нутагшуулсан болно.

Мэдрэл болон чих хамрах болон мэс заслын хавсарсан хүндрэлтэй тохиолдлуудын хамрын дурангийн дурангийн гавлын суурийн мэс засал мөн тархи, нугасны хавдрын байршил, ялангуяа гүний байрлалтай хавдрын мэс засал эмчилгээний үед ашиглагддаг эрүүл эдийг гэмтээх эрсдэл бага, тархины гүнд байх амьсгал, зүрх судасны төвийн зэрэг нэг зэрэг нэн чухал хэсгүүдийг эдийн шинжилгээ авах сүүлийн үеийн шинэ технологийг бас улсын төсвийн хөрөнгө оруулалтаар Улсын нэгдүгээр төв эмнэлэг, хоёрдугаар төв эмнэлэг, гуравдугаар төв эмнэлгүүдэд тус тусад нэвтрүүлээд байна.

2016 оноос Монгол Улсын хэмжээнд насанд хүрэгчдийн зүрхний хэм алдагдлын үеийн катетер амплатц эмчилгээг Улсын гуравдугаар төв эмнэлэгт хийж эхэлсэн бөгөөд 2021 онд энэ эмчилгээг Улсын нэгдүгээр төв эмнэлэгт хийх боломжийг бүрдүүлж, улсын төсвийн хөрөнгө оруулалт оруулалтаар зүрхний хэм алдагдлын үеийн электро физиологийн шинжилгээ, радио давтамж катетер амплатц тоног төхөөрөмжүүдийг суурилуулж, тус төвийг эмчилгээ үйлчилгээ хийхэд бүрэн хэрэгжүүлсэн болно. Мөн нарийн гэдэсний оношилгоо хийхэд хүндрэлтэй байдаг байсан өндөр өртөг бүхий нарийн гэдэсний дуранг тоног төхөөрөмжийг, бас мөн улсын төсвийн хөрөнгө оруулалтаар 2021 онд шийдвэрлэж тусламж үйлчилгээ ард иргэдэд хийгдэж эхэлсэн болно.

Үндэсний хэмжээнд хүүхэд, насанд хүрэгчдийн дунд удамшлын эмгэг хромсомын эмгэг цитогенетик, генетик болон молекул биологийн аргаар оношлох пренатал скринийг оношилгоо, шинжилгээ хийх зорилготой жирэмсний нэг ба хоёр дахь гурван сард хийгдэх удам зүйн шинжилгээний цогц аргаар шинжлэх, удам зүйн чиглэлээр судалгаа шинжилгээ ажил гүйцэтгэх удамшлын эмгэгийн өнөөгийн байдлын таналт хийх удам зүйн лабораторийг мөн 2021 онд улсын төсвийн хөрөнгө оруулалтаар шийдвэрлэж улсын төрөх эмнэлгүүдэд суурилуулж байна. Коронавируст халдварын эрчимт эмчилгээнд зайлшгүй шаардлагатай эмнэлгийн хүчилтөрөгчийн хангамжийг нэмэгдүүлэх зорилгоор 21 аймаг, нийслэл дэх эрүүл мэндийн байгууллагуудад хүчилтөрөгчийн бэсрэг үйлдвэрүүдийг үе шаттайгаар суурилуулж эхэлсэн болно.

Мөн түүнчлэн Эд, эс эрхтэн шилжүүлэх суулгах үндэсний төвийн төвийн зураг, төсөл, ТЭЗҮ-ийг бэлэн болгож, мөн Хавдар судлалын үндэсний төвийн хоёр төвийн барилгын зураг төслийг 2021 оны төсөвт суулган одоо барилгын ажлын явц 30 хувьтай явагдаж байна, зургийн төсөл. Мөн түлэнхийн төвийг энэ оны гуравдугаар улиралд багтаан ашиглалтад оруулахаар ажиллаж байна. Эхний А корпус энэ оны 6 сар гэхэд энэ сардаа багтан ашиглалтад орно. Халдварт өвчин судлалын үндэсний төвийн салбар хоёрын зураг төслийн ажил, ТЭЗҮ-ийн ажил Барилга хот байгуулалтын яаман дээр 85 хувийн гүйцэтгэлтэй явж байна. Мөн геронтологийн төвийн ажлуудын төсвийг 2023 оны төсөвт суулгахаар саналуудыг боловсруулж байна. Зүрх судасны төвийн төсвийг 2023 оны улсын төсөвт суулгахаар бэлдэж байгаа болно. Танилцуулга хийж дууслаа. Баярлалаа.

**Г.Занданшатар:** Баярлалаа. Зочид танилцуулъя. Улсын Их Хурлын гишүүн Жигжидсүрэнгийн Чинбүрэнгийн урилгаар Элэгний В, Д вирустэй тэмцэгчид төрийн бус байгууллагын гишүүд, Улсын Их Хурлын үйл ажиллагаа, Төрийн ордонтой танилцаж байна. Та бүхнийг “Элэг бүтэн Монгол” хөтөлбөрийг хэрэгжүүлэх, Монгол түмнийг элэгний В, Д вирусээс салгахын төлөө байж байгаа ариун үйлс ажилд чинь амжилт өндрөөс өндрийг хүсэн ерөөе.

Ажлын хэсгийн гишүүдийг танилцуулъя. Эрүүл мэндийн сайд Сэрээжавын Энхболд, Эрүүл мэндийн яамны Төрийн нарийн бичгийн дарга Цэвэгмидийн Эрдэмбилиг, Эрүүл мэндийн яамны Нийгмийн эрүүл мэндийн газрын дарга Дангаагийн Баярболд, Эрүүл мэндийн яамны Эмнэлгийн тусламж, үйлчилгээний газрын дарга Жигжидхорлоогийн Нарангэрэл, Эрүүл мэндийн яамны Эмнэлгийн тусламж, үйлчилгээний газрын анхан лавлагаа шатлалын тусламжийн хэлтсийн дарга Гомбодоржийн Навчаа, Эрүүл мэндийн яамны Эрүүл мэндийн сайдын багцын төсвийн нэгдсэн төлөвлөлт, санхүүжилт хариуцсан мэргэжилтэн Адъяасүрэнгийн Мөнхжаргал, Эрүүл мэндийн яамны Санхүү, эдийн засгийн газрын дарга Батболдын Мөнхтуул, Эрүүл мэндийн яамны бодлого, төлөвөлтийн газрын дарга Батсүхийн Буянтогтох, Эрүүл мэндийн даатгалын ерөнхий газрын дарга Ламжавын Бямбасүрэн.

Асуулгын хариутай холбогдуулж асуулт асуух Улсын Их Хурлын гишүүд Сандагийн Бямбацогт гишүүнээр. Балжиннямын Баярсайхан гишүүн асуулт асууя.

**Б.Баярсайхан:** Баярлалаа. Өнөөдөр Монгол Улс элэгний хорт хавдрынхаа тоогоор дэлхийд нэгдүгээр байранд, ходоодны хорт хавдрын өвчлөлөөр дэлхийд хоёрдугаар байранд ингэж эрэмбэлэгдэж байгаа ийм муу статистик байна. Монгол Улсад өнөөдөр насанд хүрсэн хоёр хүн тутмын нэг нь таргалалттай, гурван хүүхэд тутмын нэг нь бас таргалалттай ийм байдалд байгаа. Тэгээд Эрүүл мэндийн яамны өөрсдийнх нь мэдээлж байгаагаар бол энэ хавдар үүсээд байгаа гол нөхцөл, гурван шалтгааны нэг нь буруу хооллолт, хөдөлгөөний хомсдлоос үүсэж байгаа гэдгээ өөрсдөө ярьж байгаа. Завхан аймагт өнөөдөр 600 гаруй хүн хорт хавдартай болж үхэл, амьдралтай тэмцэн амьдарч байна, тэмцэлдэж байна. Тэгэхээр хоёр хоногийн өмнө Нийгмийн бодлогын байнгын хороон дээр асуусан асуултыг ард иргэдэд буруугаар мушгин гуйвуулах ийм ажил явж байгаад бол үнэхээр харамсалтай байна.

Монгол Улсын Засгийн газрын үйл ажиллагааны хөтөлбөрт 2.1.1 дээр иргэдийн эрүүл мэндийн боловсролыг дээшлүүлж, иргэн бүр урьдчилан сэргийлэх, эрт илрүүлэг үзлэг оношилгоонд хамрагдаж эрүүл идэвхтэй амьдралын хэв маягийг төлөвшүүлэх арга хэмжээнүүдийг үндэсний хэмжээнд хэрэгжүүлнэ гэж зорьсон. 2021-2025 онд Монгол Улсыг хөгжүүлэх үндсэн чиглэл дээр халдварт болон халдварт бус өвчнөөс сэргийлэх, хянах, илрүүлэх тогтолцоог үндэсний түвшинд шинэчилж, нийгмийн эрүүл мэндийг онцгой анхаарна гэсэн зорилтуудыг тавиад, Эрүүл мэндийн сайдын энэ өнгөрөгч оны хэрэгжилтийн үр дүнг 100 хувь гэж үнэлсэн байна. Тэгэхээр нийтдээ энэ зарцуулсан мөнгийг ингээд харахаар нэг жилд 18 тэрбум 600 сая төгрөг, үүнээс 7.3 сая төгрөг нь Азийн хөгжлийн банкны Эрүүл мэндийн салбарын хөгжил хөтөлбөр-5 төслөөс, 6.7 сая төгрөг нь улсын төсвөөс, ингээд 4.8 сая төгрөг нь эрүүл мэндийн салбарын хөгжил хөтөлбөрөөс гээд ингээд явдаг юм байна.

Энэ салбарын сайд салбарын хийх, орон нутагт хийх ажил Завхан аймагт яг ямар түвшинд байгаа юм бэ? Энэ мөнгөнөөс хэдэн төгрөг Завхан аймагт хуваарилагдсан бөгөөд өнгөрсөн хоёр жил нийгмийн эрүүл мэндийг сайжруулахад яг энэ аймагт юу хийгдсэн бэ гэдгийг би асууж байна. Яагаад нэг аймагт ямар нэгэн байдлаар ард түмэн нь соён гэгээр гэгээрч чадаагүй, яг буруу хооллолт гэдэг юмаа юу гэдгийг мэдэхгүй байж байхад өөрсдийнхөө ажлыг 100 хувь гэж ингэж үнэлдэг юм бол гэсэн ийм асуудал байна. Энэ асуултад хариулт аваад тэгээд тодруулъя, баярлалаа.

**Г.Занданшатар:** 81, Сэрээжавын Энхболд Эрүүл мэндийн сайд хариулна.

**С.Энхболд:** Баярсайхан гишүүний асуултад хариулъя. Өнгөрсөн хоёр жилийн хугацаанд Завхан аймагт хөрөнгө оруулалт гэх юм бол бид нар улсын хэмжээнд эрт хэтрүүлэх, оношилгоо шинжилгээг зохион байгуулахын тулд аймаг болгонд дэмжих төвийг байгуулахыг бол зорьсон. Үүний хүрээнд Завхан аймагт 1.8 тэрбум төгрөгийн өртөг бүхий иж бүрэн тоног төхөөрөмжтэйгөө, засвартайгаа аймгийн нэгдсэн эмнэлэг дээр ийм дэмжих төвийг бол байгуулсан. Одоо ашиглалтад ороход бэлэн болсон байгаа. Мөн шаардлагатай бас ялангуяа оношилгооны тоног төхөөрөмжүүдийг бол хуваарилсан. Үүнтэй холбоотой бид нар ялангуяа нийтийн эрүүл мэндийн чиглэлээр явах энэ үйл ажиллагааг бид нар тогтмол сургалтыг зохион байгуулж, ялангуяа орон нутгуудын удирдлага болон шаардлагатай мэргэжилтнүүдийг хамруулж энэ сургалт сурталчилгааг бол хийсэн. Хамгийн гол энэ эрт илрүүлж эрт үзлэг шинжилгээнд хамрагддаг болгож хэвшүүлэхийн тулд бид нар бол ялангуяа энэ дэмжих төвийг бол байгуулахыг зорьсон байгаа. Тийм ч учраас бас Завхан аймгийн ард иргэд маань бас энэ эрт илрүүлэг шинжилгээнд бол идэвхтэй хамрагдаж байна.

Өнөөдрийн байдлаар улсын хэмжээнд 170 мянган хүн хамрагдсан. Өнөөдрийн байдлаар тоон мэдээнүүдийг аваад бид нар нэгтгэж байна. Өнөөдрийн байдлаар гарсан мэдээн дээр бол 70 гаран хүн хорт хавдар оношлогдсон байгаа. Завхан аймагт өнөөдрийн байдлаар 3730 иргэн эрт илрүүлэг шинжилгээнд бол хамрагдсан байна. Энэ бол ялангуяа эрүүл амьдралын хэв маягт хэвшүүлэх, дээрээс нь ялангуяа өвчлөхөөс нь өмнө эрт илрүүлж оношлох энэ гол ажлын нэг гэж л бид нар бол үзэж байгаа. Ялангуяа эрт илрүүлэг оношилгоо шинжилгээн дээр бид нар энэ биеийн жингийн индексийг үзэж байгаа. Энд хоол зүйч эмч болон сэтгэл зүйч эмч нар бол энэ зөвлөгөөнүүдийг бас давхар энэ дэмжих төвийн үйл ажиллагаанд нэгтгээд явж байгаа. Энэ дээр эрүүл мэндийн, бас нийгмийн эрүүл мэндийн төв нь ялангуяа энэ дээр бол илүү дэмжих төв, бусад амбулаторийн эмч нартай хамтарч энэ нийтийн эрүүл мэндийн боловсрол олгох, сурталчлах таниулах ажлыг бол давхар хийгээд явж байгаа гэсэн үг.

**Г.Занданшатар:** Балжиннямын Баярсайхан гишүүн 1 минут.

**Б.Баярсайхан:** Төрийн албан хаагчдыг төсвийн мөнгөөр тураах гэж байна гэдэг ийм асуудал нийгмийн сүлжээнд бол ингэж гуйвуулж мушгиж ингэж явж байна. Орон нутагт бол төрийн албан хаагчид, ялангуяа алслагдсан Завхан аймагт төрийн албан хаагчдын цалин ерөнхийдөө бага, дээрээс нь цаг наргүй ажилладаг, өвчлөлд өртөмтгий, эмнэлэгт үзүүлтлээ өөрийгөө хавдартай гэдгийг мэдэхгүй ингэж явж байгаа тохиолдол бол манай аймагт бол олон байгаа. Хоёрдугаарт, төрийн албан хаагчийг мэдлэг мэдээллээр хангаад Засгийн газрын хэрэгжүүлж байгаа энэ зорилтыг мэдүүлж яаж эрүүл амьдрах юм, яаж зөв хооллох юм, яаж хөдөлгөөнөө зохицуулах юм гэдэг тал дээр мэдээлэл өгчих юм бол орон нутагтаа нөлөөлөх ийм хүмүүс нь байдаг. Тэгэхээр Энхболд сайд та бас өөрийнхөө ажлыг тодорхой хэмжээнд сайн хийгээгүйгээс миний бие Завхан аймагт нийгмийн эрүүл мэндийг сайжруулах тал дээр танд хүсэлт тавиад явсан нь үнэн. Тийм учраас.

**Г.Занданшатар:** Үг хэллээ. Дэгээрээ 3 минут асуулт асууна. Тайлбар хангалтгүй гэж үзвэл 1 минутаас илүүгүй хугацаагаар нэмэлт асуулт асууж, тайлбар авна гэсэн дэгтэй байна. Ширнэнбаньдын Адьшаа гишүүн.

**Ш.Адьшаа:** Монгол Улс ер нь хорт хавдар, түүний дотор элэгний энэ хорт хавдрын өвчлөлөөр бол ихээхэн анхаарал татах хэмжээнд хүрсэн байгаа. Монгол Улсын Эрүүл мэндийн яам коронавирусийн хүнд цаг үед Монгол Улсынхаа иргэдийн эрүүл мэндийг хамгаалах, аливаа өвчлөлөөс урьдчилан сэргийлэх талаар тодорхой ажлуудыг бас хийж ирснийг бид үгүйсгэхгүй. Тэгэхдээ энэ асуудлыг цаашдаа өндөр түвшинд гаргах, хорт хавдар болон бусад өвчин эмгэгээс ард иргэдээ урьдчилан сэргийлэх, эрт илрүүлэлтийн асуудлуудыг шийдэх зорилгоор Монгол Улсын Засгийн газраас тусгай хөтөлбөр гарган ажиллаж байгаа тухай хэвлэл мэдээллээс бид олж харж байгаа. Эрт илрүүлэлт гэдэг энэ хөтөлбөр чинь хэр үр дүнтэй байна вэ гэдэг талаар бас нэг тодорхой хариулт авъя.

Дээр нь өнөөдөр Монгол улсад элэгний хорт хавдраар өвчлөгсдийн тоо буурахгүй байгаагаас гадна хорт хавдар бусад өвчин авсан манай улсын иргэд гадаад орон руу гадаадын эрүүл мэндийн тусламж үйлчилгээний байгууллагад эмчлүүлэхээр ихээхэн хэмжээний хөрөнгө мөнгө зарж гадаадад эмчлүүлж байгаа ийм мэдээлэл байдаг. Энэ асуудлыг шийдэх, дотооддоо хавдрыг илрүүлж, түүнийг эмчлэх талаар сүүлийн жилүүдэд ямар бодитой ажил хийж хэр үр дүн гарсан талаар нэг мэдээлэл авмаар байна. Түүнчлэн хөдөө орон нутагт элэгний өвчлөл маш өндөр байдаг.

Бүсийн оношилгоо эмчилгээний төв болон бусад байгууллагууд энэ талаар тусгай хөтөлбөр гаргаж, нэн ялангуяа бүр алслагдсан сум орон нутагт хорт хавдар болон бусад өвчин эмгэгээс урьдчилан сэргийлэх асуудлыг шийдэх асуудалд бол бас их анхаарал татаж байгаа. Энэ дээр яам ямар бодлого чиглүүлж байна вэ гэдэг нэг асуудлыг асууя. Дээр нь тэр элэгний вирусийг устгадаг нэг эм авчрах талаар хэдэн жилийн өмнөөс нэг хөтөлбөр хэрэгжүүлж байсан. Энд хэдий хэмжээний хөрөнгө мөнгийг улсын төсвөөс зарцуулсан бэ? Ямар үр дүнд хүрсэн, түүнчлэн энэ хөтөлбөр хэрэгжиж байгаа юу гэдэг талаар нэг мэдээлэл авъя. Тэгээд энэ ямар үр дүн гарав?

**Г.Занданшатар:** 85.

**Б.Буянтогтох:** Адьшаа гишүүний асуултад хариулъя. Эрүүл мэндийн яамны Бодлого, төлөвлөлтийн газрын дарга Буянтогтох байна. Эрт илрүүлгийн явцын талаар та асуулаа. 5 сарын 1-нээс эхэлсэн, өчигдрийн 18 цагийн байдлаар нийтдээ 170 гаруй мянган хүн хамрагдаад байж байна. 170 гаруй мянган хүнд хамрагдсан эрт илрүүлэгт орсон хүмүүсийн дунд өвчлөлийн байдлыг аваад үзэх юм бол 70 гаруй мянган хүн дээр бол өвчлөл бүртгэгдсэн байна. Энэ нь бол давтсан тоогоор зарим хүмүүс тэр 1-ээс дээш ийм өвчин тохиолдол бүртгэгдэж байна. Бид нарын зорьж байгаа эрт илрүүлэг гэдэг зүйл юуг илрүүлэхийг зорьж байгаа вэ гэхээр бас элэгний хавдар, ер нь бүх төрлийн яг энэ эрт илрүүлгээр бол бид нар зонхилон тохиолддог найман төрлийн хавдрыг илрүүлэхээр зорьж байгаа. Өнөөдрийн байдлаар бид яг энэ давтагдсан тоогоор аваад үзэхэд 70 гаруй мянган өвчлөл дотор 70 шинэ ийм тохиолдлын хавдрыг бас бид илрүүлж байна. Энэ бол тухайн хүмүүс бол хавдартай байгаа гэдгээ мэдэхгүй байж байгаад илрүүлсний ач холбогдол юм гэж үзэж байгаа.

“Элэг бүтэн Монгол” хөтөлбөр хэрэгжээд ямар үр дүнд хүрэв гэсэн ийм асуултад хариулахад 2016 оны элэгний хавдрын өвчлөлийн суурийг аваад үзэх юм бол 2016 онд нийт хавдар дотор эзлэх элэгний хавдар бол 39.1 хувь байсан. Өнөөдрийн 2021 оны жилийн эцсийн дүнгээр бол 32.7 болсон. Тэгэхээр энэ хөтөлбөр хэрэгжиж ирсэн энэ жилүүдийн хугацаанд бол элэгний хавдар нийт хавдар дотор эзлэх хувь 6.4 хувиар буурна гэдэг бол хөтөлбөрийн үр дүн бас нэлээд сайн гарсан гэдэг бид нар ийм үнэлгээтэй байгаа. Энэ хугацаанд бол элэгний хавдрын вирусийг устгах эмүүдийг хөнгөлөлттэй нөхцөлөөр бас олгож ирсэн. Энэ нь бас энэ бууралтын бол гол хүчин зүйл болсон гэж бид харж байгаа. “Элэг бүтэн Монгол” хөтөлбөрийн хувьд бол одоо цаашаа хоёрдугаар шатны хөтөлбөр нь бид нар яг төлөвлөлтөө хийгээд явж байна. Удахгүй ингээд гарчихна. Гол асуудал бол бид нар хөтөлбөрийн хоёрдугаар шатанд юуг төлүүлэх вэ гэдэг асуудал хамгийн чухал байгаа.

Монгол Улсын Засгийн газрын мөрийн хөтөлбөр дээр Д вирусийн эмчилгээний асуудлыг бас тусгаж өгсөн. Тэгэхээр бас энэ чиглэлээр олон улсын байгууллагуудтай бид нар уулзалт хийгээд Д вирусийн эмчилгээн дээр ямар эмийг оруулах вэ, ямар эм эмчилгээний үр дүнтэй байгаа гэдэг дээр бас нэлээд ажлууд хийгээд явж байна. Гадаад эмчилгээний асуудал дээр ер нь бол Монгол Улсад бол яг сайдын тушаалаар 26 нэр төрлийн өвчин гадаад улсад эмчлүүлж.

**Г.Занданшатар:** Зочид танилцуулъя. Улсын Их Хурлын гишүүн Жаргалтулгын Эрдэнэбат, Чинбатын Ундрам, Дамдинсүрэнгийн Өнөрболор нарын урилгаар Сэлэнгэ аймгийн Мандал, Ерөө сумын ахмадууд Улсын Их Хурлын үйл ажиллагаа, Төрийн ордонтой танилцаж байна. Эрхэм хүндэт ахмадууд та бүхэндээ эрүүл энх, урт удаан нас, сайн сайхныг хүсэн ерөөе. Монгол айл бүрийн хоймор суудалтай ахмадууд та бүхний маань амьдрал үйлс аз жаргалтай байг. Урт удаан наслаарай. 87, гүйцээж хариулъя.

**Ж.Нарангэрэл:** Адьшаа гишүүний асуусан асуулт, гадаад эмчилгээний тухай асуулт дээр хариулъя. Эрүүл мэндийн яам, эмнэлгийн тусламжийн газар Нарангэрэл хариулт өгнө. Эрүүл мэндийн сайдын тушаалын дагуу Монгол Улсад оношлогдох эмчлэгдэх боломжгүй 8 бүлэг, 26 өвчнийг бол гэсэн оруулсан байдаг. Энэ өвчнүүдийн улмаас бол гадаад улсыг зорьж эмчлүүлсэн оношлуулсан тохиолдолд бол тодорхой хувийг бол Эрүүл мэндийн яаман дээр комиссоор хэлэлцээд буцаан олголтыг өгдөг байгаа. Өнгөрсөн таван жилийн байдлаар 2017 оноос хойш үзэхэд жилдээ дунджаар хамгийн өндөртэй бол 2019 онд 110 иргэн гадаад улсад явсныхаа дагуу нэхэмжлэл гаргаад буцаан олголтоо авсан байдаг. Энэ КОВИД-19 халдварын улмаас 2019, 2020 онд гадагшаа явах иргэдийн урсгал багассан, 20-30 иргэн бол өгсөн байгаа. Хамгийн дээд тал нь Эрүүл мэндийн яамнаас жилд 450 сая төгрөгийн буцаан олголтыг бол энэ 26 өвчний жагсаалтын дагуу олгосон.

Цаашид бол Эрүүл мэндийн яам энэхүү 26 өвчнийг шат дараатай судалгаатайгаар бууруулах бодлогыг баримтлан ажиллаж байгаа. Үүн дээрээ хамгийн их тохиолдоод байгаа эрхтэн шилжүүлэн суулгах, зүрх судасны хүнд хэлбэрийн гажгуудын эмчилгээ мөн мэдрэлийн мэс заслын энэ гурван төрөл дээр хамгийн их гадаад руу явах урсгал байгааг судалгаа хийгээд энэ дээрээ энэ технологиудыг нэвтрүүлэх үйл ажиллагаануудыг хийж байна. Жишээ нь дурдвал, одоо Эх, хүүхдийн эрүүл мэндийн үндэсний төв дээр нүдний торлогийн хагалгаа мөн ургийн гажгийн судасны хагалгаа, мөн зүрхний мэс заслын нээлттэй хагалгаануудыг хийхээр болсон. Мөн эрхтэн шилжүүлэн суулгах зорилгоор гадагшаа зорьдог энэ чөмөг шилжүүлэн суулгах технологийг Улсын нэгдүгээр төв эмнэлэг дээр хөрөнгө оруулалтыг нь хийгээд эмнэлгийн хүний нөөцийг бэлтгэн ажиллах ийм үйл ажиллагаанууд явж байна. Ирэх жилд мөн бид бүхэн энэ өвчнүүдээс шат дараатайгаар бууруулах энэ технологийг нэвтрүүлэх үйл ажиллагаануудыг хэрэгжүүлж явахаар төлөвлөлтүүд хийсэн.

**Г.Занданшатар:** Мөнхөөгийн Оюунчимэг гишүүн асуулт асууя.

**М.Оюунчимэг:** Ер нь Улсын Их Хурлын одоо энэ намрын чуулганаар юм уу, хаврын чуулганаар элэгний С, В вирус, хорт хавдартай холбоотой асуудлыг бүр цогцоор нь авч хэлэлцэх зайлшгүй шаардлага байна Их Хурлын дарга аа, Засгийн газрын гишүүн сайд нарыг байлгаж байгаад. Энэ ер нь ганц Эрүүл мэндийн яамны ч асуудал биш болж байна л даа. Хүнс хөдөө аж ахуй хөнгөн үйлдвэрийн яам, Боловсролын яам, Хөдөлмөр, нийгмийн хамгааллын яам бусад яамдыг байлгаж байгаад ингээд цогцоор нь хэлэлцэхгүй бол ер нь жоохон харанга дэлдсэн түвшинд байгаад байгаа. Энэ долоо хоногийн хоёр дахь өдөр Нийгмийн бодлогын байнгын хороогоор бид хорт хавдрын өнөөгийн нөхцөл байдал, цаашид авах арга хэмжээний талаар сонссон.

Сая бас статистикийг харахад хорт хавдрын өвчлөлөөр ингээд үзүүлэлтүүд нэг, хоёр, гурав гэж байгаа ч гэсэн энэ нь яах вэ эрт илрүүлэлт оношилгоо гээд бас орон даяар энэ ажиллагаанууд бас сайн явж байгааг, илрүүлэлт нэмэгдэж байгаа гэж нэг талаас бас тайлбарлаж болохоор байгаа ч нөгөө талаасаа хавдрын өвчлөл өссөн үзүүлэлттэй, тэр дундаа хөдөө орон нутгаас бас өссөн үзүүлэлттэй байгаад байгаа нь бидний бас ууж идэж байгаа одоо Ерөнхийлөгчийн санаачлаад яриад байгаа хүнсний аюулгүй байдалтай холбоотой асуудал, агаар, хөрсний бохирдлын асуудал бол бүр хамгийн чухал байна л даа. Тэгэхээр өнгөрсөн борооны хойноос цув нөмрөв гэгчээр бид бүх юм өнгөрсний дараа хүн хүнд өвчилсний дараа эдгээх тухай, энийг дагаад ямар их орлогоороо, эд хөрөнгө баялгаараа, эрүүл мэндээрээ олон мянган өрх яаж хохирч байгааг бид харж байна л даа.

Одоо жишээлбэл, 2021 онд 0-19 насны 115 хүүхдэд хорт хавдрын шинэ тохиолдол бүртгэгдсэн гэж байгаа юм. Энэний 37 хувь нь цусны, тархи мэдрэлийнх нь 15 хувь гээд байгаа юм. Тэгэхээр яагаад, энэ үзүүлэлтийг ингээд хараад үзэхэд үнэхээр харамсмаар үзүүлэлтүүд байна. Цусны, тархи мэдрэлийн, хүүхдийн хорт хавдар ингэж нэмэгдэж байгаа шалтгааныг та бүхэн маань яаж харж байна? Бид эндээс одоо яаж урьдчилан сэргийлэх вэ? Өнөөдрийн байдлаар яг энэ хүүхдийн хорт хавдрын өвчлөл дээр яг дотоодод эрүүл мэндийн даатгалын сангаас болоод зарцуулж байгаа санхүүжилт хийгдэж байгаа ажил юу байна вэ? Үнэхээр харамсалтай нь багаасаа хорт хавдраар өвчлөөд эхлээд энэ хүн маань эмчлэгдээд явна, ирээдүйд ямар болох вэ? Эмчлэгдэж чадахгүй 2021 онд 55 хүүхэд хорт хавдрын улмаас нас барсан ийм аймшигтай статистик үзүүлэлт ч байгаа байхгүй юу. Хэчнээн арга хэмжээ авч байгаа ч гэсэн. Тэгэхээр бусад улс орнуудын жишгээс хараад байхад тэр хагалгаа, мэс заслын ажлыг нь манайд сайн хийжээ гэхэд энэний дараах нөгөө химийн тариа болон тэр дараагийн арчилгаанд нь илүү алдаа, оноо байгаад байна гээд эмч нар яриад байгаа. Тэгэхээр бид нар яаж энд анхаарах вэ гэдэг асуудал их чухал байна.

Энэнтэй холбоогүйгээр бас Эрүүл мэндийн сайд аа хөгжлийн бэрхшээлтэй, саажилтай хүүхдүүдийн асуудал дээр Засгийн газар маань ямар бодлого барихаар болж байна. Ирэх долоо хоногийн Засгийн газрын хурлаар асуудал орох гэж байгаа гэсэн. Та бас энэ эцэг эхчүүдтэй ингээд өдөр болгон бараг уулзаж байгаа юм байна. Энэ асуудлыг яаж, хэрхэн шийдэх гэж байна вэ гээд энэ хоёр асуултад нэг хариулт авахыг хүсэж байна. Баярлалаа.

**Г.Занданшатар:** Сэрээжавын Энхболд Эрүүл мэндийн сайд хариулъя.

**С.Энхболд:** Оюунчимэг гишүүний асуултад хариулъя. Хорт хавдрын хувьд бол ганцхан бас манай улсад ихсэж байгаа зүйл биш, дэлхий нийтээрээ бас улс орны эдийн засаг эрчимтэй хөгжиж байгаа цаг үед бол бас энэ өвчлөл маань зөвхөн хорт хавдар гэхгүй халдварт болон халдварт бус өвчлөл бас нэмэгддэг. Үүний нэг нь бол яалт ч үгүй хорт хавдар байгаа юм. Манай улсад жилдээ 120-130 хүүхэд шинээр хорт хавдраар оношлогддог. Үүний дийлэнх нь та бас сая хэллээ. Дийлэнх нь ялангуяа цусны хорт хавдрууд байдаг. Энэ дээр хамгийн гол хүч нь нөлөөлж байгаа маш олон хүчин зүйлүүд байгаа. Мэдээж хамгийн гол нь яалт ч үгүй хүнсний бүтээгдэхүүн, хүнсний гаралтай бүтээгдэхүүнүүд байна. Дээрээс нь энэтэй холбоотой хүнсний бүтээгдэхүүний сав баглаа боодол гээд маш олон хүчин зүйл дагаж байдаг учраас яалт ч үгүй нийгмээ дагаж бас энэ өвчлөл нэмэгддэг ийм онцлогтой.

Тийм учраас бид нар ер нь бусад салбаруудтайгаа хамтарч энэ нөлөөлж байгаа хүчин зүйлүүд дээр багасгах, бууруулах зорилгын ажлуудыг бол эрчимтэй төлөвлөж байна. Энэний хүрээнд ялангуяа хүүхэд дээр эхийн хэвлийд байхад нь бид нар оношлох боломжийг оношилгооны лабораториудыг бас нэмэгдүүлж байна. Мөн чадавхыг сайжруулж байгаа. Үүний үндсэн дээр бид нар удам зүйн лабораториудыг бас ингээд байгуулаад байгаа юм маань яалт ч үгүй энэ хүүхдүүдийг эрт үед нь ямар нэгэн хөгжлийн бэрхшээлтэй байхаас сэргийлж энэ лабораториудыг бол чадавхжуулж нэмж байгаа юм.

Хоёрт, хөгжлийн бэрхшээлтэй иргэдийн төлөөлөлтэй бид нар Эрүүл мэндийн яам, Хөдөлмөр, нийгмийн хамгааллын яам бас хамтран уулзалтуудыг удаа дараа хийлээ. Мөн өчигдөр Ерөнхий сайдтай энэ төлөөлөл маань уулзсан байгаа, ард иргэдийн. Өнөөдөр бид нар бас дахин уулзалтыг хийж эхний ээлжид ялангуяа уналт, таталтын эсрэг эмийг төрөөс 100 хувь даадаг болгохоор шийдвэрийг гаргалаа. Мөн Хөгжлийн бэрхшээлтэй иргэдэд үзүүлдэг сэргээн засах хөгжлийн төв дээр бид нар эрүүл мэндийн тусламж үйлчилгээ үзүүлдэг ийм цогц тусламж үйлчилгээ үзүүлэх боломжийг бүрдүүлэх зорилгоор хөрөнгө оруулалтуудыг хийж зарим тусгай зөвшөөрөл, эрүүл мэндийн даатгалын сангаас санхүүжих бололцоог нь бүрдүүлэх чиглэлээр бас хэд хэдэн ажлуудыг хийсэн. Ялангуяа гадаадад эмчлэгдэх, манай улсад бас хийж болох эмчилгээнүүдийг бид нар бас өөрийн орондоо гаднын мэргэжилтнүүдын урьж авчирч, мөн өөрийн үндэсний багийг бэлдэх зорилгоор гаднын эмнэлгүүдтэй бол холбогдож эхэлсэн. Энэ намар гэхэд бид нар ялангуяа ризотом буюу мэдрэлийн ёзоорыг таслах эмчилгээг бол өөрийн улсдаа хийхийг хийхээр болж байгаа.

Мөн Засгийн газар дээр мөн хүүхэд хамгаалал, ялангуяа хөгжлийн бэрхшээлтэй иргэдэд зориулсан энэ хөгжлийн төвүүд, дээрээс нь шаардлагатай төсөв хөрөнгийг бол Засгийн газрын хурал дээр ирэх долоо хоногийн хуралд танилцуулж Засгийн газраас шийдвэр гаргахаар ийм чиглэл үүргийг бас Ерөнхий сайдаас авсан байгаа. Химийн эмчилгээн дээр, ялангуяа энэ хүүхдийн хорт хавдрын химийн эмчилгээн дээр бид нар бас Эрүүл мэндийн яамны зүгээс нэлээн томоохон бодлогыг барьж ажиллахаар болсон. Энэ хүрээнд бид нар хүүхдийн хүн амын сангаас бас хөнгөлөлттэй үнээр, ялангуяа бас олон улсад чанартай бас яг хоруу чанар багатай эмүүдийг оруулж ирэхийн төлөө бид нар энэ шатдараатай ажлуудыг эхлүүлээд явж байгаа.

**Г.Занданшатар:** Зочид танилцуулъя. Улсын Их Хурлын гишүүн Сайнхүүгийн Ганбаатарын урилгаар нийслэлийн Ерөнхий боловсролын 84 дүгээр сургуулийн 12ё ангийн багш, сурагчид Улсын Их Хурлын үйл ажиллагаа, Төрийн ордонтой танилцаж байна. Энхжаргал багштай төгсөх ангийн оюутан сурагчид, багш сурагчид та бүхэндээ сурлагын өндөр амжилт хүсээд амьдралынхаа хаалгыг нээж их амьдралд хөл алхах гэж байгаа ийм хариуцлагатай цаг үедээ та бүхэн зөв шийдвэр гаргаж сурах чиглэлийг эрхэм болгож ирээдүйд чинь байнга гэрэлтэй байхыг хүсэн ерөөе. Мөнхөөгийн Оюунчимэг гишүүн тодруулж асууя.

**М.Оюунчимэг:** Баярлалаа. Энэ 2020 онд эрүүл мэндийн даатгалын сангаас олгох хөнгөлөлттэй эмийн жагсаалтад уналт таталтын эмийг 50-70 хувийн хөнгөлөлттэйгөөр бид оруулсан эрх зүйн хувьд. Тэгээд өнөөдөр ингээд Монгол Улсын ерөнхий сайд, эрүүл мэндийн салбарынхан маань энэ ээж, аавуудтай уулзаад төрөөс 100 хувиар таталт уналт таталтын эсрэг эмийг даахаар болсонд ээж хүний хувьд, Нийгмийн бодлогын байнгын хорооны даргын хувьд үнэхээр их баярлаж байна. Энэ асуудлуудаа цаг алдалгүй төрөөсөө дагаад шийдээд яваарай гэдгийг хэлье гэж бодож байна.

Нөгөө талаасаа сайд бас эд нар Нийгмийн бодлогын байнгын хорооны хурал дээр хэлсэн, энэ умайн хүзүүний болоод бас Монголд эмчлэх боломжгүй гадаадад эмчлүүлэх зайлшгүй шаардлагатай, нэн ховор хорт хавдрын өвчлөлөөр өвдсөн хүүхдүүдэд төрөөс бид яаж хөнгөвчлөх дэмжлэг тусламж юу байна вэ гэдэг асуудлаар 2023 оны улсын төсөв хэлэлцэх үед бид хамтраад энэ асуудлыг бас нааштайгаар шийдэх талаар ажиллаж байгаа гэдгийг бас би дуулгачихъя гэж бодож байна. Ер нь бол иргэдийнхээ эрүүл мэндийн төлөө бид.

**Г.Занданшатар:** Хүндэт сурагчид та бүхэндээ сурлагын өндөр амжилтыг хүсье. Сурах чиглэлийг эрхэм болговол хандах зүг чинь өөрөө тогтоно. Зүрх сэтгэлд чинь эрдмийн хэт цахиваас тархи оюунд чинь хөгжлийн гал бадарна гэж хэлсэн байна. Одоо Ням-Осорын Учрал гишүүн.

**Н.Учрал:** Эрүүл мэндийн салбарт бол ахиц гарч байгаа, би бол үүнийг мэдэрч байна. Эрүүл мэндийн салбарын хууль тогтоомжуудыг ч гэсэн боловсруулах, одоо Чинбүрэн гишүүний ажлын хэсэг бол Засгийн газарт байгаа Их Хурлын гишүүд хамтарч ажиллаад энэ салбарт бас өөрчлөлт авчрах гээд ажиллаж байгаа нь бол их үр дүнтэй ажил болж байгаа. Манайд бол манай эмч нарын эрүүл мэндийн салбарт ажиллаж байгаа албан хаагчдын чадвар дутаад байгаа зүйл байхгүй юм гэдгийг бол бас би бие сэтгэлээрээ мэдэрсэн. Манайд бол зөвхөн нэг тодорхой асуудал, эмийн чанарын асуудал бол үнэхээр их дутагдаж байна. Үүн дээр ч бас онцгой анхааръя гэдэг утгаараа бол Эмийн түр хороог бас Их Хурлаас байгуулсан. Цаашдаа бид бас үүнд онцгой анхаарч бол ажиллана. Тэгээд өнөөдөр эрүүл мэндийн салбарыг энэ салбарынхаа жаргал зовлонг мэддэг, өвчтөнүүдтэйгээ бас тулж харьцаж байсан хүн удирдаж байгаа нь бас сайхан хувь тохиол л гэж бодоод байгаа юм. Энэ КОВИД-ын үед энэ салбарыг мэддэг, эмч хүн энэ салбарыг удирдаж байгаа шүү. Тийм ч учраас бас Их Хурлын гишүүд бүх асуудлыг бас энэ салбарын яамтай уяад наагаад, болохгүй бүтэхгүй байгаа юм шиг ярих нь тийм зохистой биш ээ. Тийм учраас бид энэ салбарыг дэмжиж ажиллах ёстой.

Өнөөдөр “Элэг бүтэн Монгол” хөтөлбөр дээр бас л дахиад эмийн асуудал яригдана. Одоо энэ В вирусийн эмийг яаж оруулж ирэх юм, дельта вирусийн эмийг яаж шийдвэрлэх юм гэдэг асуудал зайлшгүй яригдана. Гадаа жагсаад байгаа, санал гомдлоо илэрхийлээд байгаа эцэг эхчүүд ч гэсэн өнөөдөр яг энэ эмийнхээ асуудлыг л ярьж байгаа шүү дээ. Тэгэхээр өөрөө төр ховор тохиолдолд олгогдох эм, цөөн тоотой эм, өндөр үнэтэй эмүүд бас нийгмийн онцгой байдал үүссэн, гамшиг болсон үед хэрэглэх эмүүдийг нөөц бүрдүүлэхэд төр өөрөө оролцох шаардлага бол зайлшгүй байна. Үүнийг хувийн хэвшил бол авч явж чадахгүй нь байна шүү дээ. Үүн дээр одоо ямар бодлого барьж ажиллах юм бэ? Их Хурал яах ёстой юм бэ?

Бид бол зайлшгүй тодорхой нөөцөө төр өөрөө бүрдүүлж авахгүй бол ийм асуудал үүсгэхэд төр яаж ч чадахгүй байдалд шилжиж байна шүү дээ. Тэгэхээр үүн дээр цаашдаа ямар бодлого барьж ажиллах вэ? Энэ дельта вирусийн эм дээр ч гэсэн тодорхой нөөц бүрдүүлээд асуудлыг цаг тухайд нь шийдвэрлээд явах нь бол зайлшгүй шаардлага үүсгэж байна. Үүн дээр юу гэж бодож байгаа вэ? Дээрээс нь хөгжлийн бэрхшээлтэй иргэд дээр ч гэсэн уналт таталтын эм гээд, би өөрөө Сонгинохайрхан дээр Тэмүүжингийн андууд гээд цэцэрлэг байгуулаад таван жил бас аваад явж байгаа хүний хувиар бол энэ хөгжлийн бэрхшээлтэй иргэдийн эцэг эхийн зовлонг мэдэрдэг юм. Тийм учраас тодорхой нөөцөө бүрдүүлэхэд анхаараач ээ. Энэ дээр Их Хурал хууль, журам гаргах нь уу? Одоо яаж шийдвэрлэх вэ? Энийг цаг алдалгүй шийдэх бололцоо байна уу?

**Г.Занданшатар:** Сэрээжавын Энхболд сайд.

**С.Энхболд:** Учрал гишүүний асуултад хариулъя. Яалт ч үгүй манай улсад ганц тулгамдаад байгаа асуудал нь эмчилгээний үр дүнд нөлөөлж байгаа зүйл бол бас эмийн чанар, тодорхой хувийг эзэлж байгаа. Эмийн чанар гээд ярих дээр, хамгийн гол нь бас хямдхан, гурав дахь, дөрөв дэх үйлдвэрлэлээс авагдсан гэх мэт олон бас зүйлүүд гадуур яригдаж байгаа. Эмийн чанарт бол бас хадгалалт, тээвэрлэлт гээд маш олон асуудлууд хөндөгддөг. Тийм ч учраас төр одоо ямар зохицуулалт хийж ажиллах вэ гэхээр манай улсын хувьд бол 1992 оноос хойш бол дандаа хувийн салбар, Монгол Улсын эмийн нийлэлт, импортлох энэ хэрэгцээг бол хангаж ирсэн. Тийм учраас төр бас зарим нэг улсад тодорхой хувийг 15-20 хувийг улс төр нь өөрөө ингэж хариуцаж явах ийм тогтолцоо бас байдаг юм байна лээ. Энэ нь бол ялангуяа нэн шаардлагатай цөөн тоогоор, ялангуяа энэ уналт таталтын эсрэг гэх мэтчилэн ийм эмүүдийг улс нь өөрөө ингэж дааж хариуцаж явдаг.

Тийм ч учраас бид нар Эрүүл мэндийн яамны дэргэд эмийн олон улсын стандартад нийцсэн агуулгатай болсон. Мөн дээрээс нь бид нар Дэлхийн эрүүл мэндийн байгууллагаас бас техникийн дэмжлэг хүссэн байгаа. Ялангуяа эмийн экспертүүд лаборатори, агуулах гээд энэ мэтчилэн олон зүйл дээр бид нар хамтарч ажиллахаар болсон. Дээрээс нь, хамгийн том зохицуулалт бид нар эхний ээлжид төрийн өмчит байгууллага байх ёстой, ханган нийлүүлэх байгууллага байх ёстой. Энэ дээр бол тооцоо судалгаануудыг хийж байна. Энэ асуудал бэлэн болонгуут танд бас энэ Түр хороог ахалж даргалж байгаагийн хувьд би бас энийг жичид нь танилцуулж, энэ асуудал дээр хамт гарц гаргалаа, юмнуудыг бол шийдэж явна гэсэн ийм бодолтой. Агуулахыг бол сая өнгөрсөн долоо хоногт бид нар хүлээж авсан байгаа. Энэ маань өөрөө олон улсын яг стандартад нийцсэн ийм агуулгатай болсон. Тийм учраас ялангуяа хорт хавдрын эсрэг эм дээр эхний ээлжид бол хүүхдийн хүн амын сантай хамтарч ажиллахаар болсон байгаа. Энэ мэтчилэн бид нар дараагийн ээлжид ингээд цусны, хавдрын, химийн эмчилгээнүүд гэх мэтчилэн эмүүд дээр хөнгөлөлттэй нөхцөлөөр оруулж ирэх нөхцөлүүдийг эхний яриа хэлэлцээрүүд хийгдээд явж байгаа гэдгийг хэлье.

**Г.Занданшатар:** Ёндонпэрэнлэйн Баатарбилэг гишүүн.

**Ё.Баатарбилэг:** Элэгний өвчлөлтэй тэмцэх хамгийн том хөтөлбөр болсон “Элэг бүтэн Монгол” хөтөлбөр бас тодорхой хэмжээнд амжилттай хэрэгжсэн гэж үзэж байгаа. Тэгээд энэ талаар өнөөдөр Чинбүрэн гишүүн асуулга тавьсан байна. Архангай аймагт “Элэг бүтэн Монгол” хөтөлбөр Элэгний эмгэггүй Архангай хөтөлбөр бол хамгийн амжилттай хэрэгжсэн гэж бид үзэж байгаа. Gilead Sciences компанитай хамтраад элэгний С вирустэй хүмүүстээ харвааны эмийг үнэ төлбөргүйгээр эмчилгээнд оруулж бас тодорхой үр дүнгүүд гарсан. Одоо 2020-2024 онд бид нарын зорилт бас Архангай аймагт Хавдрын аюулгүй Архангай хөтөлбөр хэрэгжүүлэх гээд Хавдрын эрт илрүүлгийн төвөө ашиглалтад оруулсан. Эрүүл мэндийн яам, Эрүүл мэндийн сайд энийг дэмжиж тоног төхөөрөмж, тодорхой хөрөнгө санхүүгийн асуудлуудыг шийдсэнд бас Архангайчуудынхаа өмнөөс талархаж байна.

Одоо улс орны хэмжээнд ингээд ярихаар аймаг болгонд хавдар, эрт илрүүлгийн төвүүд, хавдрын тодорхой илрүүлдэг эмчилдэг тэр тоног төхөөрөмж, эмчилгээ сувилгааны нөөц боломж энэ болгоныг нь цогцоор нь шийдэх асуудал хүлээгдэж байна гэж хараад байгаа юм л даа. Одоо Архангай аймгийн жишээгээр хэлэхэд хавдрын эрт илрүүлгийн төв бэлэн болчихлоо, тодорхой хүмүүсээ сургаад, дэмжлэгийн төвүүд байгуулчихлаа. Одоо энэнээс цаашаа жишээлэхэд Архангай аймаг, тэгээд улс орны хэмжээнд хавдрын эсрэг урьдчилан сэргийлэх, илрүүлэх, эмчлэх, дээр нь эмчилгээний дараах ямар төрлийн арга хэмжээнүүд байдаг юм цогцоороо. Энэ болгон дээр нь ингээд тодорхой төсөв санхүүгийнх нь асуудлууд ямархуу байгаа юм бэ? Одоо бас нэлээд хүндрэлтэй КОВИД, цар тахлын хүндрэлтэй нөхцөл байдлаа бас ард нь гарлаа гэж бид үзэж байгаа. Эрүүл мэндийн салбарын төсөв, хөрөнгө оруулалтын ихэнхийг нь л сүүлийн хоёр жил энэ цар тахалтай тэмцэх ажилд зарцуулсан.

Одоо энэ нэг хавдартай холбоотой асуудал руугаа бас нэлээд хөрөнгө оруулалтынхаа юмыг ч гэсэн бодлого, үйл ажиллагаа, эмнэлгийн тусламж үйлчилгээнийхээ юмыг ч гэсэн энэ рүүгээ чиглүүлэх тал руу та бүхэн юу бодож байна, ямархуу төлөвлөлт байна? Тэгэхгүй бол одоо манай аймгийн жишээгээр гэхэд байшин барилга нь бэлэн болоод жил болж байж өнгөрсөн жил нээлтээ хийсэн. Одоо ингээд бас юм нь сайн жигдэрч өгөхгүй л байна. Тэгэхээр эрүүл мэндийн даатгалын сантай хамааралгүй хэсэг нь ямархуу юмнууд байгаад байна, юун дээрээ гацаж саатаж байна. Яг улсын хэмжээнд ийм төвүүд байгуулахад ямархуу шат дараатай ажлууд хийгдэж байна гэсэн энэн дээр нэг тодруулга, мэдээлэл авъя.

**Г.Занданшатар:** Сэрээжавын Энхболд сайд хариулъя.

**С.Энхболд:** Баатарбилэг гишүүний асуултад хариулъя. Бид нар КОВИД-той хоёр жил гаран хугацаанд эрүүл мэндийн салбар ажилласан ч гэсэн үүний хажуугаар бас тодорхой хөрөнгө оруулалтуудыг бол шийдээд явсан. 2021 оны 6 сарын төсвийн тодотгол бол цэвэр эрүүл мэндийн салбарт 238 тэрбум бол шийдэгдсэн. Үүнээс 110 тэрбумыг бол бид нар цэвэр элэг, ялангуяа орон нутгуудын эмнэлгүүдийн чадавхыг нэмэгдүүлэх тоног төхөөрөмжийг сайжруулах худалдан авалтад бол зориулж энэний хүрээнд бид нар бас хил, гааль хаалттай ч гэсэн тоног төхөөрөмжүүд маань орж ирж өнөөдрийн байдлаар бид нар 19 аймагт эрт илрүүлэг эрүүл мэндийг дэмжих төвийг байгуулж байгаа нь өөрөө энэ хавдрын эрт илрүүлгэд давхар хийгдээд явж байгаа ажил гэсэн үг. Одоо ялангуяа хавдрын эрт илрүүлгийн оношилгооны төв барилаа ч гэсэн тэнд байдаг тоног төхөөрөмж бол яг энэ дэмжих төв дотор байдаг тоног төхөөрөмжтэй яг адилхан гэсэн үг.

Тийм учраас бид нар энэ ялангуяа оношлох, эрт илрүүлэх чиглэлд нь энэ ажлыг бол эхний ээлжид хийсэн. Мөн дээрээс нь бүсийн оношилгоо эмчилгээний төв дээр бас энэ судсан дотуурх эмчилгээнд шаардлагатай өндөр тоног өртөгтэй тоног төхөөрөмж буюу ангиографийн аппарат. Энэ маань ялангуяа элэгний хавдар, бөөрний хавдар, бусад зарим нэр төрлийн авдрууд дээр бол энэ эмчилгээг оношилгоог чадавхжуулах зорилгоор ер нь нэмэгдсэн. Дээрээс нь, бөөр, шээсний замын өвчлөлийг орон нутагт эмчилдэг болгох зорилгоор 15 аймагт бид нар энэ тоног төхөөрөмжийг суурилуулж хүний нөөцтэй нь бэлдэж эхнээсээ ашиглалтад орж ард иргэдээ эмчлэх үйлчилгээгээ үзүүлж байна. Одоо бид нар хамгийн гол нь эрт илрүүлж байна. Эрт илрүүлснээрээ бас ялангуяа гурав, дөрөвдүгээр шатанд оношлогддог байдлыг бол тодорхой хугацаанд. Дээрээс нь “Элэг бүтэн Монгол” хөтөлбөр хэрэгжсэнээр эрт илрүүлэг хожуу үедээ оношлогддог байсныг бид нар 4 хувь болгож, 4 хувиар бууруулсан. Энэ бас тодорхой үр дүнгүүд гарч байна гэж үзэж байгаа.

Дээрээс нь бид нар ялангуяа нийт эрүүл мэнд, энэ чиглэлээр боловсрол олгох, эрүүл амьдрах хэв маягийг хэвшүүлэх рүү бол илүү далайцтай ажлуудыг хийхээр төлөвлөөд эхнээсээ хийгдээд явж байна. Мөн бид нар энэ жилийн намар хэрвээ хаврын чуулганаар Дархлаажуулалтын хуулийн нэмэлт, өөрчлөлт оруулах юм маань батлагдвал бид нар намраас эхлэн энэ бас умайн хүзүүний хавдраас урт хугацаандаа бид нар сэргийлэх вакцинжуулалтын ажлуудыг эхлүүлэхээр ингээд гэрээ хэлэлцээрүүдээ хийх шатандаа орж эхэлчихсэн байгаа. Тэгэхээр ялангуяа бид нар эрт илрүүлэх эрүүл амьдралын хэв маяг хэвшүүлэх, эрүүл мэндийн боловсрол олгох чиглэл рүү илүү ажлууд хийгдээд явж байгаа. Энэнд зориулж манай Эрүүл мэндийн яаман дээр дэмжих сан гэж байдаг. Энэ сангаас бид нар бас энэ сурталчлах мэдээллийн ажлуудыг хийхэд зориулж санхүүжилтийг бас тодорхой хэмжээгээр гаргаж авдаг.

Тийм учраас бид нар нийтийн эрүүл мэндийн боловсрол олгох чиглэл рүү бол илүү ажлуудыг хийж байна. Мөн дээрээс нь манай эрүүл мэндийн салбар бусад салбараас бас нэг онцлог. 2021 оны 3 сараас эхлэн бол гүйцэтгэлээр санхүүждэг болсон байгаа. Энэ чиглэлийн ажлууд гүйцэтгэлийг санхүүждэг болсноор ер нь орон нутагт маань энэ ялангуяа тусламж үйлчилгээг өөр заавал Улаанбаатар руу явуулахгүй тэндээ үзүүлснээрээ төвлөрөл бас буурна. Тэндээ үзүүлэх тусламж үйлчилгээний чанар хүртээмжүүд сайжирч, ингэж давуу талууд гарч байгаа гэж үзэж байна.

**Г.Занданшатар:** Ёндонпэрэнлэйн Баатарбилэг гишүүн тодруулж асууна.

**Ё.Баатарбилэг:** Баярлалаа. Тэгэхээр элэгний Д вирустэй хүмүүсийн эмчилгээний тэр эмийг улсын бүртгэлд авах, өнчин эмийн бүртгэлд ч билүү, Д вирустэй бас хүмүүс холбоо байгуулчихсан, тэгээд тодорхой санал хүсэлтүүд гаргаад Чинбүрэн гишүүн бид нартай бас уулзаж байсан юм. Тэгээд өндөр технологийн ийм гарсан, эмчилгээний үр дүнтэй байгаа, тэрийг Монгол оруулж ирэх боломж нөхцөлийг бүрдүүлэхгүй бол болохгүй байна гэдэг асуудлыг тавьж байсан тухайн үед. Өнгөрсөн жил шиг санагдаж байна. Энэ асуудал ямар шатанд явна. Д вирустэй хүмүүс чинь бол бас нэлээд олон тоогоор байгаа, шаналж байгаа, эмчилгээ нь бас нэлээн хүндрэлтэй, удаан эмчлэгддэг ийм нэлээн зовлонтой юм байгаад байгаа шүү дээ. Энэ дээр та бүхний хэлсэн эмийг нь бүртгэсэн үү? орж ирсэн үү, нөгөө эмийг нь оруулж ирэх тэр эрх зүйн орчин нь ямархуу байгаа вэ гэдэг дээр нэг тодруулга өгөөч?

**Г.Занданшатар:** Сэрээжавын Энхболд сайд.

**С.Энхболд:** Бид нар Д вирусийн эм дээр hepcludex гээд эмийг өнчин эмийн жагсаалтад бол бүртгэсэн байгаа. Ингэснээрээ манай улсад импортолж орж ирэх эрх зүйн орчныг нь бид нар бүрдүүлчихсэн гэсэн үг. Энэ эмийн маань нэг сарын хэрэглээ бас нэлээн өндөр өртөгтэй юм байна лээ. Германд нэг сарын эмчилгээ нь 10 мянган евро. Одоогоор үр дүнтэй байгаа ч гэсэн цаашид энэ судалгааны ажлууд бас нэлээн хийгдэж байгаа юм байна. Бид нар сая Gilead Sciences компанийн төлөөллүүдтэй бас өнгөрсөн хугацаанд хэд хэдэн уулзалтуудыг хийсэн. Ялангуяа хөнгөлөлттэй нөхцөлөөр Монгол Улсад оруулж ирэх энэ хэлэлцүүлгийг бас хийгээд явж байгаа. Мэдээж ямар нэгэн тохиролцоонд хүрэх юм бол бид нар бас энийг оруулж ирэх ийм боломж бололцоо бүрдэнэ. Дээрээс нь Америкийн Нэгдсэн Улсын хүнсний агентлагт энийг бүртгүүлэхээр хүсэлтээ өгчихсөн байгаа юм байна лээ, энэ компани. Энэ оны 7 сард бас энэ зөвшөөрөл гарна гэсэн ийм хүлээгдэлтийн байдалтай байгаа юм байна лээ.

**Г.Занданшатар:** Бадамаанямуугийн Бат-Эрдэнэ гишүүн алга байна. Тилеуханы Аубакир гишүүн.

**Т.Аубакир:** Баярлалаа. Энэ асуулга орж ирж байгаа, бас яг цаг үе болсон ийм асуудал л даа. Одоо энэ Д вирусийн халдварын асуудал, Д вирустэй хүмүүсийг эрт оношлох, эрт эмчлэх хүндрээгүй дээр нь эмчилж тордож авах, оношилж өгөх гэх зэргээр. Энэ ажлын хүрээнд үндсэндээ сүүлийн хоёр Засгийн газар бол Монгол Улсын иргэдийн эрүүл мэнд, нийгмийн эрүүл мэндэд бол онцгой анхаараад явж байгаа. Сарангэрэл сайд бас тухайн үедээ байсан, одоо яг корона КОВИД гээд. Түүний дараа Мөнхсайхан сайд, одоо Энхболд сайд энэ тэр бол Засгийн газраас гаргаж байгаа Монголын төр Монголын ард түмний эрүүл мэндэд анхаарч байгаа асуудал дээр маш олон шат ахицтай ажлуудыг хийгээд явж байгаа гэж би бол харж байгаа юм.

Наад захын жишээ, жишээлэх юм бол эрүүл мэндийн салбарт бол гүйцэтгэлийн санхүүжилтийн тогтолцоог оруулж ирсэн. Яг өнөөдрийн байдлаар би тойргийнхоо асуудлыг ярья л даа. Баян-Өлгий аймгийн нэгдсэн эмнэлгийн үргэлж хүрэлцдэггүй байсан төсөв бол одоо эмч нар нь урамшууллаа аваад эхэллээ, үйлчилгээнийхээ чанар дээр анхаараад эхэллээ. Мөн байрынхаа засвар үйлчилгээ хийгээд иргэдэд тав тухтай орчноор үйлчлэх бусад аппарат, эмийн хангалтын асуудал гэдэг ч юм уу, энэ асуудал дээр бол яг бодитой үр дүнгээ энэ гүйцэтгэлийн санхүүжилтийн тогтолцоо үр өгөөжөө өгөөд эхэлж байгаа гэж харж байгаа. Мэдээжийн хэрэг зарим нэг аймгууд дээр жишээлбэл Булган аймаг, Сэлэнгэ аймаг энэ тэр бол том хотуудтай ойрхон байдаг учраас энэ гүйцэтгэлийн санхүүжилтийн тогтолцоо бас болохгүй байгаа зүйлүүд байгаа юм байна лээ. Гэхдээ алслагдсан Баян-Өлгий аймаг шиг, Ховд аймаг шиг аймгуудад энэ бол маш сайн үр дүнгээ өгч байгаа гэж харж байгаа юм.

Дээрээс нь мөн Засгийн газрын дэвшүүлсэн эрүүл мэндийг дэмжих төв бол маш үр дүнгээ өгч байгаа. Цаашдаа ч өгөх ёстой гэж бодож байна. Эрүүл мэндийг дэмжих төв дээрээ очоод үндсэндээ эрт оношлуулаад хүн өөрөө ийм хавдартай болж эхэлж байгаа юм байна шүү, та энэ дээрээ анхаараарай гээд зөвлөгөөг өгөөд явах тэр үйлчилгээнийх нь газар хийж байгаа менежмент энэ тэр нь бол цаг хугацааны хувьд үр дүн нь харагдана л даа. Тийм учраас эрүүл мэндийг дэмжих төв байгуулагдаад явж байгаа асуудал энэ тэрийг бол дэмжиж байгаа.

Энэ Д вирусийн хувьд бол манай аймагт 573 хүн байдаг, мөн улсаасаа хөнгөлөлттэй эмээ аваад хэрэглээд эдгээд явж байгаа. Мөн Эрүүл мэндийн яамныхандаа бид нар Баян-Өлгий аймгийн ард иргэдийн өмнөөс бас баярласан талархсанаа илэрхийлье. Маш олон жил, хамгийн сүүлд Монгол Улсын хэмжээнд дурангийн хагалгааны аппаратгүй аймаг манай аймаг байсан. Сая хоёроос гурав хоногийн өмнө дурангийн хагалгааны аппарат ашиглалтад ороод нэг хоногийн дотор зургаан хүн хагалгаа хийлгээд мянга гаруй км.

**Г.Занданшатар:** Аубакир гишүүн 1 минут.

**Т.Аубакир:** Тийм учраас энэ дурангийн хагалгааны аппарат манайд суурилагдсан. Нэг хоногийн дотор зургаан хүн хагалгаанд орсон. Жилд үндсэндээ Баян-Өлгий аймгаас зөвхөн 3 мянга гаруй хүн 1700 километр талдаа явж ирээд хагалгаа хийлгээд явдаг байсан бол одоо ингээд яг энэ дурангийн хагалгааны мэс заслыг аймаг орон нутагтаа хийдэг болсонд Эрүүл мэндийн яамныхандаа хамгийн түрүүнд баярласан талархсанаа бас илэрхийлье. Мэдээжийн хэрэг эрүүл мэндийн салбар хүн ам тогтмол өсөж байгаа учраас цаашдаа хийх асуудлууд бий, эмийнхээ чанар дээр анхаарах хэрэгтэй. Эрүүл мэндийн хөгжлийн төвөөр зөвшөөрөл авч батлагдсан эмийн тоонд оруулдаг тэрэн дээр анхаарах ёстой. Дээрээс нь Нийгмийн эрүүл мэндийн тухай хуулиа бас яаралтай оруулж ирэх хэрэгтэй. Тийм учраас Улсын Их Хурлын зүгээс бид нар дэмжих ёстой зүйлийг иргэдийнхээ эрүүл мэндийн төлөө бид нар үргэлж “за” гэж хэлэхэд бэлэн байгаа шүү гэдгээ хэлье. Баярлалаа.

**Г.Занданшатар:** Одоо Төмөртогоогийн Энхтүвшин гишүүн.

**Т.Энхтүвшин:** Баярлалаа. “Элэг бүтэн Монгол” хөтөлбөр бол 2017-2020 оны хооронд бол маш сайн хэрэгжсэн. Бүхий л 21 аймаг, сум, дүүргүүдэд бас очиж ажиллаж, элэгний хавдрыг илрүүлэх энэ үйл ажиллагааг бас сайн зохион байгуулж явсан. 2020-2024 оны Засгийн газрын үйл ажиллагааны мөрийн хөтөлбөрт мөн ялгаа байхгүй Энэ “Элэг бүтэн Монгол” хөтөлбөр орсон байж байгаа. Энэ маань яг хэзээнээс хэрэгжиж эхлэх вэ? Хоёр жил зогсчихлоо. Энэ “Элэг бүтэн Монгол” хөтөлбөрөө Монгол Улсын Засгийн газрын үйл ажиллагааны хөтөлбөрт нэгэнт орсон юм чинь энийгээ ер нь үргэлжлүүлээд эрчимжүүлээд явах зайлшгүй шаардлага байгаад байгаа юм. Тийм учраас энэ дээр нэг хариулт бас хэлж өгөөч.

Хоёр дахь асуудал бол, Дорноговь аймаг энэ дөрвөн жилийн хугацаанд орон нутгийн төсвийн хөрөнгө оруулалтаар хоёр эмнэлэг барьж дуусаж байна. Хоёр дахь эмнэлэг нь 7 сарын сүүлээр ашиглалтад орох гэж байна. Халдвартын эмнэлэг. Энэ дээр Эрүүл мэндийн яамны сайд та нэг анхааралдаа аваад улсын төвлөрсөн төсвөөс баригдсангүй, хэн нэгний хандив хөрөнгөөр баригдсангүй. Энэ орон нутгийн өөрийн хөрөнгөөр баригдаж байгаа юм. Тийм учраас энэ халдвартын эмнэлэг дээр техник тоног төхөөрөмжийн дэмжлэг үзүүлэх талаар бас анхаарч үзээч ээ. Энэ эмнэлэг хоёр давхар эмнэлэг байж байгаа. 7 сард ашиглалтад орчих юм бол ялангуяа манай Дорноговь аймаг бие даасан юм халдвартын эмнэлэг байхгүй, эмнэлэгтэй болчихно. Энэ чиглэлээр үйл ажиллагаа явуулах бүрэн бололцоо, боломж бас бий болж байна. Энэ дээр та маань бас нэг анхаарч ажиллаж өгөөч гэж хүсэж байна. Ингээд хариултаа авъя.

**Г.Занданшатар:** 85.

**Б.Буянтогтох:** Эрүүл мэндийн яамны Бодлого төлөвлөлтийн газрын дарга Буянтогтох байна. Энхтүвшин гишүүний асуултад хариулъя. Бид бас “Элэг бүтэн Монгол” хөтөлбөрийг бас үр дүнтэй хөтөлбөр болсон гэж ойлгож байгаа. Засгийн газрын мөрийн хөтөлбөрт бол 2020-2024 онд энэ үргэлжлүүлж хэрэгжүүлэхээр орсон. Яг энэнтэй бас зэрэгцээд Хөгжлийн бодлого, төлөвлөлөөний удирдлагын тухай хууль гарсантай холбоотой яг Засгийн газрын үндэсний хөтөлбөр маягаар биш арга хэмжээний төлөвлөгөө маягаар гарахаар бид бол одоо яг энэ төлөвлөгөөн дээрээ суугаад явж байна. Энэ хугацаанд бол хэдий төлөвлөгөө гараагүй ч гэсэн хуучин зорилтуудын үйл ажиллагаа бол хэрэгжээд явж байгаа. Жишээлбэл, эрт илрүүлгийн энэ арга хэмжээн дээр бид бол элэгний В, С вирусийг илрүүлэх, мөн хавдруудыг илрүүлэх энэ арга хэмжээ бүгд, одоо нэр өөрчлөгдсөн ч гэсэн өмнөх хөтөлбөрт байсан зорилтуудыг хангахад чиглэгдсэн үйл ажиллагаа эрүүл мэндийн салбаруудад бүгдэд хэрэгжиж байна. Яг цогц арга хэмжээний төлөвлөгөө хэлбэрээрээ бид нар энэ хагас жилдээ багтаад гаргахаар ер нь бол эцсийн шатандаа ороод явж байна. Энэ бол ингээд хэрэгжээд явна.

“Элэг бүтэн Монгол” хөтөлбөр хоёрдугаар шат бол өмнөхөөсөө онцлогтой нь бол Д вирусийн эмчилгээний асуудлууд орсон. Тэгэхээр Д вирусийн эмчилгээний асуудал дээр түрүүн манай сайд маань илэрхийлсэн байгаа. Тэгэхээр тодруулах, энэ дээр бол төлөвлөгөөнд илүү нарийн тусгах зүйлүүд байгаа учраас бага зэргийн хугацаа алдаж байгаа зүйл байгаа гэдгийг хэлье. Гэхдээ энэ эхний хагас жилдээ багтаад төлөвлөгөө нь батлагдаад хэрэгжээд явах бололцоотой.

**Г.Занданшатар:** 81.

**С.Энхболд:** Энхтүвшин гишүүний асуултад хариулъя. Бид нар энэ хөрөнгө оруулалтыг тухайн орон нутгаас судалгааг аваад 2023 оны төсөвт суулгаад явах тийм гарц гаргалгаа бол байгаа. Тэгэхээр та бас орон нутгийн удирдлагуудад хэлээд ялангуяа энэ бэлэн гаргасан тооцоо тооцоолол байвал яам руу явуулаач гэж хэлбэл, тэгвэл бид нар хамгийн гол нь судалж үзээд нөөцөд байгаа зарим тоног төхөөрөмж хуваарилалтыг бол хийх бас боломж байна. Мөн дээрээс нь зарим тоног төхөөрөмжүүдийг 2023 оны төсөвт суулгаад явах ийм боломж гарц бол байгаа гэж хэлье.

**Г.Занданшатар:** Салдангийн Одонтуяа гишүүн.

**С.Одонтуяа:** Ер нь эрүүл мэндийн салбарын шинэчлэлийг бид бас үндсэн таван шинэчлэлээр авч хэрэгжүүлж байгаа. Эрх зүйн шинэчлэл, хөрөнгө оруулалтын шинэчлэл, санхүүгийн шинэчлэл, хүний нөөцийн шинэчлэл, тэгээд сэтгэхүйн шинэчлэл гээд одоо ард иргэдийн энэ урьдчилан сэргийлэх үзлэг, зөв дадал зуршил гээд ингээд явж байгаа. Эрх зүйн шинэчлэл бол харьцангуй бас сайн хийгдээд явсан. Санхүүгийн шинэчлэл ч гэсэн. Яагаад гэхээр эрүүл мэндийн даатгалаар маш олон өвчнийг бид энэ даатгалаар хамруулж эмчилж байгаа. Хөрөнгө оруулалт ч гэсэн бас харьцангуй бас нэлээд яваад байгаа. Хүний нөөцийн шинэчлэл бол нэлээд хоцрогдоод байна.

Одоо бид ингээд дүүрэг дээрээ төсвөөсөө янз бүрийн хавдрын тоног төхөөрөмжүүд аваад өгөх юм, тэнд химийн эмчилгээний тасгийг нь нээгээд өгөх юм, тэгээд л бөөрний диализ гээд ингээд ачаалал бууруулах юмнуудыг хийх боловч яг үнэндээ боловсон хүчин дээрээс гацаад байна. Тэр хүмүүс чинь зөв, буруу оношилно. Тэгээд бүх хүмүүс хавдрынхаа төв дээр ингээд шамбааралдаад баймааргүй байна. Тэгэхээр нэг ийм явуулын баг гаргаад дүүрэг, аймгууд дээр хавдрын эмчилгээ үзүүлж байгаа хүмүүстээ заагаад байдаг, сургаад байдаг. Ийм зүйлийг нэг хийж өгөхгүй бол хавдрын эмч нарын ажлынх нь завсар зайгаар энэ боловсон хүчнээ сургана гэдэг бол их хүндрэлтэй юм байна лээ. Тэгэхээр энэ дээр сайн анхаарч өгөөч ээ гэж хэлмээр байна.

2010 оноос хойш бол хавдрын энэ эрт илрүүлгийн асуудал бол үр дүнд бол хүрсэн. Үнэхээр энэ бол тогтмол хийдэг болсон, банкнууд бас энд хөрөнгө мөнгө босгодог болсон. Тийм ч учраас бас ачааллаа дийлэхгүй байгаагийн нэг шалтгаан бол иргэд эрт илрүүлэгтээ хамрагдах гэж бас нэлээд очиж байгаа. Тэгэхээр энэ ачааллыг бууруулахын тулд таван бүсийн бүсийн оношилгоо эмчилгээний төвүүд хавдар судлалынхаа салбарууд байгууллагуудыг хийх нь бол их зөв гарц гаргалгаа байх. Ер нь бол нэлээд ачаалал буурдаг юм байна лээ.

Би одоо сайдад нэг л зүйлийг хэлмээр байна. Одоо ингээд 2023 оны төсөв хэлэлцэгдэнэ. Энэ эрүүл мэндийн салбарынхаа бүтээн байгуулалтын хөрөнгө оруулалтын төслүүдийг Их Хурлын гишүүдтэйгээ ч юм уу, нэг ажлын хэсэг гарганыг эрэмбэлмээр байна. Яагаад гэхээр эрэмбэлэхгүй болохоор маш олон төсөв хасагдаад ороод ирдэг. Сая бол тодотголоор маш олон эмнэлгүүдийн ингээд хасагдчихсан шүү дээ. Тэгэхээр чинь энэ чинь ингээд эрэмбэлэхгүй болохоор бид хэцүү болчхож байгаа юм. Түлэнхийн төв 10-аад жил, Геронтологийн төв хаана байна? Эрхтэн эд, эс шилжүүлэх төвөө хиймээр байна, зүрхний төвөө одоо барьж эхэлмээр байна. Тэгээд одоо Люксембургийн төслөөр тоног төхөөрөмжүүд нь ирээд байдаг, байшин нь бэлэн байдаггүй манай Засгийн газар ингээд. Өнөөдөр Монгол Улсад гол нэг номерын өвчин чинь зүрх судас. Тэгэхээр энэ гишүүдтэйгээ суугаад нэг сайхан эрэмбэлээд, энэ дээр бид нар дэмжье, төсөв батлахад бас хамтарч.

**Г.Занданшатар:** Энхболд сайд хариулъя.

**С.Энхболд:** Одонтуяа гишүүний асуултад хариулъя. Таны саналыг хүлээж авлаа. Яалт ч үгүй, төсөвт өртөг нь өндөр тавигдсан, шинээр баригдах энэ оношилгоо эмчилгээний төвүүдийн маань төсөв 2022 оны төсөвт суулгаад бас хасагдсан. Тийм учраас бид бүхэн энэ жил дахин концесс болон улсын төсвөөр шийдэх ямар гарц гаргалгаа байна, бас энэ жил дахин улсын төсвийн юунд бол оруулж ирнэ. Энэ зүрх судасны төв, эд, эс эрхтэн шилжүүлэх суулгах үндэсний төв гээд бүгд ТУЗҮ, зураг бол хийгдчихсэн, мөн газрын асуудал нь шийдэгдчихсэн. Мөн Хавдар судлалын үндэсний төв 2-ын бас газрын асуудал шийдэгдсэн, барилгын ТУЗҮ, зураг хийгдэж байна гэх мэтчилэн ажлууд бол ингээд хийгдэж байгаа. Тэгэхээр энэ дээр бас яг аль төвийг эхэлж оруулах ёстой юм, нэн шаардлагатайгаас нь эрэмбэлээд бид нар басгишүүддээ өгье.

Хоёрт, бид нар ер нь бас энэ эрт илрүүлэг, ялангуяа төвлөрлийг бууруулах чиглэлээр энэ өнгөрсөн нэг жил гаруйн хугацаанд хөрөнгө оруулалтуудыг хийж шийдвэрлэсэн. Энэ эхнээсээ үр дүнг өгч эхэлж байна. Ялангуяа бүсийн оношилгоо эмчилгээний төвүүд дээр бид нар ангиографийн аппаратууд суурилуулсан. Ингэснээрээ тухайн бүс нутагтаа энэ тусламж үйлчилгээг бол тэр бүсийн оншилгоо эмчилгээний төв дээр үзүүлэх бололцоо бүрдэж, заавал Улаанбаатарт ирэх шаардлагагүй болж байна. Дээрээс нь би түрүүн хэлсэн, бөөр, шээсний замын мэс заслын эмчилгээг 15 аймагт үзүүлдэг боллоо гэх мэтчилэн энэ чиглэлээр ажлууд хийгдэж байгаа.

Дээрээс нь, эрүүл мэндийн салбарт гүйцэтгэлийн санхүүжилтээр тогтолцоонд хэрэгжсэнээр төр, хувийн хэвшил адилхан санхүүжилт авна. Мөн дээрээс нь бүх төрлийн тусламж үйлчилгээ үзүүлэх эрх нь бүгд нээлттэй болсон. Ингэснээрээ заавал ганцхан Хавдар судлалын үндэсний төвд хавдрын эмчилгээ хийхгүй. Орон нутаг болон дүүрэг бусад лавлагаа, шатлал хувийн эмнэлгүүд хийх бүх бололцоо бүрдэж, энэ тоон үзүүлэлтүүд өнгөрсөн нэг жилийн хугацаанд бас нэмэгдэж хагалгаа, мэс заслын хагалгааны үзүүлэлтүүд, хорт хавдрын чиглэлийн хагалгааны асуудлуудын үзүүлэлтүүд нэмэгдэж байгаа үзүүлэлтүүд гарч байгаа. Энэ маань өөрөө гүйцэтгэлийн санхүүжилтийн бас нэг давуу тал гарч ирж байна гэж үзэж байгаа юм. Дээрээс нь, бид нар хүний нөөцийг бэлдэх чиглэлээр бас нэлээн онцгой анхаарч боловсролын салбартаа ярьж, ялангуяа нарийн мэргэжил эзэмшиж байгаа студентүүдийг гурван жил болгох, сургалтын хөтөлбөрийг нэг болгох гээд гэх мэтчлэн цөм хөтөлбөртэй болгох ажлууд хийгдээд, энэ намраас эхлэн хэрэгжих ийм зорилтыг тавиад ажиллаж байгаа.

**Г.Занданшатар:** Одонтуяа гишүүн 1 минут.

**С.Одонтуяа:** Тэгэхээр саяын гүйцэтгэлээр санхүүжигдэх, ард иргэдийн карманаас аль болохоор бага мөнгө гаргах энэ асуудал дээр бол үнэхээр сайн ажиллаж байгаа. Тэрийг бол бид бас дэмжээд ойлгоод байгаа. Тэгэхээр нэг зүйлийг одоо бас ажилламаар байна. Бүх зүйлийг төр хариуцаад байх чинь өөрөө маш хүндрэлтэй байдаг. Бүх зүйлийг эрүүл мэндийн даатгалаар гэж. Одоо тэр сайн дурын даатгал гэдэг юмаа хууль, эрүүл мэндийн даатгалдаа нэмж оруулж ирвэл яасан юм бэ? Яагаад гэхээр одоо байгаа юу чинь зүгээр ганц л өгүүлбэр байдаг байхгүй юу.

Тухайн үед бол би бас тэр ажлын хэсэгт ажиллаж байхад тэрийг нарийн хуульчилж оруулж чадаагүй. Одоо бол бид нар нөгөө албан журмын даатгалынхаа л мөнгийг аваад л тэрийгээ л үрэхээ бодоод, энэ чинь аягүй эрсдэлд орчихсон. Тэгэхээр одоо энэ сайн дурын даатгал, хүмүүс өөрсдөө нэмж мөнгө төлөөд сайн дурын даатгалтай байхад чинь, амь насыг нь жинхэнэ авардаг юм чинь сайн дурын гол даатгал шүү дээ. Энэ дээр яам, бүгдээрээ хамтраад энд оруулж ирмээр байна. Яам дамжихгүй гэвэл гишүүд.

**Г.Занданшатар:** Энхболд сайд.

**С.Энхболд:** Одонтуяа гишүүнд бас баярлалаа. Ингээд дэмжиж ажиллаж байгаад. Бид нар эхний ээлжид сайн дурын даатгал эрх зүйн юуг бол бас бүрэн хэрэгжсэн гэж үзэж байгаа. Энэ дээр тодорхой судалгаа шинжилгээ юмнууд бол хийгдээд явж байгаа. Одоо энэ дээр хэрэгжилт дээр бид нар онцгой анхаарч ажиллах юу дутаад байгаа. Дээрээс нь ялангуяа сайн дурын даатгал бусад даатгалын аж ахуйн нэгж, байгууллагуудтай бас хамтарч хэлэлцүүлгүүдийг судалгаа шинжилгээнд хамруулах зорилготойгоор ажлууд бас үе шаттай хийгдэж байгаа. Тэгэхдээ энэ дээр нэлээн онцгой анхаарч энэ ажлуудыг бид нар эрчимжүүлж ажиллая гэдгийг танд хэлье.

**Г.Занданшатар:** Дашдондогийн Ганбат гишүүн.

**Д.Ганбат:** Эрүүл мэндийн талаар ярьж байна, хүн ардынхаа. Тэгээд Эрүүл мэндийн яамны нөхдүүд ороод ирсэн сууж байна. Ер нь бол нөхцөл байдал нэлээн хүнд байгаа юм уу л гэж харж байна шүү дээ. Ер нь хүнд байна, тийм ээ? Саяхан л гадаа ээжүүд хүүхдүүдээ тэврээд л зогсчихсон байлаа. Тэрийг нь нэг гал унтраах журмаар л шийдчих шиг боллоо. Ер нь энэ эм тариа чинь тийм чанартай эм тариа байна уу? Бүгд л эргэлзээд байх шиг байна шүү дээ. Хэдэн хувь нь хуурамч юм бэ? Тэгээд та нарын тэр шалгаж хянадаг тэр байгууллага чинь тэр найдвартай ажилладаг юм уу? Ажилладаггүй болоод л ийм хэл ам гарч байна гэж ойлгож байна.

Нөгөө талаараа энэ халдварт өвчин бол их гарч байна. Тухайлбал, Гашуунсухайт дээр сая ДОХ-ын тохиолдол гарлаа гэл үү, яав? Тэр ямар байдалтай байгаа вэ? Одоо хойд хөршид дайны нөхцөл байдалтайгаас холбогдоод наашаа их дүрвэж байна, орж ирж байна гэж бодож байна түрүүчээсээ. Улаан-Үд, Эрхүү бол хар тамхи, тэр юу энэ тэр хэрэглээ өндөртэй учраас ДОХ бол маш их өндөр түвшинд байдаг. Тэр тал дээр та нар ямар байдалтай байна? Миний ойлгож байгаагаар хүмүүсийн гадуур яриад байгаагаар бол бэлгийн замын халдварт өвчин Монгол улсад бол аюулын хэмжээнд оччихсон гэж ойлгоод байгаа. Бид нар л энийг ярихгүй хэлэхгүй байгаагаас биш. Та нар энийг юу гэж бодож байна?

Ер нь танай наад ажиллуулаад байгаа эрүүл мэндийн систем чинь ажилладаг юм уу? Олигтой эмч сувилагч нар нь бүгд эмч нар нь бүгд л ардаа нэг эмнэлэгтэй байдаг юм шиг байгаа юм хувийн. Тэгээд манай дарга нарын хэн нь ч энэ эмнэлэгт үзүүлдэг юм уу? Бүгд л гадагшаа явж үзүүлж харуулдаг шүү дээ. Тэр бол нууц биш. Ард иргэд ч одоо тийм хүсэлтэй байдаг. Нэг сайн юмыг би хэлмээр байна. Нэг сайн юм бол манай анагаахын мэргэжилтнүүдийг маш сайн бэлдэж байгаа. Анагаахын дээд сургууль бол одоо ямар нэртэй билээ, MNUMS билүү. Тэр бол маш сайн байгаа юм байна гэж ойлгосон. Хамгийн шилдэг хүүхдүүд сурч байна.

Цаашдаа сувилагч нарынхаа цалин пүнлүү, эмч нарынхаа цалин пүнлүү энэ тэрийг яаж тогтоох юм бэ? Хил нээгдэж байна. Эргэн тойрон Япон, Солонгос, Европт бол эмч, сувилагч нарын эрэлт хэрэгцээ маш их байна. Хятад ч гэсэн одоо хөгширч байна. Цаашдаа энэ байдал хүндэрнэ шүү. Ийм маягаар одоо явж болж байгаа юм уу, яаж байгаа юм. Хэдэн дарга нар ингээд суугаад байдаг. Тэр эмнэлэг эмнэлгийн зөвшөөрөл өгөх бүх юм чинь л авлига дээр л явагддаг юм биш үү? Чанаргүй эм хэрэглэж байна. Тэрийг зогсоож барьдаг арга чарга байна уу? Яах ёстой юм, энэ өрхийн эмнэлэг гээд л байж байна. Хувийн хэвшил ч юм шиг, улсын ч юм шиг. Маш хүнд, тэнд зүгээр хэдхэн эмч л байж байдаг. Улаан гараар л.

**Г.Занданшатар:** Сэрээжавын Энхболд сайд.

**С.Энхболд:** Ганбат гишүүний асуултад хариулъя. Эхний асуулт эмийн чанарын талаар асуулаа. Манайх 1992 оноос хойш Монгол Улсын эмийг манай хувийн хэвшлийн байгууллагууд ханган нийлүүлж ирсэн. Энэ дээр бас тодорхой хяналт тавьж ажилладаг. Мөн Мэргэжлийн хяналтын ерөнхий газрын харьяанд байдаг ХАБҮЛ-ийг сая өнгөрсөн 1 сард бид нар өөрийн харьяандаа шилжүүлж авсан байгаа. Нэг жил гарангийн хугацаанд бас Эм, эмнэлгийн хэрэгслийн хяналт зохицуулалтын газрын агентлаг. Энэ агентлагийн чиг үүрэг бол ерөөсөө ялангуяа эмийн чанар, зохицуулалтад хяналт тавих зорилготой байгуулагдсан байгууллага. Тийм ч учраас бид нар эмийн үнэ дээр, бас чанар дээр хяналт тавьж явдаг. Эмийн чанарыг маш олон хүчин зүйл нөлөөлж байгаа.

Мэдээж тэр болгон чанаргүй эмийг бид нар оруулж ирж байгаа гэж хэлж болохгүй. Ялангуяа энэ ханган нийлүүлэх байгууллагууд маань ингээд 30 жилийн хугацаанд бас энэ салбарыг хариуцаж эмчилгээ үйлчилгээн дээр бас ахиц дэвшлүүд дэмжигдээд гарч байгаа тохиолдол бол цөөнгүй ээ. Тэгэхээр бид нар цаашид энэ лабораторийн хүчин чадлыг нэмэгдүүлж орчин үеийн тоног төхөөрөмжөөр тоноглох зэрэг ажлуудыг энэ жилийн улсын төсөвт суулгахаар бэлтгэл ажлууд хийгдсэн. Мөн Дэлхийн эрүүл мэндийн байгууллагатай хамтарч ялангуяа энэ лабораторийн чадавхыг сайжруулах, дээрээс нь техникийн туслалцаа авч ялангуяа илүү чанартай эм оруулж ирэх орчин орчинг бүрдүүлэх чиглэлээр бид нар бол ажлуудыг хийж байгаа.

Гашуунсухайт боомт дээр бид нар байнгын тандалтуудыг бол хийдэг. Ялангуяа Халдварт өвчин судлалын үндэсний төв хариуцаж КОВИД-ын халдварын арга хариу арга хэмжээг бол хэрэгжүүлж явдаг. Мөн дээрээс нь бас давхар бусад халдварт өвчнийг илрүүлэх зорилготой энэ шинжилгээнүүдийг бол хийгээд явж байгаа. Үүн дээр бол одоо хэвлэл мэдээллээр яваад байгаа, нэг иргэнээс бол ДОХ-ын сэжигтэй тохиолдол илэрсэн. Энийг дараагийн шатны баталгаажуулах шатанд лабораторийн шинжилгээ хийгдэж байна. Тун удахгүй хариу гарна. Хариу гарсны дараа бид нар албан ёсоор бас энэ мэдээллийг өгнө. Одоо бол зүгээр сэжигтэй тохиолдол байгаа.

Дээрээс нь бид нарын 5 сарын 1-нээс эхэлсэн эрт илрүүлэг дээр бол ялангуяа бэлгийн замын өвчлөлийг илрүүлэх шинжилгээнүүдийг бол түлхүү оруулсан. Бид нар эрт илрүүлээд эмчилгээнүүдийг хийе, ялангуяа бэлгийн замын өвчлөл, энэ халдварт өвчлөлийн эсрэг бид нар сургалт сурталчилгаануудыг бол эхлүүлээд хийгээд явж байгаа. Энэ дээр бол хариу арга хэмжээнүүдийг бол хийж байна. Мэдээж энэ эрт илрүүлгүүдийн дүнгүүд 1 сар, 2 сар гэж хэлэхэд эрт байна. Тийм учраас тодорхой хугацааны дараа эрт илрүүлгийн үр дүнгүүд гарч эхлэхээр бид нар тодорхой мэдээллүүдийг хэвлэл мэдээлэл, бас Улсын Их Хурлын гишүүдэд бас хүргэнэ.

Цалингийн асуудал дээр эрүүл мэндийн салбар гүйцэтгэлээр санхүүждэг болсон байгаа. Дээрээс нь сая 3 сарын 9-нд Засгийн газрын тогтоол гарч цалингийн эрүүл мэндийн салбарт цалингийн доод жишгийг тогтоож өгсөн. Ингэснээрээ бид нар хийсэн хөдөлмөрөө шударгаар үнэлүүлж цалингаа бас нэмэгдүүлж авах ийм бололцоог бол эрх зүйн хувьд олгож өгсөн байгаа. Ингээд үе шаттайгаар бид нар ямар ч байсан цалин, нийгмийн асуудал дээр бол ингээд анхаараад явж байгаа. Бид нар эхний ээлжид бол гүйцэтгэлээр санхүүжиж цалингийн доод жишгийг нь тогтоож өгч байгаа маань бас эхний ажил. Ингээд дараа дараагийн ажлууд бол бас хийгдээд явна.

Дээрээс нь энэ хилийн боомтууд дээр бид нар бол бас хяналт ханалтыг бол тогтмол хийдэг. Мэдээж аялал жуулчлалын улирал эхэлж байна. Гаднын жуулчид бол их ирж байгаа. Энэ дээр бас бид нар харуулдан тандалтын ажлуудыг бол эрчимтэй явуулж байгаа. Мөн дээрээс нь бусад хүчний байгууллагуудтайгаа бас хамтарч ажилладаг. Шинжилгээ оношилгоонуудыг хийгээд мэдээж сэжигтэй тохиолдол гарвал бас бид нар бусад байгууллагуудтайгаа хамтарч танталт болон хавьтлын юунууд тодорхойлоод явдаг.

**Г.Занданшатар:** Дашдондогийн Ганбат гишүүн тодруулж асууя.

**Д.Ганбат:** За, тэгвэл цалин чинь гайгүй болж байгаа юм уу? Одоо яг эмч чинь хэд аваад байгаа юм, сувилагч чинь хэд аваад байгаа юм? Хөдөө, тэр орон нутагт байгаа эмч нарын цалин пүнлүү нь ямар байна, ажиллах нөхцөл нь ямар байна? Саяын тэр нийгмийн гаралтай өвчнүүдийг та нар ямар үе шаттай, яаж хяналтад байлгаж чадаж байна уу? Яг ямар байдалтай байгаа юм? Үзлэг шинжилгээ нь яаж хийдэг юм, бас хүний эрх гээд заримдаа хэцүү байдаг. Түүгээр нь далимдуулаад бас хяналтдаа авч чадахгүй байна уу, эсвэл ажиллах сонирхолгүй байна уу? Тэгсэн мөртөө хаа хамаагүй бараг л бүх шинжилгээ бүгдийг нь хийж байна гээд л баахан мөнгө төгрөг, татвар төлөгчдийн мөнгийг тавиулаад аваад байдаг, идээд уугаад байдаг. Үр дүнтэй юм бол харагдахгүй л байна шүү дээ. Бүгд л гадагшаа явж эмчлүүлж байна. Үр дүн бол харагдахгүй байна гэж хэлмээр байна. Надад тодорхой тоо баримттай байна, тийм ийм байна гээд яг л хариулчих л даа. Зүгээр тойруулж яриад байх шаардлага алга.

**Г.Занданшатар:** Энхболд сайд.

**С.Энхболд:** Эрүүл мэндийн салбарын ажилчдын цалин олон зэрэглэлээр цалинжиж явдаг. ТҮ-1-9 зэрэглэл дотроо таван шатлалтай байдаг. Бид нар хамгийн өндөр шатлалаар нь доод жишгийг тогтоож өгсөн. Жишээ нь ТҮ-4-ийн нэг дээр байдаг хүн бол 701 мянган төгрөг авдаг байсан бол 800 мянган төгрөг авдаг болсон байгаа. Энийгээ дагаад тэр хүний төрд ажилласан нэмэгдэл цалин урамшуулал, илүү цаг, яг энэ ур чадварын нэмэгдэл энийг дагаад өсөж байгаа. Энэ хэрээр яг 800 мянгаасаа бодогдоно гэсэн үг. Өмнө нь 700 мянгаас бодогддог байсан бол 800 мянгаас бодогдоод явна гэсэн үг. Энэ мэтчилэн бас ингээд дэвшлүүд гарч байгаа. Бид нар энэ оны төсөвт эрүүл мэндийн урьдчилан сэргийлэх үзлэгт 60.8 тэрбум төгрөгийг тавьсан. Энэ 5 сарын 1-нээс эхлээд ингээд явж байна. Мөн дээрээс нь анхан шатны байгууллагуудын тарифыг бид нар нэг иргэний тарифыг 30 байсныг 60 мянга болгосон. Ингэснээрээ тухайн тэр анхан шатан дээр ажиллаж байгаа.

**Г.Занданшатар:** Энхболд сайд хариулж дуусгачихъя.

**С.Энхболд:** Ялангуяа анхан шатан дээр ажиллаж байгаа сум, өрхийн эмнэлэг дээр ажиллаж байгаа хүний нөөцийн дутагдал, ялангуяа цалингийн урамшуулал, энийг дагаад бүгд нэмэгдэж байгаа. Өрхийн эмнэлгийн байгууллагууд маань эрүүл мэндийн даатгалын газартай гэрээ хийдэг ийм хувийн хэвшлийн байгууллага байгаа. Тухайн орон нутгийнхаа засаг дарга болон Эрүүл мэндийн газартай гурвалсан гэрээ хийж эрүүл мэндийн даатгалын сонгон шалгаруулалтад орж санхүүжилтээ авч явдаг ийм байгууллага байдаг. Тийм учраас бид нар төрөөс дэмжсэн бодлого нь бол нэг иргэний тарифыг нэмсэн. Ингэснээрээ бид нар бас хяналт шалгалтаа бол сайжруулаад явна. Тэгээд ирэхээр энэ тусламж үйлчилгээ маань илүү анхан шатан дээрээ төвлөрч ард иргэдэд үзүүлэх, ялангуяа заавал лавлагаа шат руу явахгүй байх энэ боломжийг бол ингэж бүрдүүлж өгч байгаа гэж үзэж болно.

Дараагийн нэг хийгдэж байгаа ажил бол ер нь эрт хэтрүүлэг маань өөрөө, ялангуяа өвдөхөөс нь илүү урьдчилж оношилж, энэ маань хэдэн сарын дотор, нэг жилийн дотор үр дүн гарахгүй. Мэдээж энэ бол урт хугацаандаа таван жилийн дараа, арван жилийн дараа бол маш том үр дүн гарч байна Ингэж байж бид нарийн дундаж насыг нэмэгдүүлэх, амьдралын чанарыг сайжруулах. Ингэж байж ялангуяа бид нар монгол эрүүл иргэнийг бий болгох энэ ажил маань ингэж явагдана. Бид нар бол аль болох л Монгол Улсдаа оношилгоо, эмчилгээг илүү авдаг ийм боломж хүртээмжтэй болгох энэ бололцоог бүрдүүлэхийн төлөө бол ажиллаж байгаа. Хоёр жил гаруй хугацаанд энэ хил гайлах хаалттай байхад бүх иргэд Монгол Улсынхаа эрүүл мэндийн байгууллагуудаар тусламж үйчилгээ авсан. Энэ дээр бас ялангуяа эрүүл мэндийн салбарын ажилчдын чадвар бол тийм муу биш ээ. Эмийн чанар дээр бол бид нар онцгой анхаарч явна. Нөлөөлж байгаа хүчин зүйл бол яалт ч үгүй ийм байгаа. Тэгэхдээ энэ дээр бүх орж ирж байгаа юм болгоныг бид нар бас чанаргүй эм гэж бол хэлж болохгүй. Тийм учраас чанарыг сайжруулах, чанарын хяналт дээр бид нар бол онцгой анхаарч ажиллана гэдгээ хэлье.

**Г.Занданшатар:** Жигжидсүрэнгийн Чинбүрэн гишүүн асууна.

**Ж.Чинбүрэн:** Гишүүддээ өдрийн мэнд хүргэе. 2020 оны сонгуулийн үр дүнгээр байгуулагдсан Улсын Их Хурал эдийн засагчидтай, хуульчид байна, мөн эрүүл мэндийн салбарын мэргэжилтнүүд байчна. Үндсэндээ бол мэргэшсэн парламентын энэ хэлбэр рүү орсон ийм өвөрмөц парламент бүрдсэн. Мөн Эрүүл мэндийн яаманд эмч мэргэжилтэй хүн сайдыг нь хийж байна, Төрийн нарийн бичгийн дарга байж байна, газрын дарга бүгдээрээ эмч мэргэжилтэй хүмүүс энд сууж байна. Тэр утгаараа энэ 3.4 сая хүний эрүүл мэндийн асуудлыг бид бол онцгой анхаарч, хэнийг ч үл орхигдуулах дэлхийн эрүүл мэндийн зарчмыг хангаж ажиллах ёстой. Энэ бол бид нарын үүрэг. Тэр ч утгаараа ард иргэд бид нараас ийм том хүлээлттэй сууж байгаа шүү дээ. Тийм ч учраас би өнөөдөр энэ асуулгыг та бүхэнд тавьсан. Эрүүл мэндийн салбар, шинэчлэл бол хоёр бүлэгт хувааж болж байна. Нэгдүгээрт эрх зүйн шинэчлэл, хоёр дахь нь бүтээн байгуулалт, үйл ажиллагааны уялдаа хамаарал. Тэгээд миний асуулга бол ерөөсөө энэ бүтээн байгуулалт, үйл ажиллагаатай холбоотой шинэчлэлийн хүрээнд тавигдаж байна.

Нэгдүгээр асуултаа тавья. Монгол Улсын Засгийн газрын 2020-2024 оны үйл ажиллагааны хөтөлбөрийн 2.1.2-т элэгний Д вирустэй иргэдээ эмчилгээнд хамруулах тухай заасан. Засгийн газар Эрүүл мэндийн яамны бүрэн эрхэд хамаарч байгаа иргэддээ элэгний Д вирусийн эмчилгээнд хамруулж ажлын явцын талаар тодорхой мэдээлэл өгөөч гэсэн асуулт тавьсан. Та бүгдийн өгсөн хариулт нийтдээ 150 мянга гаруй иргэд В, Д вирусийн халдвартай, үүний 60 хувь нь Д вирусийн халдвартай. Мөн “Элэг бүтэн Монгол” хөтөлбөр буюу 2017-2020 онд хэрэгжсэн Дэлхийн эрүүл мэндийн байгууллагын хамгийн жишиг болгож ярьдаг сайн хөтөлбөрийн үргэлжлэлийг яагаад зогсоочихов оо?

Сайд таны өгсөн хариулт дотор 2021 оны А/629-ийн ажлын хэсэг байгуулсан. Одоо болтол “Элэг бүтэн” хөтөлбөр яаж явуулах вэ гэдгээ ярилцаж байна гээд суугаад байх юм. Энэ чинь 2021 оноос хойш 2022 он чинь одоо талдаа ороод дууслаа шүү дээ. “Элэг бүтэн Монгол” хөтөлбөрийг Дэлхийн эрүүл мэндийн байгууллага бас үнэлгээ өгсөн шүү дээ. Хөндлөнгийн үнэлгээ өгөөд, тэгээд 8-10 санал өгсөн байгаа юм. Тэр ажлуудаа бид заавал Д вирусийн эм хүлээхгүй эхлүүлж явуулж болж байна шүү дээ. Тэгэхлээр асуулт болохоор энэ хөтөлбөр нь яагаад удаад байгаа юм бэ? Энийгээ яагаад хурдан хийхгүй байна? Д вирусийн эм өнөөдөр хэдэн оронд хэрэглэж байна вэ? Хэзээ Монголд оруулахаар үнэ бууруулах хэлэлцээрт та бүхэн орох вэ? Энэ чухал бас.

Хоёр дахь асуулт. Эрт илрүүлэг үзлэг бол үнэхээр ойлгомжтой, бүгд ярьж байгаа. Энэ бол зайлшгүй хэрэгтэй. Өмнө ч гэсэн хийж байсан, одоо энэ анх удаа эхэлж байгаа биш. Харин одоо бол бид бас нэлээн бодитой нэлээн том дүн тавьсан. Хуучин бол 10 тэрбум. Энийг эдийн засгийн өгөөж талаас нь нэг хариулж өгөөч гэсэн.

**Г.Занданшатар:** 87, Нийгмийн эрүүл мэндийн газрын дарга.

**Ж.Нарангэрэл:** Эмнэлгийн тусламжийн газрын дарга Нарангэрэл. Чинбүрэн гишүүний асуултад хариулъя. Нэгдүгээр асуулгын хүрээ буюу яг энэ Д вирусийн эмчилгээний асуудал ямар байна вэ гэдэг дээр. Мөн хөтөлбөрийн хэрэгжилт яагаад цааш нь үргэлжлүүлсэнгүй вэ гэсэн асуулт. Элэгний Д вирусийн hepcludex гээд эмийн талаар Tрүүл мэндийн сайд түрүүн товчхон хэлсэн. Бид бүхний явж байгаа zвц бол энэхүү эмийн үйлдвэрлэгч компанитай уулзалтуудыг хийсэн. Энэ дээр яг одоогийн хийгдэж байгаа эм зүйн туршилтын үр дүн ямар байгаа вэ. мөн үнийн талаар манай улсад хөнгөлөлттэй байдлаар оруулах ямар боломж байна вэ гэдэг талаар.

Энэ дээр бид бүхний ярилцаж бас санал солилцсон асуудал бол энэ эмийн асуудал, эмийн үр дүн яг бүрэн хэзээ Америкийн Нэгдсэн Улсын Хүнс, эмийн холбоогоор хүлээн зөвшөөрөгдөх энэ байдлуудыг бол тодруулан асуусан байгаа. Бид бүхний судалж мэдсэнээр бол Д вирусийн эмчилгээг 2020 он хүртэл ер нь дельта вирусийн халдварыг интерфероны төрлийн эмийн эмчилгээгээр эмчилж байсан. Үүнээс хойш яг энэ hepcludex, түүнтэй адил хэмжээний эмийг Оросын Холбооны Улс, Герман, Европын Холбооны улс 2020 онд бол бүртгэлдээ оруулаад эхний байдлаар хэрэглэж байгаа гурван улс байгаа юм байна лээ. Энэ жишгүүд дээр бид бүхэн судалгаануудыг нь харж өөрийн улсдаа дельта вирусийн эсрэг эмчилгээг оруулах судалгаа, төлөвлөлтүүдийг хийж байгаа юм.

Бид бүхэн энэ хөтөлбөрийн үйл ажиллагааны хөтөлбөрийг батлах явц дээр бол бас удаашралтай байгаа энэ асуудлыг та тавилаа тийм. КОВИД-ын нөхцөл байдлаас мөн шалтгаалан зарим ийм үйл ажиллагаа бас цаг алдсан юм байгаа байх аа. Тэрэн дээр бол асуудал байгаа. Ер нь 2021-2025 оны хооронд хэрэгжүүлэхээр бид бүхэн төлөвлөж байгаа Элэг бүтэн үйл ажиллагааны төлөвлөлт маань ямар зарчмыг баримталж байна вэ гэдгийг та бүхэнд хэлье.

Нэгдүгээрт, бид бүхэн зорилгын хувьд өмнөх хөтөлбөрийнхөө В, С вирусийн илрүүлэг болон эмчилгээний хувийг нэмэх, үүн дээр нэмэгдээд дельта вирусийн оношилгоо, эмчилгээний асуудлыг цогцоор нь оруулах асуудлыг, нэмэгдээд эхээс урагт дамжих халдвар гипатитын халдвар, хүүхдийн вируст гипатитын асуудлыг мөн нэмэлтээр оруулж ирэх хэрэгтэй юм байна гэдгийг бол өмнөх хөтөлбөрийн үр дүн гарсан сургамжуудаас бол харсан, энэ зорилгыг оруулсан байгаа. Мөн В вирусийн дархлаа тогтцын асуудал байдлыг үнэлэх гурван том зорилгыг бол тавин энэ арга хэмжээнийхээ төлөвлөгөөг гаргаж байна.

Үйл ажиллагааг хэрэгжүүлэх ерөнхий зарчим ямар зарчим дээр явагдах юм бэ гэхээр нэгдүгээрт бол эрүүл мэндийн даатгалын санхүүжилтээр болон энэ төлбөртэй тусламж үйлчилгээг зохицуулах журмынхаа дагуу энэхүү үйл ажиллагаа арга хэмжээний төлөвлөлт маань явагдаж байгаа. 5 сарын 1-нээс хойш хэрэгжиж эхэлсэн эрт илрүүлэг урьдчилан сэргийлэхийн үйл ажиллагаатайгаа мөн энэ арга хэмжээгээ уялдуулсан байгаа. В, С-ийн вирусийн халдвар илэрсэн тохиолдлыг цааш нь энэ Элэг бүтэн шинээр хэрэгжих үйл ажиллагааныхаа хөтөлбөртэй уяад цааш нь оношилгоо, эмчилгээний асуудлыг нь шийдэх замаар явна гэсэн зарчим дээр тохирсон байгаа. Бүрэн цахимжуулалтын үндсэн дээр мөн бүртгэл мэдээллийг цогц, ийм дэлгэрэнгүй мэдээллийн бааз үүсгэх, энэ байдлаа бас үүсгэнэ гэсэн энэ зарчмыг шинэ хөтөлбөр дээрээ тусгасан байгаа гэдгийг хэлэх байна.

**Г.Занданшатар:** Жигжидсүрэнгийн Чинбүрэн гишүүн тодруулж асууя.

**Ж.Чинбүрэн:** Дэлхийн эрүүл мэндийн байгууллагаас хөндлөнгийн үнэлгээ хийгээд өгсөн зүйл дээр таны хэлж байгаа ээжээс урагт дамжих халдварыг сэргийлэх, тэр дотор гурвалсан халдвар гээд байгаа шүү дээ, тийм ээ? ДОХ-ын вирус, тэмбүү гээд. Тэгээд В, С, Д. Нөгөө нь бол даатгалд хамрагдаагүй иргэддээ В, С вирусийн скрининг хийх асуудал чинь та нарын хөтөлбөрт бэлэн байж байгаа шүү дээ. Эрт илрүүлэгтээ мөн дандаа даатгуулагч нар орно. Тэгэхээр энэ даатгалд хамраагүй улсууд оруулах асуудлыг, тэгээд тэр зардлыг нь түрээс даах асуудлыг энд орж байх ёстой шүү дээ. “Элэг бүтэн” хөтөлбөр дотор чинь үргэлжлэл нь. Энэ маш чухал асуудал байгаа шүү.

Хоёр дахь зүйл бол бид арай ядан Австрийн Засгийн газрын хөнгөлөлттэй 10 сая еврогийн зээлийг эрүүл мэндийн салбар руу аваачаад тавиад өгсөн. Жишиг эрт илрүүлэг төвийг барих асуудлыг тавиад ирсэн. Эргэн дуудах тогтолцоо хийнэ гээд оруулаад өгсөн. Тэр яасан юм бэ, Энхболд сайд аа? Тэр ажил яагаад ингээд гацаад удаад байгаа юм.

**Г.Занданшатар:** Эрдэмбилэг Төрийн нарийн бичгийн дарга.

**Ц.Эрдэмбилэг:** Та бүхэнд энэ өдрийн мэндийг хүргэе. Эрүүл мэндийн яамны Төрийн нарийн бичгийн дарга Эрдэмбилэг байна. Чинбүрэн гишүүний асуултад хариулъя. Нэгдүгээрт сая Австрийн Засгийн газраас 10 сая еврогийн санхүүжилтийн ийм программ байгаа. Энэ ажил бол Эрүүл мэндийн яаман дээр Тендерийн үнэлгээний хороо нь байгуулагдсан, тендерийн бичиг баримтуудаа боловсруулж байгаа. Ерөнхийдөө энэ зорилго маань бол бас хавдрын эрт илрүүлэгтэй холбоотой ийм хөрөнгө оруулалтын төсөл байгаа. Энэ дээр Хавдар судлалын үндэсний төвтэй бид нар хамтарч ажиллаж байгаа. Хавдар судлалын үндэсний төвөөс бас яг энэ төслийн хүрээнд шаардлагатай тоног төхөөрөмж, барилга байгууламжийн талаар бол нийтдээ одоогийн байдлаар гурван удаагийн санал ирж байгаа. Гурван удаа санал гурвуулан дээр ингээд дандаа өөр, өөр саналууд ирсэн. Сүүлийн санал нь бол өчигдөр ирж байх жишээний. Тэгээд энэнээс болоод жоохон удаж байгаа. Тендерийн хороо нь байгуулагдаад бичиг баримт нь.

**Г.Занданшатар:** Эрдэмбилэг хариулчихъя. Цэвэгмидийн Эрдэмбилэг Төрийн нарийн бичгийн дарга, 83.

**Ц.Эрдэмбилэг:** Мөн түрүүн бас эрт илрүүлэг, урьдчилан сэргийлэх үзлэгийн эдийн засгийн үр өгөөжийн талаар асуусан. Тэгэхээр 2019 онд бол эрүүл мэндийн даатгалаас бол 8.8 тэрбум, 160 мянга орчим хүн эрт илрүүлэгт хамрагдсан. Жилийн хугацаанд 2021 онд бол 96 орчим мянган хүн хамрагдаж эрүүл мэндийн даатгалын сангаас 4.4 тэрбум зарцуулагдсан байгаа. Тэгэхээр ард иргэдийн энэ эрт илрүүлэгт хамрагдах энэ сонирхол бол бага байгаа. Бид бүхэн 2022 онд бол 60.8 тэрбум төгрөгийг төсөвлөөд, үүгээр бол нийт хүн амынхаа урьдчилан сэргийлэх, эрт илрүүлэг үзлэгт хамруулж байгаа. Тэгэхээр энэ бол КОВИД-ын дараах хоёр жилийн байдлаар манай хүн амын ард түмний эрүүл мэндийн байдал хэрхэн ямар өөрчлөлт өгөх вэ гэдгийг бол судалж тогтоох маш том ийм боломж байгаа.

Та бас сая хэллээ. Дэлхийн эрүүл мэндийн байгууллагаас хэнийг ч үл орхигдуулах зарчим, эрүүл мэндийн тусламж үйлчилгээг жигд хүртээмжтэй үзүүлэх гэдэг энэ зарчмын хүрээнд бид бүхэн энэ илрүүлгийг үзүүлж байгаа. Ингэж КОВИД-ын дараах нөхцөл байдалд хүн ардынхаа эрүүл мэндэд ингэж хөрөнгө мөнгө зарцуулж эрт илрүүлгийг зохион байгуулж байгаагийн хувьд бол бид бүхэн Дэлхийн эрүүл мэндийн байгууллагын Номхон далайн баруун бүсийн хэмжээнд маш өндрөөр үнэлэгдэж байгаа. Энэ тал дээр Монголын эрүүл мэндийн салбар бас манлайллаа харууллаа гэдгээрээ бас олон улсад үнэлэгдэж байгаа. Тэгэхээр бид бүхэн бол эдийн засгийн үр өгөөж гэхээсээ илүүтэйгээр ард түмний эрүүл мэнд гэдэг нь бол маш чухал. Тоо баримт ярих юм бол 1 төгрөгийг эрт илрүүлэгт зарцуулах юм бол лавлагаа шатлалын тусламж үйлчилгээн дээр 17 төгрөгийг зарцуулахаас сэргийлнэ, 17 дахин зардал гаргахаас сэргийлнэ гэсэн байгаа. Нийгмийн эрүүл мэндийн арга хэмжээ авснаар хавдрын өвчлөл, нас баралтыг 35-60 хувиар бууруулна гэсэн ийм тоо байгаа. Сүрьеэгийн хувьд эрт илрүүлэг, урьдчилан сэргийлэх үзлэгт 1 доллар зарцуулахад цаашдаа 43 долларыг хэмнэнэ гэсэн ийм үр өгөөжийн судалгаанууд байдаг.

**Г.Занданшатар:** Чинбүрэн гишүүн яагаад зогсчихсон бэ, “Элэг бүтэн Монгол” хөтөлбөр, 2021 оны 8 дугаар сараас байх, тас зогсчихлоо. Хоёрдугаар үе шат яагаад эхлэхгүй байна л гэж асуугаад байгаа шүү дээ. Тэр асуултад ерөөсөө хариулсангүй. Тэрийг хариулчих. Хэзээ эхлэх юм, хоёрдугаар үе шат? 85 дээр.

**Б.Буянтогтох:** Яг хөтөлбөр бол батлагдаагүй. Хэдий ч энэ хугацаанд бид нар Эрүүл мэндийн даатгалын ерөнхий газрын тухай он цагийн тухай тогтоолууд байгаа. 01, 02 гээд, тэгээд 03 дээрээ яг тухайн эхний үеийн зорилтуудын хэрэгжилтийг үргэлжлүүлж явах энэ зохицуулалтууд нь бол хийгдээд ингээд явж байгаа. Яг өнөөдрийн байдлаар бол төлөвлөгөөний яг эцсийн шатандаа явж байна. Энэ хагас жилдээ багтаад ингээд гаргаж байна. Төлөвлөгөө гараагүйтэй холбоотой тусламж үйлчилгээн дээр бүрэн орхигдсон зүйлүүд бол харьцангуй гай байгаа гэдгийг бас хэлье.

**Г.Занданшатар:** Жамъянхорлоогийн Сүхбаатар гишүүн.

**Ж.Сүхбаатар:** Би эхлээд нэг энэнтэй яг холбоогүй ч гэсэн бас Эрүүл мэндийн сайдаас асуучихъя. Сүүлд таныг, би бол яг өөрөө сонсоогүй л дээ. Намар илүү халдварлах хоруу чанартай ийм халдвар гарах байх байдал байгаа гэж ингэж мэдээлэл яваад байгаа. Тэгээд одоо улсууд яана аа л гэж байх шиг байгаа юм. Тэгээд нэг талаасаа сэрэмжлүүлж байна уу, эсвэл яг үнэхээр эрүүл мэндийн байгууллагын шугамаар ийм юм хүрээд ирчихэв үү? Урьдчилаад бид нар энэ зун сайн дархлаагаа дэмжиж байх ёстой, бэлтгэлтэй байх уу? Вакцин тариулсан хүмүүс бол дахиад тариулна гэхэд бол нэлээд нь эргэлзэж байгаа л даа. Унаган дархлаа л гэж яриад байгаа юм. Мэдээж бие султай улсууд бол вакцин тарих ёстой гээд ярих байх. Энэ тал дээр нэг би зүгээр өөрөө албан ёсоор бас тодруулах гэсэн юм. Надаас бас хэд хэдэн хүн асуусан юм. Тэгээд би өөрөө яг Эрүүл мэндийн сайдыг хэлснийг сонсоогүй болохоор. Ямар учиртай юм бэ гэж.

Хоёрдугаарт, энэ ингээд харахаар маш чухал ажлууд байна л даа. Зүрх судасны үндэсний төв, Эд, эс эрхтэн шилжүүлэх үндэсний төв, Геронтологийн үндэсний төв гээд. Тэгээд энд ингээд харахаар дандаа Сангийн яаманд өгсөн, батлагдаагүй, эх үүсвэр батлагдаагүй гээд. Энэ Сарангэрэл гишүүн ч гэсэн сайд байхдаа эхлүүлсэн юм байж байх шиг байна. Бараг энэ Зүрх судасны үндэсний төвийг чинь би сонгуульд орж байхдаа иргэдэд бид нар чинь нэг ийм төвтэй болно гээд тэгж байгаа юм. Гэтэл одоо 2021, 2022 онд нөгөө санал байхгүй гэхээр чинь 2023 онд барьж эхэллээ гэхээр чинь нөгөө 2024 онд чинь юу болох юм бол? Энэ Сангийн яам олон асуудлуудыг наана, цаана болж л байгаа л даа. Гэхдээ энэ чинь эрүүл мэндийн салбарыг чинь номер 1-д авч үзнэ гээгүй билүү? Ойлголцол ямар байгаад байгаа юм бол?

Жавхлан сайд одоо энд байхгүй л байна л даа. Ингээд харахаар чинь энд гурав, дөрвөн том юман дээр ингээд төсвийн дэмжлэггүй буюу Сангийн яам ойлголцоогүй, үндсэн нэгдүгээр асуудал гэж үзээгүй байгаа байхгүй юу. Геронтологийн төвөөр чинь бид чинь ахмадуудаа юу гэж яриад байлаа даа. Зүрх судас, эд эс эрхтэн шилжүүлэх гэж байна. Одоо Хавдар судлалын үндэсний төв-2 гэхэд чинь тэгээд ТЭЗҮ боловсруулах ажил 30 хувийн гүйцэтгэлтэй гэхээр чинь ерөөсөө эндээс харахад бол Сангийн яамтайгаа ойлголцож чадахгүй байгаа, эсвэл эрэмбийн хувьд тэргүүлэх зорилтын хэмжээнд ороогүй юм шиг ийм байдал байгаа юм.

Түлэнхийн төв байж байна. Одоо Түлэнхийн төвийг удахгүй ашиглалтад орно гэж байна л даа, 5 сар гэж байгаа. Одоо 6 сар болчихсон. Яг одоо Түлэнхийн төв ямар байна? Олон хүн түлэгдэж байна. Энэ Түлэнхийн төвийг чинь сүүлийн үед хүмүүс бас их ярих юм. Түлэнхийн төвөө шийдэж чадахгүй гээд. Заримдаа ч бүр бодох юм байна шүү дээ, дүүрэг дээрээ ер нь юм тавихаа болиод яршиг, тэр юм хум хөөцөлдөхөөс илүүтэй өөр юман дээр тавьдаг юм уу. Гэтэл би чинь бас нэг сонгогчтой хүн. Заримдаа ч бас санаа зовох л юм. Тэгээд байгаа мөнгө хүрэлцэхгүй. Их Хурлын гишүүдийн төсвийн хөрөнгө оруулалт гэхэд гаргасан саналын 80 хувь нь хасагдчихсан шүү дээ. Тэгээд ядаж Түлэнхийн төв нь одоо сайн мэдээнүүдэд энэ Түлэнхийн төв орж байна уу үгүй юу? Энд бичгээр бол уг нь 6 сард орно гэсэн байна.

**Г.Занданшатар:** Сэрээжавын Энхболд сайд.

**С.Энхболд:** Сүхбаатар гишүүний асуултад хариулъя. Ялангуяа энэ КОВИД-ын нөхцөл байдал дэлхий дахинд бас нэлээн буурах хандлага байгаа ч гэсэн зарим бүс нутгуудад нэмэгдэж байгаа ийм үзүүлэлтүүд байгаа. Гол давалгаалж байгаа хувилбар бол энэ омикроны дэд хувилбарууд байгаа. Эхлээд ВА-1 байсан, ВА-2, дийлэнх энэ нэмэгдэж байгаа улсуудад бол ВА-4, ВА-5 хувилбарууд явагдаж байгаа. ХЕ хувилбарууд бас гарч эхэлж байгаа ийм мэдээллүүд бол байна, эх сурвалжууд. Тэгэхээр ер нь олон улсын эрдэмтэд, бас энэ судалгаа шинжилгээ хийж байгаа өндөр хөгжилтэй орнуудын судлаачдын зарим дүгнэлтүүд гарч байгаа. Дэлхийн эрүүл мэндийн байгууллага ч гэсэн бас энэ намар, өвөл бас томуутай нийлж КОВИД-ыын бас нэг мутацлагдсан хувилбар явах ийм эрсдэлтэй байгаа гэдгийг бол тогтмол сануулж мэдээлж байгаа. Тийм учраас бид нар Аюулгүй байдлын байнгын хороон дээр бол бас КОВИД-ын нөхцөл байдлын мэдээлэл дээр бол энэ мэдээллийг бол өгсөн. Тийм ч учраас бид нар бас энд бол бэлтгэл ажлуудыг хийж байна.

Дээрээс нь вакцин үйлдвэрлэж байгаа улсууд, ялангуяа дараагийн энэ хувилбарт суурилсан вакцинуудыг бол эрчимтэй судалж эхлүүлж байна. Мөн дээрээс нь томуу болон КОВИД-ын вакциныг жилд нэг удаа хийдэг болохоор нэг удаагийн вакцин тарьдаг. Энэ судалгааны ажлууд бол эрчимтэй хийгдээд явж байна. Жишээ нь Новакс гээд энэ хэлбэрийн вакцинжуулалт бол нэлээн эрчимтэй хөгжиж байгаа. Тэгээд манайд ч гэсэн бас өнөөдрийн байдлаар танадалт судалгаа хийхэд ВА-2 хувилбар бол давамгайлсан хэвээр байна. Тэгэхээр цаашид ч гэсэн бид нар энэ тандалт, хариу арга хэмжээ, бэлтгэл ажлуудыг бол нэлээн тийм хангах, хэрэгжүүлэх, эрчимжүүлэх шатандаа бол энэ ажлуудыг төлөвлөөд явж байгаа.

Улсын төсвийн хөрөнгө оруулалт дээр барих барилгын ажлууд, зарим барилгууд бас 10 жил болсон ийм барилгууд байгаа. Ялангуяа энэ Геронтологийн төв Түлэнхийн төвийн барилгууд нэлээн удаж байгаа. Түлэнхийн төвийн барилгыг хоёр компани гүйцэтгэж байгаа. Барилгын ажлууд бол А корпус 100 хувь болсон. Одоо хамгийн гол нь комисс ажилласан байгаа. Гадна тохижилтын ажлуудыг дуусгасны дараа хүлээж авна гэсэн ийм үүрэг даалгавруудыг өгөөд тухайн компани нь одоо гадна тохижилтын ажлаа хийж байна. Гадна тохижилтын ажил дуусах юм бол бид нар эхний ээлжид А корпусыг хүлээж авч, энэ гуравдугаар улиралдаа багтаан дараагийн Б корпусыг хүлээж авахаар ингээд ажлуудыг бол эрчимжүүлээд явж байгаа.

Геронтологийн төв дээр бас Улсын Их Хурлын гишүүд маань хамтарч бас энд дэмжлэг үзүүлэн ажиллаж байгаа. Ажил бас нэлээн урагштай, хамгийн гол нь одоогийн барилгаа цаашаа үргэлжлүүлэхэд насжилт хэр байх юм, стандарт шаардлага норм стандартад тэнцэх юм уу гэдэг дээр аудит хийсний дараа энэ санхүүжилт нь бол тавигдаад явна. Бид нар энэ Эд, эс шилжүүлэн суулгах төв, Зүрхний төвийг бас энэ жилийн төсөвт оруулсан боловч төсөвт өртөг нь бас өндөр дүнтэй учраас энэ жилийн төсвөөс бол хасагдсан. Тэгэхээр энэ дээр Ерөнхий сайд, Засгийн газар дээр сайдууд салбар, салбарын энэ чиглэл дээр бас нэлээн энэ үйл ажиллагааны хөтөлбөрт тусгасан төсөвт ажлуудыг бас гаргалгаа, ямар нөхцөлөөр яаж санхүүжүүлэх талын бүх судалгаануудыг бол хийлгэж байгаа. Бид нар 2023 оны төсөв яригдах юун дээр бас нэлээн тийм тэргүүн эгнээнд тавьж хэлэлцүүлж явна гэдгээ бас хэлж мэдэгдье.

**Г.Занданшатар:** Жамъянхорлоогийн Сүхбаатар гишүүн 1 минут, тодруулъя.

**Ж.Сүхбаатар:** Баярлалаа. Манай эрүүл мэндийн салбарынхны юманд хийх ёстой, шүүмжилмээр юм их л байгаа. Тэгээд ер нь бол нэг асуудал байгаа л даа. Ер нь манай энэ ажиллаж байгаа салбарынхан маань нэлээн ядарсан байгаа. Ялангуяа тусламж үйлчилгээ үзүүлж, ачаалал их өндөр ажиллацгаасан. Тэгэхээр энэ хэдийнхээ, одоо зун болж байна. Энэ зун бол КОВИД-ын дараа нэг амсхийж байгаа тийм момент төвийн юм шиг болчихож байна л даа. Намар дэгдэнэ гэвэл одоо бидэнд гурван сар орчмын хугацаа байж байна. Тэгэхээр стресс менежмент гэж байна. Энэ тал дээр одоо юм бодож байгаа юм байна уу? Сэтгэл зүйчдээс авхуулаад гол, гол ачаалал авчихсан, эмнэлгийн бие бүрэлдэхүүн, ачаалалтай байгаа улсууд маань, зарим нь нэлээн гөлийчихсөн байгаа. Энэ тал дээр бас жоохон бодлого гаргамаар, боломжоо дайчилмаар юм шиг байгаа юм. Одоо намар ингээд л явлаа гэж бодоход бол бид чинь сэтгэл зүй даах уу, үгүй юу бас л байна шүү дээ. Тэгэхээр стресс менежмент, энийг тайлахаас.

**Г.Занданшатар:** Сэрээжавын Энхболд сайд.

**С.Энхболд:** Энэ дээр, ялангуяа намар дэгдэх эрсдэлтэй, маш өндөр эрсдэлтэй гэдгийг бол мэдэгдэж байгаа. Тийм ч учраас бид нар эрүүл мэндийн байгууллагуудын удирдлагуудад бас тодорхой чиглэлүүд өгсөн. Ээлжийн амралтыг бас зохицуулж амраах ийм чиглэлүүд бол өгөгдчихсөн байгаа. Тэгэхээр таны хэлдгээр бид нарийн сэтгэл, стресс, менежмент энэ чиглэл рүү бас тодорхой ажлуудыг хийе. Таны саналыг хүлээж авлаа. Энэ дээр бас энэ тодорхой ажлууд хийгдэж байна. Ер нь бол эрүүл мэндийн байгууллагууд дээр сэтгэл зүйн зөвлөмж өгөх тал дээр бол тогтмол ажлууд хийгддэг. Мөн Сэтгэц, эрүүл мэндийн үндэсний төв байдаг манайд. Энэ дээр бас тодорхой ажлууд хийгдэж нийгэм рүү чиглэсэн энэ КОВИД-ын дараах хүнд хэцүү цаг үеийн сэтгэл зүйн заслын сургалт сурталчилгаануудыг бол тогтмол хийгээд явж байгаа. Энэ бас зарим эрүүл мэндийн байгууллагууд дээр ингээд үе шаттайгаар хийгдээд.

**Г.Занданшатар:** Сарангэрэл гишүүний дараа хэлэлцэх асуудалд орно, санал хураалт явна. Гишүүд чуулганы танхимд цуглаарай, асуулт хариултын цаг дуусах гэж байна. Даваажанцангийн Сарангэрэл гишүүн асуултаа асууя.

**Д.Сарангэрэл:** Эрүүл мэндийн салбар хоёр жил гаруй хугацаанд маш хүнд үеийг даван туулсан. Энийг бол хүн болгон мэдэж байгаа. Яг энэ хүнд үед эрүүл мэндийн салбарыг удирдаж байлаа. Тэгээд зургаан сар коронавирусийг бол бид барьж чадсан. Бас нэг буруу, зөрүү мэдээлэл яваад байгаа учраас би хэлчихье гэж бодож байгаа юм. Энэ бол бас Сарангэрэлийн ажлыг үгүйсгэхдээ гол нь биш, тэр үед эрвийх дэрвийхээрээ ажиллаж байсан эрүүл мэндийн салбарыхны ажлыг бас үгүйсгэж байгаатай утга нэг учраас би хэлье гэж бодож байгаа юм. Одоо энэ танхимд ч гэсэн тэр үед Эрүүл мэндийн дэд сайдаар ажиллаж байсан, Улсын онцгой комисс дээр эрүүл мэндийн салбараар төлөөлөн ажиллаж байсан, Эрүүл мэндийн даатгалын ерөнхий газрын дарга, тухайн үеийн дэд сайд Бямбасүрэн маань сууж байна. Бид яаж ажиллаж байсныг энэ хүн маань илүүтэй сайн мэднэ л дээ.

Би 2020 оны 7 сарын 9-нд ажлаа өгсөн. Коронавирусийн халдвар бол 2020 оны 11 дүгээр сарын 11-нд хүн амын дунд гарсан юм байгаа юм. Тэгэхдээ бид бол хэдийгээр хүн амын дунд халдвар гараагүй ч гэсэн ерөөсөө тайван байгаагүй л дээ. Гарах магадлал өндөртэй байгаа учраас бэлтгэл ажлыг маш сайн хангасан. Тоног төхөөрөмж, эм тариа, боловсон хүчнийг бэлтгэх бүх ажлуудыг, бүр уушги орлуулах эко аппарат, амьсгалын аппарат, тариурын, дуслын пампууд пульсметр, дижитал рентген аппарат бүгдийг бэлдсэн дээ. Энэ суурин дээр дараагийн сайд бол дөрвөн сар барьж чадсан.

Ер нь бол ерөөсөө бүхэлдээ эрүүл мэндийн салбар өндөр хөгжилтэй орнууд өвдөг сөхөрч байхад бол КОВИД-19-ийн ард бол амжилттай даван туулж гараад өнөөдөр Дэлхийн эрүүл мэндийн байгууллага дээр загварын орны тоонд орчхоод сууж байна даа. Тийм учраас би тэр үед хоёргүй сэтгэлээр өдөр, шөнөгүй ажиллаж байсан эрүүл мэндийн салбарынхандаа чин сэтгэлийн талархал илэрхийлж байна. Та бүхэнд маань бол түүхэнд үлдэх цагаан нөмрөгт баатрууд шүү. Тэгээд энэ намар бас ийм хүнд байдал үүсэх юм байна. Тийм учраас одооноос бол бүх чиглэлд нь анхаарахгүй бол дахин ийм хүнд үеийг туулах тийм хүчин чадал эрүүл мэндийн салбарт хэр байгаа юм бол доо. Хүмүүс маань ядарч туйлдсан байгаа гэж Сүхбаатар гишүүний хэлж байгаатай би санал нэг байна.

Хоёрт бол, хорт хавдрын асуудлыг ярихад ганцхан элэгний хорт хавдар биш л дээ. Ер нь таван хорт хавдар хүн амын дунд зонхилж байгаа. Тэр дундаа умайн хүзүүний хорт хавдар бол эмэгтэйчүүдийн өвчлөл, нас баралтын хоёр дахь шалтгаан болж байгаа юм. Үүнтэй холбоотойгоор бас арга хэмжээ авах шаардлага бий. Байнгын хороон дээр манай Энхболд сайд их сайхан мэдээлэл өгсөн. Дэлхийн эрүүл мэндийн байгууллага болон тогтвортой хөгжлийн үзэл баримтлал умайн хүзүүний хорт хавдрыг устгах боломжтой гэдгийг хэлж байгаа. Энэ боломжийн хүрээнд бол хууль, эрх зүйн орчныг нь нээгээд өгье, хоёрдугаарт санхүүжилтийг шийдье гэдэг ийм асуудал байгаа. Энэ ажил маань ер нь одоо ямархуу түвшинд явж байна? Нөхцөл байдлын талаар би сайдыг товч мэдээлэл өгөөч гэж нэгдүгээрт хүсэж байна.

Хоёр дахь асуулт, энэ КОВИД-той холбоотойгоор эрүүл мэндийн даатгалын сангаас үндэсний зөвлөл болон Засгийн газрын түвшинд бол их хэмжээний санхүү санхүүжилт хийгдсэн.

**Г.Занданшатар:** Энхболд сайд хариулъя.

**С.Энхболд:** Сарангэрэл гишүүний асуултад хариулъя. Яалт ч үгүй манай улсын КОВИД-ын хариу арга хэмжээнд бол үе үеийн сайд нар маань маш чухал үүргүүдийг гүйцэтгэсэн. Ялангуяа яг тэр үеийн Сарангэрэл сайдын үед энэ бэлтгэл ажлыг хангаж дотооддоо алдахгүй, ялангуяа нийгэм рүү чиглэсэн маскаа зүүх, гараа ариутгах, энэ бол маш том дадлыг эзэмшүүлсэн. Дээрээс нь бэлтгэл ажлуудыг хангах, худалдан авах ажиллагаануудыг бүгдийг нь эхлүүлж сууриудыг бол бэлдсэн. Энэний хүчинд бид нар КОВИД-ын цар тахлыг бас энэ түвшинд барьсны нэг том чухал үүрэг үүрэг гүйцэтгэсэн хүн бол яалт ч үгүй Сарангэрэл гишүүн та мөн.

Бид нар энэ намрын эрсдэлийг аль болох л оруулж ирэхгүйн төлөө ажиллаж хандалтуудыг эрчимжүүлж байна. Бэлтгэл ажлуудыг бас нэлээн хангаж байна. Ялангуяа эм тарианы нөөцлөл дээр. Олон улсад бол Дэлхийн эрүүл мэндийн байгууллага, Европын холбооны улсууд бол эмийн нөөц хангалт дээр илүү онцгой анхаарч ажиллах шаардлагатай гэдгийг бол байнга мэдээлж байгаа. Тийм ч учраас бид нар вирусийн дээр бол нэлээн тийм нөөцүүдийг бүрдүүлэх чиглэлээр ажиллаж байна.

Ялангуяа энэ хоёр улсын цэрэг байлдааны үйл ажиллагаатай холбоотой тээвэр, ложистикийн асуудлууд бүх улсад бас эмийн нөөцийн хангамж дээр бол нөлөөлж байгаа. Энийг бол Дэлхийн эрүүл мэндийн байгууллагаас бол тогтмол мэдээлж байгаа. Тийм учраас бид нар эмийн нөөц дээр нэлээн бэлтгэлийг хангах нөөц төлөвлөгөө гаргаад ажиллаж байгаа. Вакцины нөөц бол хангалттай байна, манай улсын хувьд бол. Цаашид энэ 7 сарын эхээр 1 сая тун 5-12 насны хүүхдийн 1 сая тун вакцин орж ирнэ. Ингээд ирэхээр бид нарийн вакцины нөөц бас нэлээн нөөцтэй болж бэлтгэл ажлууд хангагдаж байгаа. Яалт ч үгүй бас эрүүл мэндийн салбарт ажиллаж байгаа салбарынхныхаа ачааллыг аль болох ачаалал өгөхгүй байлгахын төлөө бид нар энэ төлөвлөлтүүдийг зохион байгуулж ажиллаж байгаа гэдгийг танд хэлье.

Хоёр дахь асуулт бол яалт ч үгүй энэ умайн хүзүүний хавдраас урт хугацаандаа сэргийлэх гол юу бол вакцин байдаг. Тийм учраас бид нар энэ Дархлаажуулалтын хууль дахь хоёр заалтад өөрчлөлт оруулах юм бол бид нарийн, энийг ингээд товлолт вакцины хуваарьт оруулж жил болгон энэ вакцин хийх боломж хууль. эрх зүйн хувьд бол нээлттэй болно, сайн дурын үндсэн дээр. Бид нар папиллома вирусийн вакцин авах гарц гаргалгаануудыг судалж бас хөнгөлөлттэй нөхцөлөөр авах боломжуудыг бол нээчихсэн байгаа. Ингээд яамдуудаас саналаа авчихсан. Тун удахгүй Засгийн газрын хурал дээр энэ хуулийг бид нар нэмэлт, өөрчлөлтийг бариад, тэгээд Байнгын хороогоор дамжуулж чуулганаар оруулж батлуулахыг зорьж байгаа. Хэрвээ бид нар аль болох энэ хаврын чуулганд амжаад баталчих юм бол намраас эхлээд энийг хэрэгжүүлэх бүрэн бололцоо бүрдэнэ. Тийм учраас харин гишүүд та бүхэн бас энэ дээр дэмжлэг үзүүлж энэ хуулийг аль болох хурдан батлуулах тал дээр дэмжлэг үзүүлээсэй гэдгийг хүсмээр байна.

**Г.Занданшатар:** Сарангэрэл гишүүн тодруулж асууя.

**Д.Сарангэрэл:** Энхболд сайдын энэ мэдээлэл бол олон эмэгтэйчүүдийг баярлуулсан маш чухал мэдээлэл бөгөөд үйл ажиллагаа байгаа юм. Тийм учраас бол Эрүүл мэндийн яам энэ Дархлаажуулалтын хуульд оруулах өөрчлөлтийн төслөө Нийгмийн бодлогын байнгын хороонд нэгдүгээрт яаралтай өгөөрэй. Хоёрдугаарт Нийгмийн эрүүл мэндийн хуулийн төслийн маань ажил аль түвшинд явна вэ гэдгийг би тодруулахыг хүсэж байна. Гишүүд энийг асуугаад байгаа учраас. Гуравдугаарт, нас баралтын тэргүүлэх шалтгаан бол зүрх судасны өвчин болж байгаа. Тийм учраас энэ Зүрх судасны төвийн барилгын ажлыг ер нь ямар арга замаар шийдье гэсэн ийм төлөвлөгөөтэй байгаа вэ? Энэ миний гурав дахь асуулт болж байна.

Хэрвээ бид нар энэ Зүрх судасныхаа төвийн асуудлыг шийдвэрлэж чадах юм бол Люксембургийн Засгийн газрын шугамаар 20 жилийн хугацаанд хэрэгжиж байгаа энэ төслийн хүрээнд тоног төхөөрөмжийг нь өгье гэдэг энэ асуудлыг би бас сайд байхдаа ярьж байсан юм. Тийм учраас энэ сайхан боломжийг бид нар алдалгүй барилгынхаа ажлыг л ямар нэгэн аргаар заавал хийх шаардлагатай байгаа. Энэ тал дээр бас нэг санал санаачилга байвал бидэнтэй хуваалцаач ээ гэж.

**Г.Занданшатар:** Энхболд сайд.

**С.Энхболд:** Нийтийн эрүүл мэндийн тухай хууль хэлэлцүүлэг хийгдээд дууссан. Тун удахгүй яамдуудаас саналыг авч өргөн барихад бол бэлэн болсон байгаа. Энэ дээр бас та яг энэ ажлын хэсэг ахалж байгаа учраас бид нар энэ бэлэн болсон юуг бол танд удахгүй албан ёсоор аваачиж танилцуулга хийе. Энийг хэлэлцүүлэхэд бас Их Хурлаар ороход ер нь бүх шатны ажлууд хийгдээд судалгаанууд нь хийгдчихсэн бэлэн болсон байгаа. Энэ хууль өргөн барихад бэлэн болсон гэсэн үг.

Хоёрт, Зүрх, судасны үндэсний төвийг нийт төсөв өртөг бол 122.8 тэрбум төгрөгийн төсөвтэй ийм болсон байгаа. Энэ дээр Люксембургийн талаас бас зарим нэг тоног төхөөрөмжүүдийг бол нийлүүлсэн байгаа. Өнгөрсөн хугацаанд 3 сая еврогийн тоног төхөөрөмжүүд нийлүүлэгдээд бас ард иргэддээ.

**Г.Занданшатар:** Одонгийн Цогтгэрэл гишүүн асуулт асууна.

**О.Цогтгэрэл:** Эрүүл мэндийн талаар асуулгын хариу сонсогдож байна л даа. Ер нь манай Монгол Улсын эрүүл мэндийн салбар тогтолцоо дүгнээд ярих юм бол бас их зөрчилтэй. Дэлхийн жишиг ярих юм бол асар олон зүйл нь болохгүй, тогтолцоо, санхүүжилт, эм, эрүүл мэндийн хүрэлцээ, эмийн чанар гээд одоо салбар бүхэн дээр л баахан асуудал. Дэлхийн жишиг ярих юм бол үндсэндээ гуравдугаар шатны эмнэлэг нь гадаадад байдаг. Шүүмж яривал маш олон зүйл ярьж болдог. Нөгөө талаараа бас сүүлийн 20, 30 жилээс ярих юм бол, хүн амын насжилт, дундаж наслалт гэдэг зүйл ярих юм бол ямар ч байсан тодорхой хэмжээний үр дүнгүүд бас энд байдаг. Бас үгүйсгэж боломгүй, олон талаас нь ярьж болох л ийм л зүйл салбар л болчхоод байгаа юм. Тэгэхээр санхүү мөнгөтэй холбоотой төсөвтэй нь холбоотой, засаглалтай нь холбоотой ганц, хоёр асуулт байна.

Төсвийн гүйцэтгэл харж байхад эрүүл мэндийн даатгалын сангийн орлого 2022 оны дүнгээр 1.4 их наяд гэж байсан жилийн дүнгээр. Одоо 700 орчим тэрбумын зардал гарчихсан харагдаж байна лээ, нэгдүгээр улирлаар. Дөрвөн улирлын нэгдүгээр улирлаар нь жилийн төсвийнхөө 50 хувийг зарцуулчихсан тоо харагдаж байсан. Энэ тоон дээр тайлбар өгөөч. Энэ яагаад ийм гарчихав? Үлдэх хугацаандаа юу болох юм? Аль эсвэл эрүүл мэндийн тусламж, чанар, үйлчилгээ гэдэг зүйл ингээд хоёр, гурав дахин. Нэгдүгээр улиралд тэгж нэмэгдсэн үү? Энэ ямар тоо вэ? Би нэг ийм тоо олж харсан шүү.

Эрүүл мэндийн сайдаас асуухад ер нь эрүүл мэндийн даатгалын сан гэдэг эрүүл мэндийн даатгал гэдэг энэ байгууллага бүтцийн байгууллага Эрүүл мэндийн яамны харьяанд байгаа нь хэр оновчтой вэ? Энэ хуучин нийгмийн даатгалын харьяанд байсан. Одоо үндсэндээ худалдан авагч, гүйцэтгэгч нь нэг санд, баруун, зүүн карманд байгаа энэ тогтолцоо чинь эрүүл мэндийн санхүүжилтийн олон зүйл дээр чинь гүйцэтгэл дээр чинь олон асуудал гаргаад байгаа юм биш үү? Энэ тогтолцооны хувьд ер нь та нар ямар бодолтой байдаг вэ? Хуучин тогтолцоо болоод засаглалын хувьд гэдэг чинь бас алдаа яваад байгаа юм биш үү.

Өөр бас нэг тоо баримтын хувьд зарим зүйл хэлж өгөөч. Дундаж насжилт, ард түмний дунд байгаа дундаж наслалт ярихад эрэгтэй хүмүүсийн дундаж наслалт одоо үндсэндээ эрэгтэй, эмэгтэйгийн зөрүү бараг 10-аад насны зөрүүтэй болчихлоо. Энэн дээр бас тодорхой хэмжээний анхаарал хандуулж байгаа шалтаг шалтгаан, энэ дээр бодлогын ямар чиглүүлэг явагдаж байгаа юм? Эрчүүд чинь эмэгтэйчүүдээс 10 насаар ч байна уу, та нар тоог нь сайн мэдэж байгаа байх. Бараг 10 насаар бага наслаад байгаа юм. Энэ дээр бас нэг тайлбар өгөөч. Тэгээд саяын зүйлүүд дээр авч байгаа тодруулъя.

**Г.Занданшатар:** 80.

**Б.Мөнхтуул:** Гишүүний асуултад хариулъя. Санхүү эдийн засгийн газрын дарга Мөнхтуул байна. Эрүүл мэндийн даатгалын сан дээр бол яг одоогийн байдлаар гарч байгаа гүйцэтгэлийн явц дээр бол КОВИД-ын санхүүжилтийн нөлөөлөл нэлээн өндөр туссан байгаа. Энэ нь бол оны сүүлээр 12 сард КОВИД-ын нэлээн дэгдэлт эхэлсэнтэй холбоотой нэг сарын нэхэмжлэл орж ирсэн. Мөн 1 сард үүссэн бас омикроны хувилбар дээр нэлээн өндөр санхүүжилт гарсантай холбоотой нэлээн өндөр санхүүжилттэй болж байгаа. Жилийн дунджийн хүлээгдэж байгаа гүйцэтгэлээр бол эрүүл мэндийн даатгалын газар бол энэ дээр бол хяналтаа нэлээн эрчимтэй тавьж, ер нь хянаад явж байгаа.

**Г.Занданшатар:** Энхболд сайд

**С.Энхболд:** Цогтгэрэл гишүүний асуултад хариулъя. Эрүүл мэндийн даатгалын сан эрүүл мэндийн яамны харьяанд байх хэр зөв зохистой вэ гэж байна. Энэ маань Сарангэрэл сайд маань ялангуяа гүйцэтгэлийн тогтолцоо, гүйцэтгэлээр санхүүжих, нэг худалдан авагчийн тогтолцоонд шилжих энэ бэлтгэл ажил, ялангуяа энэ төслийн багийн ажил бол 2015, 2016 оноос эхэлсэн. Энэ ажлын хүрээнд яалт ч үгүй хэрэгцээ шаардлага бол ингэж байж ялангуяа эрүүл мэндийн салбарт хийж байгаа гүйцэтгэлийн шинэчлэлийн ажлууд бол санхүү, эдийн засгийн, санхүүгийн шинэчлэлийн ажлууд эрчимжих нь бол яалт ч үгүй энэ байгууллага энэ яамны харьяанд байж байж энэ бол ингэж нягт уялдаа холбоотой ажиллах ёстой.

Тийм учраас ямар ч байсан ойрын хугацаандаа энэ сан бол Эрүүл мэндийн яамны харьяанд байна. Эрүүл мэндийн ерөн даатгалын ерөнхий газар санхүүжилтийг олгож байгаа. Гэхдээ яваандаа бас хяналтын байгууллага олон улсад бол тусдаа байдаг. Даатгалын ерөнхий газар зөвхөн санхүүжилтийг олгодог. Нэхэмжлэлийн хяналтыг бол бас тусдаа агентлаг, тусдаа бие даасан байгууллага ингэж хянаж явдаг. Бид бүхэн бас ер нь урт хугацаандаа энэ хяналтын тогтолцоог бол гаргаж ирнэ. Одоо бол энэ ажлыг нэг дор Эрүүл мэндийн даатгалын ерөнхий газар хийж явж байгаа.

Мөн Эрүүл мэндийн даатгалын үндэсний зөвлөл байдаг. Энэхүү байгууллагын бас үйл ажиллагаанд тогтмол хяналт тавьж хянадаг байгууллага, төсөв баталдаг ийм байгууллага байгаа. Тэгэхээр ингээд давхар, давхар бас хяналттай за мөн, дээрээс нь бид жилийнхээ энэ төсвийг бол эрүүл мэндийн даатгалын үндэсний зөвлөлөөр орж ирж батлаач, тэгээд ингээд Их Хурлаар баталгаажуулж явдаг. Тийм учраас энэ дээр бол ямар нэгэн гүйцэтгэлээр санхүүжиж байгаа үед бол харьяанд байх нь илүү зохистой гэж үзэж байна.

**Г.Занданшатар:** Цогтгэрэл гишүүн тодруулж асууя.

**О.Цогтгэрэл:** Санхүүжилтийн тоонууд дээр хэтэрхий ерөнхий хариултууд байгаад байна л даа зүгээр. Би төсвийн мэдээлэл дээр харж байхад жилийн 1.4 их наядын чинь 50 хувийг нь эхний улиралд зарцуулагдчихсан л харагдсан байхгүй юу. Тэрийг л асуугаад байна. Тэрэн дээр та нар чинь энэ жилээс ороор санхүүждэг байсныг гүйцэтгэлээр санхүүждэг ч билүү, янз бүрийн эдийн засгийн механизмуудын чинь дунд зөрүү гараад наад эрүүл мэндийн даатгалын сан гэдэг сан чинь бараг хар үгээр хэлэх юм бол наад сан чинь дампуурчих гээд байгаа юм биш үү? Энэний цаана чинь тэр учир шалтгаан нь санхүүжилтийн арга механизм, ер нь эрүүл мэндийн эдийн засаг гэдэг тэр ойлголтуудын чинь арга хэрэгслүүд, үр дүнгүүд дээр чинь олон зүйл байгаа юм биш үү л гэж л асуусан юм л даа. Тэгээд хэт ерөнхий, хариулт биш юм хэлцгээгээд байна л даа.

**Г.Занданшатар:** Эрүүл мэндийн сайд, 81.

**С.Энхболд:** Бид нар 2021 оны төсөвт эрүүл мэндийн даатгалын сан дээр КОВИД-ын тусламж үйлчилгээнд бол санхүүжилт тавиагүй байсан. Тийм ч учраас бид нар нэг ч гэсэн иргэнийхээ амь насыг алдахгүйн тулд КОВИД-ын санхүүжилтийг бол Эрүүл мэндийн даатгалын сангаас санхүүжүүлж байсан. Өөрөө даатгалын сангийн 30 хувь нь эрүүл мэндийн даатгалынхаа төлсөн шимтгэлийн орлогоор бүрддэг. Үлдсэн бараг 70 орчим хувь нь улсын төсвөөс бүрдэж байж энэ санхүүжилт даатгалын сан маань бүрэлддэг байгаа юм. Тийм ч учраас өнгөрсөн онд 2021 оны КОВИД-ын санхүүжилт нийт вакцинжуулалт, гэрээр хянах КОВИД-ын хэвтэн эмчлүүлсэн эмчлүүлэгчдийн зардал гээд нийлээд 540 тэрбум төсөв гарсан. Энэний 230 орчим тэрбумыг нь бид нар 2022 оны нэгдүгээр улиралд олгосон. Ингэснээр яг энэ өндөр үзүүлэлттэй гарч байгаа шалтгаан.

**Г.Занданшатар:** Гишүүд асуулт асууж хариулт авч дууслаа. Асуулга тавьсан Улсын Их Хурлын гишүүн Жигжидсүрэнгийн Чинбүрэн үг хэлнэ.

**Ж.Чинбүрэн:** Эрүүл мэндийн сайд, Эрүүл мэндийн яамны газар, хэлтсийн дарга нь бүгд мэргэшсэн туршлагатай эмч нарт бол өнөөдрийн асуулгад бид тодорхой, ойлгомжтой байдлаар хариулт авахыг хүссэн. Өнөөдрийн асуулга маань асуулт асуусан. Нөгөөдөх нь хариулт өгөөд дууссан гэж өнгөрөх хүсэхгүй байна. Асуулгаас гарсан саналуудыг онцгойлон анхаарч, шийдэл гаргаж ажиллаасай гэж Эрүүл мэндийн сайд, Эрүүл мэндийн яам, холбогдох бусад хүмүүст анхааруулж байна. Ялангуяа их хурлын гишүүдээс асуулт авч, хариулт авлаа. Маш идэвхтэй оролцлоо. Энэ бүхэнд нь тодорхой асуудлууд нь хариулт оновчтой хариулт өгөөрэй.

Цаашид болохгүй бүтэхгүй шийдвэрлэхгүй байснаас болоод асуулга асуух хэмжээнд битгий хүргэж ажиллаач. Энэ талбай дээр гараад эмийн хангамж нь хүрэхгүй, иргэд жагсаад, тэднийг нь хурдан шуурхай угтаж аваад, уулзаад, асуудлыг нь шийдээд явахгүй байсаар байгаад талбай дээр гаргаад, Ерөнхий сайдаар оруулаад, сүүлдээ бүр Их Хурал руу энэ асуудал орж ирээд байна шүү дээ. Тийм учраас бүгдээрээ эмч мэргэжилтэй улсууд учраас аливаа зүйлд шуурхай конструктив, нэлээн тийм асуудлыг шийдэх байдлаар ханд л даа.

Өнөөдөр бид стратегийн худалдан авалтын тухай Эрүүл мэндийн даатгалын хуульд оруулсан. Эмийн хөнгөлөлтийг 67 тэрбум болгоод хөнгөлөөд санхүүд нь төсөв тавиад өгсөн. Стратегийн худалдан авалт гэдэг бол Монголдоо эмчилж чадахгүй өвчтнүүддээ үнэтэй худалдаж ав л даа. Тэр нь Монгол байна уу, гадаад байна уу, аль эмнэлгийн баг байна уу хамаагүй, хуульд өөрчлөлт оруулах хэрэгтэй бол тэрийгээ өөрчилье. Тэгээд Монголдоо эмчилдэг болъё. Сарангэрэл гишүүн нэг санал дэвшүүлсэн шүү дээ, өвчнийг бүрэн даадаг бай л даа гэж. Тэрийг Монголдоо даах бидэнд бүрэн боломж байна. Стратегийн худалдан авалт гэдэг чинь ерөөсөө л энэ шүү дээ. Чадахгүй байгаа зүйлээ хөгжүүлэхийн тулд бид тойруу замаар хөрөнгө оруулалтыг даатгалын сангаар худалдаж авахыг хэлээд байгаа шүү дээ. Энэ ажлаа сайн хийгээрэй. “Элэг бүтэн Монгол” хөтөлбөрийг сайн үргэлжлүүлнэ ээ.

Энд зөвхөн Д вирусийн эмийг хүлээгээд суух биш шүү дээ. Бид аль хэдийн хэлэлцээрүүдийг нь хийгээд өнөөдөр Д вирусийг үйлдвэрлэгч Gilead Sciences компанийн хамгийн түрүүнд өгөх жагсаалтад нь Монгол Улс орчихсон явж байгаа нь бид нар амжилт шүү. Тийм ээ, энэ бол маш том амжилт. Тэгэхдээ Д вирусгүйгээр хийж болох зөндөө олон асуудлууд байна. Тухайлах юм бол интерферон гээд л байж байна, долоо хоногт нэг удаа тарьдаг интерферон эмчилгээнүүд байж байна. Энэ дээр анхаараарай. Энэ маш чухал, сайн хөтөлбөр шүү. Эрт илрүүлэг үзлэгийг илүү оновчтой болго. Төрийн нарийн бичгийн дарга эдийн засаг чухал биш ээ, эрүүл мэнд чухал гэж байна. Эрүүл мэнд чухал гээд, тэгээд яах юм. Шаардлагагүй шээсний шинжилгээ, цусны шинжилгээгээр та ямар өвчнүүдийг эрт илрүүлэг гээд байгаа юм. Тэр үхэлд хүргээд байгаа зүрх судасны өвчний хорт хавдрууд илрүүлэх юм уу? Тийм учраас оновчтой байх ёстой шүү дээ, энэ чинь.

Зарим гишүүд хэлж байна. Эрүүл мэндийн салбар эдийн засагжих ёстой гэж. Энийг илүү анхаар л даа. Энэ дээр анхаарлаа хандуул аа. Эрт илрүүлэг үзлэг оновчтой байх ёстой шүү. Маш оновчтой. Өнөөдөр 170 мянга гаруй хүн үзээд та бүхэн 70 гаруй хавдар л илрүүлсэн байна шүү дээ. Энэ чинь хэдэн хувь нь юм? Бараг 0.04 хувь л явж байна шүү дээ. Би тойрогтоо 65 болон түүнээс дээш насны ахмадуудад хорт хавдар эрт илрүүлэг үзлэг хийхэд 2 хувьд нь хавдар илэрсэн шүү дээ. Тэгэхээр оновчтой байгаа онилох юм бол бид олон олон өвчнийг эрт илрүүлэг боломжтой гэдгийг хатуу анхаараарай. Тийм учраас энэ гарсан тоо баримтдаа дүгнэлт өгөөд, стратегиа бас өөрчилж болно шүү дээ. Эрт илрүүлэг үйлчилгээ та нарын одоо баримталж байгаа журам чинь бол хууль биш. Энэ дээрээ зоримог өөрчлөлтүүд хийгээрэй.

Эмч, ажилтнууд маань хэт ачааллаасаа болж шантрах ёсгүй шүү. Сүхбаатар гишүүн маш чухал юм хэллээ. Тийм ээ, ажлын байр дахь стресс, түүнийг тайлах менежментийн асуудлыг ярилаа. Энэ дээр анхаараарай. Саяхан надтай дүүрэгт ажилладаг залуу юм чинь уулзаад авч байгаа цалин нь зөвхөн гэрийнхээ хоол хүнс, түлээ нүүрсэндээ яваад өнгөрч байна, юун ипотекийн зээл, байр авах тух вэ гэдэг асуудал ярьж байна шүү дээ.

Өнөөдөр Монгол Улс сувилагчгүй бол яана? Сувилагчийн хомстолд орсон байж байна. Цалин мөнгө хүрэлцэхгүй, амьдралын наад захын хэрэгцээг нь хангаж чадахгүй байхад өдөр ирэх тусам юмны үнэ өсөж байна. Тийм учраас энэ дээр эмнэлгийн салбарын ажилчдын нийгмийн хамгааллын асуудал дээр онцгой анхаарах байх аа. 2020 онд батлагдсан Эрүүл мэндийн даатгалын санхүүжилтийн шинэчлэл яг юу нь болохгүй байна вэ, хууль тогтоомж хангалтгүй байна уу, гүйцэтгэл үү? Эмнэлгийн удирдлагууд цаг үетэйгээ зохицсон оновчтой шийдвэр гаргаж чадахгүй байна уу, даатгалын даатгалын сан үүнийг дийлэхгүй байна уу? Бараг хоёр жил өнгөрсөн ч эрүүл мэндийн салбарт ажиллаж буй эмч, сувилагч, ажилтнууд маань өгөөжтэй, сайхан боллоо гэж ерөөсөө ярихгүй юм. Энэнд их гайхаад байгаа шүү. Иймд дараагийн асуулга маань эрүүл мэндийн даатгалын санхүүжилтийн шинэчлэл, эмч ажилтнууд, ажилтнуудын цалин хөлсний талаар байх болно. Асуулга тавих хэмжээнд хүргэлгүй асуудлыг шийдэж ажиллахыг та бүхнээс хүсэж байна. Баярлалаа.

**Г.Занданшатар:** Дараагийн асуудал. Ирцээ бүрдүүлье.

Манай Эрүүл мэндийн сайд тодорхой асуултуудад хариуллаа. Гишүүдийн хэлсэн асуудлыг онцгой анхаарч ажиллах хэрэгтэй байна. Ер нь эмч, сувилагч, эмнэлгийн ажилтнуудын халуун сэтгэлийн ачийг Монголчууд мэдэрсэн он жилүүдийг бид туулж байна. Эмч эрүүл мэндийн ажилтнуудынхаа алжаал ядарлаа умартсан, заримдаа боломжоос давсан хэтэрсэн хичээл зүтгэлийн ачаар бид цар тахлыг даван туулж байна. Тийм учраас эмч, эмнэлгийн ажилтнууддаа бас чин сэтгэлийн талархал илэрхийлж байгаа. Гэхдээ энэ бол бусад ажлуудаа бас умартан орхино, цалгардуулна гэсэн үг биш.

“Элэг бүтэн Монгол” хөтөлбөрийг 2016 оны Монгол Ардын Намын мөрийн хөтөлбөрт би одоо бичиж оруулж санаачилсан. Энийг анх эхлүүлэхэд Оном сан их санаачилгатай ажиллаж энэ санаачилгуудыг дэвшүүлсэн. Ингээд төр хувийн хэвшил, олон хүний санаачилгаар энэ ажил амжилттай явуулж, 1.1 сая хүнийг оношилсон. Энэнээс чинь 98 мянган хүн В вирустэй. Нийтдээ танай мэдээллээр бол 260 мянган хүнийг вирустэй гэдгийг бүртгэлд хяналтад авсан гэж байна. Энэний чинь 60 хувь нь Д вирустэй гэж тооцохоор 156 мянган хүн, Д вирустэй энэний 50 хувийг эмчилгээнд хамруулах ийм зорилтууд дэвшүүлсэн. Энэ бүхэн маань ингээд удаашралтай зогсонги байдалд орсныг л Чинбүрэн гишүүн эрчимжүүлэх, хоёрдугаар үе шатаа эхлүүлэх ёстой. Энийг хэзээ эхлэх юм бэ л гэж асуугаад байгаа юм.

Тийм учраас элэгний хавдар, элэгний өвчлөлийн шинэ эмчилгээнүүд маш хурдацтай хөгжиж, шинээр хөгжиж байна, өөрчлөгдөж байна, химийн бус аргаар эмчилж байна. Тэгээд шинжлэх ухааны ололтыг Монголчуудын нас баралтын гол шалтгаануудын нэг болсон элэг, тэгээд элэгний өвчлөлийг эдгээхэд “Элэг бүтэн Монгол” эхэлж байгаа шүү дээ. Бусад Сарангэрэл гишүүн бас умайн хүзүүн хорт хавдар, тэгээд ходоодны, бусад нас баралтын гол шалтгаан болсон хорт хавдар болгоноор бодлого гаргаж ажиллахаар хууль хүртэл баталсан. Энэ чиглэлээр бас шинэ түлхэц авч, амьдрал үргэлжилж байгаа учраас илүү далайцтай ажиллах шаардлагатай. Энэ дээр манай Чинбүрэн гишүүн ч гэсэн ажлын хэсгээ ахлаад ажиллаж байгаа. Энэ дээр та бүхэн нягт хамтран ажиллаарай.

Ингээд Улсын Их Хурлын гишүүн Жигжидсүрэнгийн Чинбүрэнгээс Монгол Улсын Ерөнхий сайдад хандан тавьсан асуулгын хариуг чуулганы нэгдсэн хуралдаанаар сонслоо.

Дараагийн асуудалд орно.

**Дөрөв.Эрүүл мэндийн даатгалын үндэсний зөвлөлийн зарим гишүүдийг чөлөөлөх, томилох тухай асуудлыг хэлэлцэнэ.**

Нэр дэвшигчийн талаар гаргасан Нийгмийн бодлогын байнгын хорооны санал, дүгнэлтийг Улсын Их Хурлын гишүүн Буланы Бейсен танилцуулна. Индэрт урьж байна.

**Б.Бейсен:** Улсын Их Хурлын дарга, эрхэм гишүүд ээ,

Нийгмийн бодлогын байнгын хорооны 2022 оны 4 сарын 26-ны өдрийн хуралдаанаараа Эрүүл мэндийн даатгалын үндсэн зөвлөлийн зарим гишүүнд нэр дэвшүүлэх асуудлыг хэлэлцсэн талаарх санал, дүгнэлтийг Улсын Их Хурлын чуулганы нэгдсэн хуралдаанд танилцуулж байна.

Эрүүл мэндийн даатгалын тухай хуулийн 14 дүгээр зүйлд заасны дагуу Эрүүл мэндийн даатгалын үндэсний зөвлөлийн даатгуулагчийг төлөөлсөн гишүүнд Монголын боловсрол, шинжлэх ухааны үйлдвэрчний эвлэлийн холбооны дарга З.Цогтгэрэл, Монголын эрүүл мэндийн ажилтны үйлдвэрчний эвлэлийн холбооны дарга Ч.Нарантуяа нарыг Монголын үйлдвэрчний эвлэлийн хорооноос Улсын Их Хуралд санал болгосон.

Байнгын хороо Эрүүл мэндийн даатгалын тухай хуулийн 14 дүгээр зүйл, Улсын Их Хурлын хяналт шалгалтын тухай хуулийн 31 дүгээр зүйл, Монгол Улсын Их Хурлын чуулганы хуралдааны дэгийн тухай хуулийн 123-126 дугаар зүйлийг баримтлан нэр дэвшигчийн сонсголыг 2022 оны 4 дүгээр сарын 18-ны өдрийн зохион байгуулсан болно.

Монгол Улсын Их Хурлын чуулганы хуралдааны дэгийн тухай хуулийн 125 дугаар зүйлийн 125.8 дахь хэсэгт заасны дагуу Эрүүл мэндийн даатгалын үндэсний зөвлөлд нэр дэвшсэн гишүүний мэдлэг, мэргэшил, ур чадвар, ёс зүй, туршлагын талаар мэргэжлийн хараат бус дүгнэлт гаргах үүрэг бүхий шинжээчээр А.Батбаярыг Байнгын хорооны хуралдаанд оролцсон гишүүдийн гуравны хоёроос доошгүй саналаар томилсон. Хараат бус шинжээч, нэр дэвшигчдийн ирүүлсэн баримт бичигтэй танилцаж, нэр дэвшигчтэй ганцаарчилсан ярилцлага хийсний үр дүнд гаргасан дүгнэлтээ нэр дэвшигчийн сонсголын үеэр танилцуулсан болно.

Монгол Улсын Их Хурлын чуулганы хуралдааны дэгийн тухай хуулийн 127 дугаар зүйлийн 127.1 дэх хэсэгт заасны дагуу нэр дэвшигчийн сонсгол явснаас хойш ажлын хоёр өдрийн дотор хуралдаанд оролцсон гишүүдийн гишүүд хаалттай хуралдаж, олонхын саналаар нэр дэвшигчийн тухай албан тушаалд тавигдах шаардлага хангасан эсэх дүгнэлт, үндэслэлийг тусгасан тайлан гаргасныг Улсын Их Хурлын нийт гишүүд, нэр дэвшигч дэвшигч болон түүний санал болгосон этгээдэд хүргүүлсэн болно.

Нэр дэвшигчийн сонгох сонсголын тайланг Улсын Их Хурлын гишүүн Ц.Идэрбат Байнгын хорооны хуралдаанд танилцуулсан бөгөөд сонсголын тайланд даатгуулагчийг төлөөлсөн гишүүнд нэр дэвшигч З.Цогтгэрэл, Ч.Нарантуяа нарыг эрүүл мэндийн даатгалын үндсэн зөвлөлийн даатгуулагчийг төлөөлсөн албан тушаалд тавигдах шаардлагыг хангаагүй гэсэн дүгнэлтийг тусгажээ. Монголын үйлдвэрчний эвлэлийн холбооноос эрүүл мэндийн даатгалын үндсэн зөвлөлд даатгуулагчийг төлөөлсөн нэр дэвшигчийг Улсын Их Хуралд санал болгохдоо үндэсний зөвлөл нь санхүү, эрүүл мэндийн эдийн засгийн нарийн судалгаа, тооцоонд үндэслэн мэргэжлийн шийдвэр гаргадаг гэдгийг харгалзан харгалзан үйлдвэрчний эвлэлд олон жил ажилласан үйлдвэрчний эвлэлийн төлөөлөл гэхээс илүү нийт даатгуулагчийн эрх, хууль ёсны ашиг сонирхол хамгаалах, эрүүл мэндийн салбарын эдийн засгийн асуудлаар мэргэшсэн, мэдлэг, ур чадвартай хүнийг дэвшүүлэхийг зөвлөсөн байна.

Байнгын хорооны хуралдаанаар уг асуудлыг хэлэлцэх үед Улсын Их Хурлын гишүүн Б.Жаргалмаа нэр дэвшсэн гишүүд шаардлага хангаагүй талаар хараат бус шинжээчийн дүгнэлттэй холбогдуулан асуулт асууж, хариулт авсан бөгөөд эрүүл мэндийн даатгалын үндсэн зөвлөлд даатгуулагчийг төлөөлсөн гишүүнд нэр дэвшсэн Замбалын Цогтгэрэл, Чагнаагийн Нарантуяа нарыг хуралдаанд оролцсон гишүүдийн олонх дэмжээгүй болно. Эрүүл мэндийн даатгалын үндсэн зөвлөлийн даатгуулагчийг төлөөлсөн гишүүнд нэр дэвшигчдийн танилцуулга, хараат бус шинжээчийн дүгнэлт, сонсголын тайлан болон Байнгын хорооны санал, дүгнэлтийг та бүхэнд хүргүүлсэн болно.

Улсын Их Хурлын эрхэм гишүүд ээ,

Эрүүл мэндийн даатгалын үндэсний зөвлөлийн гишүүнд нэр дэвшүүлэх асуудлыг хэлэлцсэн талаарх Нийгмийн бодлогын байнгын хорооны санал, дүгнэлтийг хэлэлцэн шийдвэрлэж өгөгхийг та бүхнээс хүсье. Анхаарал тавьсанд баярлалаа.

**Г.Занданшатар:** Ажлын хэсгийн гишүүдийн нэрийг танилцуулъя. Даатгуулагчийг төлөөлсөн гишүүнд нэр дэвшигчид Замбалын Цогтгэрэл байна уу? Энэ нөхөр хүрэлцэн ирээгүй байна. Монголын боловсрол, шинжлэх ухааны үйлдвэрчний эвлэлийн холбооны дарга. Монголын эрүүл мэндийн ажилтны үйлдвэрчний эвлэлийн холбооны дарга Чагнаагийн Нарантуяа байна уу? Ажлын хэсгийн энэ хоёр гишүүн ирээгүй байна шүү дээ. Байнгын хорооны санал, дүгнэлт, эрх бүхий албан тушаалтны санал болон нэр дэвшигчээс асуулт асууж, үг хэлэх Улсын Их Хурлын гишүүн байна уу? Алга байна. Нэр дэвшигчид нь байхгүй юм байна шүү дээ. Жигжидсүрэнгийн Чинбүрэн гишүүнээр тасаллаа. Чинбүрэн гишүүн асуулт асууж, үг хэлнэ.

**Ж.Чинбүрэн:** Эрүүл мэндийн даатгалын үндэсний зөвлөлийг би онцгойлон бас яримаар байгаа юм. Нийгмийн бодлогын байнгын хороон дээр бол нэлээн сайн яригдсан. Хөндлөнгийн шинжээчээр бол ямар нэгэн мэдлэг байхгүй, энэ даатгалын үндэсний зөвлөлийн утга санааг ойлгоогүй байна гэдэг дүгнэлт гарсан. Ер нь тэгэхдээ бид бас энэ дээр анхаарах ёстой. Эрүүл мэндийн даатгалын үндэсний зөвлөлд энэ даатгалын тогтолцоог бүрэн зөв ойлгож, бид өмнө нь банканд мөнгөө тавиад алдсан асуудлууд нь шийдэгдээгүй энэ асуудалд ингээд ЭМДҮЗ-ийн гишүүдийн оролцоо бас байгаа учраас энэ дээр бас хариуцлага тооцдог механизмыг бид заавал ярьж байх ёстой шүү. Энэ бол үнэхээр чухал асуудал. Тийм учраас мэргэшсэн, сэтгэлтэй, олон түмний эрүүл мэндийн төлөө санаа зовдог хүмүүсийг тавих ёстой юм.

**Г.Занданшатар:** Баярлалаа. Шинжээчээр Нийгмийн бодлогын байнгын хорооноос томилогдсон хараат бус хөндлөнгийн шинжээч, судлаач Анхбаярын Батбаяр оролцож байгаа юм байна. Шинжээч тавигдах шаардлагын талаар Чинбүрэн гишүүн сая ярьж байна тийм үү? Өөрсдөө ирээгүй юм байна.

Гишүүд асуулт асууж, үг хэлж дууссан. Одоо Байнгын хорооны саналаар нууц санал хураалт явуулах юм байна.

Замбалын Цогтгэрэлийг Даатгуулагчийг төлөөлсөн Эрүүл мэндийн даатгалын Үндэсний зөвлөлийн гишүүнээр томилохыг дэмжээгүй Байнгын хорооны саналыг дэмжье гэсэн саналын томьёоллоор нууц санал хураалт явуулна.

Санал хураалт

Замбалын Цогтгэрэлийг томилохыг дэмжээгүй Байнгын хорооны саналаар санал хураалт явуулна.

23 гишүүн дэмжиж, 56.1 хувийн саналаар Байнгын хорооны санал дэмжигдлээ.

Чуулганы хуралдаанд хүндэтгэн үзэх шалтгаангүйгээр хүрэлцэн ирээгүй, тайлбар өгөхөөс татгалзсан, хуралдаанд оролцсон этгээд хуралдааны дэг зөрчсөн, санаатайгаар болон худал мэдээлэл өгсөн бол парламентыг үл хүндэтгэсэн гэж үзэн тухайн этгээдэд Төрийн албаны тухай хууль болон холбогдох бусад хуульд заасан хариуцлага хүлээлгэнэ гэж заасан байгаа. Хүндэтгэн үзэх шалтгаангүйгээр эдгээр хүмүүс ирээгүй учраас эдгээр хүмүүст бас хариуцлагын асуудлыг анхааруулж, Тамгын газраас шаардлагатай арга хэмжээг авна. Байсан бол энэ санал хураалт яах ч байсан юм.

Чагнаагийн Нарантуяа Даатгуулагчийг төлөөлсөн Эрүүл мэндийн даатгалын Үндэсний зөвлөлийн гишүүнээр томилохыг дэмжээгүй Байнгын хорооны саналыг дэмжье гэсэн саналын томьёоллоор санал хураалт.

21 гишүүн дэмжиж, 51.2 хувийн саналаар санал дэмжигдлээ.

Ингээд Байнгын хорооны хоёр санал дэмжигдлээ.

Томилогдох нэр дэвшигч хуралдаанд оролцсон гишүүдийн олонхын дэмжлэг авч чадаагүй бол эрх бүхий албан тушаалтан өөр хүний нэр дэвшүүлэхээр санал болгох бөгөөд чөлөөлөх саналыг дэмжээгүй бол уг саналыг дахин оруулж болно гэж заасан. Энэ дагуу дараагийн процесс үргэлжлэх юм байна.

Дараагийн асуудалд оръё.

**Тав.Хянан шалгах түр хороо байгуулах тухай Улсын Их Хурлын тогтоолын төслийг хэлэлцэнэ.**

Хууль санаачлагчийн илтгэлийг Гочоогийн Ганболд гишүүн танилцуулна.

**Г.Ганболд:** Улсын Их Хурлын дарга, эрхэм гишүүд ээ,

Улсын Их Хурлын гишүүн Адьшаа, Анандбазар, Аубакир, Бат-Амгалан, Баттөмөр, Д.Бат-Эрдэнэ, Ж.Бат-Эрдэнэ, Б.Бейсен, С.Ганбаатар, Ж.Ганбаатар, Г.Ганболд, Н.Ганибал, Б.Жаргалмаа, Л.Мөнхбаатар, Г.Мөнхцэцэг, Н.Наранбаатар, Ц.Сандаг-Очир, Д.Сарангэрэл, Ц.Туваан, Г.Тэмүүлэн, Ч.Ундрам, Д.Цогтбаатар, Б.Энх-Амгалан, Т.Энхтүвшин нарын 25 гишүүн Монгол Улсын Үндсэн хуулийн 26 дугаар зүйлийн нэг дэх хэсэг, Монгол Улсын Их Хурлын тухай хуулийн 8 дугаар зүйлийн 8.1-д заасан бүрэн эрхийн хүрээнд Хянан шалгах түр хороо байгуулах тухай тогтоолын төслийг Улсын Их Хуралд өргөн барьсан.

Монгол Улсын эдийн засгийн гол тулгуур нь уул уурхайн салбар бөгөөд өнгөрсөн оны байдлаар Монгол Улсын дотоодын нийт бүтээгдэхүүний 24 хувь, экспортын 93 хувь, гадаад шууд хөрөнгө оруулалтын 76 хувь, улсын төсвийн нийт орлогын 30 орчим хувь буюу 4 их наяд төгрөгийн татварыг эрдэс баялгийн салбараас төвлөрүүлжээ. Манай улс газрын хэвлийн баялагтаа тулгуурлаж ашигтай, ил тод, хариуцлагатай, хүний эрүүл мэндэд аюулгүй, байгаль орчинд ээлтэй дэвшилтэт технологи, менежмент бүхий олборлох болон нэмүү өртөг шингэсэн эрдэс бүтээгдэхүүн боловсруулах үйлдвэрлэлийг хөгжүүлэх, тээвэр ложистикийн төвд зөв бодлого баримтлах нэн шаардлагатай байна.

Өнгөрсөн хугацаанд Гашуунсухайтын боомт дээр 20 километр авто замын нэг машин нүүрс тээвэрлэхэд 80 сая төгрөг болсон. Нүүрсийг хулгайгаар гаалийн бүрдүүлэлтгүй хил гаргасан, Замын-Үүд боомтоор нэвтэрч байгаа тээврийн зардал, төмөр замын зардал өндөр болсонтой холбогдуулаад өргөн хэрэглээний бараа бүтээгдэхүүний үнэ огцом өссөн. Төмөр замын вагон цувааны асуудал дээр бас авлига хээл хахуультай холбоотой олон нийгмийн шүүмжлэлүүд гарч байгаа. Хилийн боомттой холбоотой боомтын газар олголтын асуудал, бөмбөлөг тээврийн асуудал, улс хоорондын С зөвшөөрлийн асуудал гээд нийгмийн өмнө тулгамдаж байгаа олон асуудлууд байгаа учраас Улсын Их Хурлын гишүүд бүрэн эрхийн хүрээнд энэ асуудлыг Улсын Их Хурлын хянан шалгах хуулийн дагуу Түр хороо байгуулж ажиллах нь зүйтэй гэж үзсэн болно.

Иймд уул уурхайн компаниудын нүүрсний олборлолт, экспортоос олсон ашгийг Монгол Улсын валютын нөөцийг нэмэгдүүлэхээр ашиглах төрийн урт хугацааны хөгжлийн бодлогод тулгуурлаж газрын хэвлийн баялгийн үр өгөөжийг нэмэгдүүлэх, улмаар тогтвортой, олон тулгуурт эдийн засгийн бүтцийг бий болгох, уул уурхайн салбарт хэрэгжиж буй хууль тогтоомжийн хэрэгжилтэд хяналт тавих, тус салбараас Монгол Улсын хүртэж буй орлогын урсгалыг хянах, хилийн боомтуудаар ачаа тээвэр, тээвэр, нүүрс тээвэрлэх болон чөлөөт бүсийн үйл ажиллагаанд учирч буй хүндрэлийн шалтгаан нөхцөлийг олж тогтоох, хянан шалгах, улмаар уг хүндрэлийг даван туулах арга замыг тодорхойлох практик болоод хууль зүйн шаардлагын хүрээнд Хянан шалгах түр хороо байгуулах тогтоолын төслийг боловсруулсан. Ингээд Их Хурлын гишүүд та бүхнийг тогтоолын төслийг хэлэлцэн баталж өгөхийг хүсье.

**Г.Занданшатар:** Төслийн талаарх Эдийн засгийн байнгын хорооны санал, дүгнэлтийг Улсын Их Хурлын гишүүн Мөнхөөгийн Оюунчимэг танилцуулна.

**М.Оюунчимэг:** Улсын Их Хурлын дарга, эрхэм гишүүд ээ,

Монгол Улсын Их Хурлын гишүүн Адьшаа нарын 25 гишүүнээс 2022 оны 6 дугаар сарын 2-ны өдөр Улсын Их Хуралд өргөн мэдүүлсэн Хянан шалгах түр хороо байгуулах тухай Улсын Их Хурлын тогтоолын төслийг тус Байнгын хороо 2022 оны 6 дугаар сарын 7-ны өдрийн хуралдаанаараа хэлэлцлээ.

Төсөл санаачлагч нь уул уурхайн компаниудын нүүрсний олборлолт, экспортоос олсон ашгийг Монгол Улсын валютын нөөцийг нэмэгдүүлэхээр ашиглах төрийн урт хугацааны хөгжлийн бодлогод тулгуурлаж газрын хэвлийн баялгийн үр өгөөжийг нэмэгдүүлэх, улмаар тогтвортой, олон тулгуурт эдийн засгийн бүтцийг бий болгох, уул уурхайн салбарт хэрэгжиж байгаа хууль тогтоомжийн хэрэгжилтэд хяналт тавих, тус салбараас Монгол Улсын хүртэж буй орлогын урсгалыг хянах, хилийн боомтуудаар ачаа тээвэр, нүүрс нэвтрүүлэх болон чөлөөт бүсийн үйл ажиллагаанд учирч буй хүндрэлийн шалтгаан нөхцөлийг олж тогтоох, хянан шалгах, улмаар уг хүндрэлийг даван туулах арга замыг тодорхойлох зорилгоор тогтоолын төслийг боловсруулжээ.

Байнгын хорооны хуралдаанаар Монгол Улсын Их Хурлын хяналт шалгалтын тухай хуулийн 33 дугаар зүйлийн 33.4 дэх хэсэг, Монгол Улсын Их Хурлын чуулганы хуралдааны дэгийн тухай хуулийн 93 дугаар зүйлийн 93.1 дэх хэсэгт заасны дагуу тогтоолын төслийн хэлэлцүүлгийг явууллаа. Хэлэлцүүлгийн явцад Улсын Их Хурлын гишүүн М.Оюунчимэг, Б.Энхбаяр нар Түр хорооны бүрэлдэхүүнийг сонгохдоо анхаарах, Байнгын хорооны эрхлэх асуудлыг хянан шалгах түр хороо байгуулж хийх нь зохисгүй буруу жишиг тогтож байна гэсэн саналыг хэлсэн болно.

Байнгын хорооны хуралдаанд оролцсон гишүүдийн олонх тогтоолын төслийг дэмжиж Улсын Их Хурлын чуулганы нэгдсэн хуралдаанаар хэлэлцүүлэх нь зүйтэй гэж үзлээ.

Улсын Их Хурлын эрхэм гишүүд ээ,

Хянан шалгах түр хороо байгуулах тухай Улсын Их Хурлын тогтоолын төслийг хэлэлцсэн талаарх Эдийн засгийн байнгын хорооны санал, дүгнэлтийг хэлэлцэн шийдвэрлэж, тогтоолын төслийг баталж өгөхийг та бүхнээс хүсье. Анхаарлаа хандуулсанд баярлалаа.

**Г.Занданшатар:** Хууль санаачлагчийн илтгэл болон Байнгын хорооны санал, дүгнэлттэй холбогдуулан асуулт асууж, үг хэлэх Улсын Их Хурлын гишүүн байна уу? Жамъянхорлоогийн Сүхбаатар гишүүнээр тасаллаа. Жамъянхорлоогийн Сүхбаатар гишүүн асуулт асууж үг хэлнэ.

**Ж.Сүхбаатар:** Энэ байна шүү дээ, Оюунчимэг, Энхбаяр гишүүн хоёрын хэлсэн юм чинь үнэхээр үнэн шүү дээ. Одоо энэ хар аа, шалгалтын сэдэв гэсэн чинь хилийн боомтуудаар ачаа тээвэр, нүүрс нэвтрүүл нэвтрүүлэх, чөлөөт бус үйл ажиллагаанд учирч байгаа хүндрэлийг шалган тогтооно гэж, хүндрэлийг. Одоо дараагийн бүх гишүүд чинь хүндрэлийг шалган тогтоох л Түр хороо байгуулна шүү дээ. Энэ чинь нэр томьёогоо, ер нь яах вэ, би тухайн үед оролцоогүй. Хянан шалгах түр хороо гэдэг томьёолол нь буруу л байсан юм байна лээ л дээ Үүндсэн хуульд оруулахдаа. Мөрдөн шалгах хороо шүү дээ, энэ чинь ер нь бол. Мөрдөн шалгана гэдэг чинь тестээр үздэг болохоос биш хүндрэлийг мөрдөн шалгадаггүй л байхгүй юу даа. Тэгээд одоо Хяналт шалгалтын хороо гээд ойлгочихсон. Тэгэхээр чинь эд нар чинь ямар асуудал үүсээд байна вэ гэхээр Байнгын хороодын хяналт шалгалтыг чинь тасдаж аваад байна шүү дээ. Одоо энэ чинь дараагийн гишүүд нь ингээд л явна.

Энэ дотор чинь хүрээ хязгаар гэсэн чинь нүүрсний гаалийн бүрдүүлэлт ч үзнэ гэж байх шиг, нүүрсний тээврийн ложистик гээд л бүх л юмыг ингээд багтаачихсан. Одоо энэ Түр хороо ажиллаж байх хугацаанд чинь байнгын л бүгдийг нь үзэж болохоор. Яг тодорхой юм биш. Тэгэхээр энэ бол Улсын Их Хурлын парламентын үйл ажиллагааны Хянан шалгах түр хорооны мөн чанарыг гажуудуулна. Дээр нь гишүүд барьчихсан.

Хоёрдугаарт, хамгийн гол аюул нь Байнгын хороодын хэвийн үйл ажиллагаа алдагдаж байгаа юм. Байнгын хороод адилхан эрх хэмжээтэй. Дээр нь Байнгын хорооноос илүү эрх хэмжээтэй байхгүй юу, Хянан шалгах түр хороо чинь. Байнгын хорооны эрх мэдлээс гадна хянан шалгагч нар томилоод ингээд яваад байдаг. Тэгэхээр энэ янз бүрийн байдлаар ашиглагдах бололцоотой. Одоо би бол Хөгжлийн банк гэдэг чинь тодорхой кэйс явж байгаа шүү дээ, хэрэг үүсээд бөөн асуудал болоод, тодорхой объект нь бий болчихсон. Одоо энүүгээр чинь бол ингээд л боомтын нөхдүүдийг дуудаад л уулзаад ингээд л суугаад байна. Ер нь хүндрэл хаана байна гээд л ингээд л суугаад байдаг. Хүндрэл чинь дуусахгүй шүү дээ. Жилийн дараа дуусахгүй, хоёр жилийн дараа дуусахгүй. Хүндрэл байсхийгээд л байнга гардаг. Тэгээд ийм байдал үүсгээд ингээд ирэхээр чинь энэ Байнгын хороо нь дэмжсэн л гэж байна.

Би зүгээр ингээд боомтууд дээр асуудал байгааг бол ойлгож байна, ачаа тээвэр энэ тэр гэж. Гэхдээ энэ чинь томьёолол чинь урт буруу байгаа байхгүй юу. Хүндрэлийг шалган тогтоох. Тэгээд л дараагийн Түр хороо чинь дандаа л энийг дагаж бичнэ шүү дээ. Хүндрэлийг шалган тогтоох, тэр юмны хүндрэлийг шалган тогтоох. Энд чинь кэйс байхгүй болоод байгаа байхгүй юу. Тэгээд энэ дотор байгаа нь боомтууд үйл ажиллагаа явуулж байгаа аж ахуйн нэгжийн үйл ажиллагааг хүртэл шалгахаар. Үгүй ээ, энийг чинь бүгд л орно шүү дээ. Тэгээд одоо Монгол Улсын бүх юмыг л манай энэ Түр хороо дийлэхгүй шүү дээ. Хянан шалгагч нар чи тэрийг очоод шалгаад ир, эсвэл тэр удирдлагуудын дууд, ингээд л явахаар чинь энэ Түр хороо чинь одоо мөн чанар мөн үү?

Би санаа зовоод байгаа юм нь анх намайг Хөгжлийн банкны юмыг удирдах гэхэд жишиг зөв тогтоогоорой гэсэн. Одоо энэ чинь би жишгээ зөв тогтоох гэж явж байтал араас маань дүү Түр хороонууд чинь бол шал далий, далий чиглэлээр ингээд байгуулагдаад эхэллээ шүү дээ. Тэгэхээр чинь одоо яаж тэрийг нь тогтоох юм байгаа юм. Энэ чинь ингээд нэг марзан юм руу ороод, сая Учрал гишүүний юмыг хэлж хэлж нэг жоохон багасгаад, арай хумьж, за яах вэ, хууль бус, хуурамч юм гээд ингэсэн. Гэхдээ энэ хэцүү шүү. Одоо яах вэ, хийгээд явахад бол Их Хурлын хэвийн үйл ажиллагаанд нөлөөлнө шүү, наадах чинь. Энэ түр хорооны ажил. Байнгын хороодын дарга нар эргээд гомдоллоно шүү, өөрсдөө. Одоохондоо ч яах вэ зун юм чинь гээд бодож байна. Ийм л асуудал байгаа юм. Тэрнээс, би гишүүдийнхээ анхаарал тавьж байгааг ойлгож байна. Энэ дотор чинь арай бүх боомтыг Ханги Мандал, Байтаг, Замын-Үүд, Гашуунсухайт, Ярант бичиг, Шивээхүрэнгийн үйл ажиллагаа гэчихэж байгаа юм. Тэгээд бүгдийг нь ингээд шалгаад. Би зүгээр нөхдүүдээ бодоод ингээд 20-н хэдэн гишүүн санаачиллаа гээд дуугүй баймаар байгаа ч гэсэн Их Хурлын хэвийн үйл ажиллагаа, бүр цаашлаад хуулийн үзэл санааг ингээд орвонгоор нь эргүүлээд явчихаар чинь энэ бол хэцүү байгаа байхгүй юу. Би шаардлага байгааг ойлгож байна. Гэхдээ та хэд маань сайхан бодож байгаа ч гэсэн наад механизм чинь ажиллахгүй шүү. Нэг бол, эсвэл та хэд ажил хийхгүй.

**Г.Занданшатар:** Асуулт, үг дуусчихсан. Одоо хариулах. Гочоогийн Ганболд гишүүн хариулъя.

**Г.Ганболд:** Би бол 25 санаачилсан гишүүний л нэг шүү дээ. Бид нар яг үүсээд байгаа нөхцөл байдал руу ороод тэр Гашуунсухайтын боомт дээр 20-хон километр газар нэг машин нүүрс тээвэрлэхэд 80 сая төгрөг болчхоод байгаа. Замын-Үүдийн хил дээр тээврийн зардал асар өндөр болчхоод байгаа. Энэ рүү л чиглэж байгаа юм. Би бол харин эсрэгээрээ өмнө нь явж байсан хульх, чанаргүй ийм энэ түр хороотой бол би бол яг адилхан л гэж бодож байгаа юм л даа. Бараг магадгүй миний ойлгож байгаагаар бол эмийн асуудал энэ хил гаалийн асуудал дээр Мөрдөн шалгах түр хороо байгуулсан нь бараг оновчтой. Харин ярих юм, миний бодож, Хөгжлийн банк чинь бол бэлэн, угаасаа бүх гэрээ хэлцэл нь байна, бүх хууль хяналтын байгууллага орчихсон юм руу зэрэгцэж орж мөрдөн шалгах үйл ажиллагаа явуулж байгаа байхгүй юу.

Би бол харин одоо жинхэнэ нийгмийн өмнө тулгамдаж байгаа энэ юм руу орох нь бол илүү оновчтой гэж бодоод байгаа шүү дээ. Заавал өөрсдийнхөө санаачилсан юман дээр илүү оновчтой гэдэг юм уу, өөр 25 гишүүн санаачлаад явж байгаа юман дээр иймэрхүү байдлаар хандах нь бол би тийм оновчтой биш л гэж бодож байна. Бид нарт бол ийм хүндрэл бэрхшээл байгаа. Гэхдээ энэ хууль хэрэгжилт дээр бид нар ингээд орж үзье л дээ. Энэ чинь тулгамдаад байгаа асуудал руу жаахан орж үзье. Тэгээд үнэхээр болохгүй бол 25 гишүүн санаачилсан хуулийг ажлын хэсгийнхэн гараад ажиллах явцад үнэхээр хүндрэл бэрхшээл байх юм бол энийг авахын төлөө л ажиллана шүү дээ. Хамгийн гол нь Байнгын хорооны хувьд энэ чинь маш олон асуудал хамарч байгаа учраас олон Байнгын хороо дамнаж харьяалагдаад байгаа учраас бид нар Хянан шалгах түр хороо байгуулж ажиллая л гэж ингэж ойлгож байгаа юм. Адьшаа гишүүн нэмээд хариулах юм байвал хариулна биз, хууль санаачлагачийн хувьд.

**Г.Занданшатар:** Ширнэнбаньдын Адьшаа гишүүн.

**Ш.Адьшаа:** Сүхбаатар гишүүний асуултад бас хариулъя. Ер нь тодорхой кэйс байгаа юу гэвэл энэ дээр байгаа шүү дээ. Өнөөдөр Монгол Улсаас алт улсын хилээр хууль бус гарч байна. Маш их хэмжээний нүүрсийг мэдүүлэггүй гаргаад өнөөдөр олон хүнийг Гашуунсухайт боомт дээр шалгасан ийм асуудал байгаа шүү дээ. Дээр нь бол энийг бид нар шалгах, шалгаж шийдэхгүй бол ер нь Их Хуралд юун тэр Хяналт шалгалтын түр хороо гэж байх юм. Гол нь өнөөдөр үнийн хөөрөгдөл байж байна, бөмбөлөг гээд асуудал байж байгаа. Дээр нь хил боомтууд дээр ажиллаж байгаа хууль, хүчний байгууллага түүнчлэн боомт дээр ажиллаж байгаа төрийн байгууллагууд, боомтын захиргаа, Засгийн газрын бүрэн эрхт төлөөлөгчийн газар гээд зөндөө асуудал байна шүү дээ.

Дээр нь өнөөдөр төмөр замын тээвэр ложистик гээд байж байна. Нэг цуваа вагон авахад л 500 сая төгрөг авна гээд л. Энийг чинь тэгээд бид шалгахгүй юм уу? Тэгээд яах юм, Засгийн газартаа ард иргэдийнхээ энэ шүүмжлээд байгаа юмыг шийдэхгүй юм уу? Улс эх орныхоо энэ эдийн засгийн экспортыг нэмэгдүүлэх гарцыг хайхгүй юм уу? Өнөөдөр гадаадын хэвлэл дээр байж байлаа шүү дээ. Хятадын нэг мужид 17 тонн алт гаргасан чинь 11 тонн алт нь Монголоос ирсэн гээд. Энэ тэртээ тэргүй тэр бэлэн байж байгаа шүү дээ, интернэт дээр. Энийг чинь бид нар шалгахгүй юм уу? Өнөөдөр алт, бусад зүйл дээр чинь хууль, хүчний байгууллагууд, бусад хүмүүстэй үүссэн мафийн систем байна шүү дээ. Энийг бид нар шалгахгүй юм бол бид нар энд тэгээд Хяналт шалгалт, түр хороо чинь яах юм? Энд ямар нэг ашиг сонирхол байхгүй ээ. Энийг шалгая, бас тэр алдаа завхралыг засъя, Монгол Улсынхаа экспортыг нэмэгдүүлье гэдэг ийм л асуудлыг ярьж байгаа шүү дээ.

Та нар зөндөө ярьсан шүү дээ. Монгол Улсын Ерөнхий сайд хүртэл мэдэгдэл хийж байсан шүү дээ. 60 долларын үнэтэй Эрдэнэс Тавантолгойгоос гарсан нүүрс өнөөдөр 200-500 долларын үнэтэй байна. Энэний хооронд ямар асуудал болоод байна? Энийг бид авч үзэхгүй юм уу? Кэйс нь байж байна шүү дээ бэлэн. Хэдэн зуун мянган тонн нүүрсийг гааль бүрдүүлэлтгүй гаргасан гээд, тэр нь баригдаад өнөөдөр байж байгаа шүү дээ. Энэ дээр бол бид нар шалгахгүй яах юм. Ийм л асуудал байна. Тэрнээс биш зүгээр энэ 26 гишүүн энийг нэг шалгаад үзье, болох юм уу, болоогүй юм уу гэдэг тухай асуудал яриагүй л гэж ийм л ойлголттой байгаа Сүхбаатар гишүүн ээ.

**Г.Занданшатар:** Төмөртогоогийн Энхтүвшин гишүүн.

**Т.Энхтүвшин:** Баярлалаа. Ер нь бид нар нэг хил боомтоо үзчих нь зөв байх. Энэ боомтын шинэчлэл гээд ялангуяа Замын-Үүд дээр, Гашуунсухайт дээр боомтын шинэчлэлийн ажил явагдаж байна. Энэ шинэчлэлийн ажлын дагуу энэ боомт бол 11 сард ашиглалтад орно. Тэгэхээр одооноос эхлүүлээд бид нар боомтоор ачаа тээврээ яаж гаргах юм, чингэлэг тээврээ яаж оруулж ирэх юм, боомтын барилга байгууламжийг яаж дуусгах юм гээд бид нарт бас үзэж харах юм зөндөө бий. Ялангуяа бид нар Замын-Үүдийн эдийн засгийн чөлөөт бүсийн тухай хууль гарсан. Энэ хуулийн дагуу газар олголтын асуудал, ялангуяа чөлөөт бүс рүү татсан дэд бүтцийн асуудал, чөлөөт бүс дээр хийгдэх бүтээн байгуулалтын ажил гээд үзэх, харах юмнууд бас зөндөө байгаа юм. Тийм учраас би бас энийг санаачлаад энэ ажлын хэсэгт бас ороод явж байгаа гэдгийг хэлмээр байна.

Энэ тогтоолын төсөл дээр нэг алдаатай зүйл байна. Мандал гэдэг боомт бол Монгол Улсын нутаг дэвсгэр дээр байхгүй. Тийм учраас одоо энэ тогтоолын төсөл дээр Ханги гэдэг үгийг нь. Ханги гэдэг бол Монгол талдаа, Мандал гэдэг нь Хятад талтай байдаг учир мандал гэдэг үгийг нь бас хасаад явахад зөв юм аа гэдгийг хэлмээр байна. Баярлалаа.

**Г.Занданшатар:** Найруулгын завсараар эцэслэн батлахад Энхтүвшин гишүүний саналыг авлаа. Гишүүд асуулт асууж хариулт авч өг гэж дууслаа.

Энэ асуудал бас хил гааль шүүрхий шанаг шиг боллоо. Ер нь жолооч нараас ирж байгаа мэдээлэл бол аюултай, аюултай юмнууд их мэдээл ирүүлж байгаа шүү дээ. Дарга нар очихоор далдлаад харанхуйлчихдаг, цаана нь байдаг тэр булхай луйвар асар их юм байна. Монгол Улсын дархан хил Үндсэн хуулийн асуудал учраас хянан шалгах нь зүйтэй гэж энэ 25 гишүүн үзсэн юм байна.

Ингээд Байнгын хорооны саналаар “Хянан шалгах түр хороо байгуулах тухай” Улсын Их Хурлын тогтоолын төслийг баталъя гэсэн саналын томьёоллоор санал хураалт явуулна.

Санал хураалт

23 гишүүн дэмжиж 56.1 хувийн саналаар санал дэмжигдлээ. Тогтоолын төсөл батлагдлаа.

Эцсийн найруулга дээр Төмөртогоогийн Энхтүвшин гишүүний тэр Мандал гэдэг үгийг хасах.

Улсын Их Хурлын эрхэм гишүүд ээ, Байгаль орчин, хүнс, хөдөө аж ахуйн байнгын хороо гадуур ажилтай, үндэсний үйлдвэрүүд шалгаж явж байгаад байгаагүй учраас хэлье. Хүнсний хангамж, аюулгүй байдлыг хангах талаар авах зарим арга хэмжээний тухай Монгол Улсын Ерөнхийлөгч Ухнаагийн Хүрэлсүхийн санаачилсан тогтоолын төслийг олон Байнгын хороо хэлэлцэж, ажлын дэд хэсэг дөрвөн удаа хуралдаж маш олон хэлэлцсэн байна. Ирэх долоо хоногоос бас чуулганы хуралдааны асуудлуудаа шахах шаардлага байгаа учраас ажлын хэсгийг нь хагас бүтэн сайнд яаравчилж ажилла. Хяналт шалгах юмнуудаа шалгачихлаа, хүнсний үйлдвэрүүд дээр явчихлаа. Цаана чинь мах энэ тэр гээд олон асуудлууд гарч байна. Энэ хүнсний хангамж, аюулгүй байдлын асуудал чинь харанга дэлдэж байна. Ийм учраас энэ тогтоолын төслөө нэг дэх өдөр гэхэд бэлэн болгох хэрэгтэй байна. Бас эдийн засгийн бусад асуудлууд байна. Энэ хянан шалгах хороо ингээд явчихсан.

Өргөн мэдүүлсэн хуулийн төслүүдийг танилцуулах ёстой.

1.Татварын мэргэшсэн зөвлөх үйлчилгээний тухай хуульд нэмэлт, өөрчлөлт оруулах тухай хуулийн төслийг Улсын Их Хурлын гишүүн Дамдины Цогтбаатар нар өргөн мэдүүлсэн Төсвийн байнгын хороонд хуваарилсан байна.

2.Төрийн болон орон нутгийн өмчит хуулийн этгээдийг шинээр байгуулахыг түр хориглох, тэдгээрийн үр ашиг, менежментийг сайжруулах тухай Улсын Их Хурлын тогтоол төслийг Улсын Их Хурлын гишүүн Дамдины Цогтбаатар нарын 12 гишүүн санаачилсан Эдийн засгийн байнгын хороонд хуваарилсан байна. Цогтгэрэл гишүүн түрүүн яриад байсан.

3.“Хянан шалгах түр хороо байгуулах тухай” Улсын Их Хурлын тогтоолын төслийг сая хэлэлцэж шийдвэрлэлээ. Эдийн засгийн байнгын хороонд.

Нийтийн албанд нийтийн болон хувийн ашиг сонирхлыг зохицуулах, ашиг сонирхлын зөрчлөөс урьдчилан сэргийлэх тухай хуульд нэмэлт, өөрчлөлт оруулах тухай хуулийн төсөл, хамт өргөн мэдүүлсэн хуулийн төслийг Хууль зүйн байнгын хороонд хуваарилсан байна.

Баталсан хууль, тогтоолын эцсийн найруулгыг сонсгоё.

Монгол Улсын хөгжлийн 2023 оны төлөвлөгөө батлах тухай Улсын Их Хурлын тогтоолын эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо. Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн эцсийн найруулгатай саналтай гишүүн байна уу? Алга байна. Эцсийн найруулгыг сонссонд тооцлоо.

Хууль татан авсан тухай танилцуулъя.

Монгол Улсын Их Хурлын дарга Гомбожавын Занданшатар танаа. Хуулийн төсөл тотоох тухай

Монгол Улсын Засгийн газраас санаачлан боловсруулж 2022 оны 5 дугаар сарын 4-ний өдөр Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төсөлтэй хамт Улсын Их Хуралд өргөн мэдүүлсэн Прокурорын тухай хуульд өөрчлөлт оруулах тухай хуулийн төслийг татан авч байгааг үүгээр мэдэгдэж байна. Засгийн газрын 2022 оны 6 дугаар сарын 8-ны өдрийн хуралдааны тэмдэглэлийг хавсаргав. Монгол Улсын Ерөнхий сайд Оюун-Эрдэнэ гэсэн байна.

Ингээд Прокурорын тухай хуульд өөрчлөлт оруулах тухай хуулийн төслийг татан авсанд тооцлоо.

Өнөөдрийн нэгдсэн хуралдаанаар хэлэлцэх асуудал дууссан тул хуралдаан өндөрлөсөн мэдэгдье.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ БУУЛГАЖ,

ХЯНАСАН: ШИНЖЭЭЧ Б.БАТГЭРЭЛ